
        Közgazdasági tanulmány első része a tőke, a pénz és a jövedelemeloszlás kérdéseiről, a marxista és kommunista nézetek bírálatával.



      

     
     A gazdasági élet kezdetleges fokán az ember a szükségletkielégítést szolgáló javakból nagy erőfeszítés mellett is rendszerint csak annyit tud szerezni, amennyivel életét egyik naptól a másikig tengetheti. Amihez ilyenképpen — főleg a természet önkéntes ajándékából — hozzájut, azt a legtöbb esetben maradéktalanul el is fogyasztja és azután, kimerültségtől ellanyhultan, addig pihen, míg a jelentkező éhség újra nem kényszeríti szükségleti javak szerzésére. A gazdasági fejlettség magasabb fokán azonban és abban az esetben, ha az ember egyszerre több napra elegendő élelmiszerhez tud hozzájutni, jelentkezni szokott egyeseknél a jövőről való gondoskodás olyanképpen, hogy a szerzett javakat teljesen nem fogyasztják el dologtalanul, hanem készletként részben megőrizve, naponként folytatják a javak megszerzésére irányuló tevékenységüket, sőt a hosszabb időre biztosított élelfenntartást arra használják fel, hogy eszközöket, szerszámokat, fegyvereket állítsanak elő sajátmaguk számára, amelyekkel meg tudják könnyíteni a javak további szerzését, illetve azok megőrzését. Így egészül ki szerszámokkal az emberi kéz munkája, fokozva a szükségleti javak szerzésére irányuló képességet.

A munkával, illetve erőfeszítéssel megszerzett ama javak, amelyeket gazdasági előrelátásból, a jövőről való gondoskodásból az ember fogyasztására közvetlenül fel nem használ, hanem újabb termelési tevékenység biztosítására, illetve annak hatályosabbá tételére fordít, jelentik annak a nagyfontosságú gazdasági kategóriának kezdetleges formáját, amelyet általában a tőke-vel szoktunk megjelölni. Ha a tőkére vonatkozó különböző fogalmi meghatározások lényegét vizsgáljuk, megállapítható, hogy ezzel az elnevezéssel általában és valójában azt a gazdasági jelenséget szokták megjelölni, amidőn a termelt javak egy részét a gazdálkodó ember a közvetlen és azonnali fogyasztás elől elvonva, azt a termelés folytonosságának és jövőbeli állandó fokozásának biztosítására használja fel. A tőke fogalma alá a termelési folyamatból megtakarított és újabb termelési tevékenység céljára felhasznált javakat szokták vonni.

Alapvető, elemi igazság, hogy többtermelés csak tervszerű és folyamatosságában biztosított termelés mellett lehetséges, erre pedig már a termelési tevékenység megindulásakor, tehát előző megtakarításokból származott különböző javakra: tőkére van szükség. Tőke nélkül nincs folyamatos és állandóan fokozható termelés és nem lehetséges széleskörű munkamegosztás, gépek alkalmazása, amelyek nélkül nagyarányú termelés el nem képzelhető.

Nem a pénz jelenti az igazi tőkét

Tudvalevő az is, hogy a tőkejavaknak mindegyike ugyanazon gazdálkodónak rendszerint nincsen birtokában, de könnyen megszerezhetők az általános vásárlóerőt jelentő pénz révén. A pénz útján a legkönnyebb és a legbiztosabb a gazdasági életben az előző termelési folyamatból eredő és felhalmozott különböző javak felett való rendelkezés megszerzése, illetve ezeknek a tőkejavaknak igénybevételével leginkább biztosítható a munkaerőknek tervszerű termelési tevékenységbe állítása. Innen van az, hogy a javak és munkaerők felett való rendelkezést feltétlenül biztosító eszközt: a pénzt magát vélik és tekintik sokan — a látszat után indulva — tőkének, bár a pénz itt is, mint a vásárlásnál és fizetésnél csak közvetítő szerepet játszik, mert valójában mindig javakkal és szolgálatokkal vásárolunk és fizetünk, ugyanígy a termeléshez szükséges tőkét is valóban a rendelkezésre álló javak és szolgálatok (munkaerők) alkotják.

A tőkebőséget ennélfogva nem a pénz bősége, a pénzjegyek (pénzdarabok) nagy száma hozza létre, — amint azt tévesen sokan hiszik — hanem az előző termelési folyamatok során megtakarított javak, előállított termelési eszközök és berendezések sokasága jelenti, mert csakis ezek megléte esetében lehet termelési tevékenységet megindítani és munkaerőket termelési célra felhasználni. A javakkal való takarékosságnak, a tőkeképződésnek előmozdítása egyik legfontosabb tényezője a termelésnek, azaz a jövőbeli fogyasztási javak mennyisége növelésének és e réven a szükségletek kellő kielégítésének, ennélfogva széles néprétegek sorsa javításának is.

Rá kell mutatni arra is, amit gyakran figyelmen kívül hagynak, hogy a tőkejavak feletti rendelkezést biztosító pénz, az úgynevezett „pénztőke” túlnyomó része kisemberek százezreinek kisebb-összegű megtakarításából ered és a pénzintézeteknél felhalmozódó úgynevezett nagytőke ebből tevődik össze. A részvénytársasági alapon létrejövő ipari és kereskedelmi vállalatok is sok esetben a szükséges tőke jelentékeny részét a kisemberektől szerzik be (Franciaország). Ilyenképpen a nagytőkék túlnyomó része társulás útján jön létre és csupán a felettük való rendelkezés jut egyesek kezébe.

A kommunizmus destruktív eszmevilágából eredő támadások jelszavai ügyes taktikával a nagytőke ellen irányulnak, de igazában az egész tőkés termelési rendszert, a polgári társadalmi rendet, az egyéni gazdasági tevékenységet óhajtják megdönteni, tehát mindazt, ami az eddigi tapasztalatok szerint egyedül mutat fel olyan megtakarításokat, azaz tőkeképződést, amelyekkel a termelés folytonosságát és állandó fokozását biztosítani lehet. Senkisem tagadja, hogy a tőkés termelési rendszernek is — mint általában minden emberi berendezkedésnek — megvannak a hibái, kinövései és igazságtalanságai. A tőkével való visszaélést, a kizsákmányolást, a haszon egyoldalú hajszolását ki lehet és okvetlenül ki kell küszöbölni, de nem szabad a mosdóvízzel együtt a gyermeket is kiönteni.

A tőkével egyetemben a kamatot is hevesen támadják a kommunisták és tantételeiket naivul felkapó polgári elemek. Nem szabad azonban feledni, hogy a széles néprétegek tőkeképző takarékosságának a modern pénzgazdaság korában leghatékonyabb előmozdítója a kamat élvezése, amelynek jogosságát az új korban kétségtelenné teszi az, hogy a tőkét a legtöbb esetben hasznothajtó termelési, nem pedig fogyasztási célra veszik kölcsön. Rá kell mutatni arra is, hogy a kamat alacsony volta nem a pénzjegyek (pénzdarabok) nagy mennyiségétől, a pénz bőségétől függ, hanem attól, hogy megtakarítások révén, tehát a saját fogyasztástól való megvonással a javak milyen mennyiségét bocsátják a gazdasági élet rendelkezésére, illetve kínálják fel termelési célokra. Ludwig von Mises jeles pénzelméleti munkájában (Theorie des Geldes und der Umlaufsmittel, München, 1912 és 1924) helyesen mutat rá, hogy a kamatláb magassága nem a pénz bőségével vagy szűkös voltával függ össze, hanem a rendelkezésre álló valóságos tőkejavak mennyiségével.

A jegybank csak a lebonyolítási eszközt adja a hitelélet rendelkezésére, azaz a pénzben való első hitelnyújtást eszközli, de a gyorsan forgó bankjegyek útján lebonyolított hitelügyletek száma jóval nagyobb, mint a forgalomban lévő bankjegyek mennyisége. A jegybank hivatalos kamatlába ugyan bizonyos befolyással van a kamatviszonyok alakulására, de azt önkényesen és egymagában nem szabhatja meg. Az alacsony kamat csak akkor nem káros, illetve nem hat vissza kedvezőtlenül a tőkeképződésre, ha alacsony volta az igazi tőkejavak bőségének természetes jelensége, tehát ha a termelés a fogyasztás által fel nem használt nagy feleslegeket mutat fel és bocsát a következő termelési folyamat rendelkezésére.

A termelési javaknak, a tőkének kommunista kisajátítása, az úgynevezett „köztulajdonbavétel” végeredményben mit sem használ, mert ezek a tőkejavak korántsem örökéletűek, hanem folytonosan elhasználódnak és azokat állandóan pótolni, sőt újra kell előállítani, amit a kommunista, a kollektív termelés — tapasztalás szerint — nem képes megtenni, mert ez a termelési rendszer — éppen, mert elveti a tőkét — nemhogy megtakarított felesleget nem akar, illetve nem tud felmutatni, de a rendes fogyasztási szükségletet sem képes kielégíteni, amint erre kiáltó példát mutat az oroszországi szovjetrendszer. A tőke gyanánt elvont javak felosztása pedig az egyének között, a fogyasztást átmenetileg emelné, de megsemmisítené a termelés alapját: a tőkét.

Szükséges-e a tőke a termeléshez és hogyan keletkezik?

A tőkés termelési rendszer helyessége, vagy helytelensége tehát nem elvi alapon, elvont logikai okoskodásokkal döntendő és dönthető el észszerűen. Ez tisztán és különösképpen gyakorlati célszerűségi probléma. Arra a kérdésre kell józan gondolkodással először is válaszolni: vajon egyrészt a termelésnek folytonossága és másrészt — az emberi lélekszám állandó növekedésére való tekintettel — annak okvetlenül szükséges állandó fokozása — elérhető-e tőke nélkül, azaz akkor, ha a termelés egész eredményét a termelésben résztvevők a termelés folyamata alatt, avagy befejeztével egészében elfogyasztják és ha megtakarításképpen a javak egy részét — közvetlenül a fogyasztástól elvonva — nem viszik át a következő termelési időszakra? Erre a válasz csakis az lehet, hogy tőke nélkül a hatalmasan megnövekedett művelt emberiség anyagi boldogulásának említett két nélkülözhetetlen előfeltétele nem biztosítható.

A második kérdés az, hogy tapasztalás szerint hol jelentkezik inkább a fogyasztástól való elvonás, a megtakarítás, a jövőről való gondoskodás, a tőkeképződés: vajon a magángazdaságokban az egyéni gazdasági tevékenység eredményeként, avagy az újabb korban egyre inkább szaporodó és immár nagyszámú közüzemeknél, amelyek bőséges és tanulságos példákul szolgálhatnak már ma is a termelési javak és eszközök köztulajdonbavételének, a kollektív termelésnek valóságos gazdasági eredményeit illetőleg? A válasz itt is — a tőkeképződés döntőfontosságú szempontjából — a magángazdaság javára dől el, hiszen tudvalevően a magángazdaság mutat fel haszonnal járó megtakarításokat jelentő gazdasági eredményeket, sőt közismert tény, hogy a magángazdaságok által bőségesen teljesített közszolgáltatásokból fedezik nem egy esetben a közüzemeknél jelentkező deficitet.

Rá kell mutatni arra is, hogy míg a „tervgazdasági” elgondolások, a kollektív termelési rendszerek egyenesen ki akarják teljesen zárni a magángazdasági tevékenység lehetőségét (a kellemetlen összehasonlításra módot nyújtó vetélytársat), azaz szocializálni akarják az egész termelést, — lásd Oroszország példáját — addig a magángazdasági rendszer további fenntartása még gondolatban sem jelenti annak a lehetőségnek kizárását, hogy bizonyos üzemek — felsőbbrendű érdekből, avagy kísérletként állami kezelésbe vétessenek, mert nincs okuk az összehasonlítástól félni egyenlő feltételek esetén a gazdasági eredményt illetőleg.

Azt sem kell bizonyítani, hogy az állam által a jegybank útján bankjegyekben nyújtandó kamatmentes kölcsönökkel nem lehet pótolni a javak megtakarításában jelentkező igazi tőkeképződést és a modern hitelszervezetek által kellő mértékben nyújtott kölcsönöket. Az a valójában kommunista eszmevilágból eredő jelszó, hogy a kamatszedés eltiltásával a „kamatrabszolgaság” alól fel kell szabadítani a gazdasági életet, megvalósulás esetén végeredményben a javakkal való takarékosság hajlamát ásná alá és ezzel az igazi tőkeképződést tenné lehetetlenné.

Az igazság az, hogy egyrészt csakis az állandó értékű jó pénz jelent olyan tényezőt, amely a gazdálkodó egyéneket arra tudja bírni, hogy az általuk termelt javak egy részét — saját fogyasztásuktól elvonva — pénz ellenében a gazdasági élet rendelkezésére bocsássák, illetve csakis újabb munkateljesítmények ellenében engedjék át a fogyasztásnak. A jó pénz tehát a termelés tervszerű szervezésének, állandósításának és fokozásának mellőzhetetlen motorikus ereje, valóságos gazdasági energiaforrás. Másrészt pedig az is kétségtelen, hogy a pénz csak akkor lehet termelést mozgató és szervező erő, ha a gazdasági életben, megtakarítások következtében, a javakban (élelmiszerekben, nyersanyagokban stb.) valóságos feleslegek jelentkeznek és az egyébként szükséges termelési eszközök, valamint a munkaerők is rendelkezésre állván, mindez a termelés alapját szolgáló alkotórésze sorompóba állítható.

Az egyenlő jövedelemeloszlás lehetetlenné teszi a tőkeképződést

A tőkés termelési rend marxista ellenségei a jövedelmek egyenlő eloszlását és a munkabérek egyenlősítését megtévesztő módon úgy tüntetik fel, hogy ez a munkásságnak, illetve a széles néprétegeknek érdekében volna és jelentősen javítaná anyagi helyzetüket. A tőkét és a pénzt is, valamint a termelést szervező és vezető vállalatokat, vállalkozókat úgy állítják oda, mint a munkásság kizsákmányolásának okvetlenül megsemmisítendő kártékony eszközlőit. Mindezek valójában a polgári társadalmi rend megdöntésére és forradalmi felforgatás támasztására irányuló üres jelszavak, amelyek a gazdasági kérdésekben tájékozatlan munkástömeget, sőt polgári egyének félrevezetésének célját szolgálják.

Az igazság ezzel szemben az, hogy ezek a marxista tételek — megvalósulás esetén — a termelés előfeltételét: a tőkéket semmisítenék meg és így a termelés csökkentésére, széles néprétegek nyomorba döntésére vezetnének. Ahol ugyanis egyenlők a jövedelmek és a munkabérek, ott rendszerint egyúttal rendkívül alacsonyak is és épp ezért nem nyújtanak lehetőséget megtakarításokra, azaz a jövőt szolgáló tőkeképződésre. Csakis a termékenyebb és jobban jövedelmező munka esetében rendelkezik az egyén többel, mint amennyit saját szükségletének kielégítése igényel és csak ily esetben képes a termelés céljára javakat nélkülözni. Tőke ebből azonban csak úgy keletkezhetik, ha egyúttal megvan az egyénben a hajlandóság is a mutatkozó felesleget saját fogyasztásától elvonni és a jövőbeli termelési tevékenység céljára fordítani, akár saját gazdaságában történő felhasználás, akár pedig más gazdaságok részére kölcsönképpen való átengedés útján.

Tudvalévő azonban, hogy az embereknek csak kisebb része képes előrelátásból a jövőre is gondolni és ennek érdekében takarékoskodni. Ezeknek száma csak a gazdasági fejlődés során növekszik. Az emberek nagyobb része csak a mának él és jövedelmének különösen kisebb növekedését inkább nagyobb fogyasztásra fordítja, mint a jövőt szolgáló megtakarításokra, ami önmegtartóztatást, áldozatot követel az egyéntől. Ezért van az, hogy nagyobb mértékű tőkeképződést azokban az országokban látunk, (Egyesült Államok, Belgium, Hollandia, Franciaország, a háború előtti Németország, Anglia) ahol az egyéni jövedelmekben nagyobb eltérések mutatkoznak, tehát ahol sok a gazdag ember, az úgynevezett „tőkés”. Természetszerűen ugyancsak itt a legkedvezőbb a széles néprétegek kereseti lehetősége és a legmagasabb az általános életszínvonal is, mert a tőkebőséggel együtt jár a nagyarányú termelés lehetősége, a nemzeti termelés eredményének nagysága, végeredményben tehát a javak bősége: ez pedig önként érthetően csakis a széles néprétegek fogyasztása képes felvenni és így végeredményben ezek javát szolgálja a fogyasztási javaknak a tőkés termelésből fakadó bősége.

(Folytatjuk.)

                Vissza az elemibe!
              

            
      

    
     
      
        Az Est „Hírek” rovatának vezérglosszája a cseh korona összeomlása kapcsán: a kötött gazdaság és az intervencionizmus mint a pénzromlás igazi oka, szemben a szabad gazdasági élettel. Megjelent az Az Est 1934. július 4-i (szerda) számában.



      

     
     Száll, száll… Lefelé száll a cseh korona. Londonból jelentik, hogy a csehek nem tudják 16 százalékos kurzuson sem tartani pénzüket, most beállt egy értékcsökkenés, amelyet — ennek törvénye van és ez alól a törvény alól nincs kivétel — követni fog egy második és egy harmadik is. A bukaresti konferenciából való ébredés után íme jó reggeltnek a cseh korona dekadenciája, a cseká hanyatlása. Ok? Természetesen politikaiak is, a beneši mértéktelen nagyravágyás, amely realitást és természetes adottságokat mellőzve kapaszkodik egyre fölfelé, míg pénzüknek belértéke egyre lefelé, de ezen túl az okok gazdaságiak is. Kötött gazdasági rendszer, a cseh úgynevezett demokráciában is gazdasági diktatúra, a magángazdaságba való brutális belesértés, az egyéni akaratot, vállalkozói kedvet, felelősséget ért sorozatos inzultusok — mindez óhatatlanul és kérlelhetetlenül fizet vissza. Mert nincs pontosabb fizető a hibánál. Minden hiba, amit elkövetnek, terminusra visszafizet, a gazdasági életben pedig a legnagyobb hiba a gazdaságellenes gondolkozás, papirostörvényeknek a gazdasági élet törvényei fölé való helyezése, a gazdasági élet elbürokratizálása, a beavatkozás, az intervencionizmus politikája, a rendeletek rémuralma. A gazdasági élet vagy szabad, vagy gazdasági élet egyáltalán nincs. Ezt kell megállapítanunk ma, amikor egy vizsga a cseh koronát arra képesítette, hogy egy osztállyal nem följebb, hanem lejjebb mehessen. Vissza az elemibe!

        Domány Gyula tanulmánya az aranyvaluta válságáról és a francia, angol és amerikai valutapolitika ellentéteiről, különlenyomat 1932-ből.



      

     
     Amióta az Angol Bank eltért az aranyparitástól, azóta valutapolitikai téren még nagyobb a bizonytalanság, és amíg eddig csak az egyes államok jegykibocsátó bankjai igyekeztek az aranyat tezaurálni, újabban ez a tevékenység az egyénekre, az egyesekre is átcsap, aminek elsősorban pszichikai okai vannak. A tőke ugyanis bizalmatlanná vált — éppen az angol valutaválság hatása alatt — az egyes fizetési eszközökkel szemben, és ezért a bizalom az effektív arany felé fordul, ami aranyérmek, aranyrudak tezaurálásában s így magasabb értékelésében jut kifejezésre.12

Természetes, hogy az angol font meglepetésszerű elszakadása az aranyparitástól a legtágabb teret nyitja annak a mozgalomnak, amely szakítani akar az eddigi aranyfedezeti rendszerrel és új alapokon kívánja a valutákat reorganizálni. Különféle megoldási módokat ajánlanak, s ezek egyike azt az álláspontot képviseli, hogy valami más értékes anyaggal vagy áruval kell az aranyat helyettesíteni, olyan lehetőleg értékes áruval, amiből több van, mint az aranyból. Figyelmen kívül hagyják azonban, hogy ha a pénz fedezetét az aranynál értékállandóságában ingadozóbb jószágra alapítják, akkor a pénz értékállandóságának és vásárlóerejének esetleges kilengései, illetőleg változásai még veszedelmesebb arányokat öltenek. Figyelemre méltó ebből a szempontból Eichborn Gold oder Geld című munkájában is kifejtett álláspontja, mely szerint tiltakozni kell minden olyan törekvés vagy kísérletezés ellen, amely különféle jószágokat jelöl meg a pénz fedezetéül. Ezzel szemben — szerinte — a jegykibocsátó banknak kell a pénzpiacra és pénzforgalomra érezhetőbb befolyást gyakorolnia.

Sokkal komolyabb egy másik oldal felfogása, amely azt mérlegeli, hogy vajon egyáltalában szükséges-e a pénzérték állandóságához a kötött fedezeti rendszer. Már a háború előtt is volt ennek az elgondolásnak sok követője, akik közül Bendixen válik ki, aki azt a tételt állítja fel, hogy a pénzforgalom akkor felel meg legjobban a követelményeknek, ha teljesen alkalmazkodik a mindenkori szükséglethez, amely szükséglet viszont főképpen a kereskedelem és ipar hiteligényeitől függ. A legcélszerűbb pénzforgalmat ezek szerint csakis a jegybankok liberális hitelpolitikája biztosítaná, amelynél a bankjegykibocsátást nem az aranykészlet, hanem a mindenkori hitelszükséglet irányíthatja. Ezt az álláspontot jelenleg Cassel és hívei képviselik. A Cassel-féle elmélet szerint felesleges, hogy a jegybankok kötelesek legyenek a kibocsátott bankjegyek fedezetéül aranykészletekről gondoskodni és hogy ezeknek a készleteknek bizonyos előre megállapított arányban kell állaniuk a forgalomban levő bankjegyek mennyiségével. Szerinte nem az aranykészletnek, hanem azoknak a szabályoknak kell a pénz értékállandóságát biztosítaniuk, amelyek szerint a bankjegyeket forgalomba hozzák. Elismeri Cassel is, hogy az aranynak igen nagy a szerepe, mert általa meg lehet szerezni azt a külföldi devizamennyiséget, amelyre egy ország közgazdaságának szüksége van. Ilyen devizakészlet nélkül ugyanis nem lehetne kiegyenlíteni a fizetési mérleg passzív egyenlegét. Normális viszonyok idején, szabad forgalom mellett a jegybankoknak befolyása a fizetési mérleg egyenlegére jelentéktelen, azonban ezen befolyásuk a devizaforgalom megkötésének idejében lényegesen bővül. Ebben az adott helyzetben a jegybankok előre tudják, hogy mikor, mennyi devizára van szükségük, és ez a körülmény az arany utáni keresletre is mérséklőleg hat. Ha valamennyi bank kimutatásai kifejezésre juttatják, hogy az aranytartalék a törvényes minimumhoz közeledik, egyszerre az egész gazdasági élet idegessé lesz, a belföldi és külföldi hitelezők egyformán izgalommal szemlélik a fejleményeket és akaratlanul is hozzájárulnak ezen jegybank státuszának kedvezőtlenebb alakulásához. Ha egy jegybanknak aranyra van szüksége, s más állam jegybankja ugyancsak keresi az aranyat, az arany utáni kereslet az arany árát emeli, és ezzel a világpiaci árak alakulását kedvezőtlenül befolyásolja. Cassel szerint az utolsó években tapasztalható árzuhanások ezzel az aranypiaci helyzettel és általában a világ aranykészletének elégtelenségével állnak összefüggésben.

Ez az elmélet igen tiszteletreméltó, azonban a font válságát mégis az a küzdelem robbantotta ki, amely hosszú idő óta a francia és az angol pénzpiac között folyt, és amely küzdelemben el kellett dőlnie annak, hogy kettőjük közül az európai pénzpiacok felett ki ragadja magához az irányítást és a vezetést. Ebben a küzdelemben Franciaország kerekedett felül, s amikor a font az aranyparitástól elszakadt, átmenetileg olyan helyzet alakult ki, hogy a világ pénzpiacai feletti uralom megszerzése egyelőre Anglia kikapcsolásával, Franciaország és az Egyesült Államok között folyt. Ez az állapot azonban igen rövid ideig tartott, mert a fontnak az aranyparitástól való elszakadása után néhány hónap múlva, 1932. február és március havában már Anglia a nemzetközi pénzpiacon eddigi pozícióját kezdte visszaszerezni, amit a font erős áremelkedése mutatott. Érdemes felemlíteni, hogy Anglia maga igyekezett lassítani azt a folyamatot, amely a font nemzetközileg fokozódó jobb értékelésében jutott kifejezésre.

Keynes szerint Angliának az aranyvalutától való eltérése az államokat két részre osztotta: aranyvalutájú és az aranyvalutát felfüggesztett államokra. Ez a valutáris világhelyzet az idők folyamán — szerinte — abszolút biztonsággal aláássa a két vezető aranyvalutájú állam, Franciaország és az Egyesült Államok hitelezői pozícióját, melyek közül Franciaország hitelezői pozíciójának összeomlását már 1932. év vége előtti időre jósolja. E processzus végül a deflációs nyomás enyhülésére fog vezetni, s „a könnyű pénz” korszakával a gazdasági fellendülés kezdetét fogja jelenteni. Angliára nézve pedig a font kedvező tendenciáját hozza magával. Angliának ezt a periódust ki kell majd használnia a pénz olcsóbbá tételére, a hitelvolumen fokozására, külföldi hiteleiben a legnagyobb liberalizmusra. Fontosnak tartja végül Keynes, hogy ez az akció Angliától induljon ki és hogy Anglia vezető hitelező pozícióját biztosítani tudja.3 Be fog-e válni Keynesnek ez a jóslata, igen kérdéses, azonban kétségtelen, hogy a jelenlegi valutáris problémák megoldása attól függ, hogy a világ vezető államai, főleg Franciaország, Anglia és az Egyesült Államok meg tudják-e egymást érteni, létre tudják-e egymás között hozni azt a pénzügyi békét, ami a valutáris kérdések gyorsabb megoldását is biztosítaná.4

A megértés azért ütközik nehézségbe, mert a valutáris és hitelügyi kérdésekben a franciák egészen más elméleti alapon állnak, mint a többi ország. A francia felfogás szerint ugyanis csak az a jó pénz, amelynek megvan a valóságos belső értéke, és így a pénz csak akkor tökéletes, ha minden bankjegy mentől nagyobb mértékben arannyal van fedezve. Franciaország megengedheti magának azt a luxust, hogy valutapolitikájában olyan elvek szerint igazodjon és olyan elvek szerint rendezkedjék be, amely egy gazdag országhoz illik, és amelyet annak idején Anglia alkalmazott valutapolitikájában.

A franciák minden kínálkozó alkalmat megragadnak arra, hogy beigazolják, hogy nem véletlen és nem ötletszerű valutapolitikának az eredménye az, hogy a francia jegybank aranyállománya fokozatosan emelkedik, és ezzel szemben az angol jegybank nem tudta tovább tartani a készfizetői kötelezettségét és kénytelen volt azt felfüggeszteni. Évek óta folyik a szabad aranypiacon jelentkező aranykészletek megszerzéséért a küzdelem. A francia jegybank már az 1930. december 31-ével lezárt mérlegéhez fűzött jelentésében is utal erre a jelenségre, és aranypolitikáját a következőkben próbálja magyarázni: „Két tényező idézte elő a francia aranybeáramlást. Ezek egyike a külföldi pénzpiacokon a kamattételek csökkenése, a másik az a biztonság, amelyet a stabil francia valuta a tőkebefektetőnek nyújt. A világkrízis a hitelszükségletet csökkentette, a kamattételek a londoni és a new york-i piacokon állandóan alacsonyak voltak hosszú időn keresztül. A francia bankok a kihelyezett kölcsöneik megújításánál fokozatosan kedvezőtlenebb feltételekkel voltak kénytelenek megelégedni, ami végül is arra indította a francia pénzintézeteket, hogy ha a belföldön pénzszükséglet jelentkezett, külföldi követeléseikből hívták vissza, mert ez olcsóbb volt, mintha a jegybanknál vettek volna hitelt igénybe. Az aranybeáramlás azonban nemcsak a külföldi követelések visszavonása által következett be, hanem a külföldi tőkék fokozatosan nagyobb beözönlése által is, amit a stabil francia valuta biztosított a külföldi tőkések számára.”

Ebből az okfejtésből az következik, hogy önkényes aranyelosztás nincs, mert az arany mindig csak követi, mindig csak nyomában jár a nemzetközi tőkeáramlásnak, és nem pedig megfordítva áll a dolog. Figyelemmel kell lenni arra a körülményre is, hogy az aranymozgalomnál bizonyos mesterséges körülmények is közrejátszottak. Minél több arany halmozódik fel ugyanis Franciaországban vagy az Egyesült Államokban, annál inkább válik világossá, hogy a gazdasági élet forgalmában jelentkező abnormis eltolódás jórészt a német jóvátételek és a háborús hitelek következménye. Itt jelentkezik a szerves kapcsolat az internacionális aranyelosztás és a német jóvátételi fizetési kötelezettségek között, amely csak azáltal volna ellensúlyozható, ha azok az államok, így Franciaország, az Egyesült Államok, Svájc, ahova ez idő szerint az arany áramlik, hatalmas arányú kihitelezésekkel igyekeznek az egyes tőkeszegény államok helyzetén segíteni.

A jelenlegi viszonyok között, amikor a világ monetáris aranykészlete a jegybankoknál van felhalmozva, az egyes államok aranykészletei jellemzően mutatják a helyzetet, vagyis az arany a tőkeexportáló államok felé özönlik, míg a tőkeimportáló államok aranykészlete következetesen fogy. Mindaddig, amíg az államok fizetési mérlegei eltolódást nem mutatnak, vagyis nem változnak, addig ezen az állapoton változtatni lehetetlen, mert mesterségesen az aranyáramlás útjait szabályozni nem lehet. Ebből a megállapításból az következik — mint fentebb kifejtettük —, hogy racionális hitelelosztás szükséges, tehát megfelelő hitelpolitikára van szükség, amelynek nyomában megfelelő tőkeáramlás és az aranyelosztás kívánatos tagozódása is jár.

A francia aranypolitikának igen messzemenő következményei vannak, amelyek éppen a mai súlyos viszonyok között nehezen egyeztethetők össze a többi, aranyban szegény ország valutapolitikai érdekeivel. A francia valutapolitika irányelvei közül legfontosabb, hogy a francia jegykibocsátó bank tovább folytatja aranykészlete szaporítására irányuló aranypolitikáját, mert bankjegyeinek még ma is relatíve túlmagas aranyfedezetét tartja egyik fő valutapolitikai céljának. Ezzel egyidejűleg a francia valutapolitika nem tartja összeegyeztethetőnek azt a rendszert, hogy a bankjegyek fedezetéül arany mellett deviza is szolgáljon, mert ezáltal a belföldi bankjegyek fedezetének ezt a részét indirekt úton valamely külföldi jegybank aranykészlete képviselné. Ez a franciák elgondolása szerint nem kellő fedezetű bankjegynek minősíthető. A franciák ezek szerint szembehelyezkednek az arany-deviza valuta rendszerrel, amelyet pedig a valutarendezések során maga a Népszövetség ajánlott átmeneti szisztéma gyanánt az aranyvalutára visszatérő országoknak.5 Mikor a francia kormány 1928 júniusában a parlament elé terjesztette azt a törvényjavaslatot, amely a francia franknak az arany értékén alapuló stabilitását mondja ki, a tiszta aranyvaluta mellett döntött. A törvény szerint ugyanis a Banque de France forgalomban levő jegyeit és azonnal esedékes kötelezettségeit 35% erejéig kizárólag aranyrudakkal és aranyérmékkel köteles fedezni. Jegyeit központi intézeténél választása szerint aranyérmékre vagy aranyrudakra köteles beváltani. Majdnem négy év telt el a francia frank stabilizálása óta, s ez az idő megmutatta, hogy a reorganizált francia valuta minden megpróbáltatást elbír. Ennek illusztrálására elegendő felemlítenünk, hogy 1928. június 25-én a törvényes stabilizáció után megjelent első Banque de France kimutatásban az aranykészlet 28.9 milliárd frankkal szerepelt, míg 3½ évvel később, 1932. február 5-én 72.5 milliárd frank arany felett rendelkezett a francia jegybank. Végül a francia bankpolitika ellentétben áll minden olyan törekvéssel, amely arra irányul, hogy a jegybank a konjunktúrapolitika szolgálatába szegődjék, azaz az árszabályozó politikához készakarva segédkezet nyújtson. A konjunktúrát és az áralakulást csakis nemzetközi megegyezésekkel, csakis kooperáció útján lehet befolyásolni és ez az oka annak, hogy a francia bankpolitika mai igen ortodox elvei mellett Franciaországot egy olyan nemzetközi pénzügyi kapcsolatban való részvételre nehéz megnyerni, amely egyébként csak több ország közös együttműködésével vihető eredményesen keresztül.

Ezzel a valutapolitikával homlokegyenest ellentétben áll az angol és az amerikai felfogás, amely a bankjegyben nemcsak pénzt, hanem hiteleszközt is lát, amely bankpolitikával az árszint és a konjunktura alakulása is befolyásolható. Ezt az elméletet Cassel, Keynes és Irving Fisher képviselik és felfogásuk lényege az, hogy miután az arany kevés, vagyis az aranytakaró rövid, a pénzforgalom terén mutatkozó hiányt bankjegyekkel kell pótolni.6 Elméleti elgondolásuk oda irányul, hogy a nagyobb bankjegyforgalommal az árakat kívánják alátámasztani, hogy ezáltal a konjunktura, amely szenved az aranyhiány folytán, ismét fellendüljön. Ennek az elméletnek gyakorlati következménye s praktikus eredménye abban mutatkozott, hogy a Bank of England tágította az aranyfedezet nélkül kibocsátható bankjegyek kontingensét és ezenfelül az aranyhiánnyal küzdő tőkeszegény közép-európai államok jegybankjait devizakölcsönökkel rendszeresen támogatta. Hasonló hitel- és jegybankpolitikát követett a prosperitás idejében egészen 1929-ig a Federal Reserve Bank, amely állandóan alacsony nívón tartott kamatlábával és liberális hitelpolitikájával a konjunktura szolgálatába szegődött. Bizonyos, hogy azok a jobbára rövid lejáratú, de tekintélyes összeget képviselő hosszú lejáratú kölcsönök is, amelyeket Anglia és az Egyesült Államok a világ minden országában elhelyeztek, azt a célt szolgálták, hogy a világkonjunktura élénkebb legyen, az Egyesült Államokban a prosperitás legyen az uralkodó gazdasági irányzat. A Federal Reserve Board 1928. évről szóló jelentéséből az tűnik ki, hogy a jegybankpolitika célkitűzését, s a követendő jegybankpolitikát abban látja, hogy az ipari és kereskedelmi hitelszükséglet biztosítva legyen. Ezt a politikát igazolják a Federal Reserve Board — a prosperitás egyik évének — 1928-nak mérlegadatai, melyek szerint a nagyobb városokban működő tagbankok által nyújtott kölcsönök összege 1928. január 1-tól 1928. december 31-ig 15.4 milliárd dollárról 16.2 milliárd dollárra, tehát 857 millió dollárral emelkedett.7 A francia bankpolitika éppen az ellenkező véglet felé hajlott és rendkívül óvatos hitelpolitikát folytatott, mert hitelpolitikáját alárendelte aranypolitikájának.

Az itt csak igen nagy vonásokban, s főleg az összefüggés kedvéért vázolt világ-valutapolitikai helyzetből és az uralkodó pénzelméleteknek a gyakorlatba átvitt alkalmazásából sokan arra a felfogásra jutnak, hogy az aranyvaluta megbukott és új valutarendszer fog következni. Így — szerintük — a bimetallizmusra is esetleg sor kerülhet, amire az ezüst árának újabban bekövetkezett áremelkedéséből következtetnek.8 Mindezen feltevésekkel szemben megállapítható, hogy az aranyvaluta felsőbbségét egyelőre veszély nem fenyegeti, mert ha figyelembe vesszük azt a körülményt, hogy még azok az államok is, amelyek a fizetési mérlegük erős leromlása következtében aranykészletük nagy részétől kénytelenek voltak megválni és ezáltal fedezeti arányuk lecsökkent, mégis görcsösen ragaszkodnak az aranyvalutához és attól eltérni nem akarnak. Legjellegzetesebb példa erre Ausztria, ahol az Osztrák Nemzeti Bank működésének megkezdése óta először szállott le a fedezet az előírt törvényes minimum alá és az osztrák jegybank adóköteles bankjegyeket volt kénytelen forgalomba hozni, mégsem gondolnak — legalább egyelőre — Ausztriában az aranystandardtól való eltérésre.9 Ezenkívül az utóbbi évek ideges aranymozgalmai, amelyek az összegyűjtött arany megtartása és szaporítása érdekében nagy erőkifejtésekhez vezettek, szintén azt a feltevést erősítik meg, hogy a jövő valutája az aranyon fog felépülni.

Jóslásokba természetesen nem lehet bocsátkozni, mert hiszen a közgazdaságtan a jövendőlésekre nem mutat tág teret, amíg azonban olyan szimptómákkal találkozunk, hogy egyes államok, mint például Franciaország, Svájc, Hollandia, Belgium, Olaszország eddigi valutapolitikai berendezkedésüket változatlanul fenn tudják és még áldozatok árán is fenntartani, addig minden érv amellett szól, hogy az államok valutáris berendezkedésüket továbbra is az aranyalapon kívánják biztosítani. Ha az Egyesült Államok az aranystandardtól mégis eltérnének, kérdéses lehetne képesek volnának-e az európai államok — még áldozatok mellett is — mai merev álláspontjukat fenntartani. Ez kérdéses lehetne továbbá akkor is, ha a Népszövetség, amelynek kezében van ma minden állam valutájának sorsa letéve, esetleg valami átmeneti intézkedéshez kívánna folyamodni és provizorikusan valami könnyítést ajánlana az egyes államoknak, mint ahogy annak idején a tiszta aranyvalutához való áttérésig az arany-deviza-valuta rendszert fogadtatta el a valutáris téren szanálásra szorult országokkal.10 Ha azonban sem az Egyesült Államok nem változtatnak mai valutáris rendszerükön, sem pedig a Népszövetség átmeneti intézkedést nem fog ajánlani az egyes államoknak, akkor közel fekszik a valószínűsége annak, hogy mindazok az államok, amelyek átmenetileg elszakadtak az aranyvalutától, sokkal előbb fognak az aranyvalutához ismét visszatérni, mint ahogy eredetileg tervezték, mert a viszonyok fogják őket erre rákényszeríteni. Anglia esete ugyanazt mutatja, hogy a jelenlegi állapot közgazdaságának jobban felel meg, mert a revalorizált font révén fokozottabb export-tevékenységet képes kifejteni. Ha azonban Anglia azt fogja látni, hogy a közép-európai államok és Amerika sem követik példáját, úgy lassan elő fogja készíteni a talajt az aranyparitáshoz való visszatérésre. Rist a fontesés okairól megjelent tanulmányában a fontsterling elszakadását az aranystandardtól a nemzetközi pénzügyi krízisnek és elsősorban a közép-európai hitelek befagyásának tulajdonítja. Nem az aranyvaluta a hibás, hogy a font az egyenlőtlen küzdelemben elbukott, elbukott volna minden más elképzelhető valuta is, mégpedig sokkal gyorsabban. Az aranystandard rendeltetésének, az árfolyamingadozások korlátozásának megfelelt mindaddig, amíg egy stabil valuta lehetőségének feltételei adva voltak. Az angol fizetési mérleg egyensúlya azonban annyira megingott, — főleg a külföldi tőkemenekülés folytán, melyhez még a belföldi tőkének külföldre való áramlása is csatlakozott — hogy egyedüli megoldásnak az aranystandard átmeneti feladása mutatkozott.11 Ha azonban ez a körülmény veszélyezteti is provizorikusan az aranyvalutát, mégis igen nagy a valószínűsége annak, hogy az aranyvaluta jövője iránt kétség nem lehet, mert ha csak nem akarunk visszatérni a cserekereskedelemre, úgy arra a megállapításra jutunk, hogy kereskedelem nem lehetséges emberek és államok között, ha a kicserélendő értékmérőre nézve nincsen kölcsönös megegyezés. A sok évszázados tapasztalat azt mutatja, hogy csak az arany szolgálhat egyedül értékmérőül és csereeszközül.12 Minden olyan eszköz, mely abban nyilvánul meg, hogy felforgassuk a pénzügyi rendszer alapelvét, nem egyéb, mint puszta önámítás és egy újabb, igen kétes értékű eszköz, mely csak azt a célt szolgálná, hogy az államok között együttműködés közé még egy újabb gátló akadállyal több éket verjünk. Ugyanúgy önámítás, mint azok a módok, amelyek arra törekszenek, hogy az aranyforgalomra gyakorolt közvetlen befolyással megváltoztassák a gazdasági élet jelenségeit.

Érdemes különösen ebből a szempontból a Népszövetség Pénzügyi Bizottságának nálunk készített és 1931. október 24-én közreadott jelentésének következő fejtegetéseire utalni.13 A delegáció előtt a körül is folyt vita, hogy Magyarországnak az aranyparitás leszállítása érdekében állna-e. E tekintetben a delegátusok argumentációja nagyon helyesen mutatott rá arra, hogy Magyarországot nem lehet Angliával összehasonlítani, mert Angliában az egész termelési rendszer olyan szilárd tételekkel van megterhelve, amelyeken éveken át nem lehetett változtatni, de az érmeparitás leszállításával csökkentek. Ilyenek a nagy belső adósság terhe, a munkabérek, a munkanélküli segély, belföldi szállítási költségek stb. Ezáltal a termelési költségek aranyban csökkentek és az ország exportképessége ennek megfelelően emelkedett. Egyébként is az érmeparitás leszállítása egy ipari államban az exportra sokkal inkább hat serkentőleg, mint egy mezőgazdasági államban, mert az elsőben a gyártási folyamat rövidebb, míg az utóbbinál a készlet eladása után csak a következő évben termelhető újabb exportfelesleg, s ez is függ a természeteredménytől.

Magyarország a külföldi adósságait illetőleg — fejtegeti a jelentés — semmit sem várhatna az érmeparitás leszállításától, miután nem pengőben, hanem idegen valutában tartozunk. Mindehhez még az a körülmény is hozzájárul, hogy Magyarország már egyszer végigszenvedte az infláció minden keservét, tehát nem tudna esetleg mindenki különbséget tenni az érmeparitás leszállítása és az infláció között, s az érmeparitás leszállítása talán éppen az ellentétes hatást váltaná ki, mint Angliában, ami a pengő esését idézné elő, s ez viszont az árszínvonal emelkedését vonná maga után és újra bekerülnénk az inflációba. Igaz ugyan, hogy az infláció átmenetileg — de csak pillanatnyilag — könnyítést jelent, de a reakciója annál keservesebb. A pénz értékét, a valuta értékállandóságát nem szabad tehát inflációval kockáztatni, hanem stabilizálni és konszolidálni kell. Semmiféle gazdasági érdeket valutáris szempontból feláldozni nem szabad. Az aranystandardtól való eltérés olcsóbb termelést és így esetleg jobb exportlehetőséget jelenthetne, ez volna tehát a közvetlen hatása az aranyparitástól való esetleges elszakadásnak, mégis ez esetleg jobb exportlehetőség veszélyt rejt magában. Kérdés azonban, hogy éppen a fent részletesen kifejtett meggondolásnál fogva megérné-e a kísérletezés az áldozatot, vajon nem jelentene-e ez egy meginduló infláció lehetőségét, nem idézne-e elő gazdasági életünkben zavarokat és nem volna-e sokkal célszerűbb az államok közötti gazdasági közeledés, a gazdasági kooperáció lehetőségeit keresni, mint a valutáris téren való kísérletezés, mely annyi veszélyt rejthet méhében. Igaz — felhozzák — hogy az aranystandardtól való elszakadás nem volna egyéb, mint az aranyra átszámított árak emelkedésének szükségszerűsége, tehát csak annyival több pénzt igényelne, amennyivel az kisebb értéket reprezentál. Nagyon kérdéses azonban, — éppen a múltak tapasztalatai alapján — hogy lehet-e az ilyen áremelkedésnek — ha már megbolygattuk a valutanívót — határt szabni. A mai gazdasági rendben minden kísérletezés, amely az aranytól való elszakadást tűzi ki célul, csak átmeneti lehet, s a valuták alapja ismét csak az arany lehet. Az aranyat új valutapolitikai intézkedésekkel — állapítja meg Mises — nem lehet úgy demonetizálni, amint lehetett annak idején az ezüstöt, s ezért kell, hogy a pénzrendszernek alapja továbbra is az arany legyen. Az újabb tapasztalatok csak igazolják azt a régi tételt, hogy valamely ország hitele és valutája annál szilárdabb, minél kevésbé távolodott el az aranyalaptól. Már Roscher szerint is a tiszta aranyvaluta mindig a világhatalmat jelentette, lehet tehát egy országnak más valutapolitikai célja és törekvése, mint az, amelynek révén világhatalmi pozíciót is tud magának biztosítani.

André Siegfried: Die englische Krise. Berlin 1931. részletesen ismerteti az angol gazdasági válság okait és alakulását. ↩

        Hegedüs Loránd tanulmánya az újabb pénzelméleteknek a valutapolitikára gyakorolt hatásáról, mely a Budapesti Szemle 1938. júliusi számában jelent meg.



      

     
     Ha helytáll az ismerettannak az az alapelve, hogy az ember minden benyomása a mozgás valamely fajára vezethető vissza s ha a modern bölcsészet megerősíti azt a metafizikai elvet, hogy az emberi lélek minden szemlélete megakad ott, ahol változást nem tud megállapítani, tudniillik a végokoknál: akkor ezt a kettős igazságot a pénztudomány nyelvére is lefordíthatjuk. A gazdasági élet aprópénzére felváltva a bölcselet igazságait, annyit jelent ez, hogy a közgazdaságtan s annak legtöbbet vitatott része: az érték- és pénztan, a legkevesebbet azokkal a jelenségekkel foglalkozott rendszeresen, amelyek évtizedeken át változatlanoknak s ezért abszolút érvényűeknek látszottak, s csak akkor ébredt azoknak fontosságára, mikor egy világrengés bizonytalanná tette a bizonyosnak látszót; minél hevesebb lett az abszolútnak hitt jelenségek mozgása, annál vonzóbbakká lettek az elméletek készítői számára. Ez az egyszerű — egyszerre elméleti és gyakorlati — magyarázata annak, hogy a világháború az ezt megelőző és megint az általa kiváltott utólagos rendkívüli változásokkal, egyszerre előtérbe nyomta a pénz értékére vonatkozó legmélyebb kérdéseket és ugyanakkor e nagy problémák számára folyton növekvő széles rétegekben keltette föl világszerte nemcsak az érdeklődést, hanem annál többet: oly sugallásokat, szuggesztiókat, melyeknek hatása messze túl jutott az akadémiai vitatkozásoknak vagy az iskolák falai közé zárt kísérletezéseknek szűkre szabott, hűvösen tárgyilagos körén. Dolgozatom célja az, hogy vázlatosan bemutassam a legfontosabb újabb pénzelméleti áramlatoknak egyes nemzetek valóságra váltott valutapolitikájában leverődött életbevágó, sokszor igen merész és kockázatos hatásait.

Az alábbiakban négy fejezetbe osztott levezetéseim elől igen könnyű elhárítanom azt, a tárgy szokatlansága folytán önkénytelenül felmerülő ellenmondást, hogy talán csak egyéni szempont, vagy különleges stilisztikai felfogás az, amely szemléletemben egyrészt az új elméleti könyveket, azok szerzőit s a hatásuk alatt folyamatosan kialakult eszmeáramlatokat — másrészt a népek gazdasági életében kormányok és törvényhozások által tényleg végbevitt s valósággal forradalmiaknak mondható pénzreformokat a két utolsó évtizedben összeköti. A logikailag felépített tantételek az egyik oldalon, a másikon a minden polgár életét oly mélyen érintő valutatörvényhozás megközelíthetetlen távolságokra látszanak egymástól s ezt a vélelmet még növeli az, hogy éppen a legutolsó években keresztülvitt világraszóló pénzmegrázkódások nem valamely szűk politikai osztálynak avagy érdekkörnek törvényváltoztatásai gyanánt, hanem milliókra menő széles néprétegeknek úgyszólván forradalmi követeléseiként léptek életbe. És mégis, a hihetetlen az, ami napjainkban valósággá lett: maguk e tömegek s e tömegek élén képviselőik és kormányaik elméleti behatások, tantételek szuggesztiói alapján jutottak el azokhoz a „reformok”-hoz, melyekkel a gazdasági élet legmélyebben nyugvó jelenségei a pénzrendszert megragadták és átalakították — megcsúfolva, ha kell, saját hagyományaikat. A közgazdaságtan története nem fog sokat túlozni, ha egykor azt fogja tanítani, hogy csak a francia enciklopédistáknak a francia forradalom eszméi előkészítésére való hatása mérhető ahhoz a mindent felkavaró, régi dogmák ellen föltámadó és eruptív kísérletekben tetté váló pénzeseményekhez, amelyek ugyancsak elméleti eszméknek bölcseleti elgondolásokból az eleven életbe való kiültetése gyanánt jelentkeztek a világháború után, úgyszólván az egész földtekén, melyet éppen ez a nagy háború s annak romboló áramlata hozott össze nemzetközi közösségbe, a régi állapotokra és elméletekre való együttes visszahatásul. A friss elméleteknek az új valutaváltozásokkal való elszakíthatatlan kapcsolata nem légben járó feltevés, hanem nyomról nyomra követhető okszerű valóság, amelyet letagadni nem lehet s amelynek megvizsgálásanélkül a világszerte reánk zúdult pénzváltozások meg nem érthetők. Hogy külsőleg is a nyomok e nevezetes kapcsolatnak a létrejöttét hirdetik, azt igen egyszerűen és félreérthetetlenül igazolják már az első, felületes megfigyelések. Az osztrák Mises, az elméleti valutavita egyik legkitűnőbb kardforgatója, ellenfeleinek azt veti szemére, hogy a „német pénzrendszer összedőlésében a bűn nagy részét az állami pénzelméletnek tulajdonítják.”1 Majd ugyancsak ő állapítja meg, hogy az étatisztikus iskola viseli a felelősséget, hogy a pénzről szóló állami elmélet Németországban, Ausztriában és Oroszországban gyorsan és könnyen uralkodóvá lett.2 Svédországban az egész politikai közvélemény azt vallja, hogy a skandináv valutaváltozások nem egyebek, mint előbb Wicksell, majd Gustav Cassel dogmáinak alkalmazásai. 1918 júliusában a svéd pénzügyminiszter a „korona” sorsát egy bizottságtól teszi függővé, amely három bankigazgatóból és három elméleti közgazdából alakul.3 Távol Ausztráliában a pénzforradalom avval kezdődik, hogy Douglas Copland, a melbourni egyetem tanára, megindítja a „szilárd pénz mozgalmát”, ő vezeti a politikai agitációt és végül is a Copland-bizottság dolgozza ki az egész valutatervet, melyről azt olvassuk, hogy „1931 májusában a Copland-bizottság jelentését az egyes ausztráliai államok miniszterelnökei úgyszólván a maga teljességében elfogadták s 1931 június 10-én ez hirdettetett ki hivatalos pénzprogram gyanánt „premiers plan” (a miniszterelnökök tervezete) cím alatt”.4 Mikor pedig a világot vezető pénznagyhatalomnak, az Uniónak elnöke, Roosevelt, váratlan és megrázkódtató valutaváltozással lepi meg az egész világot 1933-ban, az semmi egyéb, mint általánosságban és részleteiben való megvalósítása annak az elméletnek, amelyet Irving Fisher a maga nagy deduktív képességeivel kiképzett s melyet hihetetlen agitációval és erővel vitt bele az amerikai Egyesült Államok közvéleményébe. A képet az teszi azután teljessé, hogy úgy mondjuk, általános érdekűvé, hogy Angliában nemcsak irodalmi harc előzi meg az 1931-es valutaváltozást, amiről John Maynard Keynes elmélete kapcsán szólunk dolgozatunk II. fejezetében, hanem, ami még nevezetesebb és különösebb: az aranyalap elhagyása után angol elméleti iskola nő ki a földből, amely utólag éppen azt akarja bebizonyítani, hogy az arany nélküli állapot az elméletileg egészséges és hogy a régebbi angol pénzelméletek, a klasszikus iskolát is beleértve, saját koruk valutaállapotait is helytelenül magyarázták és most már utólag és visszamenőleg ezeket is meg kell dönteni.5 Nincs semmi túlzás abban, ha kimondjuk azt, hogy a világháború utáni közgazdasági jelenségeket, az egyes államok pénzrendszereinek messze kiható és megrázó forradalmait ugyancsak forradalmi jellegű pénzelméleteknek tanai hordozták hátukon. Ezért ezeknek az elméleti tanoknak a nagy pénzrendszerbeli változásokra való hatása egyszerre rendkívüli jelentőségű gyakorlati esemény és egyben a közgazdaságtani történelem korszakalkotó tüneménye is. A problémasornak ez a váratlan föltárulása annyira önmagában hordja fontosságát, hogy ezt, úgy gondoljuk, tovább indokolnunk felesleges azok előtt, kik a gazdasági élet törvényszerűségei iránt érdeklődnek. Ezért kecsegtet az a remény, hogy talán nem végzünk eredménytelen munkát, amikor arra kérjük az olvasót, hogy fordítsa figyelmét azoknak a nevezetes és a pénztörténet szempontjából valóban páratlannak mondható összefüggéseknek szemléletére, amelyek közül néhány, következményeiben is rendkívüli, tapasztalatot az alábbi négy fejezetben — mindig csak a legnagyobb vonatkozásokra szorítkozva — felvázolni törekszünk.

I.

Ha valaki, a részletekben való eltérések előtt szándékkal szemet húnyva, arra vállalkoznék, hogy nagy általánosságban összefoglalná a közgazdasági tudománynak a világháborút közvetlenül megelőző időben, Európában és Amerikában, a pénzérték mibenlétét illetőleg kialakult ún. közvéleményét, az körülbelül az itt következő mondatot fogadná el formulázás gyanánt: A pénz a magángazdaságon és munkamegosztáson alapuló társadalmi életben az a közvetett csereeszköz, mely általános elismertségénél fogva értékmérőül szolgál és melynek értékálló képességét maga a gazdasági élet termelte ki; ez a pénz nemzetközi viszonylatokban is legalkalmasabban az aranyvaluta formájában jelentkezik. Az ilyetén közgazdasági pénztudat olyan erős volt és annyira átitatta a közvéleményt, hogy mikor Karl Marx Kapitaljában arra tört, hogy megdöntse a magángazdasági rendet s helyébe azt a szocialdemokrata-kommunista államot állítsa, melynek nincs szüksége pénzre, még akkor is gondolkozásának levezetését a W—G—W (Ware= áru, Geld = pénz, Ware=áru) formulára építi föl s a Gében, a pénzben, aranybőrbe bújt árut fedez föl.6 Most, a világháború után megjelent egyik legújabb pénztan, Budge S. Lehre vom Geld című kétkötetes műve, megint ugyanezt a marxi egyenletet veszi kiindulásul.7 Evvel az általánosan elismert pénzelmélettel, azt mondhatnám: pénztudattal szemben jelentkezett forradalmi újító gyanánt az a Knapp, kinek nagy elméleti műve A pénz állami elmélete címmel ugyan majdnem egy évtizeddel a nagy háború előtt jelent meg (1905),89 de melynek rendkívüli hatása a háború alatt és azután jelentkezett s ma is úgyszólván uralkodónak mondható elsősorban Németország tudományos, de legkivált politikai életében. Knapp Állami pénzelméletének páratlan sikerét, átütő erejét két körülményre vezetném vissza. Az egyik: szerzőjének rendkívüli erővel minden tételt élére állító deduktív logikája, melynek olvasása éppen elvontságánál fogva oly lenyűgöző benyomást kelt, mint mikor Kant Kritik der reinen Vernunftjában az „antinomiák”-nak szembeállításához érkezünk. A másik okát Knapp nagy hatásának abban hinném felfedezhetőnek, hogy az egész német, de különösen a porosz lelkiség ugyancsak Kant ideje óta a „kategorikus imperatívusz” erkölcsi parancsa és az állami akarat elsősége alapján rendezkedett be: Knapp éppen ennek a végsőig vitt pénzelméletét építette föl a maga konok és egyoldalú rendszerében. Knapp, midőn „chartalizmus”-nak nevezte el elméletét, a pénzt egyedül és kizárólag az állami hatalom teremtményének tartja, minden más elgondolást „metallizmus”-nak nevez és kigúnyol, végeredményben arra a következtetésre vezet bennünket, hogy az, amit mi „pénznek” nevezünk, nem a gazdasági életnek terméke, hanem jogi parancsnak szülötte; ezért szerinte a pénzzel kapcsolatban nem lehet annak értékéről sem beszélni, mert az nem lévén áru, ára nincs. Hogy ez a különben igen jól hangzó ó-görög szavakba burkolt chartalista elmélet túl tudta élni a világháborút és nemcsak nem semmisült meg ebben a világrengésben, hanem utána még nagyobb erőre kapott, mégpedig nemcsak az elméleti irodalomban, hanem a politikai agitációban is, ez a legkülönösebb és a legérthetetlenebb jelenség mindazok között, melyeket a gazdaságtörténet krónikája eddig följegyezhetett. Európa összes államai, melyek kínkeservesen végigszenvedték a négyesztendős világszerencsétlenséget s melyeknek minden rétege ma is minden porcikájában érzi e háború sajgó sebeit: mind e nemzet minden gondolkozó polgára tudja és nem felejthette el, hogy mindenütt, kivétel nélkül, azért következett be a gazdasági összeomlás és azért öltött oly leírhatatlan méreteket, mert az országok közjogi hatalma, az állam, korlátlan mértékben magához ragadta a pénzgyártást és fedezet nélküli milliárdos pénzjegykibocsátásával megmérgezte az egész gazdasági és társadalmi életet. Ez általános és letagadhatatlan sorsdöntő tanúság ellenére Knapp és állami pénzelmélete rögtön a háború után megint itt volt és hódított, mégpedig elsősorban abban az országban, Németországban, amelynek pénze annyira leromlott éppen a háborús állami beavatkozás folytán, hogy végül egy billió német Reichsmark alakult át egy új márkává. Ez a tömeglélektanilag igen érdekes, de a gazdasági okszerűség szempontjából megriasztó tünemény messze világító példája annak, hogy valamely megindult elméleti áramlat mily lehengerelő erővel töri át a gátat, azaz a valóságot és akkor is ismétli jelszavait, mikor a legközvetlenebb tapasztalatból láthatja mindenki, hogy mily rombolásra vezet az ő új tételeinek hirdetése. Meg kell ismételnem e helyütt azt, hogy csak Rousseau-ék: „Szabadság, egyenlőség és testvériség” jelszavai tudtak oly elemi erővel átgázolni forradalmon és guillotine-on, mint a német állami pénzelmélet a pénzromlás forradalmán. Knappnak és elméletének a háború utáni helyeztetését illetőleg elég, ha Elster bő művére utalok, mely A pénz lelke címén igen népszerű olvasmány lett s három év alatt három kiadást ért meg.10 Ebben nem kevesebbről van szó, hanemha arról, hogy szerzőnk Knappot minden más közgazda fölé helyezi és azt hangoztatja, hogy „az állami pénzelmélet oly általános gazdasági felfogáson alapszik, mely elvileg eltér a közönségesen uralkodó köznapi felfogástól.”11

Szerinte a főbaj az, hogy „más nemzetek pénzbúvárai Knapp művének jelentőségét még kevésbé értették meg, mint német szaktársai”.12

Knapp tana forradalmi tanítás, „elméjét kiszabadította az öröklött tantételek béklyóiból és nehéz munkával (ő maga mondja, nem volt könnyű) felépítette az állami pénzelmélet épületét”.13 Végül kitűnik az, hogy Knapp hívei éppen úgy biztonsággal néznek le mindig ellenkező véleményt, mint Engels Marx Kapitaljának harmadik kötetében a szociáldemokrata mester bármelyik ezután elkövetkezhető bírálóját. A helyzetnek egész sajátosságát csak akkor tudjuk méltányolni, ha megszólaltatjuk magát Knappot akkor, mikor már elméletével együtt túlélte a világháborút és a világinflációk pusztító özönét. Ő könyvének 4. kiadásához 1923-ban új függeléket csatolt (20. § a pénzérték és az árak megértéséhez) s abban maga veti föl a döntő kérdést (V. pont alatt)14 így ír: „Valamely ellenfelünk azt vethetné szemére, hogy két tényt mégsem lehet letagadni. Az egyik, hogy a háború alatt s még inkább azt követőleg majdnem minden árunak és szolgáltatásnak az ára szörnyű fölfordulásokon ment keresztül. Másrészt mindenki tapasztalta azt, hogy a papírpénznek micsoda tömegeit bocsátották ki s vitték bele a forgalomba. E két jelenség nem lenne egymással összefüggésben? Mert ha igen, akkor az árak fölfordulásában a pénz oldalán beállott változások a bűnösök.” Knapp maga is hozzáteszi azt, hogy „ezt a gondolatot alig lehet kiirtani.” Valóban, mondjuk mi is, ezt nem lehet kiirtani, mert ezt az összefüggést ugyan le nem tagadhatja senki, hiszen embermilliók látták közvetlen közelről, érezték vagyonuk elmállásán. Knappot azonban mindez nem érinti. Szerinte ez csak laikus beszéd. Elmondja, hogy a háború minden állampolgárnak az elhelyezkedésére nézve is tökéletes fölborulásra vezetett, nemcsak a pénzére, és végzi evvel: „A háborúban az egész polgári élet kizökken rendes kerékvágásából, és ekkor az árak ne mozduljanak meg? Főként pedig: miért lenne a papírpénztermelés ennek az oka? Hiszen a háború arra kényszerít bennünket, hogy az egész megszokott polgári életet fenekestül felforgassuk és a papírpénz csak az eszköz, amely által a ránk kényszerített felfordulást keresztülvisszük. Nevezetes korlátoltság kell ahhoz, hogy valaki ezért csak a papírpénzt tegye felelőssé. A közgazdáknak sokkal fontosabb feladata abban állana, hogy a beállott zavaroknak a módozatait írnák le és ezáltal világítanák meg a pénzügyi tudomány útjait.” Nekünk a magunk részéről megvan az a „nevezetes korlátoltság”-unk, hogy kimondjuk: ha a papírpénz eszköze volt a nagy gazdasági fölfordulásnak, amint az volt, akkor a belsejében elértéktelenedett értékmérő okozta az árak forradalmát, evvel a társadalmi rend felbomlását. És mert ez kétségtelenül így volt, falnak ment az az elmélet, melynek mind kiindulási pontja, mind végeredménye egyaránt az, hogy „a pénz nem jószág és nem is volt soha az,”15 hogy „a pénznek nincs értéke, csak vásárló ereje,”16 s hogy mindezek folytán a pénz lelkét az adja meg, hogy „a pénz a jogrend teremtménye” (Knapp) és így „az állam az egyedüli pénzteremtő” (Knapp és Elster). Az állam — és ez a világháború igaz tanulsága — nem értéket adott a pénzzel, hanem lerombolta és mindezt nem tette volna, ha a pénz nem lett volna valamiféle olyan jószág, amelyben benne lakik értéke, de nem tehette volna akkor sem, ha az állam tudott volna értéket teremteni. Az, amiről a chartalista elmélet beszél, nem az értékmérő, nem az értékes pénz, nem is a pénzérték, hanem annak jogi kísértete. Knapp buzgó követői szerint azonban az állami pénzelmélet rögtön igazolódik, mihelyst annak jogi, formális szerkezetét gazdasági tartalommal megtöltik, mégpedig — ez a fontos — ugyanazon közgazdasági világnézet alapján, amelyet Knapp képviselt. Ezt legrészletesebben, ismétlésektől sem riadva vissza (nyilván azért, hogy jobban megértesse velünk új igazságait), ugyancsak Elster fejti ki. Okfejtése az, hogy amit mi pénznek nevezünk, az sohasem volt áru; reá tehát a többi jószágra vonatkozó törvényszerűségek egyáltalán nem vonatkozhatnak, ezért nincs a pénznek ára, s mivel nem is alkalmas arra, hogy az árak törvényei reá kihathassanak, ennélfogva értéke sincs. Mi hát a pénz? Kérdezzük mi. Elster így felel: „A pénz nem más, mint a társadalmi termelvényekben való részvételnek lehetősége.”17 A gazdasági közösség fogalmából kell tehát kiindulni s akkor annak a chartalista elméletnek, mely szerint a pénzt az állam teremti meg, megvan a nemzetgazdasági magva: a jogi kísértetet sikerült csonttal és vérrel megtölteni, tehát él. Ennek a merész hipotézisnek — mert csak az és semmi más! — a vallói mindenekelőtt elfelejtik azt, hogy tanításuk vakmerő ellentétben van az egész történelmi kifejlődéssel, mert hiszen a pénz mindenütt a világon először valamely áru volt; alapszava pecunia a latinban is, pecusból, tehát csere-marhából származik; csak azután vált ez a jószág specializálódás folytán csere-eszközzé és akkor változott értékmérővé. Hazánkban Szent István rendelkezéséből foglalta el az addigi tinó-valuta helyét a regensburgi dénár. Ezt a chartalisták sem tagadják, de kijelentik, hogy ennek a végre is letagadhatatlan történelmi evolúciónak semmi köze sincs az ő dogmáikhoz, mert szerintük az állami pénzelmélet érvénye akkor még nem kezdődött el, mikor a pénz megszületett, hanem elméletük csak akkor lép életbe, mikor a „Gemeinwesen”, a társadalmi szervezet, elismer egy monopolisztikus csereeszközt értékmérőül, amely már sem nem marha, de nem is ezüst, vagy arany, mert egyáltalában nem jószág és ezért nem érték, hanem olyan államilag teremtett mérték, mint a méter, a liter, vagy a kilowatt. (Erre a mértékhasonlításra bővebben rá kell térnünk majd dolgozatunk III. fejezetében.)18 Avval, hogy az igazi történelmi kifejlődést az állami pénzelmélet egyszerűen kirúgja lába alól, nemcsak teljesen viszonylagos értékűvé teszi tudatosan a saját dogmáját, mert azt bizonyos történeti időkre korlátozza, ennélfogva, megfosztja abszolút érvényétől, hanem rögtön fölkelti bennünk azt a kételyt is, hogy vajon nincs-e ennek a nagy gonddal kifaragott műszerkezetnek több olyan határa is, amelyeket szerzői és lelkes hívői már maguk sem vettek észre, holott éppen ezek a határok döntenek afölött, hogy sikerült-e nekik az, amire vállalkoztak és amit nagy garral ígértek, tudniillik a pénz valódi lényegét, a „pénz lelké”-t felfedezniük. Az elmélet nagyhírű alapítója, Knapp, könyvének III. fejezetében azt fejti ki, hogy „minden pénzdarab érvénye a kibocsátó állam területére van korlátozva; az idegen pénz az az áru, melynek az ára az államok közti fizetési kötelezettségektől függ, azaz „pantopolitikus” alapon állapíttatik meg.” Elster munkájának negyedik fejezetét szánja ugyanennek a kérdésnek;19 okoskodásának sommáját mindjárt az első pontban ekképpen foglalja össze tömören: „Az a tétel, hogy a pénz nem jószág, csak a belföldi pénzre érvényes. A külföldi pénz ellenben áru jellegű. Nincs érvénye, hanem értéke van és ára.” Ezzel a végkövetkeztetéssel, melynek folyton visszatérő refrénjeitől megkímélem olvasóimat, nemcsak megdől az egész állami pénzelmélet abszolút érvénye, hanem föltárul elénk az a háttér is, mely voltaképpen ott rejtőzik az egész pénzelmélet abszolút érvénye mögött politikai helyzet alakjában s ez adja meg azután valódi magyarázatát az egész jelenségnek. Ebben van éppen az elméleti elgondolásnak az a rejtett összefüggése a valutapolitikával, melynek kikutatására vállalkoztunk s melyben az elméleti eszmeáramlatoknak a pénzrendszerek változásaira való hatása kimutatható. Knapp is, Elster is és összes háború utáni társaik (így Bendixen a bankár) mind a pénznek lényegét, abszolút magját keresik, azt, amit ők maguk, amint hallottuk, „a pénz lelkének” neveztek el; éppen ezzel az abszolút érvényű igazsággal akarták és akarják megdönteni az előttük uralkodott pénzelméleteket, amelyeket nagy túlzással mind metallisztikus elméleteknek neveznek. (Ennek az elnagyolásnak a szofisztikus túlzásai magukban is igen veszedelmesek a közgazdaságtan történetében, de boncolásuk nem tartozik dolgozatunk keretébe.) Az állami pénzelmélet abszolút érvénye már akkor megbukott, mikor az új tan vallói és alkalmazói a pénz történelmi kifejlődését elvetették. Most azonban már nem a pénz gyermekkoráról, hanem a jelenlegi kifejlett állapotáról van szó, s ekkor be kell vallaniuk, hogy mihelyst bármely pénzdarab csak egy arasznyira túlmegy valamely ország határán, akkor nemcsak használhatósága szűnik meg (ami bizonyos korlátok között igaz), hanem egyszerre megváltoztatja „lelkét”, a lényege hirtelen átalakul: ami azelőtt nem volt áru, az most áruvá lesz; sőt ennél több is történik: ami nem volt érték, annak ára lesz, tehát értékké vedlik, bármennyit csökkent vagy növekedett is az az ár, amely egyszerre megszállta a pénzt, akkor, mikor elhagyta hónát, mely állítólag neki értéket adott. Az elmélet önmagát cáfolja meg, mert kérdjük, hova lett ekkor az abszolút pénzlélek? Képzeljük el, hogy valami tiroli orvos bejelenti a világ összes akadémiáinak, hogy megtalálta a rákbetegség kórokozóját, és akkor hozzáteszi, hogy az ő abszolút érvényű felismerése csak a tiroli rákbetegségre vonatkozik, de az innsbrucki határon túl ez a bacillus már nem jelenti a rákokozás lényegét. Még különösebb azonban egy abszolút érvényűnek indult elméletnek a színváltozása akkor, mikor eszünkbe jut, hogy a pénz és annak értéke gazdasági jelenség, gazdasági és nem esztétikai művek, vagy közjogi szerkezetek értékmérője és akkor ennek a gazdasági eszköznek lényege nem valamely gazdasági korláttól függ, hanem attól, hogy az államok közjogi határai hol ereszkednek le, ami azt teszi, hogy a politikai határok bármely eltolódása vagy, ha úgy tetszik, közjogi kiigazítása esetén a forgalmi eszköznek, a pénznek, nemcsak kisebb vagy nagyobb érvényesíthetősége, hanem egyenest a lényege változott meg. Egyszerre kívülről, államjogi beavatkozás folytán megszállja az „árujelleg”, ezért egyszerre érték lesz, tehát olyan valami, ami azelőtt a termőhelyén nem volt benne. Egészen világos, hogy ebben az állami pénzelméletben egy politikai és egy gazdasági gondolatsor van úgy összezavarva, hogy az mindenre alkalmas, csak arra nem, hogy a pénznek abszolút érvényű lényegét és törvényszerűségét megértesse velünk, pedig éppen erről volt szó és nem másról. Ennek a nagyhírű chartalista elméletnek leigéző külső szerkezetemellett az a végzetes hibája, hogy két külön papírmintát ragaszt össze, külön-külön jegecalakká s azután egyikét a másikba akarja tolni, hogy egységes kristálynak lássuk őket. Mihelyst azonban beléje tekintünk és felismerjük ragasztékait, akkor megpillantjuk azt is, hogy ez az egybeállítás, ez az állami kategorikus imperatívusz, mely a tan vallói szerint egyedül és kizárólag tudja a pénz lelkét megteremteni, olyan lelket teremt, mely rögtön kiszáll a pénznek nevezett jószágtalan jószágból, mihelyst azt az állam határa megérinti; e mögött az egész elképzelés mögött öntudatlanul az állami autarkikus törekvés, a gazdasági elzárkózás és önkielégítésre való törekvés lappang. Csak így érthető meg az elgondolás. Éppen azért, mert a nemzeti elzárkózás gazdasági eszméje keresett magának elméletet, azért találta meg azt Knappék államosított pénzlelkében. Itt is beválik Schopenhauer nagy igazsága, mely szerint az öntudatlanul működő akarat az, amely meggyújtja és hordozza a tudat mécsesét, hogy neki világítson, így megértettük, hogy miért kellett ennek az állami pénzelméletnek éppen Németországban és éppen a világháború után kivirágoznia és úgyszólván nemzeti pénzprogrammá válnia. Azt, hogy az ilyen pénzelméletből, mely azt vallja és hirdeti — hirdeti minden más ellenvélemény teljes és tökéletes kizárásával — hogy a pénzt az államhatalom teremti és ő annak kizárólagos szülője; erre a pénzteremtésre teljesen elegendő szerinte az állami parancs, mert maga a pénz nem jószág és nincs értéke — ismétlem, hogy az ilyen dogmából hogyan lesz népszerű politikai jelszó és pártprogram, azt egy percig sem kell magyaráznom bármely gondolkodó előtt. Magában az, hogy az állami pénzelmélet parancsszerű határozottsággal lépett föl, igen alkalmas volt arra, hogy bármely parancsuralmi elgondolás azt magáévá tegye. Így is történt. Mihelyst az autarkiát követelő, az állami önellátást sürgető áramlatok, melyek minden háború után jelentkezni szoktak azért, mert különösen a legyőzött nemzetek mindig nemzetközi behatásoknak tulajdonítják összedőlésüket, miért is attól akarnak elzárkózni: akkor és addig, míg ez az áramlat tart, az állami pénzelmélet még akkor is felülkerekedik, ha ugyanakkor annak rettentő veszélyei szemmel láthatókká váltak is. Ebben a tekintetben Mises kitűnően írt népszerű könyvére utalok, amely bankelméleti részét kivéve (melyről dolgozatom II. fejezetében szólok) nem más, mint a tapasztalatok harca a chartalista elmélet ellen. Mises20 igen helyesen és világosan mondja: „Mihelyst elfogadják azt az elvet, hogy az államnak nemcsak szabad, hanem kell is befolyást gyakorolnia a pénzértékre, esetleg csak azért is, hogy belső értékállandóságát biztosítsa, akkor már felbukkan az a veszély, hogy ebben tévedések és balfogások jelentkezhetnek.” Külön kifejti „az étatizmus pénzpolitikájának” (VIII. fejezet) összes veszedelmeit. Amikor pedig a pénz kérdésének az úgynevezett bankpénz oldaláról való vizsgálatát vezeti le, akkor végkövetkeztetése az, hogy „az étatismus a bankügy terén éppen úgy megbukott.”21 Midőn mi a világháború eltörülhetetlen tapasztalatai alapján teljesen magunkévá tesszük az osztrák írónak ezeket a megállapításait, hozzá kell fűznünk azt, hogy Misesnek abban az elméletépítési kísérletében, ahogy ő az osztrák iskola határ-érték elméletének szubjektív kategóriáiból akarja felépíteni a pénzérték általános cserejellegét, nem osztozunk. Ámde ennek az elméleti eltérésnek vitatása messze túlesik mostani dolgozatunk keretén, mely kizárólag az új pénzelméleteknek a világháború utáni fontosabb valutaváltozásokkal való összefüggését kutatja. Háború az a politikai és gazdasági helyzet, melyben az államhatalom mindenhatóvá lesz: vér és anyag föltétlen ura. Ennek a helyzetnek s az általa és benne kitermelt lelkiségnek a vetítése az a pénzelmélet, mely szerint az állam teremti a pénzt, ő teszi azzá ami, tudniillik általános kötelező értékmérővé. Ettől a beállítástól egy hajszál sem választja el azt az ösztönszerű következtetést, hogy ha ez igaz, akkor semmi akadálya sincs annak, hogy az állam annyi pénzt gyártson, amennyit akar, hisz evvel ezek szerint nem kárt okoz, hanem hasznot hajt. Mihelyst pedig az elmélet azt vallja, hogy a pénz nem jószág és nincs értéke, akkor az állam annyit gyárthat belőle, amennyit kormánya jónak lát. Láttuk, hogy Knapp végül, könyve negyedik kiadásában, hogyan akarna elhárítani még háborús pénzduzzasztás esetén is minden felelősséget. Mindez szó szerint bekövetkezik akkor, mikor Németországban a nemzeti szocializmus megindult a maga hatalmi útján. A párt gazdasági programját Gottfried Feder mérnök foglalja pontokba 1923 novemberében. Ennek22 negyedik és ötödik §-a a következőképpen hangzik: „E szakaszok az egész pénzkérdés szocializálását követelik. A pénz nem más, mint egyedül és kizárólag az állami közösség által kibocsátott teljesített munkára (munkateljesítményre) kibocsátott utalvány. Pénzjegyek kibocsátása az állami felségalapjogok egyike.” Ennek megfelelően azután a cselekvési programja akként alakul, hogy:23 „Mindenekelőtt a birodalmi bankot és a nagy bankokat kivétel nélkül államosítani kell, azután Németországnak haladéktalanul fel kell adnia az aranyvalutát. Egyszer már meg kell lenni annak a bátorságnak, hogy függetleníteni merjük magunkat a váltóárfolyam állandósításának ködképétől. A nemzeti szocialista államé a pénz felségjoga, vagyis a pénzteremtés jogának teljessége. (Geldschöpfungsrecht.) Az aranyvaluta csak előítélet és öncsalás.” Azt hiszem, hogy, mivel nem politikai kortörténelmet írok, hanem valutaértekezést, itt be is fejezhetem az idézéseket. Tehetem ezt annál is inkább, mert csak az, aki valamely vegyigyárban megfigyelte, hogyan cseppfolyósítják rendkívüli nyomás alatt a levegőt és hogy az előbb még láthatatlan pára hogy koppan keményre fagyott cseppek alakjában a kísérleti asztalon: az láthatott ahhoz hasonló tüneményt, mely itt szemünk előtt végbement: a háború rendkívüli légnyomásának hatása alatt egy levegőben járó pénzelmélet gyakorlati politikai programmá keményedett és egy nagy népmozgalom vezérlő jelszava gyanánt koppant oda a nemzeti sorsok irányításába. Megfigyeléseim sorozatából szánt szándékkal távol tartunk minden olyan levezetést, mely a politikai következtetések felé terelne; ettől teljesen mentesítenünk kell kutatásunkat, hogy célt érjünk. Ugyanezen az okon tovább kell vinnünk a dedukciót, minden tekintet nélkül arra, hogy ez a sokat emlegetett s ma részben már hivatalosan is elfogadott pénzprogram mennyiben vitetett keresztül, illetőleg mennyire akadt meg Németországban. Ellenben igenis tovább kell folytatnunk a jelenség külső burkainak lehántását s az általunk keresett összefüggések szálainak belső feltárását, azon a nyomon, hogy az állami pénzelmélet ezen pártprogrambeli leverődésében a belső vonzásoknak, illetőleg az egymásra hatásoknak egy másik, nem kevésbé fontos analógiáját pillantsuk meg. Ez tudniillik az így politikává változott állami pénzelméletnek Marxék szocialista pénztanával való összehasonlítása. Ezen az úton remélhetjük, hogy dolgozatunknak ezt a fejezetét odáig fejleszthetjük, hogy vizsgálódásunk első eredményeit tételekké alakíthatjuk ki. Amint már föntebb megemlítettük, Marx abból indult ki, hogy a pénz nem más, mint aranybőrbe bújt áru. A történelmi materializmus, mely ebben a felfogásban nyilvánul s mely azután példátlan következetességgel fejti ki rendszerét a magántulajdon társadalmi rendjének aláásására, evvel a tétellel rögtön fölénybe jut az állami pénzelmélettel szemben azért, mivel elég merész volt és vissza mert menni a kezdetre, tehát valóságos tényálladékon veti meg a lábát. Evvel szemben, amint már előbb kiemeltük, az új elmélet elismeri azt, hogy a magántulajdoni rend kezdetén a munkamegosztás által megkövetelt csereforgalom elején áru jellege volt a pénznek és a sok csereáru közül emelkedett ki hol ez, hol az a jószág általánosan elismert forgalmi eszközzé. Ám, amint hallottuk, a chartalistákat az egész pénzevolúció nem érdekli, mert dogmáik csak akkor kezdenek érvényesülni, amikor a „Gemeinwesen”, tehát az állam a saját szempontjából veszi kezébe az irányítást és megszervezi a monopóliumot, ő teremti meg azt, amit pénznek hívunk és ezáltal teszi érték nélkül valóvá azt az értékmérőt, amelynek azelőtt magának is értéknek kellett lennie. A szociáldemokrata elméleti szerkezettel szemben, tehát itt kétségtelenül egy még mesterségesebb vetítéssel van dolga a tudománynak. Ám az állami pénzelméletnek ez, a történelmi fejlődéstől való erőszakos elvonatkoztatása még veszélyesebb szakadék szélére kerül akkor, mikor Elsterék arra törekednek, hogy mesterük jogi dogmáit gazdasági tartalommal töltsék meg, mert hiszen azt be kell látniuk, hogy a pénz elsősorban mégis csak gazdasági jelenség és abba a vitába, amelyet Rudolf Stammler kezdett24 s oly mesterien vívott meg önmagával, hogy tudniillik mi van előbb, jogrend-e avagy gazdasági mozgás, ebbe itt beleelegyedni nem alkalmatos. Mert akár van értéke annak a jószágnak, melyet értékmérőül választott a gazdasági élet — amint azt mind a klasszikus közgazdaságtan, mind a szociáldemokrácia tanítja — akár nincs értéke annak a pénznek, mely az új iskola szerint nem más, mint körben szaladó terméke az állami parancsnak, az bizonyos, hogy az áruk árai benne tükröződnek. Mi alapon? Összehasonlítás alapján — így vallja ezt mind a két iskola. — De ha ez így van, akkor ezt az összehasonlítást valahol el kellett kezdeni, még mielőtt az értékmérő és árjelző közeg az értékét elhullatta volna, vagyis mielőtt államosíttatott volna. Tehát: kezdetben minden gazdasági területen volt olyan ár, amelyből elindult az a későbbi ár, amelyet ezután már az állami pénzelmélet szerint az állami pénz mért. Ezt Elsterék is elismerik. Evvel azonban másodszor is hátrányba kerülnek, mégpedig nemcsak a klasszikus pénztannal, hanem magával nagy ellenfelükkel, a szociáldemokrácia materialista elméleti felépítésével szemben is, amelynek legalább megvan az az előnye, hogy nem kell egy másik világnézetet elismernie kiindulási pont gyanánt oly célból, hogy azt azután rögtön kirúgja maga alól és így az önkényes teoretizálás minden ismérvével megterhelve induljon útjára. Már itt megcsillámlik az új iskoláknak az a hátránya, hogy mindig a legújabb jelenségek kategóriái szerint mérik azokat a megelőző fejlődéseket, amelyektől ezek a tünetek teljesen idegenek voltak. Ez a különös vonás még elemibb erővel fog kiütközni az új angol, amerikai és svéd iskolák tanításaiban. (L. dolgozatunk II., III. és IV. fejezetében.) Egyet máris elér az állami pénzelmélet, mikor oly korlátolt viszonylagosságot erőltet magára még a szociáldemokrata tanítással szemben is, tudniillik azt, hogy bölcseleti elgondolását, metafizikai igazságokra vágyó megoldását illetőleg úgy érezzük magunkat, mint a régi Hellász természetbölcselőinek azon hiedelménél, hogy a föld kiterjesztett erősség, amely egy elefánton nyugszik, az elefánt egy teknősbékán áll; de hogy az a teknősbéka, mely a világot tartja, min áll, az már nem tartozik az ő bölcselkedésük körébe. Szemben a klasszikus közgazdaságtan pénztanával mind a szociáldemokrata elmélet, mind az állami pénzteória is a közösségre veti a súlyt, szemben a magángazdaságok termelő erejével. Ebben a kommunista felfogás elmegy a legvégsőig, midőn megszünteti a pénzt, mert megszüntette a magántulajdont, melynek ez a csereeszköze; helyébe a munkautalványok lépnek, melyekkel az állam osztja el a kitermelt munka eredményeiben való egyéni részesedést, mit a kollektív hatalom lehetőleg szűkre szab. A chartalista is a közösség fogalmából indul ki, az ő munkájának tulajdonítja az értéktermelést és a pénz ezen elképzelés szerint nem más, mint részesedési lehetőség s egyben e lehetőség mértéke is a „Socialproduct”-ban, vagyis az illető gazdasági közösség által létrehozott jószágok összességében.25 Itt azonban feltárul az a rés, mely az új pénzelméletben elválasztja a jogi szerkezetet annak gazdasági tartalmától. Mert amikor Knappék is, a nemzeti szocialista program is arról beszélnek, hogy az állam egyedül való és föltétlen ura a pénzteremtésnek, akkor dogmatikusan elvetik azt a korlátot, amelyet a magángazdaságon alapuló rend föltétlenül megkövetel a saját értékmérőjétől, tudniillik azt, hogy az ne legyen tetszés szerint, önkényesen és végtelenül szaporítható. Ez a korlátlansága az állami pénzkibocsátásnak csábította el mindig a politikusokat és ez tette tönkre mindig és mindenütt a nemzetek gazdasági és erkölcsi rendjét. Az állami pénzelmélet pedig jellegénél fogva képtelen ily korlátozás felállítására. Innét van, hogy az a lehiggadtabb nemzetgazdasági elgondolás, mely a legutóbbi években már magában Németországban is el akarja hagyni a pénz-étatizmus programját és közveszélyessé válható kategorikus következtetéseit, Knappékkal szemben is erre a ritkasági mozzanatra veti a fősúlyt. Budge alaptanítása a pénzről az, hogy26 „természetesen a pénz mint a közvetett árucseréknek eszköze a piacon keresett vagy kínált jószág csereértékét képviseli, de más oldalról ebben a szerepében önállóan tárgya a cserének és ennél fogva saját csereértékének kell bírnia, azaz más szóval szükséges, hogy viszonylag szűk legyen (Relatív knapp).” Ha a német elmélet éppen a legutolsó évek tapasztalatain építve megállapítaná azt is, hogy az értékmérőnek ezeket a számszerű és állandóan ruganyos korlátozásait, tehát szűk voltának szabályozását, az államtól nem lehet elvárni, akkor szerencsésen megint visszasorakoztunk volna az állami pénzelméleten s annak a politikai programján át a klasszikus pénztanhoz. Mindenesetre egyetlenegy különbséggel. Ez a különbség nagyon fontos egész tudományszakunk tekintetében; tudniillik abból áll, hogy azon forradalmi rázkódások következményei gyanánt, melyeken a nemzetek pénzrendszerei a XX. században átvészeltek, sokkal mélyebbre kell leszállanunk a pénzérték való lényegének kikutatásában, mintsem megelégedni avval a háború előtti tétellel, hogy „a pénz egyenlő az arannyal” s hogy az arany mechanizmusa egymagában minden körülmények között helyreállítja a gyakorlatban a valutákat, az elmélet számára pedig mind megoldja azokat a kérdéseket, melyek a pénz lényegét, ha úgy tetszik, „lelkét” jelentik. Kétségtelen előttünk, hogy a pénz jószág s hogy így az állami pénzelmélet alappillérét szofizmákra és nem a valódi élet szilárd talajára rakta. Így mutatkozik helyesnek az a megállapítás, hogy „a pénz egészen sajátos forgalomközvetítő jószág” s ebből következően „olyan különös jószág, mely a jószágnak éppen leglényegesebb tulajdonságait nélkülözi.”27 Ha nyomozó utunkon, melynek mesgyéjét törjük, tovább haladunk, akkor elfogulatlanul meg kell állapítanunk azt, hogy a pénztan háború utáni továbbfejlődésének egyik legjellegzetesebb jellemvonása az, hogy a készpénz tüneteinek megszokott megfigyelésein kívül, amelyeken elsősorban, sőt majdnem kizárólag a háború előtti pénztudomány alapult, most a hitelpénz s az összes pénzhelyettesítő eszközök kerülnek belé a tudomány reflektorfényének legerősebb megvilágításába. Ez a haladás minden ország közgazdaságtanában mutatkozik, ahol komolyan foglalkoznak a gazdasági jelenségek nyomán felmerülő problémák megfejtésével. Meg kell állapítanunk, hogy ebben a tekintetben nem marad el a német elmélet s az osztrák irodalom sem. Mi sem volna természetesebb, mint hogy az eddigi fejtegetések folytatásául most arra térnénk rá, hogy az állami pénzelmélet, vagy annak politikai leverődése miként mutatkozott meg akkor, mikor a pénzkérdés második változására, nevezetesen a hitelpénz beállítására, esetleg szabályozására kell a tárgyalást átvinni. És mégis úgy áll a helyzet, hogy csak nagy erőltetéssel lehetne ezen a vonulaton haladni tovább igazságaink felkutatása felé. Ennek két oka van. Az egyik elméleti: a hitelpénz kérdéseivel, különösen pedig avval a kérdéssel, hogy a bankok tevékenysége mennyiben tud pénzt teremteni, tehát hogy a hiteleszköz mikor és mennyiben tud átalakulni értékmérővé: evvel a kérdéssel s annak egész szövevényével az új angol–amerikai pénzelmélet jóval előbb és sokkal szélesebben foglalkozott, mint a legújabb német irodalom. Egyik tünetét látom ebben annak, hogy a közgazdaságtan, mely Adam Smith korában Angliában született és a világháború előtt legteljesebb kifejlődését Adolf Wagner és Gustav Schmoller korában Németországban érte el, a háború után ismét kezd átköltözni Angliába és Amerikába, mintha a vezető szerepet ismét az angolszász faj ragadná magához. Ezért a hitelpénz kérdésének fejleményéről leghelyesebben az angol valutaválsággal kapcsolatban kell alább szólanunk (II. fejezet). De van eljárásunknak, ezen az elméleti indokon kívül, egy gyakorlati indokolása is; nevezetesen az a különös jelenség állott elő, hogy bár az uralkodó német pártprogramul megindulásakor a banktevékenység államosítása útján akarta nemcsak szociálpolitikái céljait elérni, hanem evvel az egész kötelmi jogot új alapokra fektetni: végeredmény gyanánt az következett be, hogy az 1937-ben törvénnyé vált új német részvényjog ugyan három szakaszában erősen hangoztatja azt, hogy a részvénytársaságokat a „Gemeinwohl”, a közjó érdekében kell vezetni s hogy a „Gemeinnutzen geht vor Eigennutzen” (a köznek haszna előzze meg az egyén hasznát.) politikai jelszava itt is megtalálható, ellenben a törvény tényleges rendelkezései semmivel sem érintik a részvénytársasági bankoknak eddigi szerkezetét és ezért hitelteremtő működését sem. Ami pedig a részvénytársaságok közt a hitelszerveket, tehát a tulajdonképpeni bankokat és takarékpénztárakat illeti, egyes bankállamosítási kísérletek után, melyeket kizárólag a gazdasági élet ideiglenes megakadása okozott és melyeket azután Németországban is ismét vissza kellett fejleszteni: ezeken kívül a német bankellenőrzés nem mutat semmi újat nekünk, ha a magyar Pénzintézeti Központ bevált szerkezetével hasonlíthatjuk össze a hitel-ellenőrzést odaát. Ezt az 1938 májusában Berlinben tartott Allgemeiner Deutscher Bankiertag nyilvánosan megállapította. Különösen ki kell emelnünk azt, hogy vajon a hitelpénzteremtés mennyiben függ össze a valutáris kérdésekkel, erre nézve a Németországban mutatkozó fejlődésből az elmélet semmiféle újabb tapasztalattal sem gazdagodik. Ezért is azt a kísérletünket, hogy mennyiben tudunk összefüggést mutatni ki az új pénzelméletek és a háború utáni valutapolitika között, ezen a meddőnek mutatkozó mesgyén hasztalan folytatjuk: innét más csapásra kell áttérnünk. Ez a másik megfigyelési terület, mely nemzetközi vonatkozásban igenis érdekesnek mutatkozik és tovább menő eredményekkel biztat, nem egyéb, mint az új elméleti áramlatoknak az aranykérdéssel való kapcsolata. Ezen az úton az a remény kecsegtet, hogy oly tanulságokra bukkanhatunk, amelyek valamely állam belső gazdasági területén, sőt esetleg önellátó elzárkózottságán túllépve, minden nemzet számára gyarapíthatja a pénztudomány megfigyelését. Hogy ez a kiindulási pontunk nem önkényes feltevés s még kevésbé egyéni képzelgés, annak döntő bizonyítéka az, hogy ugyanakkor, amikor majdnem tíz esztendővel a világháború kitörése előtt Knapp megindult a maga állami pénzelméletével és a chartalizmus tudományos divattá kezdett válni, ugyanakkor egyre szaporodtak Németországban a könyvpiacon azok az iratok, melyek a „Los von Gold,” „El az aranytól” jelszavát hangoztatták, a valutának az aranytól való elválását követelték, mégpedig új sütetű elméleti levezetések kategorikus formájában. Még egy másik szálat is találhatunk, mely visszanyúlik a háború előtti időkbe. Aki az akkori német bankirodalom főműveit most előveszi,28 már ott látja azt a rosszul rejtett törekvést, hogy a németek a világkereskedelem váltóforgalmát lehetőleg függetleníteni igyekeztek attól a nemzetközi fizetési eszköztől, melyen az addig nyugodott, tudniillik az angol sterlingtől, az aranyváltó tipikus képviselőjétől. Ily körülmények közé visszahelyezve válik érthetőbbé annak a támadásnak hatása, melyet Knapp minden metallizmus ellen s így elsősorban az arany ellen indított. Ugyancsak ilyen irányban folyik le a nagy háború után is az állami pénzelmélet kialakulása és szétterjedése. Azért harcol ez a felfogás az egész vonalon a pénz mennyiségi elmélete ellen, mert ez az utóbbi mindig csak valamely olyan értékmérőt hajlandó elfogadni, mely tetszés szerint nem szaporítható, tehát nem állami termék. Ezért történik az is, hogy a világháború után már a német pénztörténet nem abból a szempontból nézi Bismarck 1871-es valutareformját, mely a német birodalomba behozta az aranyvalutát, hogy abban a nemzetközi világvalutába való bekapcsolást lásson, tehát nem azt hirdeti, hogy ez a reform az aranyforgalom nemzetközi gazdasági törvényszerűségeinek kényszerítő hatásai alatt jött létre, hanem azt tanítja, hogy evvel Bismarck az állami felségjog hatalmát akarta kifejezésre juttatni. Az aranyvalutának a bimetallizmussal szemben akkor folytatott egész harca, mely a német birodalom megalakulásakor az egész pénzirodalmat betöltötte, az ilyen bemutatás által teljesen kivetkőzik abból az eredeti formájából, hogy akkor két fémnek — az aranynak és ezüstnek — az ezek termelési jelenségei szerint lefolytatott küzdelme lett volna; — pedig az volt; — így azután végül a mai felfogásban az aranyvaluta behozatalának nem marad indokolásul egyéb, mint az, hogy „az exodromiának (vagyis az államon kívüli valutapolitikának) klasszikus eszköze volt, a különféle valutákat az aranyhoz kötötte, ámbár a pénztörténet mind háborús, mind békés időkben a váltóárfolyamok állandósítására más eszközökkel is rendelkezett.”29 Ha jól megértettük, ez elmélet szerint és ilyen magyarázat után, valamely országon belül a pénzrendszernek semmi szüksége sincs az arannyal való fedezetre, kifelé pedig egyéb eszközön kívül esetleg erre az arany is felhasználható. A lényegből így lesz segédeszköz. Most már az igazsághoz híven meg kell állapítanunk, hogy a nagy háború után, illetőleg pontosabban szólva, a békeszerződések végrehajtásától kezdve azoknak Németország által való formális felmondásáig, vagyis a jóvátételi korszak befejeztekor, a német birodalom pénzrendszere valóban aranymentesen fejlődött ki. Erre tehát első pillanatra azt lehetne mondani, hogy a chartalista elv győzött: nincs arany és mégis van pénz, a Reichsmark aranyfedezet nélkül is fizetési eszköz marad, sőt talán még azt is elmondhatjuk, hogy a márka kiállott olyan viharokat, melyek esetleg arannyal fedezett valutákat is megtépáztak volna. A nagy kérdés az, hogy győzött-e itt benn, tehát a belső pénzforgalomban az állami pénzelmélet és ha igen, veheti-e hasznát további kutatásaiban a pénztudomány? E kettős kérdésre a válasz is kettős.

Az első tény kétségtelen. A háború után újraébredt Németország aranyfedezet nélküli pénzrendszert tart fenn belső forgalmában. A német birodalmi bank 1937 december 31-én lezárt mérlege szerint 7478 millió kibocsátott bankjeggyel szemben nincs több arany kimutatva, mint 70 millió, ami azt teszi, hogy nem is egészen egy százalékra csökkent a bankjegyeknek az arannyal szemben való fedezeti aránya, holott az utolsó békeévben, 1913-ban, 1068 millió arany állott a Reichsbank rendelkezésére. Ebből arra lehetne következtetni, hogy ez az állapot az állami pénzelmélet diadala. A letagadhatatlan tény ellenben az, hogy ehhez az állapothoz semmi köze sincs sem Knappéknak, sem az ő elméletükön alapult politikai programoknak, egyszerűen azért, mert Németországot külső erőszak fosztotta meg aranyvagyonától. A versailles-i békediktátum tudvalevően abból a gyűlölködő elképzelésből indult ki, hogy Németország háromszázharminc milliárd aranyfrank jóvátételt fizessen. Ez a jóvátételi politika irtózatos rángások között, melyekbe a Ruhrvidék megszállását is bele kell számítani, a Dawes-terven s a Young-terven át, és végül a Hoover-moratóriumon keresztül a jóvátételi politika teljes és tökéletes csődjére vezetett, és a nagy európa-amerikai gazdasági világválság megakasztotta az egész fejlődést és eltemette a jóvátételi politikát. Franciaország megtanulta azt, hogy mikor erőszakkal lecsapolta a német valuta alapját, akkor azt a Németországot, mely maga aranyat nem termel, vagy arra kényszeríti, hogy dumping-kivitellel tönkretegye azoknak az államoknak termelését, amelyek tőle jóvátételt követelnek, avagy úgy lerontja a német valutát, hogy az vele szemben fizetésképtelenné válik. Ez a sors érte a franciákat, mialatt Németország elvesztette aranytartalékát. Ennélfogva a németek semmiféle elmélet kedvéért sem rendezkedhettek volna be arany valutára, hanem csak arany nélküli pénzrendszerre. A világháború utáni német valutaállapotok és másfelől az aranyellenes elmélet ugyan párhuzamosan lépnek fel, de ok és okozati kapcsolat nincsen közöttük. Ezért nincsenek ránk nézve további tanulságai sem. A kettős kérdés másik fele, tudniillik elméleti oldala, már sokkal érdekesebb és azt gondoljuk, hogy az egész újrakelő pénztudomány szempontjából maradandó eredményeket tartalmaz. A német példa s utána még sajátosabb módon azok a többiek, amelyekkel értekezésünk további folyamán foglalkozunk, egyszer s mindenkorra elválasztották az aranykérdést a valutakérdéstől s ezáltal a pénzértéknek kutatásában mélyebb rétegekre tudnak lehatolni, mintsem a megelőző elméletek, melyeknek vallóit ily rettenetes földrengés sem riasztotta föl s ezért nem tárulhattak föl előttük az értéktannak oly mélységes szakadékai, mint aminők a világháború következményei gyanánt megnyíltak s melyeket a tudományos szemléletnek kötelessége ezutáni magyarázataiba belévonni. A pénz legmélyebb lényege kétségtelenül nem abban van, hogy a pénz = arany. Az arany mögött kell az aranyvalutás országban is a pénz olyan jellegének, belső lényegének s olyan tulajdonságainak lenni, amelyek őt pénzzé és értékmérővé teszik s ez a lényege a pénznek megvan az aranyon kívül is akkor, és addig, míg a nemzetközi aranyérték egyelőre kihagy és nem működik. Ennek a tételnek ilyetén ideiglenes jellegű megfogalmazását dolgozatom befejező része igyekszik igazolni; amit azonban már most is megállapíthatunk, az, hogy a pénztanban is azon az úton van az igazi előhaladás, amelyen a többi tudomány is továbbfejlődik, tudniillik abban az irányban kell a tapasztalatok gyűjtésének és földolgozásának előbbre mennie, hogy a kezdetben abszolút érvényűeknek vallott tételek viszonylagossága földeríttessék és ezen viszonylagosságok törvényszerűségeinek felismerésében és kimutatásában éri el ez a tudományszak is a maga legmélyebb igazságait. Túlságosan merésznek, sőt fantasztikusnak tessék bár hasonlatom, mégis ideiktatom, mikor azt mondom, hogy a pénztan itt éppen úgy újabb relativitási elmélet felé halad, mint azt Einstein állítja a maga elgondolásában: „A különleges és általános viszonylagossági elméletet” illetően. Mert ha a német fejlődést, melyet eddig megvizsgáltunk és melyben az állami pénzelmélet s az arany nélküli pénzrendszer párhuzamosan jelentkeztek egymás mellett, ha ezt egybevetjük elébb az angol, majd az amerikai nagy valutaevolúciókkal, akkor azt látjuk, hogy míg a németeket az aranyalap elhagyására külső erőszakkal rákényszerítették annyira, hogy egyszerűen nem volt más választásuk, bármilyen elméletnek lettek volna is követői, addig az aranyvalutaelmélet hazája, Anglia is elhagyta az aranyalapot s ott utólag támadt föl ennek a forradalmi ténynek az elméleti igazolása. Még később az északamerikai államok döntik föl, látszólag külső kényszer nélkül a világ valutarendjét. Mindezek a páratlan jelenségek még mélyebbre csábítanak bennünket a modern pénzelméletek s a valutapolitikai nagy változások összefüggésének vizsgálatába.

     II.

John Maynard Keynes, a cambridge-i egyetem tanára, a világ pénzügytörténetében örökre nevezetessé tette nevét avval a nagyszerű erkölcsi cselekedetével, hogy a nagy háborút követő pénzügyi tárgyalások alatt, melyeken mint a brit kormány szakértője vett részt, elsőnek szólalt föl a békeparancsok képtelenségei ellen; előre megjósolta nemcsak azok végzetes tarthatatlanságát, hanem vészterhes következményeit is a legyőzöttekre és győzőkre egyaránt. The economic consequences of the peace (A békeszerződés gazdasági következményei) az a könyve, melyet 1919-ben adott ki, mindörökre nagy emberi értéket jelent. Keynes bizonyítását folytatta akkor is, mikor kiegészítő művében1 a békeszerződések revízióját sürgette. A jóvátételi követelések egész rendszerének ő üzent először hadat: e jövendőlései hajszálpontossággal bekövetkeztek. Keynes neve így méltán van megörökítve Európa történetében. Világhírűvé lett prófétai kijelentése megszólalt akkor is, mikor 1925-ben Anglia Winston Churchill törvényével visszatért az aranyalapra és Keynes egyszerre fordult szembe a pénzügyminiszterrel és az angol bankok vezetőségével, mikor azt hirdette, hogy az aranyvaluta visszahozatala nagy munkanélküliségre és Nagybritannia gazdasági veszedelmére fog vezetni.2 Mikor 1931. szeptember 28-án Anglia kijelentette, hogy elhagyja a sterling aranyalapját, amelyen immár száz esztendeje állott és melyen ez a sterling lett a világ vezető pénzévé: ekkor Keynesnek ez a második merész jövendőlése is beteljesültnek látszott. Ilyen módon számunkra, akik az új pénzelméleteknek a valutapolitikára gyakorolt behatásait kívántuk vizsgálódásunk tárgyává tenni, ritka alkalom nyílik itt arra, hogy magában Angliában, mely az egész világon egyaránt el van ismerve mind a klasszikus közgazdaságtannak, mind az aranyvaluta rendszerének hagyományos hazája gyanánt, magában ebben az Angliában próbálkozzunk megfigyeléseinkkel és levezetéseink folytatásával. Fölösleges talán hozzá tennem, hogy mind magának az angol pénzváltozásnak, mind a hozzá fűződő elméleti magyarázatoknak ma már az Óceán mindkét partján világirodalma van. Természetes az is, hogy az elméleti jövendölésnek s a gyakorlati megvalósulásnak majdnem színpadias, mindenesetre azonban hallatlan drámai erővel lejátszódott meglepetése a legmélyrehatóbb következtetésekre adott alkalmat az emberi elmékben, annyira, hogy csak rendkívüli óvatossággal lehet ma már a valutakutatónak elkerülnie azt, hogy őt is ne ragadja magával az angol valutaválságnak hatalmas dinamikus ereje, mely nagy sodrával szinte elmossa azokat a gátlásokat, melyeket a higgadtan mérlegelő és nemcsak pillanatnyi hatások alatt álló tudománynak önmagával szemben is okvetlenül fel kell állítnia, ha nem akar a kápráztató benyomás alatt felületessé válni. Ez a hiba igen ragadóssá lett. Legnagyobbrészt nem is Keynes honfitársai, hanem azok estek belé, akik az ő eredményeit át akarták ültetni más országok talajába. Ha meg akarjuk menteni okoskodásunkat attól, hogy úgyszólván belé szédüljünk ennek a rohanó örvénynek a sodrába, akkor nincs más menekvésünk, hanem hogy mielőtt szemébe néznénk annak a harcnak, melyet Keynes nagy nyilvánosság előtt vívott az aranyvaluta híveivel az angol pénzforradalom különleges kérdésében, előbb rövid összefoglaló pillantást kell vetnünk a cambridge-i tudósnak egész valuta-elméletére és annak hűvös, elvont általánosságait előbb számba véve térünk azután vissza az annyira kigyulladt angol aranyproblémára, mely — tegyük hozzá mindjárt — egyúttal belenyúlik az amerikai pénzforradalomba is.

Keynes pénzelmélete — és ez mutatja teljes rendszerességét — nem a készpénzből indul ki, mint a legtöbb pénzteória, hanem a hitelpénzből, vagyis abból a vásárlóerőből, mely az által keletkezik, hogy a hitelélet szervei, a bankok, hitelt nyújtanak egyeseknek és ezen a módon oly pénzmennyiségeket bocsátanak a magángazdaságok rendelkezésére, amelyeknek megfelelő tőkét azok még nem termeltek ki, hanem éppen ezen hitelpénz segítségével kívánnak a jövőben megkeresni. Míg a régebbi közgazdák a háború előtt úgyszólván mindig a tényleges készpénzt látták maguk előtt, Keynes az egész valutaprobléma súlyát, kortársainak angol elképzelése szerint, áthelyezi a hitelpénzre, amelyet szerinte a bankok teremtenek. A német „állami pénzelmélet” szavajárását követve, azt mondhatnók, hogy nála a bankok a pénz szülői, ők a „Geldschöpfer”-ek. Keynes elgondolását kétkötetes nagy művében fejtette ki, melynek a régi klasszikusokra emlékeztető szerénykedő modorban ezt a címet adta: Tanulmány a pénzről.34 Szerinte az értékmérő közegnek a problémája abban van, hogy a pénz által mért árszínvonal föl és le való ingadozása attól függ, hogy a gazdasági alanyok milyen arányban fordítják a rendelkezésükre bocsátott pénzmennyiséget egyfelől megtakarításokra, másfelől fogyasztási jószágok termelésére. Ezen az alapon arra az eredményre jut, hogy az összes javak árszínvonala tulajdonképpen egyenlő a jövedelemből alkotott betétek és ezek forgalmi sebességének szorzatával, elosztva azt az összes termelés értékével. Ebben a didaktikai megállapításban ő a hitelpénz szerepének döntő jelentőségére támaszkodik. Keynes szerint így a bankrendszerből indul ki az ármagasság emelkedése vagy süllyedése és „ha nem lehet is azt állítani, hogy a bankrendszer egyetlen tényezője az áralakulásnak, mert a végeredmény a bankrendszer pénzpolitikájának más tényezőkkel való összeműködésétől függ, mégis amennyiben a bankrendszer meghatározott céllal szabadon cselekedhetik, miután ő az egyensúlyozó tényező, ennélfogva ő befolyásolhatja leginkább a végeredményt.”5 Mihelyst az árszabályozásban a bankrendszernek ezt a döntő szerepet adjuk s ennélfogva az értékmérésben általánosságban, akkor nem kell egyéb, mint leszállani azoknak az egyes üzleteknek méltánylására, amelyekből a bankok működésének összessége áll elő. Nevezetes az, hogy itt, a hitelpénzelmélet legbelsőbb sejtjében fedezhetjük fel azt az elváltozást, mely az egész teorémának az elferdülésére vezetett; a hitelpénz fogalmának kitágítása által nézetünk szerint Keynesnek — angol előzőinek és követőinek — elmélete alkalmatlanná lett arra, hogy általános érvényű pénztanná emeltessék. Hogy erre rájöjjünk, ahhoz mindenekelőtt arra kell ráeszmélnünk, hogy Keynes angol író és a hitelpénz elmélete angol viszonyokból született elmélet. Most már, aki azt a fáradságot veszi magának, hogy összehasonlítsa az angol bankszokásokat a kontinentális Európa banküzemével, az hamar felismeri a kettő között a nagy eltérést. Ez a következő. Ha egy londoni bankba bemegyek és az arra méltat engem, hogy mondjuk 1000 font hitelt nyújt számomra, ez a művelet akként megy végbe, hogy a bank nemcsak megterhel engem számlámon a teljes összeggel, hanem ugyanakkor el is ismer váltószámlámon, vagyis a bank könyveiben mind a Tartozás, mind a Követel oldalon szerepelek; evvel szemben a kontinensen egyoldalú a könyvelés, ami azt teszi, hogy hasonló esetben az itteni bank előjegyez nekem egy 1000 fontnyi hitelkeretet, de mindig annyival terhel meg, amennyit fölveszek, vagy átutalok. Ebből következik, hogy ha az 1000 fonttal úgy rendelkezem, hogy a rendelkezésemre bocsátott összegből 900 fontot egy másik bankhoz utalok át ottani tartozásom kiegyenlítésére, akkor az első banknál csak még a hitelkeretemből megmaradt 100 font felett rendelkezhetem. Az angol bankkönyvelési technika alapján most már mind Keynes, mind követői egy olyan hitelpénz-forgási folyamatot szerkesztenek, amely megfelel a formális angol könyvelésnek s ezen az alapon jutnak arra a formális tünetre, amely a szárazföldön még könyvelésileg sem állhat elő, hogy tudniillik minél több bankba utalják át egymás után ugyanazt az összeget, mely mindenütt könyveltetik, annál több hitelpénz termeltetett, vagyis az ő elképzelésük szerint annyiszor 1000 font bankpénz született meg, ahány bankon átment az átutalás. A hitelpénz-teremtésnek ez a különös felfogása vitte az elmélet hirdetőit arra az optikai csalódásra, amelyet a körforgás látása okozott, hogy úgyszólván korlátlanul teremthetnek a bankok hitelpénzt, vagy, amint ők nevezik, „girópénz”-t s ezáltal ugyanilyen mértékben tudnak hatni az áralakulásra, ami megint azt jelenti, hogy az értékmérő szabályozása a bankok kezében van, tehát csakugyan ők alkotják az érték-kiszabás terén azt a „balancing power”-t, a kiegyenlítő hatalmat, amelyet Keynes elméletében kiinduló alapul fölvett. Durván és egyszerűen szólva azt kell mondanunk, hogy sem Keynes, sem kevésbé gondos amerikai propagálói nem lehettek soha tényleges munkásai a bankszervezetnek, mert akkor rájöttek volna arra, hogy az ő általuk elképzelt bankberendezés az első esedékességi napon úgy összedőlne, mint a kártyavár. Ebben tudniillik akkor nem létező értékek forognának a levegőben és támaszkodnának egymásra s ezáltal egyszerűen megtévesztenék a piacot. Mihelyst a fenti példában, az első bankból, mely 1000 font hitelt nyújtott nekem, én 900 fontot átutaltam egy másik bankba, akkor az első pénzintézetben többé már nem ezer font „hitelpénz” áll a rendelkezésemre, hanem ott csak 100 fontom van ebben a pénznemben; ha pedig a második bankba átutalt 900 fontból én 800 fontot egy harmadik bankba küldök át, akkor a második pénzintézetnél már szintén csak 100 fontom maradt és ez így megy tovább a körforgásban. Keynesnek az a feltevése, hogy a bankok az átutalások által tetszésük szerint szaporíthatják a rendelkezésükre álló hitelpénzt, egyrészt könyvelési tévedés, másrészt pedig a hitel legbensőbb természetének tökéletes félreismeréséből fakad. Minden bank csak a nála már meglevő tőkéket adhatja a hitelkérőknek kölcsön, azaz a kikölcsönzött tőkét valaki már megteremtette és azt a bankra bízta s mikor ez megtörtént, akkor jut a bank odáig, hogy evvel a tőkével hitelt nyújtson valakinek; az ezen az alapon hitelezett tőkét forgatja ő más bankokhoz tovább. Ebből következik, hogy éppen úgy, mint a német pénzelmélet akkor esett tévedésbe, mikor azt látva, hogy az államhatalom a maga deklaratórius erejével beleilleszti a gazdasági szervezetbe a pénzértéket, ebből hibásan azt következtette, hogy az állam a pénzérték szülője: éppen ilyen tévedésbe került bele a másik oldalról az angol hitelpénzelmélet is, mikor a bankkönyvelés és a modern banktechnika által megtévesztve, azt tételezi föl, hogy a bank teremti a pénzt. Az igazság az, hogy az a bank, amelyik olyan tőkét adna kölcsön, amely már előzőleg nincsen megteremtve, az rövidesen csak úgy tönkremenne, mint ahogy csődbe jut az az állam, amely a bankóprés korlátlan urának tartja magát. A bankoknak igenis van szerepük a hitelek összevonásában vagy kiterjesztésében. Ez tagadhatatlan. Esetleg ezeket a műveleteket el lehet bizonyos fokig deflációnak, vagy a megfordított esetben inflációnak nevezni. Ennél továbbmenőleg igaz az is, hogy a bankok mindenütt a világon a gazdasági süllyedés vagy fellendülés esetén más mértékkel mérik az általuk nyújtott hitelösszegeket, mégpedig saját felelősségük és elhatározásuk szerint. Azonban még teljesebben igaz az, hogy ha ők a hitelkimérést bármikor úgy intéznék, hogy az nemcsak összegszerűség, hanem megmozdíthatóság (likviditás) tekintetében nem volna összhangban a tényleg rendelkezésre álló, már kitermelt tőkékkel, akkor az ilyen bank összeomlása bekövetkezik, amint az számtalanszor megtörtént, és éppen ezen összeomlások által állt elő megint az az egyensúly, melynek végeredményben, teljesen ideiglenes kilengéseket belé számítva, a tényleg létező tőkék és a tényleges hitelkielégítés között meg kell lennie. Keynes levezetései itt azután már beletorkollanak abba a konjunktúraelméletbe, mely a háború utáni közgazdaságtannak legérdekesebb és legmodernebb szövődménye, de amelynek tárgyalása kívül van dolgozatunk szigorúan kitűzött korlátain. Mindenesetre nevezetes, hogy ez a hitelpénzelmélet annyira eltorzult bámulói és követői kezén, hogy Sir Morgan- Webb már egyenesen abból indul ki, midőn a valutarendszereket bírálja, hogy a bankok teremtik nagy részét az ipar- és kereskedelem számára szükséges pénznek és ez a berendezkedés oka annak, hogy folyton nő a bankok elleni támadások tömege, a felvett hitelpénz-teremtés folytán.6 Magára Keynesre is jellemző az, hogy magának a pénznek keletkezését a „money of account”-ban, a számláló pénzben keresi, amely akkor áll elő, amikor adósságok (nyilván bankadósságok) keletkeznek.7 Ez más szóval azt teszi, ha jól szemébe nézünk a dolognak, hogy már tulajdonképpen bankrendszernek és kötelmi jognak kell lennie, mikor a pénz megszületik. Ez, őszintén szólva, nem egyéb, mint a magas fejlettségű, modern angol gazdasági élet kifinomult csúcsteljesítményeinek visszavetítése a pénz gyermekkorára, amikor még sem bankról, sem bankkölcsönről nem is álmodhattak a kezdetleges csereforgalom alanyai.

Mindebből az az elutasíthatatlan következtetés hárul reánk, hogy bármilyen elméleti finomságokból építette is föl Keynes, angol társaival karöltve, a maga elméletét, egész dogmaszerkesztése azokra a fizikai tantételekre emlékeztet, amelyek csak légüres térben érvényesek, vagyis az igazság az, hogy az ő pénzelmélete és a nagy angol valutaváltozás egy időben születtek meg, de elmentek egymás mellett anélkül, hogy egymással találkoztak volna. Keynes elméletének csupán bírálatos részét igazolta az 1931-es angol valutaváltozás és váltotta valóra váratlanul merész jövendőléseit, ámde dogmái egyáltalán nem voltak alkalmasak arra, hogy az elhagyott aranystandard helyett más pénzrendszert adjanak Angliának, akár általa, vagy nélküle, a nemzetközi gazdasági kapcsolatoknak.

Ezt a megfigyelésemet és állításomat kettős bizonyítéksorral kívánnám bemutatni s ezáltal meggyőződésemet tárgyilag igazolni. Az egyik ténysorozat a nagy angol pénzforradalomnak igazi lefolyása. A másik bizonyítéksor a fontválság elméleti velejáróinak kialakulása. Ez azután át is fog vinni bennünket az amerikai dollárválságig. Az európai szárazföld politikai világa meglehetős közönyösséggel nézte azt, hogy az angol parlament hogyan küld ki mindegyre bizottságokat a pénz kérdésének megvitatására, holott emlékezhettek volna arra, hogy Nagybritanniában mind a politikai alkotmánynak, mind a gazdasági életnek korszakalkotó változásai mindig csendes formulák jelentéktelennek látszó színfalai mögött játszódtak le és voltaképp a kialakulási folyamatok csak akkor váltak láthatókká a világ előtt, mikor eredményük már teljesen megérett. Így történt most a valuta nehéz kérdésében is. Az angol parlament Cunliffe-bizottsága — elnöke Lord Cunliffe, az angol bank elnöke volt — 1919 decemberében adta be végjelentését, melynek messze hallható végszava ez volt: „A mi vélekedésünk szerint szükséges, hogy a háború után haladéktalanul helyreállíttassanak azok az előfeltételek, melyek mellett az aranyvaluta hatályosan fenntartható.” Ez volt az angol közvélemény közvetlenül a nagy háború befejezte után. Ezen az alapon vett részt Anglia az 1920-as brüsszeli nemzetközi értekezleten, hol a győztes és legyőzött országok először találkoztak, hogy Európa gazdasági problémáit megvitassák, de amely elméleti meddőségben múlt ki. (Lásd erre nézve Cassel szerepét dolgozatunk IV. fejezetében.) Az ezután következő 1922-es nagy nemzetközi konferencia, a genovai, melyet Lloyd George indítványozott, I., IX és XI. határozataiban is az aranyvalutát ajánlja minden nemzetnek, avval a korlátozással, hogy az úgynevezett aranyszűkére való tekintettel a különböző jegybankoknak együttműködését javasolták. 1925-ben Winston Churchill pénzügyminiszter az angol valutát visszavitte az aranyalapra, a régi pénzláb alapján. Erre Keynes megkezdte ellene heves támadásait.8 Azt, hogy az angol közvélemény, sőt talán az egész brit világbirodalom szervezete nem jól érezte magát az újonnan visszaállított aranystandard uralma alatt, ezt döntőleg bizonyítja, hogy 1929-ben, tehát éppen tíz évvel a Cunliffe-bizottság munkálatainak befejezése után, a londoni parlament már megint újabb valutabizottságot küld ki, ez a híressé lett Macmillan „Committee on Finance and Industry”. Ez a rendkívüli készséggel dolgozó bizottság, tárgyalásai, vitái és adatai épp oly közismertekké lettek világszerte, mint valamely híres bűnpör esküdtszéki tárgyalása és a vég valóban drámaivá alakult. A Macmillan-bizottság a legkiválóbb elméleti és gyakorlati, politikai és gazdasági szakértőket meghallgatván, negyvenkilenc ülésen 54 tanút hívott meg, ezen felül tizenöt testület emlékiratát és 31 magánszemély véleményét dolgozta föl. Összefoglaló jelentését 1931 júliusában adta át a nyilvánosságnak; ez ma is rendkívül érdekes és a valutapolitika megismerése szempontjából pótolhatatlan olvasmány. Azonban a Macmillan report minden külső és belső érdekességét fölülmúlja az, hogy a leghatározottabban a nemzetközi aranyvaluta helyreállítása mellett foglalt állást, sőt ajánlásainak három pontjában meginti azokat a jegybankokat, melyek nem ezt a politikát követnék. Nem telt el a nagy report kék füzetének megjelenésétől három hónap és íme 1931 szeptember 21-én, a valutatörténelem e világnevezetességű napján, a Bank of England letér az aranyalapról s a sterling font papírvalutává változik.

Mi idézte elő ezt a drámai fordulatot és mi abban az elméleti hatások eredménye? Van egy jelünk, melyet midőn erre a kérdésre választ kell adnunk, útmutatóul használhatunk. A békeidők közvéleménye megelégedett avval a tétellel, hogy az aranyvaluta a világ igazi pénzrendszere és hogy ennek az aranypénzrendszernek mintája és őrzője az angol bank; mivel pedig az angol banknak még az 1844-es Peel-törvény alapján a 14 millió fonton felüli bankjegykibocsátását arannyal kell fedeznie, ezért a jegybankoknak általán azt a szabályt kell követniük, hogy bankjegyforgalmuknak legalább 30% erejéig aranyfedezetének kell lennie. Maga ez a százalék dogmaszerűleg vétetett be a később alakuló jegykibocsátó intézetek alapszabályaiba és a nagy háború után minden nemzetközi ankétnak ez az arány okozott nagy fejtörést, amint azt a genovai nemzetközi értekezlet naplója és a Népszövetség arany-bizottságának jelentése elárulja. Közelről megnézve azonban a kérdést, úgy áll a dolog, hogy sem a Peel-akta 14 millió fontos elhatárolása, sem az angol bank kibocsátásának fedezeti aránya nem valamely elméleti elgondolásból született, hanem egy igen egyszerű és brutális tényből, tudniillik abból, hogy abban a pillanatban, mikor az angol törvényhozás szabályozta a valutát, ez volt az angol államnak a Bank of Englanddel szemben fennálló tartozása. Valójában a bank-szervezet és azután az ezt magyarázó és érvényességét hirdető elmélet egy kézzelfogható jelenségre helyezkedett rá. Ez történt most is. Mire a Macmillan-jelentés egész összehordott szakértői tudásanyagát nyilvánosságra hozta, akkorra már Nagybritanniában a gazdasági élet eseményei áttörtek minden elméletet. Számszerűleg megállapítható, hogy azon a nevezetes 1931 szeptember 21-én a londoni banknak azért kellett megtagadnia jegyeinek aranyra való beváltását és az angol törvényhozás azért határozott akként, hogy Anglia elhagyja évszázados valuta-alapját, az aranyat, mert a nemzetközi tőke-piac a békekötések után és éppen azok következtében előállott gazdasági és politikai kialakulás folytán oly állapotba jutott, hogy egyszerűen kihúzta az angol bankból a rövid időre behitelezett aranyat; miután pedig Anglia adósai hosszú lejáratra tartoztak neki, ennélfogva fizikailag nem volt más megoldás, mint megtagadni azt a kötelezettséget, hogy az angol bank benyújtott papírjegyek ellen aranyat szolgáltasson ki. Ennek az egyszerű és brutális ténynek éppoly kevéssé van köze bármilyen pénzelmélet dogmáihoz, mint a Peel-aktának fedezeti arányához. Aki tehát a közrejátszó okok és okozatok igazi összefüggését akarja megtalálni, annak meg kell fordítania azt az optikai műszert, melyen eddig nézte az Anglia által hordozott aranyvaluta-rendszer sorsát, s azt kell mondania, hogy csak a való tények megállapítása után érthetjük meg az angol elméletek kialakulásának folyamatát és első sorban a nevezetes Macmillan-report történetét. Miután az angol parlament Lord Macmillan elnöklete alatt nyilvánosságra hozta jelentését, melyben a nemzetközi aranypénz-rendszer mellett vallott színt és annak helyreállítására adott ajánlásokat, s miután közvetlenül ezt követően Anglia ott hagyta az aranyalapot: evvel megnyitotta az aranymentes valuta forradalmát. 1932 júliusában Ottawában, Kanadában összegyűlt a brit világbirodalmi értekezlet (Imperial Economic Conference). Ennek az ottawai értekezletnek viselkedéséből és határozataiból hámozhatjuk ki azokat a háttérben működő hatalmas erőket, amelyek erre az épp oly hatalmas valuta-szakításra vezettek és a világ pénzrendszerének forradalmát kierőszakolták, mégpedig minden akadémikus elmélet nélkül és minden valutahagyomány ellenére. Első pillanatra látszólag semmi új sincsen a brit birodalom kormányképviselőinek Ottawában egyhangúan elfogadott azon határozati javaslatában, mely azt mondja ki, hogy (I. A.) „A legnagyobb mértékben kívánatos, hogy a földön a nagykereskedelmi árak emelkedjenek. Az árak leszállását kormányzati és magánintézkedésekkel okaikban kell megakadályozni, legyenek bár ezek az okok akár politikai, akár gazdasági, akár pénzügyi, akár érmerendszeri természetűek. (I. B.) Az értekezleten képviselt kormányok azt tartják, hogy ebben a kérdésben sürgős szükség van a legtágabb értelemben vett nemzetközi együttműködésre és abbeli óhajtásuknak adnak kifejezést, hogy más nemzetekkel is együttműködhessenek a nagykereskedelmi árak emelésére irányzott gyakorlati intézkedések terén.” II. „Az értekezlet kijelenti, hogy a pénzpolitika végcéljának annak kell lennie, hogy kielégítő nemzetközi valutarendszer állíttassék helyre. Ennek a rendszernek úgy kell működnie, hogy ne csak az összes nemzetközi valutaárfolyamok szilárdságát teremtse meg, hanem egyúttal biztosítsa a nemzetközi kereskedelem és pénzpiac sima és hatályos működését. Ehhez szükséges, hogy a világ nagy kereskedő nemzetei nemzetközi megegyezésre jussanak. Mialatt némelyiknek az itt képviselt államok közül igen határozott álláspontja van abban a tekintetben, hogy mi legyen ez a kívánatos pénzrendszer, az értekezlet mégsem kíván ebben a tekintetben bárminő javaslatot tenni, mert ezt a kérdést közelebbről úgyis egy nemzetközi értekezlet fogja tárgyalni. Ámde vannak olyan előfeltételek, amelyeket a nemzetközi pénzrendszer visszaállítása előtt meg kell teremteni. Ezek között a legfontosabbak a következők: Az egyes államokban föl kell emelni a fogyasztásra szánt áruk árszínvonalát olyan magasságra, mely inkább van összhangban a termelési költségek nagyságával, ebbe belészámítva az adósságok terhét és más megrögzített, vagy majdnem megrögzített terhet is. Meg kell azt előznie mindazon politikai, gazdasági, államháztartási és a pénzrendszerre ható okok kiegyenlítésének, amelyek sok országban az aranyvaluta összetörésére vezettek és amelyek, ha ki nem egyenlítik őket, kikerülhetetlenül ismét összeomlásra fognak vezetni, bármilyen nemzetközi pénzrendszer fogadtassék is el. Az értekezlet nézete szerint akármely nemzetközi pénzrendszer jövő működését illetőleg a legfontosabb az, hogy a nemzetek együttműködése biztosíttassék és fenntartassék oly céllal, hogy amennyiben csak megvalósítható, a pénzrendszerek (valuták) vásárlási erejében nagyobb kilengések elkerültessenek.” Távolról nézve ez az egész ottawai határozat vallomás az aranyvaluta mellett. És mégsem az. Aki a szavak fapallóját nézi, látja, hogy azokat észrevétlenül felemeli egy áradat, mely lassankint alámossa a megszokott szavak értelmét. Látnivaló, hogy nem az aranyvalutával kezdődik a brit kormányok programja, hanem az árak emelésének és a felemelt árszínvonal állandósításának követelésével. Evvel a valuta ügye tehát a második sorba csúszott le, ahelyett, hogy, mint a fent idézett két parlamenti bizottság jelentéseiben láttuk, ez a követelmények közt legelöl haladna. Még jellemzőbb, hogy ennek az ottawai határozatnak utolsó részében, melyet nevezetességemiatt elébb szó szerint idéztünk, ugyan benne van az aranyvaluta szó, de ezt a kitételt valamely rejtélyes kerülgetés előzi meg, mintha csak véletlen odavetett mellékmondat volna. Azt mondja a határozat, hogy „némelyiknek a képviselt államok közül megvan a maga igen határozott álláspontja abban a tekintetben, hogy milyen legyen a kívánatos pénzrendszer.” Ám ez az igen határozott vallomás egyszerre abba marad. Harmadik jele annak, hogy a régi szavak gondosan fűzött kifejezései mögött új áramlatok hullámoznak, az a megfigyelés, hogy a kanadai értekezlet a pénzrendszer megteremtésénél sürgősebbnek tartja a pénzrendszer előfeltételeinek „kiegyenlítését.” Ha így elemezzük ki az egységes birodalmi határozat mögött jelentkező élő erőket, akkor hamar rájövünk arra, hogy az csak látszólag egységes; „némelyiknek a képviselt államok közül” nem volt meg, vagy nem lehetett meg ugyanaz a határozott álláspontja, melyet a többiek vallottak. Ez a derékbetört szófűzés takarja el azt az ellentétet, mely a világbirodalom egyes tagjai között támadt, egyrészt az aranyat termő dominiumok, mint Dél-Afrika, között, melyek az aranystandard mellett állottak, másrészt velük szemben a mezőgazdasági terményeket szállító tagállamok között, melyek Ausztráliával az élükön olcsó valutát követeltek. A londoni központi kormány ügyessége takarta be a háttérben lappangó ellentét szakadékát a fentebb idézett mondattal. Így tűnik ki, hogy az a híres ottawai határozat voltaképpen össze nem illő mondatok deszkáiból van összeácsolva és a mélységből egy még névtelen áradat emelgeti őket. Látjuk azt is, hogy a brit gyarmat világ első és főcélnak a mezőgazdasági termények árának a felemelését kívánja s az egész valutarendezést tulajdonképpen ennek az eszközéül akarják tekinteni. Az ottawai értekezlet csakugyan létrehozta az idősb Chamberlain régi tervét, amennyiben a brit birodalom gazdasági egységét, bár laza formában, kialakította, tíz százalékos vámelőnyt ad a gyarmatok Angliába való agrárbehozatalának, ami nemcsak a szabad kereskedelem végét jelentette, hanem ugyanakkor az aranyvalutarendszer belső létjogosultságának megtagadását is. Erről alább még lesz szavunk. Itt csak azt kell megállapítanunk, hogy azt a brit birodalmat, a „British Commonwealth”-t, mely a világháború után új közjogi arculatot kapott, mert most már nagy tagállamainak önkéntes működésén alapszik s valóságban majdnem köztársasági alapra helyezkedett, a világra szakadt nagy mezőgazdasági árválság rázta meg. Ez látható együttes határozataiban és ezért a híres ottawai „Money resolution”-t csak akkor tudjuk igazi mivolta szerint megérteni, ha azt nem a pénzelméletek oldaláról, hanem ugyanazon birodalmi értekezlet többi gazdasági elhatározása szempontjából nézzük. Így lesznek a valutahatározatban a mellékmondatok fontosabbakká a tőmondatoknál s így lepi el az árszínvonal emelésének gondja a valuta problémáját, különösen pedig az arany kérdését, amelyről eredetileg beszélni és határozni akartak. Mindez akkor tárult az ámuló világ elé, mikor éppen az ottawai birodalmi értekezlet kívánsága szerint 1933 június 12-ére a london-kensingtoni őslénytani múzeumba az angol kormány összehívatta a „gazdasági világértekezlet”-et. Az előkészítő bizottság javaslata itt is úgy szólott, hogy „a pénzes hitelpolitika terén a cél nem lehet más, mint a tényleges nemzetközi aranyvaluta helyreállítása, melyhez okkal-móddal csatlakozhatnak azok az államok, amelyek elhagyták az aranyalapot.” Ezt a nagy valuta-békekonferenciát július 3-án felrobbantotta Roosevelt, az amerikai Egyesült Államok elnöke, amint azt értekezésünk következő fejezete bemutatja. Július 27-én széjjel oszlott a világértekezlet és három valuta-darabra törte a világot: az amerikai Unióra, a Franciaország vezetése alatti aranyblokkra és a „Sterlingariára”, vagyis Angliára és a hozzá csatlakozott, a papír font-valutát valló államokra. Ez utóbbiak nevében jelent meg az úgynevezett „Birodalmi Nyilatkozat” (British Empire Currency Declaration), mely azóta az angol pénzügyminisztereknek a londoni parlamentben tett, megismételt kijelentései szerint az angol valutapolitika elvvallását képviseli. Ez a nyilatkozat legelsősorban a gazdaságilag egyesült brit világbirodalomnak hűségnyilatkozata. Másodszor bejelentése az arra való készségnek, hogy addig, ameddig a világhatalmak nem oldják meg együtt a pénzrendszer kérdését, az angol Empire megoldja azt magára nézve. A 4—10. §. ennek e brit valutapolitikának az elveit szögezi le a következőkben: Főcél az árszínvonal felemelése; ezt azonban nemcsak pénzrendszabályokkal lehet elérni, miután az árhanyatlásnak másfajta okai is vannak. Elvetnek minden állami pénzduzzasztást (inflációt) és olyan pénzpolitikát követelnek, mely megóvja a piacot a spekuláció túlzott közrehatásától. A legfontosabb követelmény az most, hogy folytassák a birodalomnak az áremelés tekintetében megkezdett politikáját. Ezt így fejezik ki: „Az Egyesült Királyságnak az utolsó hónapokban tanúsított kitartása az olcsó és bő pénz politikája mellett mind jobban érvényesül azon kedvező körülmények következtében, amelyek egyrészt az Amerikai Egyesült Államok valutapolitikájában bekövetkezett változás által, másfelől az által állottak elő, hogy megállott az aranyban számított árak esése. Az ottawai értekezlet óta általában 12%, az elsődleges termelvények árában pedig 20% áremelkedés mutatkozik. Ezt folytatni kell s ha józan határokat ért el az általános áremelkedés, akkor kell minden eszközt megragadni arra, hogy a felemelt árszínvonal állandósíttassék. A brit delegáció most is azon a nézeten van, hogy a végcélnak a nemzetközi aranyérték helyreállításának kell lennie, oly nemzetközi együttműködéssel, amely megakadályozza az arany vásárlóerejének jogtalan hullámzásait. A világ valutaproblémája abból áll, hogy össze kell egyeztetni a nemzetközi váltóárfolyamok állandóságát a jószágok árainak józan stabilitásával, mégpedig nemcsak egy országon belül, hanem világviszonylatban.” (IX.) „A brit birodalmon belül is, a kereskedelem érdekében, igen fontos a valuta-váltóárfolyamok árállandósága. A pénzpolitikának ezt a célt mindig szem előtt kell tartania és ezt szolgálja az árak emelésére irányuló együttes törekedés; ezt mozdítja elő az is, hogy a brit kormány nincs lekötve más államok irányában a sterling font jövő irányítását illetőleg s e tekintetben teljesen szabad a keze. Ha más nemzetek is ezt a politikát követik, akkor még nagyobb területekre nézve lehetne megteremteni és fenntartani a valuta állandósítását.”

E nevezetes és azóta sokszor idézett nyilatkozaton megérzik az Amerikából átcsapott valutaforradalom egész ereje. Vele szemben a Franciaország vezetése alatti államok formális nyilatkozattal megalapították az aranyvalután megmaradt nemzetek blokkját. Az Imperial Declaration úgy hangzik, mintha a sterling nehéz béklyókból szabadult volna ki és most fölfelé röpül az áremelések irányában. Egyszóval: az áremelő politika, tehát az agrár dominiumok búzakérelése kerekedett egészen fölül és ezáltal nemcsak az aranyprobléma került háttérbe, hanem határozottan kiérezni azt is, hogy a régi valutapolitika fő irányítója, tudniillik az egyes államok közti váltóárfolyamok állandó fenntartásának helyébe, legalábbis egyelőre, a belső nemzeti, illetőleg a birodalom egyes országai közötti pénzkapcsolat döntő követelése lépett. Az aranystandard programja ugyan nem tűnt el, sőt egyes szavakban ott csillogott, de (ideiglenesen) elborították azt az áremelő áradatok, melyek még az ottawai határozatban is csak láthatatlanul emelgették az ősi angol valutapolitika deszkázatát. A Nyilatkozat egyik legfőbb jellemző vonása az, hogy folytonosan ideiglenes állapotot lát, avval törődik és lemond arról, hogy a világvaluta végleges rendezését követelje. Amikoron levetette álarcát az a lassan előretörő kialakulás, mely először az angol parlamenti bizottságok tárgyalásain, majd Ottawában, később a londoni értekezlet kudarcán mutatkozott meg s végül a most ismertetett birodalmi értekezlet egymásra tornyosuló határozataiban, szavak és formulák gondosan őrzött sorozata mögül előlépett, akkor mint valamely jól előkészített opera utolsó felvonásában mindent, túlharsogva harsan föl egy aggasztó kiáltás: a Macmillan-report mellékleteként megjelent „Memorandum of Dissent by Lord Bradbury”-ben a lord szájából felhangzik az aranyvilágpénz utolsó vészkiáltása. Ez az emlékirat harminchatodik pontozatában jelenti ki, hogy (I.) „Országunk legnagyobb érdeke az, hogy a nemzetközi arany valutához ragaszkodjék, a mostani paritás alapján, de törekedni kell arra, hogy államközi megegyezéssel biztosíttassék ennek a pénzrendszernek jobb működése”. (2.) „A meglevő hazai pénzrendszert meg kell tartani.” Indokolása valóban ős angol stílusra vall, mikor így szól: „Az aranyvaluta uralma alatt annyi mennyiségű arany, amennyit meg lehet emészteni: táplál; ha többet adnak be belőle, akkor méreggé válik. Ügy kell működtetni ezt a rendszert, hogy nem venni el más nemzetektől, hanem meghagyni nekik annyi aranyat, amennyi egészséges táplálkozásukhoz szükséges, ellenben elzárni előlük a többit, úgy, hogy meg ne mérgezhessék magukat az arannyal.” Erre következett Lord Bradbury különös, látományszerű jövendőlése, mely ekképpen hangzott: „Azt, hogy az aranyat a valutarendszerben valamely ármutató szám (index) helyettesítse, a gyakorlati politikában tényleg csak azok érhetik meg majd, kik közülünk a legeslegfiatalabb korba tartoznak.” Mire e sorok nyilvánosságra kerültek, már útban volt az indexvaluta, hiszen az észrevétlenül ott lappangott az ottawai értekezlet hátterében, szétrepesztette a londoni világértekezletet és megszólalt azon birodalmi valutanyilatkozatban, melyet már elemeztünk. Ezt az indexvalutát az új amerikai pénzelmélet hozta, melyről dolgozatunk következő fejezete fog beszámolni.

Egyelőre azonban még az angol valutahatásoknál vagyunk. E csodálatosan sima és egyszerű szavakba burkolt angol valutaforradalom, melynek korszakalkotó voltát semmi közgazdasági krónikás többé nem tagadhatja, kettős elméleti megfigyelésre csábít. Most ezekre térünk át. Egyikük a nagy változást megelőző és követelő elmélet: ez Keynes nevéhez fűződik. A második az immár beállott pénzforradalomból von messzemenő következtetéseket, mégpedig nemcsak az angol pénz sorsára, hanem a pénzelmélet egész lényegére. Ennek főharcosa Sir Charles Morgan Webb és Amerikába áttelepítője Angas L. L. B.

Keynes, amint föntebb már jeleztük, akkor támadta az aranyvalutát, mikor Winston Churchill 1925-ben a régi alapon újra behozta azt; támadásait azon a módon kezdte, hogy a nagy bankok elnökeinek szokásos évi közgyűlési beszédeit kegyetlenül megbírálta. Később magának a miniszternek ment neki. Mindezen nyilatkozataiban mindig az az ugrópontja logikájának, hogy „az a politika, mely a sterling váltóárfolyamát a régi arany-arányra emelte, akkor, amikor tényleg tíz százalékkal állott ezen viszonylat alatt, nem jelent mást, mint azt, hogy ha valamit eladunk a külföldnek, akkor vagy annak az idegen vásárlónak kell tíz százalékkal többet fizetnie, vagy pedig nekünk kell megelégednünk tíz százalékkal csonkított ellenértékkel.”9 Innét kiindulva vádolja Keynes a reformot a kereskedelmi mérleg megrontásával és ezt teszi felelőssé a munkanélküliség megnövekedéséért. Később érveinek sorozata még bővül és attól fél, hogy az amerikai Egyesült Államok a maguk magasabb munkabérszintjével romlásba fogják rántani Angliát, ha ez „az arany bilincs által össze van kötve a tengerentúli aranyhatalmassággal.” Akkoron, midőn 1931 szeptemberében az aranysterling tragédiája bekövetkezik. Keynes shakespeare-i szavakkal üdvözli az aranyvaluta bukását, mert „Anglia kimenekült a kínzó szerszám alól.” Ezek a kijelentések arra vitték követőit, különösen Sir Morgan Webbet, hogy Keynes érveiben az aranyvaluta végleges nemzetközi csődjét lássák. Cassel is itt fordult meg aranyhívőből aranyellenessé, amint azt a IV. fejezetben látni fogjuk. Mindezen okokból a mi kötelességünk itt az, hogy élesen górcső alá vegyük a nagy tudósnak, ki tényleg prófétának is bizonyult, érveit és okoskodását. Mihelyst azt a fáradságot vesszük magunknak, hogy ugyanavval a módszerrel boncoljuk szét Keynesnek aranyvaluta-ellenes kijelentéseit és összehasonlítjuk ugyanúgy a való élet eseményeivel, mint ahogy fentebb hitelpénzelméletét szembesítettük magával az angol bankgyakorlattal, akkor leveti ez mesterséges, vagy később magára szedett elméleti burkát és ott fog állni a maga csupasz igazságában, amelyből minden következtethető, csak az nem, hogy az aranyvaluta most már mindörökre eljátszotta volna nemzetközi szerepét. Pedig az új elmélet hívei és terjesztői Angliában és a külföldön egyaránt ezt olvasták ki a cambridge-i tanár szavaiból. Ami mindenekelőtt azt az eltagadhatatlan tényt illeti, hogy Keynes 1931 szeptemberében azt kívánta és utóbb azt üdvözölte, hogy Anglia szüntesse meg a bankjegyeknek arannyal való beváltását: ennek a természetes oka az volt, — amire már előbb utaltunk is — hogy 1931 júliusában és augusztusában nem kevesebb, mint 200 millió font aranyat vontak el a Bank of Englandtól és ezt fizikailag nem lehetett tovább kibírni. Ez tény volt, olyan tény, amely szerintünk a békekötések által összezavart világgazdasági helyzetnek volt egyik elmaradhatatlan következménye és ebből semmiféle elméleti következtetést sem az aranyvaluta mellett, sem az ellen levonni nem lehet. Ha, tegyük fel, Anglia akkor az ezüstrendszer, vagy a platina valuta alapján állott volna, a hibásan működő pénzszivattyú az ezüst vagy platina kincsét vitte volna el és a sterling szempontjából ugyanaz az eset állott volna be, természettani pontossággal. Ebből a kényszereseményből kifolyólag jogosan lehet bírálni azt a politikai, pénzügyi, vagy vámhelyzetet, melyből az Angliára ráerőszakolt, de az aranyvaluta jóságával semmiféle összefüggésben nem álló pénzváltozás bekövetkezett. Keynesnek azonban, láttuk, vannak más érvei is. Churchill aranyvalutáját azért támadta, mert a pénzkérdésen kívül a kereskedelmi mérleg leromlása és a munkanélküliek számának emelkedése állott elő. E tények igazak, de az okozati összeköttetés megszerkesztése hibás. Az összes megfigyelések és számbeli adatok, amelyekre Keynes és utána követőinek sora itt támaszkodik, mind arra a tíz százalékos különbözetre vonatkoznak, amely abból állott elő, hogy mikor Churchill 1925-ben visszavitte Angliát az aranyalapra, a pénzláb megválasztásánál, azaz az új font értékelésénél túlságosan nagy arányszámot választott, mert a háború előtti arany-arányra ment vissza. Ez az ellenvetés igaz. Még több is igaz ennél, tudniillik az, hogy ha Churchill akkor tíz százaléknál kevesebbre veszi föl a régivel szemben az új font arányát az aranyhoz, akkor is megbukik valutakísérlete. Megbukott volna azért, mert csak 1931-ben tűnt ki az, hogy a világháború következtében a győzelmes Anglia is többet vesztett, mint pénzértékének tíz százalékát. Amint utólag megtudtuk, 30 százalék veszett el. Ebből következik igen egyszerűen az az igazság, hogy hamikor a nagy háború után Anglia újra szervezi aranystandardját és már akkor nem a régi arany-arányt, nem is a tíz százalékos elméleti csökkenést, hanem a valóságnak megfelelő 30 százalékos leütést viszi végbe az új sterling font értékelésénél, akkor az 1931-es kényszerhelyzet nem áll elő, nem állnak elő a helytelen pénzrendszernek Keynes által megfigyelt egyéb káros következményei sem. Egyszóval: Anglia akkor s ily föltételek mellett megmaradhatott volna évszázados aranypénzrendszeremellett.

Ez a valutapolitika következtetése. Ami az elméleti igazságot illeti, az igazság itt az, hogy Keynes összes érvei és művészi gondolatcsoportosításai csak az akkori túldrágított aranyteher és nem általában az aranyfont ellen szólanak. Ehhez még hozzá tehetjük azt is, hogy Keynes avval érvelt Angliában az ő aranyvalutájuk ellen, hogy szerinte az Amerikai Egyesült Államok mindaddig, míg Nagybritannia le nem tér az aranyalapról, az amerikai aranystandard bilincsláncain rángathatják a londoni pénzpiacot. Ez az érv nemcsak teljesen viszonylagosnak bizonyult, hanem önmaga ellen fordult abban a pillanatban, mikor 1933-ban az Unió is otthagyta az aranystandardot. Ekkor tehát az amerikai bilincs lehullván, elmúlt ez a veszély és Anglia az aranyvalutát ismét életbeléptethette volna, mert hiszen többé nem volt meg az a kockázat, hogy Londont az amerikai Unió aranypolitikája rángatja ide-oda és veszélyezteti áruinak és munkabéreinek színvonalát. Hiszen akkor már túl az Óceánon beköszöntött a gumidollár időszaka. Keynes és követői azonban mindezt nem vették számba és, mint a közgazdasági tudomány és a gazdasági politika terén rendesen történni szokott, egyetlen jelenséget kineveztek törvényszerűségnek. Az elméleti magyarázat az, hogy amint fentebbi fejtegetéseink már kimutatták, Keynes már akkor a hitelpénzelmélet alapján állott és ennélfogva az olyan tünetet, mint amely Angliában az által állott elő, hogy az aranyvaluta újrabehozatalánál a pénzlábat eltévesztették, semmiképpen sem tudta, de nem is tudhatta elméleti rendszerébe beilleszteni, mert ez a jelenség csak a klasszikus pénztan alapján volt megmagyarázható. Az a rendkívüli siker, melyet Sir Charles Morgan Webbnek, ki a birmai (indiai) egyetemnek egykor alkancellára volt, könyvei az Óceán mindkét partján arattak, elsősorban onnét származott, hogy stilisztikailag ragyogóan állította be ugyanezt a kérdést; másodszor onnét, hogy az angol valuta kialakulása folytán a közvélemény immár teljesen elő volt készítve az aranyprobléma ilyszerű bemutatására.

Webb könyve10 (The Rise and Fall of the Gold Standard) eredetileg Angliában jelent meg, de oly érdeklődést keltett, hogy Amerikában, hol még inkább a valutaforradalom hatása alatt állott az egész közvélemény, külön propaganda kiadást rendeztek belőle. A szerző először a Rotary-klubokban fejtette ki propagandáját Az aranyvaluta leleplezése címmel; később könyvsikerén fölbuzdulva közzétette a pénzforradalom krónikáját.11 A munka megkapó eredetisége abban van, hogy írója azt az alkalmat, hogy az angol bank a papírsterlingért többé nem ád aranyat, merészen arra használja föl, hogy megfordítja a valutatörténet távcsövét. Azt akarja bizonyítani, hogy sohasem az aranyfedezet volt az, ami fenntartotta az angol pénz értékét, hanem megfordítva a sterling tartotta az aranyat. Határozottan érdekesek visszapillantásai arra a majdnem teljes évszázadra, amely 1822-től 1914-ig tartott és amely alatt Anglia rendületlenül 3 font 17 shilling és 16½ pennyn tartotta az arany uncia árát s melyet még a nagy Newtonnak a Master of the Mintnek kísérletei alapján állapítottak meg. Miután nem érmetörténetet írunk, bennünket érintő következtetése itt az, hogy szerinte „aranystandardon mindenki mást és mást értett, egyszer a fontot, egyszer (a világháború után) a dollárt és ezért az aranyvaluta felmondta a szolgálatot; visszahozataláról csak akkor lehetne szó, ha megint egyetlen akarat, tehát nyilván egyetlen államhatalom vezethetné az aranypolitikát.” Ennek az új, angol felfogásnak másik népszerű terjesztője Angas,12 aki már Roosevelt dollártörését veszi tekintetbe, amint arról a III. fejezetben lesz még beszédünk. Itt csak ennyit: elméleti szempontból Angas a maga pénzszemléletét voltaképpen egy általa megszerkesztett nagyobb szociológiai rendszernek egyik részlete gyanánt mutatja be: ennek a rendszernek a mű csak egyik kötete s célja a szerző vallomása szerint tulajdonképpen nem más, mint az, „hogy találtassanak olyan módszerek, melyek megakadályozzák a munkanélküliséget és a kereskedelmi apályokat.” Szerzőnk a katonai pályáról vonult a szociológiába s talán szabad annyit mondanunk róla, hogy a tipikus világreformerek közé tartozik, akiknek közös jellemvonása az, hogy minden régi tantétel mögött valamely nagy elemi tévedést sejtenek, melyet nekik kell kiigazítaniuk, s viszont a legbonyolultabb kérdéseknek is olyatén megoldását keresik, ahol egyetlen formula megszüntet minden kétséget. Az ilyen rendkívüli rendszerek igen alkalmasak propaganda célokra, de kevésbé a valutaelmélet nagy kérdéseinek kioldozására, ezért nem is követjük Angas dogmatikáját, hanem az angol valutaváltozásnak az új elméletekkel való összefüggését részben Angas, főként Morgan Webb nyomán s őket még egy olyan megvilágításban szerepeltetjük, amely tovább visz bennünket kutató utunkon, mégpedig egyenest a valutavilágpolitika mai góca: az amerikai Egyesült Államok korszakos valutaváltozása felé. Az angol pénzügyminisztereknek az utóbbi évek folyamán 1931 óta részben a parlamentben, részben az 1937-es londoni (harmadik) birodalmi értekezleten elmondott nyilatkozatai arra a következtetésre vezetnek, hogy Keynes elmélete és Morgan Webb felfogása nem állhatnak távol magának az angol kormánynak valutaelveitől. Éppen ily világosan kiérezhető az is, hogy maga a brit pénzpolitika mindinkább amerikai tekintetek hatása alá került. Ez az utóbbi tény nemcsak azt jelenti, hogy a két nagy angol-szász állam között elintézésre váró vámpolitikai s adósságrendezési kérdések nyomultak előtérbe és ezek szorították háttérbe magát a világvaluta problémáját is, hanem jelenti azt is, hogy az angol királyság, mint ismételten kijelentette a kincstár lordja, egyelőre jól érzi magát a sterling lebegő állapotában. Igaz, hogy a mind önállóbban föllépő dominiumok ellentétes érdekei is az ilyen ideiglenesség fenntartása mellett szólanak. Az is igaz, hogy evvel az eljárással az aranystandard elveinek a védelme mind szűkebb területre szorul, kivált akkor, amikor az európai kontinensnek aranytól megfosztott államai úgyszólván teljesen az igazgatott papírpénz állapotába jutottak. A legutóbbi, 1936. és 1937. évek fejleményei pedig azt mutatták meg, hogy a Franciaország vezetése alatti aranyblokk sem volt elég erős ahhoz, — bár nagy áldozatokra volt elszánva — hogy fönn tudja tartani az aranyvaluta klasszikus uralmát. Ez mind tény és valóság. Mégis a magunk részéről azt hisszük, hogy helytelen következtetésekre jutna az, aki úgy szűrné le a bemutatott nagy változások tanulságait, hogy szemben az aranyvaluta világháború előtti általános nemzetközi elismertetésével most már azt hirdetné, hogy az aranyvaluta túlhaladott intézmény s mindörökre megbukott — indokolván ezt avval, hogy maga az angol-szász gazdasági világ, az aranyérték eddigi hordozója és az arany termelés ura, azt hatályon kívül helyezte. Evvel szemben áll nemcsak az az igazság, hogy az elméleti irodalomban ma is többségben vannak azok, akik az aranyvalutát visszavárják, hanem az is, hogy mind a brit, mind az amerikai evolúció megfigyelőinek (hacsak nem akarnak szándékosan elzárkózni a valóság elől) észre kell venniük, hogy mind a két angol-szász államban, de különösen az angol birodalomban elmélet és gyakorlat arra veti a fősúlyt és abban látja az elérendő végcélt, hogy az aranyvalutának addigi arányszámait vagy mechanizmusát akarnák újból és éppen nemzetközi alapon biztosabb és megfelelőbb aranyrendszerrel pótolni. Ezért fejezhetjük be eddigi szemlélődésünket kettős megállapítással. Az egyik az, hogy az aranyvaluta ellen e pénzválságok alatt felhozott érvek egyike sem tudta elfelejtetni, még kevésbé pótolni azt a nagyszerű nemzetközi funkciót, melyet a világ egész gazdaságának javára ez a valutarendszer betöltött. A másik az, hogy viszont az aranyvaluták sorában beállott forradalmi átalakulásoknak arra kell kényszeríteniük a pénzelméletek művelőit, hogy ne álljanak meg valamely ércvaluta felületes dogmájánál, hanem annál jóval mélyebben keressék a pénzérték lényegét és elméletének igazságait.

     III.

Ha valaki el tudná képzelni, hogy azt a feltűnő folyamatot, mely Németországban az állami pénzelmélet keletkezése és hatása alakjában lezajlott s melyet értekezésünk I. fejezetében tárgyaltunk: hogy ezt nevek és területi viszonyok említése nélkül átvetítse az Óceán túlsó partjára, egy oly óriási gazdasági területre, mely csekély megszorítással teljes autarkiának mondható, és ebbe a vetítésbe nem egy legyőzött, hanem egy győzedelmes ország vérkeringésének képét illesztené belé: akkor úgyszólván megkapta az indexvaluta elméleti jelentkezésének és gyakorlati hatásának képleteit az Észak-Amerikai Egyesült Államok hatalmas testén. Knappot Amerikában Irving Fisher-nek hívják; szintén egyetemi tanár; ő is közvetlenül a háború előtt kezdte meg ugyancsak elméleti alapon, saját pénzelméleti dogmáinak felépítését. Fisher annak a kérdésnek akar mögéje kerülni, hogy tulajdonképpen mi az, ami képessé tesz valamely „Pénz”-nek nevezett gazdasági jószágot arra, hogy általános vásárló ereje legyen. Így indult meg a The purchasing power of money alapvetése.1 A letagadhatatlan yankee színezetet a munka alcíme adja meg, mely ekképpen egészíti ki a könyv nevét: „A pénz vásárló ereje, ennek meghatározása és viszonya a hitelhez, a kamathoz és a válságokhoz.” Később, az elmélet teljes kivirágzásának korában, a tudós szerző még szorosabb összefüggésbe hozza elméletének alkatelemeit és alkalmazását az amerikai tőzsdék spekulációs kilengésével, mert egyik munkáját ugyanezen az alapon egyenest az 1921-ki newyorki börze-krachnak szenteli.2 Ámde mi nem tévedhetünk át az értéktőzsde szemléletére és megmaradunk a szoros ösvényen, melyet dolgozatunk magának kijelölt. Fisher mélyről kezdi nagy elméletét: a pénzt fogalmában akarja megragadni. „Pénznek azt nevezzük, amit általában elfogadnak cserébe jószágokért.”3 „We define money as what is generally acceptable in exchange for goods.” Ezt az alapvető mondatot eredeti szövegében iktattam ide azért, mert csak így tűnik ki, hogy a mondat tárgya nincs megnevezve. Éppen a pénz mibenlétét nem tudjuk meg belőle, mert nem szól arról, a what-ról nem mondja meg, hogy az jószág-e, kötelmi viszony-e, érték-e, vagy mi hát; csak ennyit tudunk róla: „az, amit általánosságban cserében elfogadnak jószágokért.” Hogy mi az, amit elfogadnak — ez rejtély marad. Az ilyen meghatározás mindenesetre elképzelhetetlen lenne bármely német munkában, ahol legalábbis valamely szó hidalja át azt az űrt, mely éppen az egész elmélet alaptételének felállítása mögött ott lappang. Később tudunk meg annyit, ugyancsak a könyv II. fejezetének 1. §-ában, hogy „ahhoz, hogy bármely jószág pénzzé lehessen, szükséges az, hogy hozzá fűződjék az általános elfogadhatóság (generál acceptability) tulajdonsága.” Itt szerzőnk megint nem azt mondja, hogy ez vagy az a lényege a pénznek, hanem megállapít egy kelléket, tudniillik azt, hogy általános érvénnyel elfogadják a piacon, arról azonban, hogy ezen az egy kelléken kívül kell-e más tulajdonságának lennie, avagy hogy csakugyan mindaz pénz-e, amit általánosan elfogadnak, egyáltalán nem kapunk tiszta képet. Annyit látunk, hogy Fisher nem állami parancsban keresi a pénz jellegét, hanem a piacon, azaz a kézzel fogható jószágok világában. Valahol ott van eszerint a helye „a pénz”-nek a lélegzéshez szükséges levegő közt, mely kétségtelenül elfogadtatik és a gyémánt között, mely jószág és érték is. Később, mikor tudósunk áttér a pénz gyakorlati megvalósulására, akkor még határozottan az aranyvaluta mellé áll a bimetallizmussal és más hasonló kísérletekkel szemben. Így szól „Az aranyvalutát először nagy bizalmatlansággal fogadták, de eredményei annyira kielégítők voltak, hogy ma (ezt Fisher 1912-ben írta) azt kérdezhetjük joggal, hogy azok, kik az arany-standardot kitermelték, nem építettek-e jobb művet, mint akár maguk is képzelték. Valóban — így folytatja — nincs semmi okunk arra, hogy bármi elképzelhető körülmények közt is attól kelljen félnünk, hogy ezzel a pénzrendszerrel vissza lehetne élni. Annak sincs semmi akadálya, hogy ezt a rendszert még jobban ki lehessen terjeszteni.”4 Mikor az amerikai nagy Unió belépett a világháborúba, közgazdasága rögtön megérezte, hogy óriási gazdasági hálózatának legmélyebb összekötő szála, a pénz, megingott s elébb a kereskedelmi kamarákban, majd hirtelen önálló s megint egymásba olvadó bizottságokon át kezd alulról feltörni az a mozgalom, mely a „pénz vásárló erejének stabilizálására” törekszik. Miután ez a törekvés a pénzmegrendülést akarta leküzdeni, ennélfogva minél nagyobb lett a pénz megingása, annál nagyobb és szélesebb hullámokat vert e mozgalom az amerikai közvéleményben. Innét van az, hogy akkor nő meg egészen nagyra, mikor a háború véget ér; ámde uralomra nem ekkor jut az egész törekvés, hanem igen jellemző módon akkor, amikor a háború bevégzése után az az Amerika, amely egyszerre Európa adósából Európa legnagyobb hitelezőjévé lett s a világ aranykincsének legfőbb letéteményesévé változott, egyszerre csak a végtelennek látszó „jóléti hullám” (prosperity) után arra ébred, hogy beleszédül a gazdasági világválságba. Ez a váratlan válság s annak rohamossága és nem maga a világháború juttatta előbb elterjedésre, majd diadalra Amerikában azt az indexvaluta elméletet, melyet a Purchasing power szerzője akkorra fokozatosan kifejlesztett. Lélektanilag nagyon érdekes, hogy amikor 1933-ban beáll Roosevelt diktátumára a nagy dollárváltozás, akkor Fisher azt hiszi, hogy ezt a forradalmat az ő elmélete és iskolája hozta létre és az tanulmányainak következetes beteljesülése. Ezt onnét láthatjuk, hogy utólag valahányszor mesterséges árszabályozásra vagy ármaximálásokra bukkan a történelemben, azt később mind úgy állítja be, mintha azok az indexvaluta mozgalmának volnának előzői, holott tényleg ahhoz semmi közük, mert egészen más okok szülöttei, míg az indexvaluta merőben amerikai jelenség. Fisher odáig megy, hogy valahányszor későbbi két munkájában5 bárhol a világon Ó-Görögországtól kezdve Massachusetts állam „pénz táblájáig” annak nyomára akad, hogy a hatóságok bizonyos árukat kiválasztottak és azok árát vagy árviszonylatát ideiglenesen értékmérőnek fogadták el, a mi szerzőnk diadalmasan fölkiált: íme! már akkor is felmerült az a gondolat, hogy a jószágok árában kell keresni az értékmérőt és nem a pénzben, mely szemben áll velük. Ha az amerikai tudós teljessé akarta volna tenni ebbeli adatgyűjtését, akkor megtalálhatta volna a magyar Corpus Juris I. részének 133. titulusát, amely ötvennyolc szakaszban sorolja fel, hogy „Quid sit et qualiter fiat bonorum mobilium et immobilium aestimatio.” (Mi legyen és hogyan történjék az ingó és ingatlan jószágok megbecsülése.) A törvény itt felsorolja az egész limitatiót. Az bizonyos, hogy ebből a táblázatból vissza lehet következtetni az akkori magyar pénznek, a giral márkának, vásárlási erejére, de az is bizonyos, hogy ez nem maga a pénz, hanem az értékmérőnek a tükörképe. Összevetve most már a magyar tanulságot az amerikai tudósnak nagy önkényességgel összeválogatott történelmi példáival, igazság szerint nem mondhatunk egyebet, mint azt, hogy midőn rendkívüli események, hosszan tartó háborúk, vagy forradalmak által az értékviszonyok felbomlanak és emiatt a megszokott pénzrendszer működése akár mechanikai, akár tömeglélektani okokból megszűnik, ilyenkor a törvényhozások oly árszabályokat állítanak föl, amelyek legtöbbször arra valók, hogy az elrendelt kényszerszolgáltatások alapjául szolgáljanak és emellett esetleg párhuzamosan útmutatást adjanak a magángazdasági forgalom ideiglenes lebonyolítására is. Az akkori tényezők igen jól tudták, hogy a tabulárék és limitációk nem pénzrendszert teremtenek és nincsenek állandó használatra szánva, hanem csak pótszerek éppen úgy, mint a háborúban előkerülő pótanyagoknak egész sorozata. Ezekben az árrögzítésekben, melyek természetellenes helyzetekből keresik mesterséges eszközökkel a kimenekülést, épp oly lehetetlenség az egészséges pénzrendszer mivoltát felfedezni, mint ahogy a stabilisatiót senki sem fogja megtalálni soha ily ideiglenes rendszabályok mögött. Ezekből az állapotokból a legéleselműbb dedukciót sem lesz képes levezetni az általuk keresett értékállandóság titkait. Az amerikai szerzőnek már e gondolatbeli felépítése szükségszerűen azt a benyomást kelti a „régi pénztan” minden hívében, hogy Fisher útján valószínűleg odajutunk, ahová a mesebeli halász érkezett el, aki hálójával a bűvös tóból akarta a holdat kifogni. Az amerikai elmélet szerzője a másik oldalról, amikor nem ténybeli példákat, hanem eszményeinek előzőjét keresi, akként jár el, hogy valahányszor akár excentrikus szerzőknél (kiket sorban idéz), akár parlamentek munkálataiban oly nyilatkozatot talál, mely a pénznek állandóságát követeli, hogy ezáltal a piaci árak nagyobb hullámzása elkerültessék, fölkiált: ezek mind az én indexvalutám első nyomai! így kerülnek azután valóságos divatbemutatóra az ismert 1810-es angol bouillon-bizottság munkálatain kezdve az amerikai gyárak bérfizető ártáblázatáig az összes ármegállapító kísérletek. Ennek a fölsorakoztatásnak egyoldalúsága annyira nyilvánvaló, ami az egyes idézetekből is világosan kihangzik, hogy az idézett szerzőknek voltaképpen semmi közük sincs bármely oly törekvéshez, mely a pénzrendszer és az árurendszer szerepét meg akarja fordítani. Mégis el kell ismernünk (s erre dolgozatunk IV. fejezetének végén még visszatérünk), hogy Irving Fisher nagy elméjének erős világítása annyiban viszi előbbre a pénzkutatást, hogy mind példái, mind idézetei által szertetépi azt az olvasó gondolkozásában közönségesen megnyugtatónak elfogadott tételhálózatot, mely fáradtan megelégszik az érték lényegének kutatásában avval, hogy a pénz valóban képes épp oly mechanikusan és minden emberi hozzáadás nélkül betölteni ármérő szerepét, mint a vele összehasonlítható más mérőszerkezetek, például a méter vagy a liter. A világháború megrázkódásai és az utána bekövetkezett valutaforradalmak ezt a nyugalmi elméletet szétrepesztették és mint Keynesnek (lásd II. fejezet) és Casselnek (lásd IV. fejezet), úgy az amerikai mesternek is nagy érdeme, hogy itt igyekezett mögéje hatolni a megszokott képleteknek. Bármennyire is csábító volna, hogy Irving Fishernek, aki kitűnő stiliszta, akár történeti előfordulások nyomán szőtt szálait tovább fonjuk, akár az általa felhozott elméleti kísérletek fonalán ereszkedjünk le szorgos pók gyanánt az új igazságok új halmazatához, mégis tanulmányunk szigorú kerete eltilt bennünket mindkét eljárástól. Főcélunkat hamar elveszthetnénk szem elől. Ehelyett meg kell ragadnunk Fishernek azt a megállapítását, mely egyúttal az amerikai gazdasági életnek való ténye is, ti. hogy a háború alatt és a háború után a bérfizetések terén a munkavállaló és a munkátadó érdekeltségek közös erőlködéséből megszületett indexrendszerek igenis döntő hatással voltak arra, hogy az Amerikai Egyesült Államok világraszóló pénzforradalma éppen ezen a vonalon fejlődött ki s nem valami más elgondolás alapján, vagy, ha úgy tetszik, más beállítás világításában. E sorok írója politikailag azon a nézeten van, hogy a világháború után bekövetkezett rendkívüli kontinensközi eltolódások és visszahatások valamely formában akkor is új elhatározásokra és a régi yankee elvek megtörésére kényszerítették volna Amerikát, ha az indexkérdés föl nem merül. Ennek a kényszernek be kellett következnie, mert az Unió nem tudott ellenállni annak, hogy belevonszolják, vagy belekérezkedjék Európa háborújába. Ám ennek a fejtegetése is túlságosan messze vezetne bennünket és nem volna bemutatható erős politikai vonatkoztatások nélkül, melyek, minden érdekességük ellenére is, okvetlenül megzavarnák egy valutatanulmánynak lehetőleg tárgyilagos okfejtéseit.

Végeredményben az a helyzet, hogy amikor a világháború után kirobbant gazdasági válság végigsöpört a nagy Unión, ugyanakkor fejlődik ki Fisher valutaelmélete is, és a kettő egymásra talált. Mellőzve az árnyalati különbségeket és nem ügyelve az időrendben mutatkozó jelentéktelenebb eltolódásokra, ez a helyzet pontos felvétele. Ezért ebből vonjuk le annak tanulságait is, és viszont a mi munkálatunk szempontjából a legalkalmasabb innét tekinteni bele e kettős gyakorlati és elméleti — folyamatnak valóban forradalmi pénzjelenségébe. Az amerikai politika új programjának, a „new-deal”-nak egyfelől és másfelől Fisher dogmáinak együttes jelentkezése abban nyilvánul, hogy mindkettő szerint a belső, a nemzeti áruszínvonal egyenletessége és maradandósága fontosabb, mint a nemzeti valutának külföldi pénzértékekhez kapcsolódó stabilitása; éppen ezért azt vallja a „new-deal” és az új elmélet, hogy nem a pénzértéknek kell az áruszintet mérnie, hanem megfordítva, a jószágok ára az, melynek indexbe foglalva a pénz értékét igazgatnia kell. Előbbi fejezetünkben, mikor az 1933 június 13-án Londonban megnyílt valuta-világértekezletről írtunk, szólottunk arról, hogy július 3-án Roosevelt elnök fölrobbantotta a konferenciát, annyira, hogy az július 27-én dolgavégzetlenül széjjel is ment. Eloszlott pedig nemcsak eredmény nélkül, — hiszen a nemzetek itt azért gyűltek össze, hogy nemzetközi pénzrendszert adjanak a világnak és ez a kísérlet az egész emberiség szeme előtt fúlt kudarcba — hanem széjjeloszlott az értekezlet avval, hogy oly mély szakadékokat tárt föl az ámuló világ előtt, amelyeket sem betömni, sem áthidalni nem sikerült. Nevezetes megint az, hogy az amerikai elnök üzenete olyan egyszerű és első pillanatra teljesen érthető szavakba volt beléburkolva, hogy csak később, a nagy kudarc után tűnt ki, hogy milyen forradalmi tény van annak hátterében s az emberiségnek ettől kezdve meg kellett tanulnia azt, hogy a régi szavaknak új értelmet adjon, éppen akkor, amikor a magángazdasági rend legfontosabb tényezőjének, a pénznek dolgáról beszél. A „bomba-üzenet” így hangzott: „Világraszóló katasztrófának tartanám, ha a nemzeteknek ez a nagy értekezlete, mely azért hivatott egybe, hogy minden nemzet széles néprétegeinek szilárdabb és maradandóbb pénzbeli állandóságot és nagyobb jólétet adjon, még mielőtt ebben az irányban komoly kísérletet tenne, eltéríttetné magát ettől olyan indítvány elfogadása által, mely nem lenne egyéb, mint mesterkélt és átmeneti kísérlet s mely csak néhány kevés számú nemzet pénzátszámítási árfolyamára vonatkoznék. Az ilyen intézkedés, az efféle eltérítés azt mutatja, hogy mennyire hiányzik a helyes mérték s azon igazi célok iránti érzék, amelyek miatt eredetileg összehivatott a konferencia. Valóban kínos számomra az, hogy éppen az efféle intézkedésekhez való ragaszkodást használják fel ürügyül arra, hogy vele mentsék azoknak az alapvető közgazdasági tévelygéseknek a további fenntartását, amelyek oly nagy mértékben okozták a mostani gazdasági világválságot. A világot nem lehet soká abban a felületes káprázatban ringatni, hogy nincs más teendő, mint néhány kevésszámú nagy ország egymásközti pénzátszámítási árfolyamát átmenetileg és valószínűleg mesterkélt módon állandósítani. Valamely nemzet egészséges szervezete fontosabb tényezője jólétének, mint az a körülmény, hogy pénzrendszere micsoda árviszonyban van más nemzetek valutájával. Ezért nem is ez, hanem a közköltségek apasztása és megfelelő állami bevételek biztosítása, továbbá a fölvett államkölcsönök kamatszolgálatának biztonsága: ezek fontosak a végleges stabilitás elérésére. Az úgynevezett nemzetközi bankkörök ósdi fétisei helyébe azokat a törekvéseket kell tenni, amelyek az egyes nemzetek pénzrendszereit olyképpen akarják kialakítani, hogy saját valutájuknak megadják azt az állandó vásárlóerőt, amely a jószágok árával s a modern kultúrszükségletekkel mérve, nemigen ingadozik. Egészen őszintén ki kell mondanom, hogy az Egyesült Államok olyan dollárt keresnek, amelynek még egy nemzedék után is ugyanaz a vásárlási ereje s adósságtörlesztő képessége legyen, mint aminőt a legközelebbi jövőben remélünk elérni. Nagyobb hasznot fog ez jelenteni más nemzetekre nézve is, mint ha megrögzítik egy vagy két hónap tartamára pénzük árát az angol sterlinghez vagy a francia frankhoz viszonyítva. A mi további célunk az, hogy minden nemzetnek pénzrendszere tartósan állandósíttassék. Az arany, vagy az arany és az ezüst továbbra is ércfedezete lehet a valutáknak, de most nincs itt az ideje annak, hogy elpocsékolják az aranytartalékot. Ha egyszer a világon a nemzetek többsége olyan összhangzó politikát tud kialakítani, hogy rendbe hozzák államháztartásaikat és nem élnek viszonyaikat meghaladó módon: akkor majd alkalmas úton együtt megbeszélhetjük a világ arany-ezüst-készleteinek jobb elosztását, hogy azok a nemzeti pénzrendszerek fedezetéül szolgálhassanak. A nemzetközi kereskedelem helyreállítása igen fontos tényező, mint eszköz is, mint cél is. De a fődolog ebben sem a pénz átszámítási árfolyamok átmeneti megkötése, inkább a meglévő kiviteli tilalmakat kell enyhíteni, hogy ezáltal megkönnyítsük a jószágok cseréjét a nemzetek között. Ezt az értekezletet azért hívták össze, hogy mélybenyúló bajokat javítson és esetleg meg is gyógyítsa. Nem szabad megengedni, hogy ettől a céljától eltérítsék. Franklin D. Roosevelt.” Mikor e nyers elnöki üzenet széjjelvetette a londoni nemzetközi pénzértekezletet, akkor eszmélt az ámuló világ arra, hogy az a máglyára ítélt „mesterkélt és átmeneti kísérlet”, melyet Amerika elvet, nem más, mint a nemzetközi aranystandard. 1933. október 21-én szikratávirat útján adta tudtára Roosevelt az emberiségnek, hogy „reflációs pénzstabilitását akar, amelynek lényege és célkitűzése az, hogy az árszínvonalat kell felemelni és ha majd az árszínvonalat helyreállítottuk, akkor fogunk arra törekedni, hogy olyan dollárt teremtsünk és tartsunk, amely a ránk következő nemzedék alatt sem változik.” Ezt megelőzően már 1932. május 2-án megszavazta a washingtoni képviselőház a Goldsborough-billt, melynek hivatalos neve „törvény a dollár vásárlóerejének helyreállítására és fenntartására.” A bill szerint a banktartalékról szóló törvény új, 31. §-sal bővül s ez megállapítja, hogy „az Egyesült Államok politikája gyanánt az az alapelv jelentetik ki, hogy a dollár átlagos vásárlóértékét vissza kell állítani arra az alapra, melyen a kereskedelmi minisztérium által megállapított nagykereskedelmi árak szerint 1921—1929-ig állott s a hitelpénzmennyiség szabályozása által a dollárt ezen az alapon kell fenntartani.” 1933. március 6-án az elnök proklamációja elválasztotta a dollárt az aranytól. Így állott be az amerikai aranydollár önkéntes értékcsökkentése, melyre az elnök 50% erejéig van följogosítva. Ez értékcsökkentés terén az Unió kormánya eddigelé negyven százalékkal megelégedett; pontosan 59,06 az új dollár aránya a régihez.

Semmi kétség sem lehet abban, hogy a gazdaságtörténet nem jegyzett föl még ily nagy forradalmat, melyet nem egy legyőzött és elszegényedett ország s nem is külső kényszer hatása alatt, hanem a világ hirtelen meggazdagodott aranyhatalma vitt végbe önként Roosevelt reformja által s azt a rákövetkező elnökválasztáson az amerikai nép óriási többsége helyeselte, úgyszólván elsöpörve az elnök politikájának ellenzőit. Ennek a páratlan helyzetnek igazi méreteit felejthetetlen élességgel világítja meg az, hogy az észak-amerikai Egyesült Államok aranykincse, amely már 1931-ben elérte a hatszáz millió angol font értékét, 1937-re kétezernégyszázmillió angol fontra, vagyis több mint négyszeresére emelkedett. 1937.április 30-átvette közzé a washingtoni kincstári hivatal azt a jelentését, mely szerint az Unió aranytartaléka 11.781 millió dollár és ugyanakkor megállapította (a jelentésből idézem), hogy „az Egyesült Államok arany-kincskészlete ezáltal meghaladja Európa összes népeinek együttes arany-birtokállományát és pontosan két millió dollárral nagyobb, mint a világ összes jegybankjaiban összegyűjtött aranykincs fele”.6 Ha valaki szellemes formulát keresne, nem sok túlzással azt mondhatná, hogy a világ aranykincse megbuktatta a világ arany valutáját.

Ezek az óriás mértékű tények úgy lenyűgözik minden valuta-kutató figyelmét, hogy hatalmas vetítésű körvonalaik különösen alkalmassá válnak arra, hogy további előrehaladással próbálkozzunk az így mesterien megvilágított pénzprobléma lényege felé. Lehetetlen észre nem vennünk azt, hogy az indexvaluta érdekében kifejlődött mozgalom rendkívüli erővel ragadta meg az amerikai közvéleményt és hogy az elnöki üzenetek s a ránk európaiakra oly szokatlanul ható törvénykiegészítések formulái mögött csakugyan lényegében az a „szilárdpénz-mozgalom” mutatkozik, mely Irving Fisher tanításai után indulva az úgynevezett állandósított értékmérőnek a szilárdságát abban keresi, hogy ne a jószágok árai és ezáltal az élet-színvonal alkalmazkodjék a pénz értékéhez, hanem megfordítva: a pénzérték változzék akként, hogy az árszintnek ne kelljen megmozdulnia. Ez az index-stabilizáció belső lényege és ugyanez a Roosevelttörvényhozás politikai vezér-motívuma is. A yankee-világ mélyében működő társadalmi erők, amint azt az anti-alkoholista mozgalom, vagy később annak reakciója, a prohibitio eltörlése megmutatták, koronként elemi erővel tudnak felemelkedni vagy lesüllyedni, mint a tenger dagálya vagy apálya. Ilyen óceánrengéshez merném hasonlítani a new-deal valutaforradalmát. Az elméleti, sőt egyenest doktrinernek mondható behatások e nagy kísérletnek majdnem minden stádiumában kimutathatók. Megint a francia encyclopaeclisták eszmeuralma van előttünk. Irving Fisher körülbelül az 1905. év óta beszél „az állandó pénzről” hallgatóinak az egyetemi tanszékről; maga bevallja, hogy még 1911-ben is, mikor először öntötte formulába elméleti vizsgálódásainak eredményét, kerülte azt, hogy közönségesen megérthető szavakba gyúrja javaslatát.7 1912-ben viszi Bostonban gondolatait a kereskedelmi kamara elé; rögtön fölkelti az üzlet világ ellenszenvét. Most már megindult a gondolat, és szerzője 99 beszédben, 13 könyvben, 331 írásműben vívja a tornát addig, míg önmaga előtt annyira kibontakozik rendszere, hogy megteremti a „kompenzált dollár” fogalmát. 1919-ben, az amerikai Tébe st.-louisi közgyűlése elé viszi Fisher a maga pénzreformját s 1921-ben Washingtonban alapítják meg a „Szilárd pénz-szövetség”-et; ettől kezdve a bizottságok sejtszaporodása rohamosan megindul az Atlanti-tengertől a Csendes-óceánig. Így lesz az indexvaluta elméletből társadalmi tényező. Ugyanekkor Roosevelt oldaláról azt látjuk, hogy a parlament és az elnök is mindegyre tanárokat és szakértőket hallgat meg, hogy a társadalmi erők a gazdasági válság leküzdésére új elvek alapján tudjanak érvényesülni. Előbb az 1932-es Goldsborough Bill-nél, majd a Fletcher Bill-nél is a képviselőház bankbizottsága az egyes jegybankok vezetőin kívül első sorban elméleti tudósok véleménye után érdeklődik. Mikor Roosevelt reformjai ellen föltámad az ellenállás visszahatása, akkor vájjon mivel és kikkel erősíti meg álláspontját? „Az elnöknek sikerült a maga számára biztosítania — így olvassuk — George F. Warren, a Cornell Egyetem tanárának, és James Harvey Rogers, a Yale Egyetem tanárának segítségét, kik koronként tanácsadói voltak a valutapolitikában.”8 Roosevelt reformjának doktrinér eredete, az új pénzelméletnek az amerikai valuta forradalmára való hatása tehát világos és határozott. Ezért nézzünk most szemébe magának e nevezetes szerepre emelkedett index-valutának és Irving Fisher dogmatikus rendszerének. Ámbár Fisher, a gondolkozó, külön is, valamint az amerikai valutaprobléma kérdései magukban is megérdemelnék azt, hogy fokról fokra mutassuk be, hogy az évek folyamán, részben a körülmények hatása folytán, részben magának az elmélet kiformálásának dinamikus útján hogyan folyt le az index-elméletnek evolúciója, mégis, mivel európai szemmel kell néznünk nekünk az amerikai jelenséget is, ennélfogva csak általános tanulságai iránt érdeklődhetünk; ezért e helyütt mellőznöm kell ezt a körülményes eljárást. Mivelhogy e fejezet elején röviden összefoglaltam Fisher első művei nyomán rendszerének dogmatikus kezdeteit, ezért, híven dolgozatom szigorú célkitűzéséhez, most meg kell elégednem avval, hogy az új doktrínát végkifejlődésének stádiumában mutatom be; ez elegendő lesz arra, hogy fejtegetéseinket tovább vezessem ugyanazon az úton, amelyen kutatásainkat megkezdettük. Ez az eljárás avval kecsegtet, hogy közelebb jutunk végső következtetéseink legtermészetesebb levezetéseihez.

Fisher elméletének és gyakorlati indítványainak teljessége leginkább a reform előtt kelt Stabilizing the Dollar című, 1925-ös munkájának és másrészt a reform megtörténte után kiadott beszámolójának egybevetéséből domborodik ki; nevezetesen az utóbbinak, mely Európában Feste Währung címmel német fordításban lett az új pénzelmélet propaganda könyvévé, I. függelékében találhatjuk meg szerzőnk legszemélyesebb vallomását. Az indexvaluta terve legmegérettebb alakjában Fisher elvei szerint a következő:9 Az áruknak valamely eszményileg összeállított csoportozata alkotja a „jószág-dollár”-t. Ez a jószág-dollár az igazi valuta: tehát a pénz. Ennek az árucsoportnak az együttes ára — tehát nem az egyes áruk külön ára — alkotja a mutatót, az indexet. A pénzrendszer célja és rendeltetése az, hogy az áruárfolyam ne változzék, mert a változásokban rejtőzik először a gazdasági (különösen tőzsdei) válságoknak, másodszor a társadalmi nyugtalanságoknak és harmadszor a jólét megakadásának az oka. Miután azonban ezek az így kiszemelt jószágok sem külön-külön, sem csoportokba fűzve, sem mind együttvéve nem alkalmasak arra, hogy általánosan elfogadott csereeszközzé legyenek: ennek folytán nem tudnak eleget tenni Fisher amaz elméleti fogalom-meghatározásának, amelyet föntebb abban a követelményében ismertünk meg, hogy a pénz az a valami, amelyért általánosan cserébe kapni jószágokat. Most már Fisher kialakított index-elméletével magával szembeállíthatjuk eredeti pénz-definitióját, amely szövegében így szól: „We define money as what is generally acceptable in exchange for goods.” Ez a szembesítés arra a következtetésre visz, hogy most már az új elgondolás alapján volna egy új valutánk, tudniillik a kiválogatott ármutató árszintje, de ennek az a baja, hogy éppen annak a követelménynek nem tud megfelelni, amelyben az új elmélet elindulásakor a pénz lényegét megállapítani vélte. Hiszen az alaptétel és a forradalmi újítás éppen abból állna, hogy amikor most értékmérőt keresünk, akkor nem az általános csereeszközből, tehát a G-ből, hanem az áruból, a W-ból kell elindulnunk és ez alapon a forgalmat aranyutalványokban („Gold bouillon certificate”) bonyolítjuk le. Történik ez azonképpen, hogy az irányító közhatalom bevon minden arany (ezüst) érmét (valószínűleg az ezüst váltópénz kivételével), ehelyett az államnál, vagy az általa feljogosított helyeken (a jegybankokban) aranyrúd által fedezett dollárjegyeket bocsát rendelkezésre. Ámde ezeknek a dollárutalványoknak az aranytartalma nem állandó, hanem megfordított arányban változik, mint ahogy a jószágok ármutatója mozog. Ha a jószágok árai emelkednek, akkor ugyanoly arányban csökkentjük a kibocsátott dollárutalványokban megtestesített aranymennyiséget; ellenben mihelyst s amilyen százalékban esnék az egyesített áruk árszínvonala, olyan mértékben több aranyat tömünk bele egy-egy dollárba. Miután ez időszakonként, például kéthetenként, hivatalosan pontosan méretik és végrehajtatik, ennélfogva a „jószágdollár” érték-állandósága teljesen és tökéletesen biztosítva van. Eszerint tehát az új elmélet megoldotta volna a pénzrendszer problémáját is, szorosan tudományos és tárgyi alapon. Magának a tervnek, vagy a terv változatainak prófétái egyenest avval lépnek föl, hogy ezen a módon a bizonytalanná lett nemzetközi aranyvaluta helyébe, az eddigi tapogatódzások ösztönös kuruzslásait meghaladva, olyan fizikailag pontos mérőeszközt sikerült szerkeszteniük, mint ahogy ma már a hosszmértéket, nem mint régebben, valamely király termete után számítjuk ölnek vagy lábnak, hanem megalkotjuk a pénzrendszerre nézve ugyanazt a matematikai értékmérőt, mint aminő a mai hosszmérések változhatatlan alapjául szolgál, tudniillik a métert, amely tudvalevőn a föld kerületének negyvenmilliomod része s amelynek minta mértékét a sévres-i nemzetközi intézetben minden behatástól mentes irídium platinarúd képviseli. „Amiképpen — írja Fisher — meg kell tanulnunk azt, hogy a valóságban nem a nap, a hold és a csillagok kelnek föl és nyugosznak le, ámbár bizonyos mozgásaik ezeknek is vannak, hanem mindez csak látszat, amelyet a mi földünk forgása okoz, úgy most meg kell tanulnunk azt, hogy a jószágok nem emelkednek vagy esnek, hanem a dollár körforgása kelti fel ezt a látszatot.” Az olvasó láthatja ebből, hogy szerzőnk már Galilei és Kepler felfedezéséhez kezdi hasonlítani a pénznek új relativitási elméletét. Fisher, igen különös módon, az aranydollár helyébe lépő indexvaluta tervét részleteiben is bemutatja: „technical details” címmel és ekkor mindegyre kinyomatja szövegében nagy betűkkel azt a jelszót is, hogy „az aranyvalutát azért nem kell elhagyni”. Ez a saját elméletével ellentétes tétel nyilván az amerikai közvélemény számára van szánva, mert hiszen az Egyesült Államoknak nem fogyott, hanem megnőtt az aranykincse, sőt ez az aranyözönlés annyira fokozódik, hogy a washingtoni pénzügyminiszternek a nagy reform után nem sokkal már olyan rendszabályokról kellett gondoskodnia, amelyek a beözönlött arany semlegesítésére, tehát a forgalomból való elvonására vezettek, sőt legutóbb, 1937-ben már felmerült az aranyvám gondolata is. Ebből nemcsak az következik, hogy az amerikai valuta-reformra nem a sokat emlegetett arany-szűkének az a fenyegető réme hatott, amely a genfi népszövetség „aranybizottság”-ában jelent meg ijesztő kísértet gyanánt (lásd IV. fej. dolgozatunknak), hanem következik az is, hogy az indexvaluta, még legelvontabb elméleti kidolgozásában is, kénytelen volt teljesen amerikai hatásoknak engedni, vagyis merőben viszonylagos és nem abszolút érvényű okokból született meg. Ha ezt jól megjegyeztük magunknak, akkor máris közelebb vagyunk az amerikai teória megértéséhez is, de bírálatához is. Miután, amint láttuk, a mutatószám-rendszer megfordította a pénz kérdését, mivelhogy nem az általános csereeszközből indul ki, hanem az avval szemben álló jószágokból, és az értékmérőt kényszeríti arra, hogy a maga béltartalmát folyton változtassa: ezért első pillanatra is kiismerszik rajta, hogy valójában egy tükörképpel hadakozik. Mert ha én valamely árszínvonal állandóságát avval biztosítom, hogy vele szemben folyton változtatom az értékmérőnek az erejét s a megváltozott pénzmértékben kifejezve mondom azt, hogy megvan a stabilizáció, csak matematikai játékot űztem „a vásárlóerő állandóságának” körtáncával. Miután e terv szerint az indexvaluta által mért árszintnek megfelelő aranyutalványokat kell kibocsátanom változó tartalommal, semmiféle biztosítékom sincs arra, hogy ha és amikor az arany fémnek termelési költségei avagy fogyasztási mennyisége a világon megváltozik, akkor nem fog-e megint jelentkezni az értékmérő viszonylagossága, amint kétségtelenül jelentkezni fog és azt semmiféle elmélettel elfeledtetni nem lehet. Mindezeknél fogva arról, hogy ezen a módon akár egy nemzedékre is teljesen állandó értékmérőt lehetne biztosítani, mindazoknak le kell mondaniuk, akik azért örülnek az aranyvaluta elhagyásának, mert éppen az aranyár veszélyes hullámzásától tartanak. Ez utóbbiak közé tartozik, mint láttuk, már az új angol iskola Morgan Webb-el s ennek az álláspontnak lesz tragikus hívévé az előbb aranyhű svéd Cassel is, amint azt a IV. fejezetben látni fogjuk. Evvel az érvelésünkkel azonban még nincs ledöntve az indexvaluta belső szerkezete; hiszen maga Fisher is legutolsó könyvében alternatív megoldásokról beszél, — talán azért, mert maga is érzi tervezetének bizonytalanságát. Próbáljuk meg tehát magát a mutatószám-valuta lényegét szétboncolni.

Az amerikai constructor kiindulási pontja igen jellemző módon nem az, ami a német elméleté, mely szerint a pénz nem jószág, hanem állami parancs, hanem ellenkezőleg. Fishernek az a feltevése, hogy a pénz nem lehet egyetlen jószághoz kötve, hanem a jószágok összességéhez, illetőleg azoknak egy kiválogatott csoportjához; ezért mérje az áruk csoportos ára az arany árát és nem megfordítva. Szerinte a fődolog az index, mert ez az, ami után igazodni kell minden kötelemnek, sőt magának az arannyal töltött dollár aranytartalmának is. Szerintünk egészen világos, hogy bármilyen árucsoportot nevezek is ki arra, hogy éppen az ő áraira építsem föl az indexszámot, ez okvetlenül önkényes kiválogatás lesz s evvel az indexszel szemben nemcsak mindazok az érvek érvényesíthetők, amelyeket az újabb angol írók azon a címen adnak elő, hogy miért éppen az aranyat választjuk ki és nem más jószágot; hanem az index-valutások rögtön hátrányba is kerülnek éppen ezen a kritikus ponton, egyrészt azért, mert az aranyat az emberiség sokszázados gyakorlata választotta ki s az nem valamely tudományos laboratórium görebeiben előállított homunculus gyanánt született meg értékmérőül; másodszor és mindenekfölött azért, mert az arannyal való csere egyszerű, az indexszámítás ellenben bonyolult, tehát a tömegek előtt érthetetlen. A mindennapi gyakorlatból tudjuk, hogy minden bonyolult eszköz, legyen az bár csak gépkocsi vagy vacuum-cleaner, hamar elromlik, mihelyst elferdül bármelyik egymásba vágó alkatrésze. Márpedig ez a veszély minden pillanatban fenyegeti az index kiszámítását, mert esetleg olyan áru után kell igazodnia, amelynek áralakító része elromolhat s akkor megingott az egész indexszámítás. Ez a veszély annál nagyobb, mert az indexek egész sorozata között válogathatunk és viszont a kidolgozott indexrendszerek legismertebb mintái mind már magukban véve is igazgatott, tehát nem fizikai pontossággal összeállított mértékek, — hiszen szerzőik tudatosan és bevallottan „fontosságuk” szerint állapítják meg az általuk kiszemelt áruk számát és egymáshoz való arányszámait. Mindezekre a kérdésekre természetesen nem térhetünk ki itt bővebben és dolgozatunk egyszerű célkitűzése távolról sem foglalhatja magába az ármutató-rendszerek bírálatát, épp oly kevéssé, mint a konjunktúra-mérések rendkívül érdekes tüneményeinek vizsgálatát. Maga Irving Fisher avval vigasztal bennünket minden könyvében, hogy az általa kipróbált indexszámrendszerek mérései között nincsen nagyobb eltérés, akár az árucsoportok különféleségét vesszük, akár azt a különbözetet, mely a kis- és nagykereskedelmi árak, avagy a megélhetési standardok összehasonlításánál mutatkozik. Még ha mindezt megengedjük is, — és ez az engedmény valóban nem csekély! — letagadhatatlan az, hogy a megszokott számmutató tábláknak a gazdasági élet más területein való alkalmazása egészen más jellegű, mint ha én azokat értékmérővé teszem, tehát valutává nevezem ki. Akár munkabér-szerződésekben alkalmazom az indexet a csúszó bérskála alapja gyanánt, akár valamely hitelművelet kötelmeinek kiszámításánál: mindig szűk körű, mindig magánjogi, mindig az érdekeltek által ellenőrizhető index felépítéséről és alkalmazásáról van szó. Ámde ezek a jellemvonások egytől-egyig mind hiányoznak, amikor az a törekvésem, hogy az ármutatót az összes jószágokat mérő pénzrendszer alapjává tegyem és az ország összes polgárainak használatára közjoggá avatom az ár-tabellámat. Ezáltal először is sokszorosan megnövekednek azok a nehézségek, amelyek például tapasztalat szerint rögtön jelentkeznek akkor, amikor valamely, a munkás-szakszervezet és a munkaadók érdekközössége között megállapított csúszó árskálát arra kell használni, hogy ne emeljék, hanem éppen ezen index lefelé való változásának megfelelően, leszállítsák a munkabéreket. Ha valaki a gyáripari életben látta az ilyen kísérletet, annak be kell vallania, hogy majdnem lehetetlen, de legalábbis nagyon kétséges és semmi esetre sem kockázat nélküli az a próbálkozás, hogy a munkavállalókkal elhitessék azt, hogy az általuk elfogadott csúszó skála most már nem emeli a béreiket, hanem ellenük működik. Ezt az egész eljárást közintézménnyé vetítve, rögtön kitűnik, hogy csődbe fog jutni. Képzelje el valaki, hogy Fisher valuta-rendszere szerint az ő indexét kiszámító és kirovó hatóság egyszerre csak kijelenti, hogy mától kezdve azoknak a dollárutalványoknak aranytartalmát ezután nem csökkenteni, hanem ennyivel vagy annyival növelni kell, vagyis az összes adósságok terhe az adósokra nézve hivatalos intézkedéssel megnövesztetik. Kétségtelennek tartom, hogy az ilyen kísérlet, melynek pedig egyszer mégis csak be kell következnie, mert a gazdasági életben nemcsak fölfelé fejlődés, hanem törvényszerű visszaesés is van, éppen Amerikában keresztülvihetetlen, mert az indexvaluta országos népszerűségét és általános elterjedését az okozta, hogy ezen az úton az eladósodott farmerek keresztülvitték terheik csökkenését. Minden okunk megvan azt állítani, hogy az ármutatón alapuló pénzrendszer a legjobb esetben is csak fölfelé működik, de lefelé hasznavehetetlen; olyan hőmérő, mely rögtön megakad, mihelyst a higanyoszlop leszállásának kell bekövetkeznie.

Mihelyst idáig jutottunk a „new-deal” pénzelméletének boncolásában, akkor már nagyon közel vagyunk ahhoz, hogy az indexvaluta lényegét hasonlítsuk össze annak a nemzetközi valutának lényegével, melynek helyébe akar lépni. A most leírt mondatban használt „nemzetközi” szó elegendő ahhoz, hogy minden további magyarázgatás nélkül elénkbe állítsa a két rendszer alapvető különbségét. Az indexvaluta sohasem válhatik nemzetközi rendszerré, azért, mert mindig csak valamely kiszemelt ország adatai alapján, tehát mindig csak valamely zárt terület használatára épülhet föl. Elméletileg így is járt el Fisher, amikor a dollárérték megállapítását kizáróan az Egyesült Államok árkonjunktúrájára alapítja, és a gyakorlatban így tett Roosevelt elnök, amikor avval a bombával robbantotta föl a londoni értekezletet, hogy azért bontja föl az aranyvalutát, mert az nemzetközi bilincset jelent. Ezt így magyarázta azután Keynes is, Morgan Webb is, és később Cassel is. Szóval: ha minden ország külön-külön elfogadná is az így ajánlott index-valutát, nemzetközi valuta az akkor sem lenne, holott az arany az az volt. Az, hogy az amerikai elmélet s a roosevelti politika ezt a nagy különbséget nem vette észre, vagy szándékkal nem akart arról tudomást venni, onnét van, hogy az amerikai nagy Unió önmagában oly óriási gazdasági terület és annyira parancsoló pénzhatalmasság, hogy könnyen összetévesztheti magát és reformját az egész világ állapotával. De minél kisebb s minél kevésbé önellátó gazdasági területet veszünk, annál fontosabb erre nézve, hogy a külső államokkal való pénzkapcsolat is valamely állandó arányon alapuljon és ez az állandóság lehetőleg általánosan fenn is tartassék. Az új amerikai terv éppen avval dicsekszik, hogy a belső árszínvonal szilárdságát avval védi meg, hogy feláldozza a külső világgal való kapcsolatok állandóságát; ezt azonban az európai kontinensen összeszorult vagy általán külföldi kölcsönökre szorúlt országok egyike sem teheti meg gazdasági állapotai bizonytalanságainak növelése nélkül. Mindezekből világos, hogy az index-valutából sohasem lehet államközi pénzrendszer, ami megint azt jelenti, hogy az aranyvaluta szerepét a legfontosabb viszonylatban nem pótolhatja. Ha mindevvel tisztába jöttünk, akkor már levonhatjuk az új amerikai pénzelméletnek és a vele kapcsolatos pénzforradalomnak mind gazdaság-elméleti, mind valutapolitikai nagyfontosságú következtetéseit.

Elméletileg a helyzet a következő. Először is Fisher valuta-terve jelenlegi alakjában áruszám-valuta ugyan, de azért arany- vagy legalább arany-forma pénzrendszer maradt, ami azt jelenti, hogy vele szemben is föl lehet sorakoztatni mindazokat az érveket, amelyek az aranyvaluta megdöntésére akár a német állami pénzelméletben, akár az új angol iskolában, akár magának Irving Fishernek s követőinek a műveiben oly szépen és izgatón olvashatók. Az arany bizonytalansága teszi bizonytalanná a Fisher-valutát is. Továbbmenve és ezt a műhibát mellőzve, meg kell állapítanunk azt, hogy a jószágok ármutatóján alapuló pénzrendszer a legtökéletesebb tudományos előkészítés, vagy a leggondosabb kormányzati kiképzés esetén is csak egyetlen piacnak a valutája lehet és a különféle nemzetek pénzrendszereinek állandó összekapcsolására nem alkalmas. Harmadsoron nem szabad elfelednünk azt, hogy ennek az index-valutának lefelé való alkalmazása, vagyis az az eset, amikor e rendszer szerint az árakat és munkabéreket csökkenteni kell azáltal, hogy a pénz arany tartalma mesterségesen megnöveltessék, oly reakciókat válthat ki, amelyek általában a pénzérték-csökkenésre, tehát devalvációra használt rendszabályoknál bekövetkeznek és az indexvaluta megtámadására a lehető legalkalmasabbak. Így az állandónak hitt valuta-szerkezettől éppen a megígért állandóságot kell megtagadni. Negyedszer és végezetül, még ha a gazdasági elmélet szemet hunyna az előtt, hogy az a hatóság (bárhogy nevezzük is), amely magára vállalná azt a rettenetes felelősséget, hogy elméleti elgondolás alapján koronként megváltoztassa a pénz belső értékét és ezáltal állandó gyanúsításoknak tegye ki magát: a leghűvösebb elmélet sem hunyhatja le a szemét az előtt az igazság előtt, hogy ha annak idején a bimetallizmust azért támadták és világszerte azért mellőzték, mert nem egyetlen, hanem két jószágnak — az aranynak és ezüstnek — az áralakulásától tette függővé az általános értékmérőnek, a pénznek működését, mindezek az érvek érvényesek a sok-jószág-valuta minden egyes tagjára, főként pedig azok egymáshoz való árviszonyára nézve. Ez nem jelent egyebet, mint hogy „szilárd pénz” jelszót kergetve, magába a valuta-számítás alapjába a bizonytalanságok és változékonyságok egész sorozatát sikerült elhelyezni. Ha most már ezen elméleti áttekintés után a másik oldalon a valutapolitikára vetjük figyelmünket, arra a valutapolitikára, amelyben megtestesült a „new-deal” elmélete: akkor nem szabad megállanunk annál a nagy csalódásnál, melyet a londoni világértekezleten az aranyvaluta hívei és az aranyblokk államai egyaránt éreztek akkor, mikor az amerikai üzenet szétfosztotta azokat a reményeket, amelyek világszerte a háború előtti aranypénzrendszernek egyszerű és mechanikus visszaállítását várták. Elméletileg (lásd alább IV. fejezetünket) az aranyvaluta híveinek volt igazuk; gyakorlatilag Rooseveltnek. Nevezetesen az aranyvaluta helyreállításának és fenntarthatóságának olyan előfeltételei vannak, melyekkel szemben egyenest ellentétben állottak még azok az államok is, amelyek vagy csak kényszerből hagyták el az aranyalapot, mint Nagy-Britannia tette, vagy amelyek akkor még minden áldozatra képesek voltak azért, hogy fenntartsák az aranyfedezetet, mint Franciaország vezérlete alatt az „aranyblokk”. Amerika elhatározása tényleg egy természetellenes állapotot szüntetett meg, amikor elvágta az akkori gazdasági helyzetnek a nemzetközi arany-kapcsolatokhoz való kötelékeit. Ez a nagy megrázkódtatás valószínűleg hosszabb időre kitolta azt az időpontot, amikor a sárga fém megint megkezdheti pótolhatatlan nemzetközi szerepét. Ámde miként ezt a szerepet nem veheti át az az indexvaluta rendszer, amely igen megfelelt az akkori egyoldalú amerikai törekvések formulázásának, azonképpen perzselő fénnyel világított bele abba a tátongó szakadékba, amely a pénzpolitika elveit a háború után életbeléptetett világgazdasági rendszabályoktól elválasztja és velük szembeállítja. Mert a pénzprobléma nagy ellentéte itt van és nem magában a pénzelmélet belsejében. A nemzetközi aranyvaluta egyelőre háttérbe szorul világszerte, de nem azért, mert akár az állami pénzelmélet jobban megismertetett volna bennünket a pénz igazi lényegével, sem azért, mintha az amerikai áruszámokon fölépült „gummi dollár” végleges valuta-megoldás lenne; hanem egyszerűen és letagadhatatlanul azért, mert minden aranyvaluta rendszer nemzetközi szabad közlekedést föltételez, s ez az, ami a háború után eltűnt a világ gazdasági életéből. Ennek hiánya nemcsak az arany nélkül maradt államok pénzrendszerét fosztotta meg a biztos aranyalaptól, hanem ez tette bizonytalanná az arannyal megrakott államokban is mind a hiteléletnek, mind az áralakulásnak, sőt végeredményében a társadalmi fejlődésnek is egyenletes szilárdságát. Ez az amerikai pénzforradalom legnagyobb és feledhetetlen tanulsága.

     IV.

Gustav Cassel, a svéd tudós, Keyneshez, a cambridge-i tanárhoz hasonlóan nemcsak közgazdasági műveinél fogva emelkedik ki, hanem azért is, mert nála is megvan az igazság keresésének az a nagy erkölcsi bátorsága, mely nevének megadja a nemes patinát. Cassel nagyszerűen rendszeres elmemunkáján kívül korunk történetébe azért is beléírta nevét, mert a világháború után minden alkalmat megragadott arra, hogy a gyűlölet és vérdüh fojtogató ködén áttörve, minden nemzetközi fórumon hirdesse a józan méltányosság igéit. Mindez növelte tekintélyét; ő nemcsak a skandináv valuták kialakulására hatott, hanem meghívott szakértőül szívesen látta őt mind az angol, mind az amerikai közvélemény. Cassel mindig világos és mindig általános — és nem helyi — megoldásokra törekszik, még akkor is, mikor valamely konkrét valutabajt tár föl. Egész megjelenésének és gondolatútjának utolsó nagy fordulata a szürke elvont tételek mögött úgyszólván drámai erejű. Elméletbeli pálfordulását az aranyvaluta kérdésében egyenesen tragikus jellegűnek tartom; ezért a svéd tudós irányzatának megfigyelése kiválóan alkalmas arra, hogy kutatásainkat az ő szemléletével fejezzük be, s ahhoz fűzzük hozzá azokat az általánosabb jellegű tételeket, amelyeket dolgozatunk eredményének tekintünk.1

Rögtön a párizs-külvárosi békekötések után, már 1920-ban szólította föl a Népszövetség a kitűnő stockholmi tudóst arra, hogy fejtse ki eszméit a világ pénzkérdéseinek rendezésére. Ekkor írt rövid, de igen magvas műve az első nemzetközi értekezleten, a brüsszeli konferencián adatott át a hatalmaknak és a gazdasági közvéleménynek.2 Ez a nevezetes emlékirat irigylésreméltó bátorsággal ment neki a „mesterséges vásárlóerőteremtés”, vagyis a pénzduzzasztás (infláció) népszerű és kábító jelszavainak, megállapítván, hogy „új vásárlóerőt csak a termelés s jószágok és szolgáltatások megfelelő áron való eladása teremt”, és az ilyen vásárlóerő az, amely nem veri föl az árakat. „Mesterségesnek kell tartani azt a vásárlóerőt, mely nem ilyen termelés által jött létre és ennélfogva az ilyennek az árak emelésére kell vezetnie”.3 Ezért minden valutajavítás alfájául azt állítja oda, hogy „a pénzpuffasztás folyamatát meg kell állítani”.4 Cassel világosan látja, hogy az állami pénzteremtés okozta az árak forradalmát és így ismeri fel a pénz oldaláról is azokat a jelenségeket, amelyek elől Knappék becsukták a szemüket. Az arany kérdésben a nemzetközi aranyvaluta mellé áll, midőn két fő követelményt állít föl: az egyik az, hogy a nemzeteknek együttesen meg kell akadályozniuk az aranynak további áremelkedését, viszont jövőre mennél tökéletesebben biztosítani kell azt, hogy állandó legyen az aranyértéknek az árukhoz való viszonya.5 Végül ő is, mint Keynes, bölcsen vallja, hogy a pénzrendszer rendbehozatalának, „minden pozitív munkának” legfőbb föltétele az, hogy „teremtsék meg az igazi békét, ami nemcsak azt jelenti, hogy szűnjenek meg az ellenségeskedések, hanem azt, hogy a nemzetek komolyan és barátságosan működjenek közre egymással abban, hogy az emberiség gazdasági élete megint megindulhasson; szükséges ehhez a nemzetek belső békéje is, ami viszont azt biztosítja, hogy a különböző társadalmi osztályok csakugyan együtt dolgoznak”.6 A huszonkét pontba foglalt javaslat, amelyet ezen az alapon Cassel a brüsszeli értekezlet elé terjesztett, követeli a pénzjegykibocsátásnak önjogú intézményekre való rábízását, — (tehát elítéli az állami pénzteremtést) — sürgeti azt, hogy minden országban a jószágok árához képest stabilizálják a pénzértéket, tehát mondjanak le arról az utópiáról, hogy a világháború után a háború előtti pénzértéket tudják visszaállítani; meg kell akadályozni azt, hogy az arany ára emelkedjék és erre nézve nemzetközi megállapodások kötendők; a szabad kereskedelem a lehetőségig állíttassék vissza; a segélyre szoruló államok kapjanak nemzetközi kölcsönöket. Cassel Delarois belga pénzügyminiszternek azt a tervét, hogy nemzetközi bankot állítsanak föl, amelynek az egyes államok lennének részvényesei, nem tartja keresztülvihetőnek. Ugyanekkor nagy erkölcsi erővel ront neki a képtelen jóvátételi követeléseknek.

A következő esztendőben, 1921 folyamán, a stockholmi tudós egy második emlékirattal fordult a világ közgazdasági vezetőihez, mely augusztusban került a Népszövetség pénzügyi bizottsága elé. Ebben a tanulmányban, mai szemmel nézve, legérdekesebb az, hogy Cassel a különféle ármutatók közül nem ismeri el helyesnek a nagykereskedelmi áraknak azt az indexét, amelyre az indexvaluta amerikai hívei később felépítették pénztervüket és amelyről részletesen szólottunk dolgozatunk előző fejezetében. Érveinek fődandárát oda csoportosítja, hogy abból a törekvésből, hogy a nemzetek az arany valutára vissza akarnak térni, még nem következik az, hogy tehát pénzük régi, háború előtti aranypénz-lábát hozzák be újra. Az angol valuta tárgyalásánál (lásd fentebb II. fej.) mi is arra az eredményre jutottunk, hogy Angliában nem az volt a baj, hogy Winston Churchill 1925-ben visszatért az aranyalapra, hanem az, hogy ennél a műveletnél nem vette tekintetbe Nagy-Britanniának háborús veszteségeit, s ezért a régi alapon megmaradva, olyan magas aranyarányban vette föl az új fontsterling arany tartalmát, hogy ez a helytelen arányszám dőlt össze és nem maga az aranyvaluta. Cassel idevágó figyelmeztetése tehát, amint ez a döntő példa mutatja, teljesen helyes volt; ugyanez az igazolás megismétlődött akkor, mikor 11 évvel később, 1936-ban, a Franciaország vezetése alatt magára maradt aranyblokk összedűlt. Végeredménye kutatásainak az, hogy „az aranypiac igazi szilárdságát nem lehet teljesen elérni mindaddig, valameddig több országban nincs helyreállítva az aranyvaluta, s míg a földgömb tekintélyes részén nincs megint igazi aranyfizetés. A megbízható aranypiacnak az igazi alapja az, hogy a világot átfogó nemzetközi kereskedelem aranyvalután nyugodjék, de viszont az aranystandard visszaállítása csak akkor válik lehetségessé, ha maga az aranypiac már bizonyos mértékig megnyugodott. Ezt az összebogozott kérdést csak a nemzetek együttműködése oldhatja meg7”. Ezekből az okokból tiltakozik szerzőnk újból a hadiadósságok behajtása ellen. Itt csendül fel azután későbbi főmotívuma, amely nemcsak a nemzetközi valutakérdések kezelésére volt nagy hatással, hanem magának Casselnek később bekövetkező pálfordulására is. Nevezetesen így szól: „Számolnunk kell azzal a ténnyel, hogy a világ aranytermelése végleg elégtelenné lett ahhoz, hogy olyfokú gazdasági haladást szolgáljon ki, mint aminőt a nagy háború előtt megszoktunk. Ha föltesszük azt, hogy az emberiség nem enged a haladásnak ilyetén fokozatosságából, akkor az aranypénzrendszernek visszaállítása, mely az arany iránti keresletnek megnövekedését jelentené, kétségtelenül az arany szűkének növelésére és ezáltal az arany értékének folytonos fölhajtására vezetne. Ez megint azt jelenti, hogy az emberiség beláthatatlan időre elítélné saját magát lassú, de folyton erősbödő pénzösszezsugorodásra, deflációra, annak a vállalkozási szellemre, a gazdasági termelésre és az állami pénzügyekre vonatkozó minden következményeivel együtt”. Az arannyal való takarékoskodás gondjától hajtva, Cassel most már az aranyvaluta elhagyását kezdi maga elé vetíteni.

Ezzel a főmotívummal találkozva értjük meg csak a svéd tudósnak szereplését 1922-ben a genovai — szintén sikertelen — nagy világértekezleten. Itt ugyanis a pénzügyi szakértők bizottsága, melynek Cassel volt a főtényezője, három határozati javaslatot fogadtatott el a konferenciázó nemzetek által. Ezek közül az egyik (resolutio 8) így szól: „A következő lépésnek annak kell lennie, hogy a pénzegység aranyban számított értéke meghatároztassék és állandósíttassék”. Az aranyarányt az egyes nemzetek tényleges gazdasági körülményeinek megfelelően állapítsák meg. Második határozat (resolutio 9): „Az aranyvaluta helyreállítására az itt ajánlott lépések valószínűleg elegendők lesznek, de ahhoz, hogy az aranyvaluta fenntartható is legyen, szükséges az egyes államok jegybankjainak együttműködése, sőt az is, hogy megfelelő időben erre nézve államközi egyesség köttessék. Az ilyen egyezmény célja az lenne, hogy az arany iránti keresletet központosítsa, egybefoglalja és ezáltal megakadályozza azt, hogy az arany vásárlóereje olyan nagy hullámzásoknak legyen kitéve, aminők előállhatnak akkor, ha az államok egész sorozata egyszerre versenyezve lép föl azzal az igénnyel, hogy érckészletét gyarapítsa. Egyezmény gondoskodjék arról is, hogy takarékoskodjanak az arannyal azáltal, hogy a jegykibocsátó intézetek tartalékjaikat külföldi követelésekben helyezzék el; erre vagy az aranyváltó valuta (goldexchange-standard), vagy államközi clearing alkalmas”. A harmadik határozat (resolutio 11) egyenest kimondja azt, hogy „a nemzetközi értekezleten résztvevő államok kijelentik, hogy végcéljuk az aranyvaluta helyreállítása és megegyeznek abban is, hogy ennek megfelelő programot akarnak keresztülvinni oly gyorsan, amint csak lehetséges”.

Az elmondottakból világosan kitűnik az, ami Cassel első fentebb idézett emlékiratának tiszta okfejtéséből is következik, hogy ő a világvaluta végleges rendezését még ekkor is az arany alapján képzelte és ezért járult hozzá azokhoz a rendszabályokhoz, amelyek az arany kezelésére vonatkoznak, hogy a kívánatos végcélt így el lehessen érni. Az aranyszűke által benne kiváltott aggály tehát nála ekkor még az igazi céllal szemben háttérbe szorul és ideiglenesnek látszott. Ámde ekkor bekövetkezik Casselnek mind elméleti, mind gyakorlati állásfoglalásában az a nagy fordulat, amelynek színtere az azóta hamis jövendőlései által világszerte tragikomikus hírbe jutott „aranybizottsága” (Délégation d'or) a népszövetségnek. A Népszövetségi Tanács 1928. december 4-én és 1929. június 17-én hozott határozataival pénzügyi bizottságát avval bízta meg, hogy külön albizottságot küldjön ki az aranyvaluta tanulmányozására. Ez az aranybizottság rendkívüli előkészületek és széleskörű vizsgálódás után, 1932 júliusában fejezte be működését Cassel közremunkálásával és hat terjedelmes füzetben tette közzé kutatásainak eredményét s annak táblázatos bizonyítékait. E sorok írója két tanulmányban foglalkozott az aranybizottság működésével és már 1933-ban a Magyar Tudományos Akadémián tartott előadásában megtámadta a bizottság egész felfogását és megjósolta a Délégation d'or-nak az arany jövőjére vonatkozó jóslatainak teljes kudarcát; ezért fölmentve érzi magát attól, hogy az akkori szakértők tévelygéseit itt ismét elősorolja, bár azok az egész világ gazdasági közvéleményére igen nagy és egyoldalú hatást gyakoroltak.8 A bizottság teljesen annak a feltevésnek a hatása alatt állott, hogy az aranybányászat eredménye annyira és oly rohamosan fog csökkenni, hogy aránylag mind kevesebb és kevesebb arany fog rendelkezésre állani a világ növekvő csereforgalmának kielégítésére. A nagy gonddal összeállított táblázatok, a lefolytatott viták és a rájuk alapított jövendőlések ma már ellenállhatatlan komikum erejével hatnak. Az arany termelése nemcsak nem csökkent a Délégation d'or meglátásai szerint, hanem oly rohamosan és fokozódó mértékben növekedett, hogy úgyszólván megfordítva váltak valóra a Népszövetség előre vetített számításai. Már akkor, amikor, az aranybizottság elhamarkodott közbenső jelentése után kiadta volt végső jelentését is, ebben kénytelen volt utólag bevallani azt, hogy minden szakértői jóslásuk ellenére 1931-ben a világ aranytermelése nemcsak hogy nem csökkent, az általuk bemondott 401 vagy 402 millió aranydollár értékre, hanem ellenkezőleg 450 millió dollárra emelkedett. 1932-re az aranytermelés megütötte a 23,5 millió unciát, tehát 700 000 unciával több volt, mint 1931-ben. Ha a háború előtti aranyállapottal összehasonlítjuk a legutóbbi évek aranytermelésének adatait, akkor arra az eredményre jutunk, hogy a leginkább értékállónak bizonyult valutára, a svájci aranyfrankra átszámítva, a világ aranytermelése akként alakult, hogy 1915-ben kétezernégyszázhúsz millió aranyfrankra, 1932-ben 2604 millióra rúgott, 1934-ben már 3320 millió frankot tett ki és 1936-ban elérte a 3770 millió értékét. Így tehát az aranytermelés 1915 óta 57%-kal emelkedett. Ha a növekvő aranyterméshez hozzávesszük azt az arany mennyiséget, mely 1932-től 1936-ig a Távol-Keleten felszabadult és Nyugatra özönlött, akkor kiderül, hogy a jelzett időszak alatt a világ aranykincse majdnem húsz milliárd svájci frankkal gyarapodott, ami Amerika felfedezése óta páratlan az emberiség arany-történetében.

Ennek következtében már 1936-ban Amerikában tűrhetetlen aranytúlbőség állott elé, melynek tüneteit a kormány oly rendszabályokkal igyekezett enyhíteni, amelyek az aranytömeg egy hányadának semlegesítésére vezettek, hogy ily módon a túlsok arany hatását enyhíteni segítsenek. 1936-ban az aranybányák kitermelt aranya meghaladta a 35 millió unciát, holott 1929-ben az aranytermés még csak 20 millió uncia volt. Ámde Cassel 1931 után már nem bírt megszabadulni többé attól az álképlettől, hogy az emberiséget az arany szűk volta fogja fojtogatni, ezért teljes erővel hirdette azt, hogy az aranyvaluta most már megbukott.9 Ami itt történt, az a legérdekesebb gondolattörések egyike azok között, melyeket a közgazdaságtan története eddig fölmutatott és emberileg is a figyelemre legméltóbb mindazon jelenségek között, melyekre az új pénzelméletek és a háború utáni pénzpolitika kölcsönhatásának kutatása között rábukkanhatunk. Ezért dolgozatunk befejező részét nem oszthatjuk be helyesebben, mint ha figyelmünket erre a nagyjelentőségű fordulatra összpontosítjuk s ennek nyomán vonjuk le kellő óvatossággal tanulmányunk végkövetkeztetéseit. Valósággal kötelez bennünket erre az a rendkívüli hatás, amelyet Cassel állásfoglalása két világrész közvéleményében kiváltott, de azok a gyakorlati reformok is, melyek a skandináv államok pénzértékrendszerében az ő irányelvei szerint valósultak meg. Cassel nem könnyelműen s nem is ötletszerűen jutott arra a meggyőződésre, mely végül is erősebbnek bizonyult nemcsak saját magánál, hanem a nyilvánvaló tényeknél is, s őt az aranyvaluta ellenesei közé hajtotta. Egész rendszeres elméleti elgondolásának központja árelmélete, melynek következetessége és mesterkélt szépsége hódított a közgazdasági világban.10 A svéd árelmélet a jószágok szűkös voltának elvén alapszik. Ezért érthető, hogy a valuta kérdésében ugyanebből az egyetlen szempontból indul ki, tehát itt is legfőbb reá nézve az aranymennyiség elegendő vagy szűkös volta. Mihelyst Cassel idáig ért, nehéz volt megállania következtetéseiben, azért is, mert, amint láttuk, csakugyan voltak évek közvetlenül 1931 előtt, amikor valóban csökkent az aranytermelés; Cassel ezt épp oly állandó jelenségnek vette, — holott ideiglenes tünemény volt — mint ahogy a múlt század nyolcvanas éveiben Suess Ede bécsi geológiai tanár világhírre tett szert azáltal, hogy az aranyvalutával szemben a bimetallizmus hívei közé állott, azon az okon, mert földtani spekulációi arra a feltevésre vezették, hogy a föld aranykincse kimerülőben van, s ennélfogva az emberiségnek nem lehet az aranyvalutára berendezkednie. Suess éppen úgy csalódott, mint Cassel, a stockholmi tudós. Ő árelmélete alapján jutott arra a feltevésre, hogy a XIX. század valutabiztonságát az okozta, hogy az arany termelés mindig megfelelt a világkereskedelem évi háromszázalékos emelkedésének. Ez a látszólag rendkívül plasztikus képlet, szerénytelen nézetünk szerint, merőben önkényes feltevéseken alapult, s ezek a feltevések a legkritikusabb időben, vagyis az 1931-es gazdasági válság alkalmával bosszulták meg magukat Cassel merész és elegáns gondolatfelépítésén. Ami a háborút megelőző éveknek azt a csodálatos egyensúlyát illeti, mely az aranytermelés és a világforgalom növekedése között fennállott volna, Cassel számgúláiból nem tud ránk meggyőzően hatni, mert az árucsoportoknak úgyszólván önkényes kiválogatásán alapult: ha általa kihagyott, de igen jelentős jószágcsoportokat szintén beletett volna számsoraiba, akkor ez az egyenletes matematikai összehasonlítás máris elferdült volna. Jóval nagyobb baj ennél az, hogy Cassel a világkereskedelmi forgalom évi háromszázalékos növekedésének tételéhez akkor is ragaszkodott, mikor éppen 1931-ben abban nyilvánult meg a gazdasági világdepresszió, hogy a nemzetközi kereskedelem nemhogy emelkedett volna, hanem ellenkezőleg, a nemzetek elzárkózása folytán annyira csökkent, hogy nem messze járhatnak az igazságtól azok az angol statisztikai megfigyelők, akik ezen válságévekben a világforgalom csökkenését harminc-negyven százalékra teszik. Ezekre az állapotokra vetítve Cassel egyenletes skáláját, természetes, hogy olyan ellentétnek kellett előállnia az elméleti feltevés és a tényleg bekövetkezett állapotok között, hogy abba Cassel elméletének épp úgy belé kellett hullania, mint ahogy ugyanezen szakadék elnyelte a Népszövetség aranybizottságának összes előrelátásait. Ily előzmények után és ily körülmények között érthető meg az, hogy Cassel azt hiszi s most már hirdeti is, hogy az aranyvaluta az, amely megbukott, s legutóbbi művét már avval végzi, hogy illúziónak kell tekinteni az aranyvalutához való visszatérésnek még a gondolatát is.

Dolgozatom e fejezetének nyomdába adásakor jelent meg (1938 áprilisában) Cassel legújabb jelentése, amelyben már odáig megy az aranyvalutával szemben, hogy az indexvaluta világjövőjét kívánja — elfeledvén azt, hogy minden index-megállapítás valamely állami hatalmat föltételez s ennélfogva a világindex megteremtését az egész földet átfogó birodalom megalakulásának kellene megelőznie. Egyszóval a régi földi alapról eljutnánk így a valuta sztratoszférájába. Nem szabad lekicsinyelnünk Cassel szavainak sem jelentőségét, sem hatását. Azt, hogy mennyire közvetlenül hatottak Cassel álláspontjára az aranytermelés összezsugorodására s általán az aranyhiányra vonatkozó adatok és feltevések, azt szinte daktiloskópiai pontossággal lehet leolvasni abból a külön jelentésből (rapport séparé), amelyet a Népszövetség aranybizottságának befejező jelentéséhez fűzött.11 Ez a hatás azonban tovább áradt szuggesztív erejével s a dolgozatunk II. és III. fejezeteiben idézett amerikai és angol valutairodalom tele van hintve Casselre való hivatkozásokkal. Irving Fisher többször idézett visszapillantó művében mindegyre a svéd tudós tekintélyére hivatkozik. Midőn az Észak-amerikai Unió törvényhozása az úgynevezett Második Strong Bill-lel kapcsolatban szakértő kihallgatását rendelte el, Casselt hívták meg Washingtonba. 1932-ben az oxfordi egyetemen hirdette igéjét nagy hatással. A skandináv országok valutaalakulásának irányításán mindvégig ott látjuk keze nyomát. Ha most egy pillantást vetünk arra a svéd s azután dán és norvég valutafejlődésre, amelyek természetesen legközvetlenebb összeköttetésben voltak Cassellel, s melyekre ő is legközelebbről tudott hatni: akkor, a fent adott elméleti leszármaztatás után, úgyszólván birtokába jutottunk mindazoknak a megfigyeléseknek, amelyek mind elméletével, mind gyakorlati állásfoglalásával szemben megfelelő megállapításokra jogosítanak fel bennünket. Cassel maga vallja, hogy: „a háború első évei óta a valutapolitika Svédországban élénkebb és mélyebbreható viták tárgya volt, mint talán bármely államban”.12 így van része az 1918-as szakértői tanácsi előterjesztésben, mely a világszerte beállott pénzzavarokat áttekintve, arra az eredményre jut, hogy rendesen előbb következik be az áruárak színvonalának felemelkedése, azután követi ezt a pénzmennyiség szaporítása, és így fokozza egyik a másikát. Szerinte a megkövetelt pénzkorlátozás csak akkor eredményes, ha az állami kiadásokat tudja korlátok között tartani, különben semmire sem mehetünk vele. Cassel ezen az alapon ajánlja 1919 áprilisában az aranykiviteli tilalom megszüntetését. 1920-ban újra a pénzduzzasztás ellen szól s a valuta megerősítését követeli avval a céllal: „hogy belátható időben meglehetős biztonsággal számíthassunk az aranyvaluta helyreállítására.”13 1920-ban Svédországban már egy országos gazdasági tanács működik, melynek ugyancsak Cassel a szószólója. Itt is az aranypénzláb helyreállításáról van szó, de amint Cassel mondja: „hogy milyen pénzlábunk legyen végleg, azt nem lehet addig megállapítani, amíg nem tudjuk, hogy végül mi lesz az arany értéke”. 1921-től kezdve a három skandináv jegybank — a svéd, norvég és dán — vezetősége már együttműködik a valutaszintek állandósításában és Cassel úgy nyilatkozik, hogy „kis országok tartózkodjanak addig pénzrendszerük állandósításától, ameddig a világforgalomnak nincs elfogadott értékmérője”. Ekként vezetik maguk a honi események az aranyvaluta hívét arra az álláspontra, hogy „eddig helytelenül ismertük az árpolitikát, mert Svédországnak az amerikai valutaviszonyokkal való összehasonlítása azt mutatja, hogy végeredményben mégis minden országban az illető nemzet fizetési eszközzel való mikénti ellátásától függ pénzének belértéke. A svéd tapasztalatok szerint az árak leesésének igazi oka a pénzkibocsátás csökkenése”. Most már ebből kiindulva Cassel abban bízik, hogy az Amerikai Egyesült Államok lesznek azok, amelyek legelőször fogják pénzüknek állandó értékét megteremteni.14 Ebből fejlődnék ki az amerikai dollár és az angol font paritása s végeredményben így születnék meg a világ pénzrendszerének „állandósítási góca” (Stabilisierungs Centrum); ebből indulna ki világszerte a pénzállandósítás politikája. De „az értelmes pénzállandósítási politikának az az előfeltétele, hogy az emberiség hagyja el azt a babonás képzelmét, mely szerint egymagában az aranyfedezet meg tudja teremteni a pénznek értékét abban az esetben, ha magában az illető országban a pénzmennyiség még nem érte el a szükségessé vált pénzszűkét”.15 1924 áprilisában tudvalevően Svédország ismét áttért az aranyvalutára. Cassel erre azt hirdette, hogy evvel még nincsen meg a svéd korona stabilitása, mert nemzetközi viszonylatban nincs megoldva az aranyérték kérdése. Mihelyst 1931-ben Anglia, 1933-ban pedig az Észak-amerikai Únió elhagyták az aranyvaluta alapját: ekkor összetört az a „stabilizációs góc”, amelyhez Cassel annak idején hozzá akarta kötni a svéd korona jövőjét. Evvel ránézve nem következhetett be más, mint az, hogy visszatért elméleti rendszerének kezdetére, vagyis az ármérés politikájára. 1934-től kezdve, mikor Csehország leértékelte pénzét, már megkezdődött az aranyblokk széthullása; 1935-ben elhagyta azt Belgium és végül egy évvel később, 1936-ban Franciaország, Svájc és Hollandia egyszerre kényszerültek otthagyni addigi aranypénzalapjukat. Ezzel az aranyblokk megbukott. Így érthető, hogy 1936-ban azt hirdeti Cassel, hogy „az aranyvalutára való visszatérhetés csak délibáb”.16 Aki elolvassa az itt adott összevont krónikát, úgy érzi, mintha egy nagy emberlélek belső törését valamely üveglapon át percről-percre, fokról fokra követni tudta volna. Svédország hivatalos világában 1931. szeptember 25-én vonult be az új pénzpolitika, mikor az angol font után a svéd korona is elhagyja az aranyalapot; miután — „a svéd közgazdasági tudósoknak mindig erős befolyásuk volt az ország közgazdasági politikájára” — az 1933-as szakértői jelentés szerint Svédország azt a célt tűzte ki maga elé, hogy „a korona vásárló erejét a fogyasztók részére állandósítsa”. Ettől kezdve a svéd gyakorlat és elmélet épp úgy, mint az amerikai new-deal a jószágok árszínvonalának állandósítására törekszik s ezt, éppen úgy, mint az ottawai brit értekezlet, először a nagykereskedelmi árak felemelésével akarta elérni. Jegybankpolitikája a Riksbank heti ármutatója szerint igazodik, amely a lakosság átlagos életstandardját veszi alapul a jószágok és szolgáltatások kiskereskedelmi árainak mértéke szerint. Svédországnak 1931-től 1937-ig meglehetősen sikerült az árállandósítást elérnie, mindenesetre jobban, mint bármely más államnak. Ellenben az 1937-es esztendő folyamán az árak már annyira emelkedtek, hogy a Riksbank kötelességének tartotta, hogy vészjelt adjon; azt jelentette a parlamentnek, melynek a svéd alkotmány szerint a jegybank vezetősége felelős, hogy „ha az árak még jobban emelkednek, akkor esetleg arra kellene gondolnunk, hogy a korona aranytartalmát föl kell emelni”. Ezzel Svédország ugyanoda érkezett el, Gustav Cassel útmutatása mellett, mint ahová az Amerikai Egyesült Államok jutottak el, Irving Fisher tanításai alapján.

A valutaforradalmak fejlődése a mai napig nem jutott ennél tovább és ezért lezárhatjuk krónikánkat és következtetéseinket, amelyek a pénztörténetnek eddig felsorolt s minden időkre korszakos jelentőségűnek mondható eseményeiből leszármaztathatok.

Ha most arra vállalkozunk, hogy dolgozatunk négy fejezetében a világháború utáni pénzforradalmakról s azoknak az új pénzelméletekhez való viszonyáról megfigyelt törvényszerűségeket a pénzelmélet szempontjából vázlatosan szemléltessük, akkor bizonnyal úgy járunk el leghelyesebben, ha azon igyekszünk, hogy a felmerült jelenségeknek külső, esetleges és területhez vagy ideiglenes körülményekhez fűzött burkait lehámozzuk, hogy így — amennyire erőinktől telik — a pénzprobléma mélyebb rétegei felé tudjunk előhaladni.

Midőn visszafelé haladva tanulmányunk levezetésein, legelőször a svéd példára akarjuk módszerünket alkalmazni, akkor talán úgy járunk el helyesen, ha minden tiszteletünk mellett a svéd közgazdaságtan nagymesterei és különösen Cassel iránt, megkockáztatjuk azt a megállapításunkat, hogy a svéd valuta háború utáni kivételes állandósulása nem a pénzelméleteknek és az azok alapján kitermelt rendszabályoknak volt az eredménye, hanem annak, hogy Svédország gazdasági és pénzrendszere minden más állammal összehasonlítva mindig stabil volt: a svédek egy egész század óta háborút nem viseltek és náluk egészen a Krueger-esetig bankösszeomlások nem fordultak elő. Ezért érthető, hogy a svéd álláspont teljesen relatív és más nem is lehet. A szempontnak ez a viszonylagossága, mely annyira szembeszökő abban a Svédországban, mely a maga nyugalmi állapotából akarja a valuta stabilitását megmagyarázni, megismétlődik az egész valuta-földabroszon. Miután Németország a világháború után meg van fosztva aranyától és már pénzügyi helyzetéből folyólag is mindinkább gazdasági önellátásra kényszerül: ezért fogadja el közvéleménye és tartja természetesnek a pénzteremtés állami elméletét. Mivel a szerencsétlen békék természetellenes gazdasági következményeképpen a Bank of England aranyát elvonják: ezért rebben föl az az új angol elmélet, melynek tanítása szerint nem az arany tartotta fenn a fontsterling értékét, hanem megfordítva, a sterling az aranyét. Miután a világ arany-ura, az Észak-amerikai Egyesült Államok, oly erősnek érzi magát, hogy saját gazdasági életét tekinti az egész emberiség gazdasági létének: ezért oldja föl a nemzetközi váltóárfolyamoknak azt az egyedül lehetséges láncát, melyet éppen az aranyvaluta jelent. Mindezen háború utáni pénzforradalmak közül nincs egyetlenegy sem, mely döntő bizonyítékot termelt volna ki amellett, hogy a nemzetközi kereskedelem által egymásba nyúló gazdasági világ államközi értékmérője más lehetne, mint az emberiség századok óta megbecsült aranya. Még azok az érvek sem tudják megcáfolni ezt az igazságot, amelyekhez a saját aranyvalutájukban csalódott országok folyamodnak, mert Anglia túlságosan magas aranyarányt választott, mikor a háború után rendezte aranyvalutáját s a bekövetkezett gazdasági bajok a helytelen arányszámból s nem magából az aranyvalutából származtak; de az elméleti csalódások sem bizonyítanak, mert hiszen Cassel, kinek okoskodását éppen most vezettük le, az arany szűk voltára való hivatkozás miatt fordult az aranypénz-rendszer ellen s magát ezt a kiindulást a későbbi évek aranybősége megcáfolta. Ennélfogva mind a két vonulaton — tehát egyrészt a gyakorlat, másrészt az elmélet terén — semmiféle újabb jelenség sem tudta megdönteni azt a tételt, hogy az emberiségnek szüksége van olyan értékmérőre, mely az államközötti viszonylatokban is be tudja tölteni az értékmérő hivatását, s hogy erre a szerepre más, mint az arany, annál kevésbé képzelhető el, mert a vele szemben felállított új elméletek akár állami parancsra, akár ármutató táblára ám támaszkodjanak, még az elképzelhető legjobb esetben is csak valamely zárt gazdasági terület pénzrendszerét képesek fenntartani. Éppen az aranykérdés kutatásai bizonyították be, a Népszövetség aranybizottságának negatív bizonyítékai mellett azt, hogy az emberiségnek beláthatatlan ideig elegendő arany áll valutacélokra rendelkezésére és a sárga fém varázsa nem véletlenség. Az arany az egyetlen drága érc, melyből évenként annyi tétetett félre ékszerek formájában. — az évi aranytermelés fele — hogy olyan esztendőkben, mikor bármely okból az aranytermelés összege leszállana, akkor a beálló aranydrágulás a kinccsé gyűjtött összegeket azonnal kihozná rejtekükből s felajánlja pénzítés céljaira — amint a legutóbbi években óriási arányokban tapasztalhattuk ezt a folyamatot. Viszont az a berendezés, hogy az aranybányászat úgyszólván kizárólag képzetlen (főként színes) munkaerőkkel történik, akiknek bérszínvonala egyedül a mezőgazdasági cikkek áraszerint hullámzik, azt eredményezi, hogy valahányszor esetleg aranyszűke folytán aranydrágulás áll elő, ez ellenhatásképpen magával hozza a mezőgazdasági termékek árcsökkenését, evvel az aranybányász munkásság oly mérvű bérleszállítását, hogy ezáltal kifizeti magát a hányadokon milliónyi tonnákban heverő kőzetek kitermelése, tehát az aranytermelés fokozása ismét megindul. Az arany ennélfogva minden elképzelhető jószág között a legtökéletesebben hordozza magában saját értékének kiegyensúlyozását, természetesen mindig az emberi relativitás korlátai között. Ezért kell újra megtanulnunk, a valutaforradalmak után is, hogy a nemzetközi valuta közege csak a sárga fém lehet, s így még Casselnek az aranyvaluta végleges bukását hirdető jövendölését sem tekintem másnak, mint egy ideiglenes depresszió tipikus, mulandó vetítésének.

Ha pedig mindezek után azt kérdezem, hogy a megismert megrendítő pénzforradalmak és meglepő pénzelméletek után mit tanulhat a közgazdaságtan a sokat vitatott aranyprobléma terén: erre a következő feleletet adhatjuk. Először is megtanultuk azt, hogy abszolút érték és ezért abszolút állandóság ezen a földön nincs és nem is lehet, tehát az emberiség gazdasági életében is minden viszonylagos és semmi sem abszolút. Igenis: az arany is alá van vetve hullámzásoknak; tehát fizikai értelemben sohasem lesz belőle örökérvényű értékmérő. Ezért sem az arany, sem az indexszámok soha a méterhez, sem a kilowatthoz hasonló általános mértékét az áralakulásnak nem adhatják, de az arany adhatja minden más eszköz között a legáltalánosabbat. Megtudtuk azt is, hogy az aranyvaluta szétrobbantását, mely oly csodálatos drámaisággal következett be a világháború után, előbb az aranytól megfosztott, később az aranyat gyűjtött államokban, nem ennek a jószágnak a hiánya vagy az aranyvaluta természetében rejtőző valamely tökéletlenség okozta, hanem az, hogy az önellátásra törekvő vagy gazdasági lekötöttségükből szabadulni akaró államok széttörték azokat az államközi, sőt világrészközi kapcsolatokat, amelyeknek fenntartására az aranyvaluta szükséges volt. A gazdasági forradalom megelőzte és okozta a pénzforradalmakat s csak kívülről mutatkozott megfordított összefüggésben ez a folyamat. A megfordított látcsőbe pillantás jellemzi mind az állami pénzelméletet, mind az árumutatókra felépített valuta-elgondolásokat. Nem ilyen egyszerűek a pénz sorsát s az elméleteknek azokra való befolyását illetőleg felállítható következtetések akkor, ha a nemzetközi kapcsolatoktól és ennélfogva a váltóárfolyamok állandósításától elfordítjuk tekintetünket és azt az egyes különálló országok valutarendjére irányítjuk, vizsgálván a világháború után gyakorlati és elméleti pénztanúságokat. Miután az arany elsősorban és mindenekfölött nemzetközi értékmérőnek alkalmas, nem tartható fenn nemzetközi kapcsolatok nélkül. Ebből folyik szintén önkénytelenül az a rendkívüli tanulság, hogy a föld kerekségének egyetlen állama sem lehet olyan erős, hogy egyedül és magárahagyva ki bírja védeni az aranyvalutát, akkor, amikor a többieket annak elhagyására kényszerítette; ezt Franciaország példája az utolsó évek négyszeres valutaforradalmán át hihetetlen élességben mutatta be mindazok előtt, akik szándékosan nem csukták le szemhéjukat az igazság kézzelfogható tényei előtt. Megbizonyosodhattunk arról is, és ez az amerikai pénzforradalom tanulsága, hogy aranybő ország sem lesz képes rendben tartani aranyvalutáját, ha ugyanakkor megtagadja azt a gazdasági politikát, mely okvetlenül szükséges az aranypénzrendszer fenntartásához; ez azt jelenti, hogy 1931. és 1933. óta mind világosabbá válik, nem az, amit az új angol elmélet hirdet, hogy valóságban a sterling tartotta fönn az aranyat, hanem az a mélyebb igazság, hogy mind az aranysterling, mind az aranydollár a maga funkcióját csak akkor tudja teljesíteni, ha az arannyal megtelt állam nem zárkózik el a többi ország elől, hanem lehetőleg szabad árucserét tart fenn és mindenekfölött hajlandó arra, hogy aranyhiteleket bocsát a neki termelő többi ország rendelkezésére. Meg kell állapítanunk, hogy az aranyvaluta igazi alapját a szabad árubevitel és a kikölcsönzési hajlandóság teszi és ezért van az, hogy azok az államok, melyek ezeket az elveket megtagadták, éppen meggyújtott aranykincsük által úgyszólván megfüllesztették saját pénzrendszerüket és saját állapotukat nem tudták fenntartani, ellenére annak, hogy aranyfém bőven állott rendelkezésükre, annyira, hogy utóbb Amerikának már az aranybőség „gutaütései” ellen kellett védekeznie. Tehát az aranybő országokat e tanulságok szerint a saját valutájuk állandósításának érdeke kötelezi arra, hogy az aranytól megfosztott országokat ellássák aranyfedezettel.

Ha most még tovább haladunk kutatásunk nyomán és egészen az országok belső pénzrendszereire vetjük tekintetünket, nem szabad elveszítenünk bátorságunkat akkor, amikor mindezen elméleti kísérletek és pénzforradalmak után különkülön feltör a legmélyebb mélységből a zord és nagy probléma: mi hát a pénz lényege? Láttuk, hogy az arany a pénznek legtökéletesebb megtestesítési tárgya, sőt a nemzetközi árkapcsolatok szempontjából azoknak elméletileg egyedül tökéletes emberi eszköze. Viszont az egyes országokon belül azok az elméletek, melyek akár a számláló pénzből (Cassel) indulnak ki, akár a hitelpénzt veszik alapul (Keynes), akár az állam által kibocsátott chartalis jegyeket (Knapp): azért nem tudnak szilárd és abszolút érvényű elméleti alapra eljutni, mert a legfejlettebb korok elvonttá vált tüneményeiből akarnának visszafelé vonni le következtetéseket, a történelmi evolúció valóságaival kimondott ellentétben, a pénz „lelkét” illetőleg. Ebben a tekintetben igen jellemző az, hogy ma már odajutottunk az elméleti elvonás terén, hogy a modern pénzintézetek legutóbb kiképzett giro- és clearingforgalmát akarnák a modern teoretikusok annak a jelenségnek tekinteni, amelyből mindenféle régi vagy új pénznek az igazi lényege felismerhető, holott ez a visszafelé való vetítés valóságos kísértethajszára vezet s oda jutunk velük a valutaelmélet terén, mint a nagy Goethe Faustjának II. részében, ahol a költő avval lep meg bennünket, hogy Helena köntöse fontosabb, mint a hősnő. Mindezek után logikusan az a kérdés áll elő, hogy ha egyrészt az aranystandard tényleg a nemzetközi csereforgalomnak egyedül elképzelhető értékmérője és szerintünk helyreállítása föltétlenül bekövetkezik, mihelyst a világforgalom gazdasági egyensúlya helyreáll: akkor az egyes országok belső pénzrendje szempontjából, az említett államközi egyensúlyon kívül, micsoda haszna volt az aranyvalutának? A fenti tapasztalatok után erre a kérdésre feleletünk az, hogy az aranyfedezet nem valami misztikum volt, hanem az a látható fék, mely megakadályozta, hogy valamely országban olyan természetellenes pénztermelés álljon be, amely az illető gazdasági területen belül is lerontja a szükséges értékmérő állandóságát. Az aranyfedezet arányának harminc vagy negyven százalékban való megállapítása tisztán történelmi véletlen volt és ezért teljesen meddőknek bizonyultak a genovai világértekezletnek és a Népszövetség aranybizottságának minden, ezen fedezeti arányra vonatkozó és annyiszor megismételt reformindítványai. Az arany nélküli valutának a belső áruszint megmérése szempontjából a gazdasági életben az a végtelen veszélye van, hogy a gyakorlatban fékevesztett valutává válik; az elmélet oldaláról nézve pedig a veszedelem az, hogy elhiteti a politikai körökkel, sőt a tömegekkel, hogy az államból sarjadzik a pénzteremtés ereje. Evvel szemben egészen világos és a háború utáni valutaforradalmak legteljesebb és megdönthetetlen tanúsága az, hogy egy országon belül ideiglenesen, míg külső körülmények az aranyalapon való berendezkedést megakadályozzák, valóságos értékmérő működhetik még akkor is, ha egyáltalán nincs aranyfedezete. Erre bizonyság részben a német példa, de mindenek fölött az aranyról letért arany fontsterling. A mi megviselt nemzedékünk tanúságai arra indítanak, hogy elfogultnak tartsunk minden olyan álláspontot, mely dogmatikus alapon nem akarja elismerni „pénz”-nek azt a forgalmi eszközt, melynek nincs aranyfedezete; — mása ez annak az adótani eljárásnak, mikor Vocke a fogyasztási adókat kitagadta az adók közül, azért, mert nem fértek bele az ő adófogalmába. A háború utáni valutaesemények alapján a pénznek olyan általános fogalmát kell felállítanunk, mely ugyan magában foglalja meghatározásában az aranyvalutát, mégpedig nemcsak esetleges tulajdonságai, hanem lényege szerint; ámde ugyanakkor reáillik a jelenleg érvényben lévő papírvalutákra is, azok igazi lényegét is meg tudja fogalmilag magyarázni.

Kutatásunk e végső szakaszában nyugodtan kiindulhatunk Casselnek abból az alapvető feltevéséből, hogy végeredményben minden áralakulásnak valamely szűkösség, valamely hiány az alapja és ezért az érték fogalma ezen a téren keresendő. Ezt a felfogást szerencsésen egészíti ki Budge legújabb pénzügytanának az a felfogása, hogy a pénzben, az általánosan érvényes csereeszközben annak értékjellegét éppen abban kell keresnünk, hogy szűkös volt és az, hogy végtelenül nem szaporítható, adja meg azt a tulajdonságát, hogy értékül elfogadják; ezért van az, hogy az árucserében mindig odaállhat értékalapon más jószágokkal szemben ellenértékül, amit nem tehetne meg akkor, ha folyton szaporíthatnák mennyiségét, akár valami állami parancs alapján, akár pedig azért, mert nem lenne egyéb, mint jószágtalan közeg. A pénz csak addig pénz, amíg nem veszti el jószágjellegét, bírjon akár dús aranyháttérrel, akár legyen csak papirosjegyre levetkőztetve. Itt igaza van Irving Fisher bizonytalan megsejtésének, hogy a pénz olyan valami, amelyet általánosan elfogadnak cserébe. Hogy a pénz, bármennyire szublimálják is a közgazdasági élet funkcionáriusai, sohasem veszti el árujellegét, bizonyítja az, hogy mindig mint valamely jószágfedezet jelképe forog köztünk. Ebből következik, hogy az államnak nem az a feladata, hogy a pénznek belső erőt adjon, mert erre nem képes, hanem az ő kötelessége az, hogy egyrészt a formai szabályozást végbevigye és a pénzelőállítás műszaki eszközeiről gondoskodjék, másrészt pedig az, hogy a magántulajdonon alapuló gazdasági élet központi eszközét, a pénzt — az egyetlen jószágot, mely nem elfogyasztásra, hanem állandó forgásra van rendelve — minden hamisítástól megóvja. Ez a hamisítás pedig nemcsak abban állhat, hogy kezdő lakatosok gyatra műhelyekben váltópénzt gyártanak, hanem a hamisítás előáll akkor is az értékmérő kezelésében, mikor akár az állam maga, akár az ő elnézésével vagy parancsára a hitelélet több pénzjegyet bocsát a forgalomba, mint amennyinek belső vásárlóereje van. Belső vásárlóereje mindig annyi pénzmennyiségnek van, amennyi a gazdasági termelés mennyiségének és az ekként termelt áruk kicserélési sebességének megfelel. Végeredményben a pénz belső ereje magából a gazdasági élet tényleges lüktető erejéből származik; ez biztosítja általános elfogadhatóságát és mindaddig igazi és hamisítatlan értékmérő és forgalmi eszköz, míg valamely hatalom, legtöbbször maga az állam, meg nem bontja ennek a két mennyiségnek a forgási sebesség számbavételével megállapítható arányát. A pénz belső ereje, vagy ha úgy tetszik, „a pénz lelke”, tehát akár az aranyvaluta esetében, akár akkor, mikor ideiglenesen a jószágvalutát valamely minden áru ellen elfogadott általános pénzhelyettesítő, jobban mondva: helyettes pénz képviseli, — a forgalmi élet természetes szükséglete. Az állam kötelessége megakadályozni a pénzhamisításnak azt a módját, mikor az állam az önkéntes szükségletnél több forgalmi eszközt bocsátana forgalomba. Ezért mikor Irving Fisher megindult nagyszabású pénzelméletével s megakadt mindjárt az első fogalmazásban, mert azt mondta, hogy a pénz az a valami, amit általánosan elfogadnak minden áru ellen: akkor ösztönszerűen megsejtette, hogy ezt a „valamit” egyaránt meg kell találni az indexszámok, az aranyvaluta, vagy az állami pénz kibocsátása mögött.

Midőn kutatásaink idáig vezettek, elértük azt a legáltalánosabb tanulságot, mellyel befejezhetjük az új pénzelméleteknek a háború utáni valutapolitikára való hatásának vizsgálatát.17

     Tartalom: I. Mit értsünk ma a közgazdaságtanban régi tanítások alatt? A régi, angol iskola néhány örökérvényű tanítása. — II. A régi és az új tőkeelméletek. — III. A régi és az új pénzelméletek. — IV. A régi és az új hitelelméletek.

I.

Gondolkozásmenetek, tudományok történetében előfordulhat, hogy régebbi gondolatok erősebbeknek bizonyulnak újabbaknál, túlélik az újabb elméleteket. De megtörténhetik az is, hogy a későbbi, újabb magyarázatokban szinte észrevétlenül kelnek életre a régibb tanítások. Akár így, akár úgy történjék: az említett körülmény mindenesetre a régi gondolatok életképességemellett bizonyít. Aminek következtében aztán könnyen felmerülhet az a kérdés is, hogy a régebbi gondolatoknak ezt a nagyobb életképességét az újabbakkal szemben vajon nem az okozza-e, hogy az előbbiek igazságtartalma nagyobb, mint az utóbbiaké. Így jutunk el a kérdéshez, hogy vajon nem állíthatnak-e a tudományokban régi igazságokkal olyan új elméletek szemben, melyeknek helyessége még bizonyítva nincs. Amikor is különösen érdemesnek mutatkozik azt vizsgálni, hogy a régebbi tanításokkal szemben mennyire állják meg helyüket az újabb elméletek.

E tanulmány célja ezt a kérdést a közgazdaságtan szempontjából, legalább bizonyos vonatkozásokban, vizsgálat tárgyává tenni.

Régi tanítások alatt itt elsősorban és főleg az angol klasszikusok tanításait fogjuk érteni; habár ma már más iskolák, például a határhaszonelmélet is, teljes joggal régi tanításoknak tekinthetők. Az angol iskola keletkezésének immár több, mint száz esztendeje óta igen változatos sorsot ért meg. Egyedurálmi helyzetét, melyet — legalább a polgári közgazdaságtanban — soká megtartott, még a múlt század közepén elveszítette. Azóta is több irányból rendkívül erős támadások érték. Tanításait az élet tanúbizonyságai is nagyon megtépázták. Ma szinte lehetetlennek látszik, ezeknek az igazsága mellett síkra szállani. Tényleg az angol iskola rendkívül sok tévedést tanított. Egyoldalú vizsgálati szempontja, ennek is szerfölött túlzása; a gazdasági élet vizsgálata helyett az angol gazdasági élet szemlélete, ebben is az ipari és kereskedelmi szempontok szinte öntudatlan előtérbe helyezése: mind oly hibák, melyek korán éreztették káros hatásaikat ennek az iskolának tanításaiban. Éppen ezért, amint nem lehet célom az angol iskolát felfedezni, úgy nem akarom annak elkésett apológiáját sem adni. Csak egyes, örökérvényű igazságokra szeretnék rámutatni, melyek ennek az iskolának tanításaiban, minden, sok tévedése ellenére, még ma is megtalálhatók és a közgazdaságtani gondolkozásra, sokszor öntudatlanul, ma is megtermékenyítőleg hatnak. Rá akarok mutatni azokra a tévedésekre, melyeket későbbi irányzatok éppen azért követtek el, mert az angol iskola igazságairól nem tudtak, vagy nem akartak tudomást szerezni. Aki ezt teszi, úgy vélem, nem teljesít haszontalan feladatot, mert a gyomirtó munkáját végzi.

Minden tanítás közös sorsa, hogy ellenhatás jár a nyomában. Az angol iskola kozmopolita és általánosító jellege váltotta ki a közgazdaságtanban a történeti iskola nemzeti és specializáló hajlandóságát. Egyoldalú objektívizmusa pedig, tudvalevőleg, a határhaszonelméletet késztette arra, hogy a szubjektiv kiinduló-pontnál próbálkozzék meg. Míg individualizmusa a közgazdaságtanban és a közgazdasági politikában a szociális irányzatokat váltotta ki. Mindezekben az angol iskola ellen feltámadt tanításokban sok az igazság. De ezeket az igazságokat is utoléri, belső erejük ellenére, a közös sors. Ellenzékük támadt nekik is. A múlt század vége felé a történeti iskola tanításaiban már csak kevesen hisznek. Ugyanígy jár negyedszázad mulva a határhaszonelmélet. A közgazdaságtan szociális irányzata pedig sokak szemében a szocializmus túlhajtásai miatt veszti el hitelét. De van a tanítások sorsában még valami, ami közös. Ha a tanítások hatása gyengül is, a bennök rejlő igazságok azért nem vesznek el, el nem temethetők. Ami a történeti iskolában igaz volt, azt most az amerikai institucionalizmus karolja fel nagy erővel. A határhaszoniskola örökérvényű alaptételeit — röviden csak Gossen-féle törvénynek nevezem — az újabb támadások (Liefmann, Cassel, Spann) sem tudják megdönteni. És a kelleténél erősebben hangsúlyozott konzervativizmus, nemkülönben a „tiszta elmélet” álláspontja sem tud diadalmaskodni azon az irányzaton, mely a szociális gondolat bevitelének termékenyítő hatását hirdeti a közgazdaságtanban.

Ugyanez mutatkozik az angol klasszikus iskola tanításainál is. Hibái, túlzásai ellenhatásokat váltottak ki. De igazságai, melyeket pedig sokszor a maga egyoldalú formáiban hirdetett, túlélték az ellenhatásokat. Az angol közgazdaságtannak kétségtelenül legnagyobb hibája anyagias, chrematisztikus felfogása, melynek jellemzésére alig találhatni hirtelenében jobb példát, mint a régi angoloknak azt a tételét, hogy „a munka igen nehezen szállítható áru”. Szociális érzéstől áthatott, modern közgazdának szinte a háta borsódzik annak az anyagiasságnak hallatára, mely ebből a rövid mondatból feléje kiált. És mégis alig ismerek tételt a közgazdaságtanban, mely nagyobb igazságot tartalmazna lényegében ennél a rövid mondatnál. Ma már az élet megtanított rá, hogy milyen nehéz problémája ennek a gazdasági életnek a munkanélküliség; és jól tudjuk már tapasztalásból azt is, hogy ennek a nagy bajnak egyik leghatásosabb, megelőző ellenszerét, a munkaközvetítést, milyen nehéz jól alkalmazni. Hogy miért, azt jobban ma sem magyarázza meg senki, mint az oly csúnyán hangzó, idézett angol mondás.

Természetesen nem ez az egyetlen tanítása a régi angoloknak, melyben — sokszor nagyon is idejét múlt alakban — ma is örökké eleven életerő lüktet. Az angolok egész elméleti tanításainak alapja, melyből levezetőleg minden további okfejtésük következik, jól ismert termelő költség-tanuk. Ez mint árelmélet végtelenül egyoldalú, mesterségesen leegyszerűsített, azt mondhatnám, naiv magyarázata az áralakulás nagyon bonyolult jelenségének. A primitív festők képeiben van ilyen naivság. De amint ezekben erő és igazság is szokott lenni, úgy van ilyen a régi angolok termelő költség-tanában is. Ezt különösen akkor látjuk jól, ha a régi angol árelméletet a határhaszoniskola tanításával állítjuk szembe, mely tudvalevőleg főigyekezetét az áralakulás magyarázatára fordította. A határhaszoniskola árelmélete csak olyan egyoldalú, mint az angolok tanítása. Tartalma azonban jóval kevesebb. A határpárok ismert elmélete például az áralakulásnak igen hű, külső képét adja, de az ártényezők hatásának magyarázatában sokkal erőltetebb, kevésbé hatol le a dolgok mélyére, mint a régi, angol magyarázat, egyoldalúsága mellett is, erőteljesebb, közvetlen odaállításával az ő, igaz, csak egyetlen ártényezőjének. Az angol álláspont mindenen keresztül törő erejét az árelméletben a legújabb, szintetikus árelméletek jól mutatják. Cassel, Engländer sem tudnak boldogulni az angoloktól vett, objektív szempontok nélkül árelméletükben.1

Éppen úgy érvényesül az angol, régi felfogás felsőbbsége, nézetem szerint, a jövedelemeloszlástan terén is. A régi, angol iskola idevonatkozó, jól ismert magyarázatának, az iskola árelméletéből kiinduló alapgondolata az az örök érvényű tétel, hogy az árak alakulásától függ a jövedelmek kialakulása. Nem nehéz észrevenni ennek a magyarázatnak az egyoldalúságát sem. Rég tudjuk, hogy a jövedelemeloszlás folyamata sokkal bonyolultabb, semmint azt a régi angolok ebben a tételükben látták, vagy képzelték. Rég tudjuk, hogy a gazdasági élet jelenségei sokkal bonyolultabbak és összetettebbek, hogy összevissza hatnak egymásra, hogy ép ezért a kialakult jövedelmek is hatnak az árak alakulására, stb. És mégis, ma is uralkodik a jövedelemeloszlástan terén az angol felfogás alaptétele, mert azt, ami a tünemény lényege, magyarázatával jól ragadja meg. A határhaszonelmélet jövedelemeloszlási tanával, az ún. beszámítási elméletével, hiába méricskél aprólékosan. Az angol magyarázat nagyvonalusága uralkodó marad. Egyik legújabb tantörténeti munkánk találóan mondja, hogy az a gondolat, hogy a megoszlást közvetlenül az árképződés folyamatából magyarázzuk, az utolsó évtizedben a német tudományban ismét erősen előtérbe lépett.2 De így látjuk ezt más nemzetek irodalmában, nagyban-egészben a francia és olasz, de természetesen még inkább az angol irodalomban is. Ez alatt persze nem azt értem, mintha a régi angolok tanításai egyszerűen átvétetnének, szolgailag másoltatnának, amint ez például még Say idejében jórészt történt. Hanem inkább azt, hogy ez az újabb és legújabb irodalom kiinduló pontok dolgában sok tekintetben visszatér a régi, angol iskola alaptételeihez a határhaszoniskola ellentétes kiinduló pontjával szemben, mely pedig, sokáig úgy látszott, hogy eredményesen fogja visszaszorítani tudni az angol klasszikusok tanításait.

A régi angoloknak a jövedelemeloszlástan terén, tudvalevőleg, két állandó értékű, ha nem is ugyanilyen érvényű tanításuk van. Az egyik munkabér-, a másik földjáradékelméletük. Az előbb régóta már senki sem vallja. Régtől fogva azzal kezdődik már minden munkabérelméleti magyarázat, hogy az új író először is a száz év előtti angol munkabérelmélet szörnyűségeit mutatja ki. Ma minden munkabér-elmélet meghaladott álláspontnak mondja Ricardo idevonatkozó tételét. És mégis minden mai munkabér-elmélet a két ellentétes véglet között, ti. ahogyan a szocializmus látja és ahogyan szeretné látni a munkabér kialakulását, tulajdonképpen a körül forog, hogy megmagyarázza, hogy a gazdasági élet változott körülményei folytán miként változtak meg a régi angolok ideje óta a munkabér alakulásának feltételei. A régi elmélet igaz magja tehát, minden támadás ellenére, megdöntetlen maradt. Még inkább így van ez a földjáradék-elmélet terén. A járadékelmélet általánosításában s a csökkenő hozadékképesség törvénye érvényességi területeinek kiterjesztésében sokan a régi, angol földjáradék-elmélet megdöntését látják. Holott éppen ellenkezőleg áll a dolog. Mindez inkább a ma is nagyon használható voltát mutatja annak a kiinduló pontnak, a gazdasági jelenségek egy részének magyarázata körül, melyet a járadék-elméletben a régi angoloknak köszönünk. Az angol földjáradék-elmélet egyik főtételét, a határgondolatot, különben nem csak az a későbbi közgazdaságtan használja, mely mindvégig barátságosan áll szemben az angol tanításokkal és szívesen nyúl további gondolkozásban az angol iskola nyújtotta tanításokra vissza, hanem használja a nagy ellenfél, a határhaszoniskola is. A határhaszon-elméletnek ti. két, egymást kiegészítő alapgondolata van: a szüksélettelítés ténye és ezzel kapcsolatban a határjelenség eszméje. Az utóbbira nem nehéz már Ricardo földjáradéktanában rátalálni.

A határhaszoniskoláról szólva, meg szeretném említeni, hogy ez az iskola is tanít olyan, ma már szintén réginek nevezhető igazságot, melyet egyes, legújabb gondolkozók tarthatatlannak mondanak. De azt hiszem, hogy ezt az alapigazságot az ellene támadt, újabb elméleteknek mégis sem sikerült megdönteni. A határhaszoniskola már előbb említett alapgondolatát, a szüksélettelítés törvényét értem. Ez a Gossen-féle törvény, nézetem szerint, éppen úgy örök érvényű tétele a közgazdaságtannak, mint az angol iskola nem egy tanítása. Az angol tanítások egyik nagy hiányát a határhaszoniskola éppen ezzel a törvényével pótolta, feltétlenül helyes választ adván ezzel a kiinduló pontjával arra a kérdésre, hogy mi az érték, mi az érték lényege. Ezzel természetesen nem állítom azt is, hogy a határhaszoniskola az értékelmélet következő, második kérdésére is helyesen felelt volna meg, ti. arra, hogy mi az érték mértéke. De az első kérdésre adott feleletével maradandót nyújtott. Ígyekezzék most már ám például Cassel közgazdaságtanából kitörölni az érték fogalmát, — ami, mellesleg mondva, igen veszedelmes igyekezet, mert az érték nélküli közgazdaságtan könnyen értéktelen közgazdaságtanná lesz, — ezt a kikerülhetetlen, de nála meg nem magyarázott tüneményt, más név alatt, mégis csak belopja magát könyvének sorai közé.3 Éppen így Spann is hiába iparkodik az egyenlő értékűségről szóló tanításával, ezzel a legújabb fordulattal elméletében, megdönteni a régi igazságot, a határhaszon-iskola tanítását a szüksélettelítés tényéről.4 Spann minden számbajövő bírálójának rá kellett mutatnia arra a nagy tévedésre, mely ebben a támadásban rejlik.5

Visszatérve már most az angol, régi tanításokhoz, hosszan lehetne még példálózva felsorolni az egyes, régi tételeket, melyekben nagy igazságok rejtőznek. Így egyebek közt rá lehetne mutatni arra is, hogy csak legutóbb történt kísérlet abban az irányban, hogy a külkereskedelem elmélet, az angol közgazdaságtannak ez a jellegzetes terméke, modernizáltassék. Értekezésének végén az író, Bertil Ohlin, kopenhágai tanár, jelzi, hogy előadott alapelvei nyomán készülő munkájában, mely egy nemzetközi „Standortlehre” lesz, az olvasó a klasszikus elmélet leglényegesebb tartalmát viszont fogja látni.6 És így tovább.

E felszínes áttekintés helyett azonban inkább az angol iskolára különösen jellemző, néhány olyan tanításra szeretném figyelmemet fordítani és e tanításokat jól megvizsgálni, amelyek mihamar ellenmondásokat váltottak ki a közgazdaságtanban és amelyek ellenében újabban és legújabban is éles ellenzék száll síkra a közgazdaságtan elméletében. Szeretném e tanítások során az angol klasszikusok álláspontját, nemkülönben az újabb elméletekét is behatóbban elemezni, amivel kapcsolatban saját magamnak a kérdésekre vonatkozó nézetét is alkalmam lesz kifejteni.

E célból az angol tanítások közül a tőke, a pénz és a hitel, egymással is szorosan összefüggő kérdéseit, illetve az ezekre vonatkozó magyarázatokat választanám ki, hogy ezeket az újabb, idevágó elméletekkel szembeállítsam. A kérdések fölöttébb alkalmasaknak látszanak ilyen tárgyalásra. A tőke, a pénz és a hitel jelenségei legtöbbször egymással oly szorosan összefüggenek, hogy egymástól szinte el sem választhatók, az életben egymásba szinte átfolynak. A tőke legtöbbször pénz alakjában kerül forgalomba a hitel útján. De más szempontból is érdekesnek ígérkezik e három tünemény angol, klasszikus magyarázatának a vizsgálata. A tőke és a vele összefüggő jövedelem fogalmát elemezték, tudvalevőleg, legkevésbé behatóan az összes termelőtényezők között a régi angolok. Pénz-, illetve bankjegyelméletük pedig már keletkezésekor is ellenzéket ébresztett maga ellen már maguknál az angoloknál is. Sőt a klasszikusok hitelelméletével szemben is egy sajátos, sokáig egészen elszigetelten maradt, olyan elmélet keletkezett maguknál az angoloknál, amelyre ma megint nagyon sokan hivatkoznak és amelynek sok rokon vonása van bizonyos, legújabb, a klasszikusok álláspontjával ellentétes kiindulású magyarázatokkal. Nem vagyok tehát elfogult a klasszikusokkal szemben, mikor ilyen, rájuk nézve kényes tárgyaknál vizsgálom tanításaik igazságát. Annál kevésbé lesz érdektelen megvizsgálni, hogy egy ennyire körültámadt talajon megáll-e a régi angolok tanítása; igazságokat tanítottak-e az új elméletekkel szemben.

II.

A közgazdaságtan sok vitás fogalma között legvitatottabb, kétségtelenül, a tőke fogalma. Ennek a vitatottságnak oka nagyon régi időkbe nyúlik vissza. A tőke külföldi elnevezése is mutatja, hogy a fogalom először mint a kölcsön adott vagyon jelzése alakult ki. (Kapital, capitalis pars debiti.) A közgazdaságtan csak később foglalta le ezt a kifejezést arra, amit jelölni akart vele, ti. egy termelőtényező megnevezésére. A szónak ez a mondott eredete a tőkeelméletekben is mindig kísértett. Még az újabb és a legújabb tőkeelméletek is hajlanak a felé, hogy pénzt, illetve valami vagyonjogi kategóriát értsenek tőke alatt. Ezt rendesen azzal az indokolással teszik, hogy így használják a „tőke” kifejezést az életben kialakult szokásnak legmegfelelőbben, hogy így jutnak a gazdasági élet magyarázataközben, már pedig ez a közgazdaságtan célja, a valósághoz legközelebb. Nézetem szerint ez tévedés. A közgazdaságtan, tudvalevőleg, nem egy szakkifejezését volt kénytelen a mindennapi beszédmódtól kölcsönvenni. De az így szerzett műkifejezéseknek a közbeszédben használatos értelmüktől eltérő értelmet adott gyakran a maga fejtegetései közben. Munka alatt például mást ért az élet, és mást, szorosan véve, a közgazdaságtan. Így van ez a tőkénél is. Mikor ezt a kifejezést a közgazdaságtan használni kezdte, egészen határozottan, — ez nem vitás — termelőtényezőt akart alatta érteni. Azt hiszem, ehhez a megszokott felfogásához a közgazdaságtan nyugodtan ragaszkodhatik is. A „tőke” kifejezés továbbra is minden veszedelem nélkül műelnevezés maradhat egy termelőtényező megjelölésére a közgazdaságtan szóhasználatában, ha a közbeszédben sokszor mást értenek is alatta. Ebben a közgazdaságtan által helyesen használt értelmében aztán a tőke, az én megjelölésem szerint, elemi jelensége a gazdasági életnek. Ezzel azt akarom kifejezni, hogy a tőke mint termelőtényező, a magántulajdoni jogi rendtől független jelenség, mely például a kommunista módon berendezett társadalom gazdasági életében is szerepel. Semmi esetre sem csupán vagyonjogi kategória, ha Adolf Wagner és mestere, Rodbertus, úgy értették is, hogy a tőke közgazdasági fogalma mellett — ez az, amit én őnáluk röviden tőke alatt értem — képzelhetjük annak történelmi-jogi fogalmát is felállítani.7 Kevés fontosabb megállapítása van a közgazdaságtannak, mint a tőkefogalomnak ez a Rodbertus-Wagner-féle ketté választása. Csak a szétválasztott részek másodikának jelzésére használt elnevezés nem szerencsés. A tőke mint történelmi-jogi kategória: tulajdonképpen a magántulajdoni rend mellett egyszerű jogcím, hogy bizonyos jogi körben felhalmozódott, illetve felhalmozódható jószágérték, más szóval: vagyon. Akármiként értelmezzük is a tőkét, nem célszerű, még az ilyen különbözőleg értelmezett „tőke”-elnevezéssel sem a vagyont illetni. Sőt ellenkezőleg, célszerű a kettőt egymástól, a tőkét a vagyontól, jól elválasztani. Igen nyomatékosan hangsúlyozandónak tartom, hogy a tőke nem egyértelmű a vagyonnal, ha magántulajdoni jogi rend mellett a tőkejavak egyesek vagyonává válhatnak is. És éppen úgy nem egyértelmű a tőke a pénzzel sem, ha a pénzgazdaság idejében a pénz egyik legszokottabb alakja, megjelenési módja is a tőkének.

Én a tőke fogalmát közelebbről következőleg szeretném magyarázni. Tőke alatt a javak termelésre fordított, illetve fordítható készletét és a munkaeszközöket, illetve a mindezekben rejlő termelőtényezői tulajdonságot értem.

Ezt a termelőtényezői tulajdonságot pedig a növekvő hozadékképesség törvénye jellemzi. A tőke jellemzőjéül tehát, végső elemzésben, ennek a törvénynek az érvényesülését tenném. A munka anyagában és a munka eszközéül használt javakban nyilvánul meg ugyanis a növekvő hozadékképesség, vagyis az a sajátszerű tulajdonság, hogy amennyiben ezek a javak termelésre fordíttatnak, a termelésnek való részvételük folytán hatványozott mértékben növekedik a termelés eredménye.8 Ezt a sajátos tulajdonságot mindig bizonyos javakban, mégpedig az éppen említett jószágkategóriákban vesszük észre. Ezért a közgazdaságtani szóhasználat, mintegy metonymice, tartót jelölvén meg a tartalom helyett, röviden magukat ezeket a javakat nevezi tőkéknek. Ezzel az áttétellel aztán a tőke materiális felfogásához jutunk el.9

A tőke kérdésével foglalkozó, az apró részleteket is gondos vizsgálat tárgyává tevő, újabb elméletek ezt a tőkemagyarázatot, amelyet éppen adtam, alighanem szegényesnek, mesterségesen leegyszerűsítettnek, olyannak fogják tartani, mely különösen a mai kapitalizmus korában a tőke körül felmerülő, sokszínű jelenségek megfejtésére nem alkalmas, nem lehet elegendő. Tőkemagyarázatomnak ez a látszólagos hiánya azonban mindjárt kevésbé fog hibának feltűnni, mihelyt figyelembe vesszük, hogy egyes újabb, más vizeken evező tőkeelméletek viszont sok minden olyant akarnak tőke alatt érteni, ami félreértések özöne nélkül, semmiesetre sem szoritható be a tőke fogalma alá. Ilyenek főleg a pénz, a vagyon és a vagyonalkatrészek jelenségei. Mihelyt ilyen, különösen magántulajdoni vonatkozásokkal akarjuk kapcsolatba hozni a tőke fogalmát, természetesen szűk lesz a fenti tőkemagyarázat. Erre a kapcsolatbahozatalra azonban semmi szükség sincs. Sőt, nézetem szerint, a tőkeelmélet egyik legfontosabb feladata, hogy ezt a kapcsolatbahozatalt elkerülje. A gazdasági élet magyarázatát tényleg megnehezítjük, de lehetetlenné is tesszük, ha fölöslegesen viszünk a gazdasági élet magyarázatába a gazdasági élettől különböző, például jogi mozzanatokat bele, amelyeknek figyelembe vétele a tisztán látást a gazdasági törvényszerűség kutatása terén megnehezíti.

Igaz, hogy az életben a gazdasági mozzanatok mindig szorosan karöltve jelennek meg az élet más jellegű mozzanataival. Ezek a mozzanatok és tényezők rendkívül szorosan tapadnak egymáshoz és hatásaikat is kölcsönösen éreztetik egymásra. De ez nem zárja ki, hogy amennyiben ezek a tényezők szétfejthetők, egymástól elkülönítve ne volnának vizsgálhatók, sőt hogy ne kellene őket éppen így vizsgálni a nagyobb fokú tisztánlátás céljából. Ezzel az életet nem hamisítjuk meg, sőt ellenkezőleg, jobban belelátunk. Izomrendszerünk és idegeink sem élnek például külön életet a valóságban, és mégis jó oka van annak, hogy különkülön tanulmányozzuk a működésüket. Azt hiszem, akkor látunk a gazdasági jelenségek szövevényébe is legvilágosabban, ha a gazdasági élet vizsgálataközben mindent lehetőleg figyelmen kívül hagyunk, ami az életben tényleg nem tartozik lényegesen a gazdasági tényezők életnyilvánulásaihoz. A jogi mozzanat szerepe a termelőtényezők életében pedig nyilvánvalóan ilyen kísérő jelenség, de nem olyan, mely a termelés terén a gazdasági életben lényegeset alkotna.10

Nyilvánvaló, hogy a tőkeelméletnek az az egyik főfeladata, hogy vele a tőkének a gazdasági életben játszott szerepét tisztázzuk. Ha most szigorúan ragaszkodunk ahhoz a felfogáshoz, hogy a tőke gazdasági, mégpedig termelési kategória, míg ezzel ellentétben a vagyon jogi, magánjogi kategória, akkor, úgy érzem, minden nehézséget elkerülünk a tőkével kapcsolatos jelenségek magyarázata körül. Ekkor tisztán fog előttünk állani a javak felhalmozott készlete, mint merőben gazdasági jelenség, míg ugyanazt a tüneményt jogi vonatkozásban teljes joggal vagyonnak fogjuk tekinthetni. Ami pedig a készletből termelésre fordíttatik, helyesen fogja viselni a tőke nevet. Hogy az ekként termelésre fordított vagy fordítható javak vagyon, illetve vagyonalkatrészek gyanánt is jelentkeznek, társadalmunk magántulajdoni rendjének a következménye; de ez a dolog lényegén nem változtat. Az üzleti élet, persze, szabadabban használja a tőke elnevezést. De, azt hiszem, ezáltal az elméletnek nem szabad magát megzavartatnia. Megjegyzendő különben, hogy az üzleti világ nyelvezetében tőkének nevezett vagyontárgyak is, túlnyomó részben, csakugyan termelésre vannak szánva és arra fordítódnak.

Az agyonmagyarázott tőkefogalom tisztán kifejtésének nehézsége kezdettől fogva onnan ered, hogy azt, amit a tőke nevével jelöltek, kétféleképpen foghatjuk fel: mint gazdasági és mint jogi tüneményt. Az első esetben a tőke, ezt láttuk eddig, termelőeszköz; a másodikban azonban a jövedelemszerzésnek válik eszközévé. Említettem már, hogy a tőkefogalom, keletkezését tekintve, az emberek gondolatvilágában először jogi kategória gyanánt jelenik meg. A tudományos közgazdaságtan csak a fiziokratákkal indul meg. A rendszer megalapítója, Quesnay, nem foglalkozik a tőke mibenlétével. Nagy tanítványára, Turgot-ra, vár a feladat, hogy a fiziokraták tőkeelméletét nyújtsa. Ő a tőkét termelőeszköz, tehát gazdasági kategória gyanánt kezeli.11 Az angol klasszikusok, sajnos, nem járultak sokkal hozzá e fogalom tisztázásához. Adam Smith a készletnek azt a részét tekinti tőkének, mely után a tulajdonos jövedelmet húz.12 Tanítása tehát, legalább a mi felfogásunk szerint, visszaesést jelent a Turgot-éval szemben. Ricardo azonban már megint rátér a helyes útra és a munkának, tehát a termelésnek az eszközét látja a tőkében.13 De örök kárára a közgazdaságtannak, a tőke fogalmát bővebben sehol sem fejti ki. Kár az is, hogy a sokkal könnyebben olvasható és sokoldalúbb Smith hatása nagyobb volt az utókorra, mint Ricardo-é. Smith előadásmódja sokszor meglehetősen pongyola, gondolkozása nem egyszer felszínes, filozofáló hajlandóságú. A gazdasági és a jogi szempontokat a jelenségek vizsgálatánál szinte sohasem választja szét. Ez az oka, hogy a szocializmus is olyan könnyen fűzhette be a maga gondolatmenetének fonalát Smith fejtegetéseibe. Ricardo legalább mindig szilárdan áll a maga egységes, magántulajdoni álláspontján. Smith tőkeelméletének az alapkiinduló pontja is téves, de elméletében még egyéb hibák is vannak. Nagy hatásánál fogva a későbbi irodalom tőkemagyarázatának sok tévedéséért nem ok nélkül az ő munkáját tehetjük felelőssé. A klasszikusok utáni idők nagy angol írói, mint John Stuart Mill,14 J. E. Cairnes,15 H. Sidgwick,16 stb. Smith és Ricardo között jobban tudták különbséget tenni, mint Say és kortársai. Az ő tőkemagyarázataik egészségesebb irányban való fejlődést mutatnak. De ez a fejlődés aztán megáll. J. Sh. Nicholson, A. Marshall megint Smithre nyúlnak vissza és a magánjogi szempontot megint beleviszik a tőkefogalom magyarázatába.17 Marshall tőke-fogalma például teljesen fedi a vagyon fogalmát.18

A tőke fogalmát most azért elemezzük és ezt a kis tantörténeti áttekintést is azért tettük meg, hogy a régi, angol klasszikusok szerepét vizsgáljuk e tőkefogalom tisztázása körül. Szemlénk meglehetősen sovány eredménnyel járt. Láttuk, hogy az angol tudomány nem szerzett különösebb érdemeket a tőkefogalom helyesebb magyarázata körül, sőt hogy fejlődésének kezdetén és vége felé határozottan téves nyomokon is jár. Van azonban egy időköz, amikor helyeset tanít, és ez a köztük legnagyobbnak, Ricardo-nak, és az utána következő íróknak az ideje. De akár tekintette légyen a régi, angol közgazdaságtan a tőkét termelőeszköznek, akár kizárólag, vagy legalább elsősorban jövedelemszerző tényezőnek, bizonyos, hogy ez az angol irodalom mindig ragaszkodott a tőke fogalmának materiális értelmezéséhez és hogy mindig távol tartotta magát ezekben az időkben attól a felfogástól, mely az angol tudománynak egyik, e felfogása tekintetében különösen egészen elszigetelten álló képviselője, MacLeod, vallott a múlt század derekán a tőkéről.19 Ő, mint ismeretes, azt a vásárlóerőt tekinti tőkének, melyet a javak tulajdonosaiknak biztosítanak és ezzel két irányban magyarázza másként a tőkét, mint ahogy azt én szeretném látni. Immaterializálja a tőkefogalmat és a vagyonjog terére tolja át a termelés teréről. Azt, hogy MacLeod kortársai között ezzel a felfogásával egészen elszigetelten áll, az alábbiak szempontjából különösen hangsúlyozni kívánom.

Az újabb és a legújabb közgazdaságtani irodalmat ugyanis nagy általánosságban a tőke immaterializációja jellemzi. A tőke világhírű monográfusának, Böhm-Bawerk-nek, tisztán materiális tőkeelméletével20 már bizonyos fokig szembe szegeződik kortársának, az idősebb Clark-nak, tőkemagyarázata, aki nyomatékosan hangsúlyozza ugyan, hogy a tőke termelőeszközökből áll, melyek mindig anyagi javak,21 de azzal a megkülönböztetéssel, melyre rendkívül nagy súlyt helyez, hogy a tőke és a tőkejavak nem jelentik ugyanazt, már hajlik a tiszta tőkefogalom immaterializációja felé.22 A tőkefogalom egy időben nagy hírűvé vált másik amerikai monográfusának, Irving Fishernek a munkája jól mutatja, hogy szinte mennyire kénytelen manapság a tőke fogalmát vizsgáló, az anyagiak határát elhagyva, immateriális régiókba emelkedni.23 Ez a hajlandóság a mi hazai tudományunkban is korán tapasztalható. Már Földes is erősen hajlik a tőke immateriális magyarázata felé.24 Szívesen elismerem, hogy annak a tőkemagyarázatnak, melyet fentebb én adtam, szintén van immateriális mellékzöngéje. Pedig alighanem van annak mélyebb oka, hogy az említettem Böhm-Bawerk, aki mindenesetre a legmélyebben átdolgozta ezt a problémakört és akinek tantörténeti tájékozottsága a legnagyobb volt, kutatásainak eredményeként a tőkefogalom immateriális magyarázatánál jutott el. És lám, egyik legjobb tanítványa, Amonn, kitart mesteremellett, ha nagyon árván marad is, ezen a téren. Az ő tőkeelmélete ma már csak azért is a legjobb az összes újak között, mert ő feltétlenül termelő kategóriát lát a tőkében.25 Nem így a többi, újabb elmélet, melyek nagy kedvteléssel keverik bele a tőke fogalmába az oda nem tartozó jellemzőket. Így különösen a vagyonjogi mozzanatot, amivel elsősorban jövedelemszerző viszonyt csinálnak a tőkéből, a termelésnek ebből a tisztán elemi jelenségéből. Hogy ezt megvilágítsam és ezzel a tarthatatlanságát is kimutassam annak a felfogásnak, mely a tőkéből tisztán vagyonjogi kategóriát alkot, és ezzel együtt a veszedelmességére is rámutassak annak a felfogásnak, mely a tőkefogalmat minden áron immaterializálni akarja, három, újabb tőkelméletet szeretnék közelebbről ismertetni.

Az újabban sokat olvasott és még többet emlegetett Cassel sok elmével megírt26 munkájában tulajdonképpen kétféle tőkefogalmat ad, aszerint ti., amint a gazdasági életet általánosságban nézve szemléli, és aztán, amint a pénzzel gazdálkodó cseregazdaság állapotában vizsgálja ezt a tüneményt. Az első esetben a tőke mivoltát egészen jól látja meg. Materiális álláspontja is rokonszenves. A második esetet vizsgálva azonban lecsúszik a tőke magyarázataközben a termelés talajáról és a pénzt teszi meg rövidesen tőkévé. Azt egészen jól érzi, hogy az ő első tőkefogalmának megfelelő „reáltőke” mindenféle gazdasági, helyesebben jogi berendezkedés mellett egyformán mutatkozó, abszolút, gazdasági kategória, és hogy a másik tőkefogalmának megfelelő jelenség csak a pénzgazdaság, helyesebben a magántulajdoni jogi rend mellett mutatkozhatik. Ez a szétválasztás jól föléje is helyezi az éles eszű svéd tanítást azokénak, akik a tőkét röviden a pénzzel azonosítják. Éleslátása azonban nem menti azt a tévedését, mellyel a mai gazdasági életre nézve, végeredményben, mégis csak vagyonjogi kategóriává teszi a tőkét; annál kevésbé, mert erre egész rendszere szempontjából semmi szüksége sem volt.27 Azt sem merném jó lélekkel állítani, hogy Cassel azzal a beállítással, ahogy a tőkét, kezeli, ennek a szerepét a gazdasági életben jobban megvilágította volna. Lehetetlen mást, mint elrajzolást látni azokban a tőkemagyarázatokban, melyek vagyont, pénzt látnak a tőkében. Ezeknek az elméleteknek a tőkemagyarázata jól szolgál arra, hogy segítségükkel a pénz fogalmának elemzését elmélyítsük, vagy különösen, hogy a vagyonjogi mozzanat szerepének hatását a gazdasági életben közelebbről lássuk, de a tőke mivoltáról közelebbi felvilágosítást nem adnak. Cassel is csak annyiban tud ilyesvalamit nyújtani, amennyiben az által a tőkének nevezett tőke-fogalmat is megismerteti az olvasóval.

A másik két elmélet, amellyel itt foglalkozni szeretnék, hazai termék. Az egyik Balás tanáré, a másik Heller tanár magyarázata. Ma már mind e két kiváló tudósunk tőkeelmélete, eredeti német kiadványok révén, a külföldi szakközönség előtt is ismeretes.

Az előbbivel már csak azért is érdemes kérdésünk kapcsán közelebbről foglalkozni, mert Balás tőkeelmélete szerzője részéről egy egész közgazdaságtani rendszernek alapjává tétetett.28 Sőt újabban szerző ezt az elméletet gazdaság- és társadalompolitikai célok kiinduló pontjául is szerepelteti.29 Ha bírálni akarom ezt a tőkeelméletet, azzal kell kezdenem, hogy amennyiben valaki az immateriális és a vagyonjogi szempontokat kiemelő tőkeelmélet példáját keresné, erre jellegzetesebbet a szóban forgó elméletnél nehezen találhatna. Erősen érvényesül benne az immaterializáció, de különösen erősen a vagyonjogi felfogás is. Csakhogy Balás, nézetem szerint, még Cassel-nél is kevésbé szerencsés a vagyonjogi szempontnak a tőkefogalomba való bevitelében, mert a különben igen mély gondolkozású szerző e téren annyira megy, hogy tőkeelméletében egyenesen MacLeod közvetlen utódának tekinthető. A tőkében ti. ő is vagyoni jogi erőt, fizető hatalmat lát. Ebből aztán igen eredményes következtetéseket von le a jövedelemeloszlás terén. Csak egyel nem jövünk tisztába az ő tanítása révén, ti., hogy mi a tőkének a termelésnél játszott szerepe. Azt a vádat emelni ebből szerzőnk ellen, ahogy azt például egy, az ő gondolatmenetével különben nagyon rokonszenvező és igen elismerő, újabb ismertetés is teszi, hogy ez a tőkeelmélet nem adja, nem magyarázza a tőke szerepét a gazdasági életben, túlzás volna. A mondott, ismertető bírálat30 beleesik ebbe a túlzásba. Jogosan keres ugyan funkciómagyarázatot szerző tőkeelméletében, mert a közgazdaságtanban is, akárcsak az életben, valamely tünemény mibenlétét semmivel sem lehet olyan jól megmagyarázni, mint szerepkörének, funkcióinak megfigyelésével és feltárásával. De téved, mikor nem talál benne funkciómagyarázatot. Mert van funkciómagyarázat elegendő, ha burkolt formában is, a szóban forgó elméletben. Csakhogy ez a funkciómagyarázat a tőkének pusztán a megoszlás terén játszott szerepét látja meg, amivel, nézetem szerint, meglehetősen torz képet rajzol a tőkéről. Az említett bírálatnak is mentségül szolgál, hogy a funkciómagyarázat hiányát is azért említi a tárgyalt tőkeelmélet gyengéje gyanánt, mert nyilvánvalóan érzi, hogy szerzőnk elméletében a tőke termelő funkciójáról is kellene valamit hallanunk. Ezt a hiányt a tőke más téren játszott szerepének igen mélyreható fejtegetése nem pótolja.31

A másik magyar tőkeelméleten, a nem kevésbé nagy tudású Heller tanárén, szintén megérzik a Baláshoz hasonló, külföldi tőkeelméletek hatása. De mert Heller nagyon jelentős közgazdasági tudása már jól meg volt alapozva, mikor ő ezekkel az elméletekkel megismerkedett, szerencsésen elkerülte legalább azoknak túlságos egyoldalúságát. A tőke szerinte is gazdasági erő, gazdasági rendelkező hatalom. Ennyiben tehát a tőke nála is immateriális jelenség, mégpedig olyan, mely elsősorban nála is jogi kategória gyanánt jelentkezik. Ez teszi szerinte lehetővé a tőke nélkül szűkölködő gazdasági egyének alávetését a tőkével rendelkezők hatalma alá, valamint azt, hogy a tőkével rendelkező magához ragadja a vezető szerepet a gazdasági életben. Ekként az ő tőkefogalma sem magyaráz elemi jelenséget. Magántulajdoni rend nélkül, kétségtelenül, nem állhat meg. Más szóval, szintén vagyonjogi kategória. De a tőkének nála is mennyire előtérbe toluló jövedelemeloszlási tényezői mivoltát némileg elleplezi annak a jelentős szerepnek a kiemelése, melyet a tőkének a termelés terén, az előbb említett szerzővel szemben, juttat. Így a tőke nála igen jelentős termelő kategória gyanánt is jelentkezik. Lehetetlen azonban az ő tőkeelméletével szemben meg nem állapítani, hogy az a szerep, melyet ekként a tőkének juttat, jórészt legalább, a vállalkozó szerepe. Nézetem szerint éppen az ennek a tőkeelméletnek a másik hiánya, hogy a tőke szerepét a vállalkozóéval magyarázza.32

Ha már most azt nézzük, hogy ezek és a hozzájuk hasonló, újabb elméletek mit érnek el azzal, hogy a tőkefogalom immaterializációján kívül, a régebbi felfogással szemben, mely elsősorban és főként termelő kategóriát látott a tőkében, a tőkét elsősorban és főként, vagy kizárólag vagyonjogi, jövedelemeloszlási kategóriának nézik, nemigen fogunk számottevő eredményt látni. Először is tény gyanánt fogunk megállapíthatni egy negatív eredményt: az újabb elméletek a régebbek jó részével szemben nem derítik fel a tőkének a termelésnél játszott szerepét. Ezzel együtt azután a növekvő hozadékképesség törvényét, melynek hatása pedig elvitathatatlan a gazdasági életben, vagy nem is veszik figyelembe a tőke magyarázatánál, vagy nem derítik fel kellőképpen. Az újabb elméletek pozitív eredményének pedig már most abban kellene mutatkoznia, hogy az új elmélet, fentebb például is magyarázott beállításával, a termelés elemeit a régitől eltérő módon csoportosítja. Balás fejtegetéseiből nem tudom megállapítani, hogy a termelés azon elemének, melyet a régi iskola tőkének nevez, mi volna tulajdonképpeni tényezői szerepe a termelésnél. Heller magyarázatából pedig azt látom, hogy jóval kevesebb, mint ezt a régibb felfogás tanította.

Itt felmerül a kérdés, hogy nyújt-e eredményt, ha a tőkét egészben vagy legalább részben el is tüntetem a termelés szemhatáráról. E tekintetben az új magyarázat, első pillanatra tetszetős beállításnak látszhatik, mert azt gondolhatnók, hogy ezzel a szocializmus támadásai elől vonjuk el azoknak indokolatlan főcélpontját, a termelés központjában álló tőkét. De közelebbről vizsgálva, látjuk, hogy ezen a téren sem érnek el sikert az ily elméletek, mert a szocializmus ma már a maga támadásait, saját szempontjából egészen helyesen, nem a tőkének a termelésnél, hanem éppen a jövedelemeloszlásnál játszott szerepe ellen irányítja. Ha már most az új elmélet a vagyon funkcióival ruházza fel a tőkét, már pedig ezt teszi, amikor csak, vagy főleg magántulajdoni megjelenési alakjában, tőke név alatt a vagyon formájában szerepelteti, — még védtelenebbül hagyja a tőkét a támadásokkal szemben. És itt mutatkozik megint a régi felfogás felsőbbsége az újabb elméletekkel szemben. A jó, öreg termelékenységi elméletek például, melyekkel a régiek igyekeztek a tőke hozadékát magyarázni, legalább arra kényszerítették a szocializmust, hogy oda összpontosítsa támadásainak tüzét a tőke ellen, ahol ez jobban tud védekezni ellenük, ti. a termelés terére.

Legsajnálatosabb és legvégzetesebb hatásokat azonban az új tőkeelméletek azzal fejtik ki, hogy támasztékot adnak bizonyos pénz-, és, ami még kellemetlenebb következmény, ezekkel szorosan összefüggő hitelelméletek alá. Erről a továbbiakban lesz szó.

III.

A második kérdés ugyanis, mellyel problémánk során foglalkozni szándékozom, azon magyarázatok összehasonlítása, melyek a régebbi és az újabb közgazdaságtanban a pénzre vonatkoznak.

Kérdésünknek ez a része szorosan összefügg az előbb tárgyalt problémával, amit már a tőke és a pénz között gyakran előforduló fogalomösszetévesztések is mutatnak. Láttuk, hogy többen, Menger Károlyt követve, a tőke mivoltának kereséseközben a pénz fogalmához jutnak el, vagyis a tőkét rövidesen a pénzben látják meg, a pénzzel veszik azonosnak. Ennek a felfogásnak az a főindoka, de mondhatnók így is, főmentsége, hogy a közbeszéd is gyakran pénzt említ, mikor tőkéről kellene mondania, így például, mikor a kölcsönkamatnak, tehát a tőke használati árának emelkedését a pénz drágulásának nevezi, stb. Véleményem szerint a tőke nem azonosítható rövidesen a pénzzel, és a pénz nem mondható rövidesen, minden körülmények között, tőkének. Az összefüggés a két tünemény között, nézetem szerint, csak abban mutatkozik, hogy a magántulajdoni jogrend mellett, tehát a vagyon kategóriáján keresztül, tényleg a pénz a tőkének egyik igen gyakori megjelenési alakjává válik. Éppen ez az összefüggés késztet rá, hogy kérdésünk szempontjából a pénz mibenlétével is közelebbről foglalkozzunk.

Mindenek előtt megállapítandó, hogy a pénz nem elemi jelensége a gazdasági életnek, aminő például a tőke. Létében nem független a jogi rendtől, megjelenésének feltétele a magántulajdoni jogi rend. A szocialista állam munkautalványai, utalványai a közös termelés eredményének bizonyos hányadaira, melyek nem adhatók tovább és csak fogyasztást akarnak biztosítani, éppen ezért nem tekinthetők pénznek.

Mi tehát a társadalom gazdasági életében magántulajdoni berendezkedés mellett megjelenő pénz? Említettem már, hogy a gazdasági jelenségek mivoltát legjobban azzal a szerepükkel lehet magyarázni, melyet a gazdasági életben betöltenek. Ezen az alapon pénznek kell tekintenünk azt, amit a társadalom általános csereeszközül, értékmérőül, illetve a mért érték kifejezőjéül, vagyongyűjtőül használ és ami a társadalom felfogása szerint, rendes körülmények között, az értékállandóságnak is a kifejezője. Hogy e funkciók sorozatában a csereeszközi szerepet elöl említem, egyúttal a pénz keletkezésére is világot derít. A cserére használható javak közül az erre legáltalánosabban alkalmas lesz pénzzé.33 Az ekként elénk állt szerepkörök, mint jellemző vonások, azonban mégsem merítik ki teljesen a pénz fogalmát. Ugyanis a javak forgalmi rendjét biztosítandó, az állam rendezés alá veszi a pénz dolgát. És minthogy a pénz a magántulajdon rendjével élő társadalomban tartozások kiegyenlítésére szolgál, a maga részéről is szankciójával látja el a pénzt, azt közkötelező fizetőeszközzé, törvényes fizetőeszközzé teszi. Ezzel kapja meg a pénz a társadalom gazdasági életében teljesítendő, ötödik funkcióját.

Ebből a magyarázatból következik, hogy a gazdasági élet értékes jószágot, valami olyant fog pénzzé tenni, aminek benső, anyagi értéke van, ami állandóan és biztosan, más módon is szolgálhat emberi szükségletek kielégítésére. Minél nagyobb a jószágnak ez az értéke, minél állandóbb és minél egyenlőbb ez, bárhol találtassék is az illető jószág, annál jobban fogja e jószág a pénz funkcióját teljesíthetni. Jól ismert, szintén igen fontos, előnyök, technikai tulajdonságaikon kívül, főleg ezek a tulajdonságok azok, melyek miatt már olyan korán kezdték a nemes érceket pénzül használni. A gazdasági élet azonban pénzhelyettesítőket is alkothat magának az értékes anyagú pénz pótlására. Ilyen a bankjegy, a váltó. Az előbbi különösen a belföldi, az utóbbi a külföldi forgalomban szolgál a pénz helyettesítésére. A gazdasági élet, főleg a bankjegyek révén, hozzászoktatja most már a társadalmat ahhoz, hogy mást is használjon csereeszközül és mást is fogadjon el fizetőeszközül, ne csak értékes jószágot. Ezt az alakulást aztán az állam kiinduló pontul veszi pénzpolitikájában. Említettem, hogy a végső szankciót a pénznek az állam adja meg. Az állam a maga mindent átfogó hatalmát a pénz-ügy terén is éreztetheti. Elvileg bármit pénzzé tehet, ami neki tetszik, hatalma van hozzá. A köz jól felfogott érdekéből azonban elsősorban azt teszi jogilag is pénzzé, amit a gazdasági élet törvényszerűsége pénz gyanánt elismer. Így alkotja meg a maga nemesfémvalutáját. De pénzzé teheti a bankjegyet is. És ekkor még mindig a közgazdaság érdekéből cselekszik, mert ezzel az utóbbi eljárásával, tudvalevőleg, kíméli és védi az ország nemesérc-pénzkészletét. De eljárhat ugyanígy a saját anyagi érdekéből is, amikor adósleveleit jelenti ki törvényes fizető eszközül. Ezzel ugynevezett papírpénzt alkot. Ez az eljárás célját, hatását tekintve, ugyanaz, csakhogy persze az újabb idők nagyobb méreteinek és finomabb gazdasági formáinak megfelelő megjelenési alakban, mint a régi idők hivatalos, állami, fejedelmi pénzrosszabbítása.

Persze az ilyen pénz értéke, értékállandósága nagyon kérdéses, bizonytalan. Márpedig a jó pénz egyik legfőbb tulajdonsága éppen az értékállandóság. Van tehát a világon jó pénz és rossz pénz. De a rossz pénz is pénz. Minthogy pedig rossz voltát éppen értékállandóságának a hiánya okozza, az elmélet sokat foglalkozik a pénz értékének, ezen érték állandóságának tényezőivel. A pénz értéke, ti. csereértéke, vásárlóereje különösen a pénz anyagául szolgáló jószág előállításának és használatának közelebbi körülményeitől függ. Ilyen körülmények: az előállítás oldalán a pénzjószág termelésének költségei és a termelés mennyisége; a használat oldalán a pénz anyagául szolgáló jószágra irányúló szükséglet, és pedig egyfelől a pénzítés, másfelől az egyéb használat (például ipari feldolgozás) szempontjából vett szükséglet nagysága. Függ továbbá a pénz értéke a rendelkezésre álló és tényleg forgalomban levő mennyiségétől; amikor természetesen a pénzmennyiséget kiegészítő, pénzhelyettesítő eszközök is szaporítják ily értelemben a pénz mennyiségét. A belső, anyagi értékkel bíró pénz értékére mind a két okcsoport kihat, a papírpénzére csak az utóbbi. A pénz mennyiségének a pénz vásárló erejét csökkentő hatása legjobban a túlszaporított papírpénznél mutatkozik. Minthogy pedig a papírpénz állami hitelművelet eredménye, különösen a túl nem szaporított papírpénz, az ún. államjegyek, értékére az állam hitelképességének a foka is hatással lesz. Ez pedig nagyrészt az ország gazdasági jólététől függ, aminek fokát, egyebek mellett, az ország fizetési, illetve gazdasági mérlegének alakulása is mutatja. Az mindig a körülményektől függ, hogy minek van nagyobb hatása az értéktelenedett pénz értékalakulására, a pénz túlszaporításának vagy a külfölddel szemben fennálló tartozásoknak. Éppen így a fennforgó körülményektől függ az is, hogy a pénz belföldi értékcsökkenése vonja-e maga után a pénz külföldi viszonylatban mutatkozó értékének csökkenését, vagy megfordítva. Hiszen ez a kérdés tulajdonképpen egy az előbbivel. Csak tény, hogy

szabad forgalom mellett a kétféle érték között állandó eltérés nem lehet. Belső, anyagi értékkel bíró pénznél a pénz külföldi értéke csak a küldési költségek határai között ingadozhatik. Anyagi értékkel nem bíró pénznél ennek az értékingadozásnak nincs határa.

Ezek, dióhéjba összefoglalva, a pénzelmélet alaptételei, ahogy én látom azokat helyeseknek. Lássuk most ezzel szemben a régebbi közgazdaságtan álláspontját, valamint az újabb elméleteket.

A legrégibb közgazdaságtan, természetesen, a belső értékkel bíró pénzt tekinti pénznek, vagyis a dolog természeténél fogva metallista alapon áll; a papírpénzt meg nem ismerte. Az állam pénzcsináló politikája akkor az ún. pénzrosszabbításra szorítkozott. Így örökölte a pénzről való felfogást az angol iskola a merkantilizmustól. Az angol iskola, bizonyos, később említendő, utalványelméleti kísérletektől és tapogatódzásoktól eltekintve, csak egy eltérő, a metallizmus elveivel homlokegyenest ellenkező elméletről tudhatott. Ez John Law jól ismert elmélete volt, aki hitelre alapított bankjegyekkel akarta hazáját, Skóciát, boldogítani.34 Tervét, mint tudjuk, Franciaországban meg is valósíthatta, ahol egy megtévesztésen alapuló, kockázatos, tengerentúli, kereskedelmi vállalkozás remélt nyereségére alapított jegyeket bocsáthatott ki. A Banque Royale csúfos bukása azonban hamar kimondta az élet megfellebbezhetetlen ítéletét elméletének tarthatatlanságafölött. Ez a világhírűvé vált eredménytelenség csak megerősítette a későbbi angol közgazdaságtant szilárdan vallott metallista hitvallásában, mely Ricardo tanításaiban jelentkezik mindenesetre egyoldalúan, de a legklasszikusabb formájában. Az ő idejében az, mondhatni, általános felfogás volt, hogy a pénznek értékes anyagú jószágból kell lennie. A francia assignaták sorsa is megerősítette ezt a felfogást.

Csakhogy a pénzprobléma akkor válik rendesen vitatott és vizsgált kérdéssé, amikor a pénz körül bajok vannak.

Így Ricardo-nak is abnormissá vált pénzállapotok szolgáltattak arra alapot, hogy a maga pénzelméletét kifejtse. Tudvalevőleg a francia háború eredményeként előállott, angol papírpénzgazdálkodás folyományaként jött létre az élesen körvonalozott metallista pénzelmélet Ricardo currency-theóriájában, mely tulajdonképpen bankjegyelméletnek készült. Ricardo a nagy mennyiségben szaporított bankjegyek elértéktelenedésének okát akarta vele megmagyarázni. Ma már egészen nyilvánvaló, hogy Ricardo-nak ez a magyarázata, mint bankjegyelmélet, nem állja meg a helyét. Csakhogy ezek a bankjegyek, melyeknek a jelenségeit Ricardo vizsgálta, papírpénz gyanánt tettek számot és ezért nagyon helyénvalónak látszik, közelebbről megvizsgálni, hogy vajon ez az elmélet, mely bankjegyelméletnek tarthatatlan, nem áll-e meg papírpénzelmélet, általában pénzelmélet gyanánt.

Azt hiszem, hogy jórészt igen. Nézetem szerint már Adolf Wagner is túlszigorúan és egyoldalúan ítél méltán nagyhírű, régi munkájában35 Ricardo fölött, mikor ennek és elleneseinek nagy vitájában a győzelmi pálmát feltétlenül az ún. bankszerűségi elmélet híveinek nyújtja. A kérdés akkor is az volt, ami most, a világháború kapcsán szintén sokat foglalkoztatta az elméletet, ti. hogy a pénz elértéktelenedését a mennyiség szaporítása, avagy az ország fizető mérlegének romlása okozta-e. Ricardo kétségtelenül tévedett, mikor a pénz értékének csökkenését kizárólag a pénzmennyiség szaporodása következményeinek tartotta. Aki Tooke-nak árstatisztikai adatokkal dolgozó munkáját ismeri,36 kétségtelennek fogja tartani, hogy az említett, másik tényezőnek is volt hatása akkor is a pénz értékének alakulására. Nyilvánvaló azonban, hogy a Ricardo által egyedüli ható ok gyanánt kezelt tényezőnek is nagy befolyása volt ugyanerre az eredményre. Fenti kérdésemre adom meg most a feleletet, mikor kiemelem, hogy e tényező hatásának erőteljes kifejtése az, amit a pénzelmélet terén a közgazdaságtan Ricardo-nak köszön, aki ezzel a pénzelméletnek igen nevezetes alapjait rakta le. Ricardo idevágó munkásságával az ún. mennyiségi pénzelméletnek lesz, tudvalevőleg, egyik legexponáltabb képviselőjévé. Ezt az elméletet eredetileg, a metallista felfogással együtt, az angol iskola még a merkantilistáktól örökölte. Ma a közgazdaságtanban már szinte közhellyé vált erről az elméletről megvetéssel szólani. Komoly ember tényleg nem is fogja ennek az elméletnek azt az ősi, nyers formáját olyan gyanánt védeni, mint amellyel egyedül meg lehetne magyarázni a pénz értékének alakulását. De azért, azt hiszem, hogy több igazság van ennek az elméletnek még a régi, nyers formájában is, mint sok új pénzelméletben. Kész bizonyságul csak a mostani, háborús tapasztalatokra hivatkozom.

A pénzelmélet legkényesebb, de egyúttal legfontosabb problémája az a kérdés, mely a pénz értékének alakulása, illetve ezen alakulás okaira akar feleletet kapni. Amint az angol iskola is, az iskola lényegére nézve a metallista felfogás alapján áll, úgy a pénz értékének alakulására nézve ismert termelő költségtanát vallja. Vagyis a pénz értékét, ti. az értékes anyagú pénz értékét, az angol iskola szerint elsősorban ennek az anyagnak a termelő költségeiből kell magyarázni. Ez így történt, különösen W. N. Senior idevonatkozólag alapvető fejtegetéseiben.37 Az iskola a belső értékkel nem bíró pénz értékének alakulását, mint láttuk, a pénz mennyiségéből magyarázza. Sőt Ricardo-t annyira magával ragadta ennek a magyarázatnak az egyszerű volta, hogy azt az anyagi értékkel bíró pénz értékének alakulására is magyarázatul vélte alkalmazhatni.

Ez is mutatja, hogy a régi angol iskola nem fejtette meg véglegesen a pénzproblémát. Különösen nem sikerült neki e kérdésnek azt a részét minden kétséget kizáróan megoldani, mely a pénz értékének alakulásával foglalkozik. De ezen a téren is igen értékes alapokat rakott le, melyen a későbbi, vele rokon elmélet igen eredményesen dolgozhatott. Metallista álláspontjával azonban, úgy vélem, arra a kérdésre, hogy mi a pénz lényege, örökérvényű igazságnak vált hirdetőjévé. Hiszen még a currency-elmélet angol ellenesei is metallisták. De metallista ennek az elméletnek későbbi, nagy bírálója, Adolf Wagner is. Ezzel ellentétben a háború előtt, mintha a metallista álláspont ereje gyengült volna. A háború valutapolitikai tanításainak eredményeként azonban, bízvást mondhatjuk, hogy a metallizmus erejében ismét, mégpedig számottevően nyer.

A metallista elmélet a múlt század hetvenes évei óta gyakorlatilag már a kontinensen is az aranyvalutát jelentette. Akik a metallizmus alapján állottak, az aranyvaluta megvalósítása mellett szálltak síkra. Tényleg, ettől az időtől kezdve, az aranyvaluta mind nagyobb elterjedettséget nyert. De azért olyan valutákat is ismertünk ebből az időből, melyek, ha az arany elvi alapjára voltak is alapítva, mégis az aranyvaluta leglényegesebb kellékével, a törvényes fizető eszközül deklarált bankjegyek aranyra beválthatásával nem rendelkeztek. Ezek között is elsőrendű szerepet játszott Ausztriának és Magyarországnak háború előtti valutája. Éppen ennek a valutának a békében elért kétségtelen sikere terelte a pénz problémájával foglalkozók egy részének a figyelmét abba az irányba, hogy a pénz lényegét másban keressék, mint a pénz anyagának értékében. Így jött létre a metallizmussal szemben, nominális alapon, a chartális elmélet a pénz lényegéről. Nem kell azonban hinni, hogy már G. F. Knapp híres könyve38 előtt ne lett volna a pénzelméletek terén nyoma a nominalizmusnak. Nem Otto Heyn inkább valutapolitikai, ismert gondolataira39 célzok ezzel, hanem azokra a gondolkozástermékekre, melyekben a pénz ún. utalványelmélete már a merkantilizmus korában is, de aztán később a természetbölcselet hatása alatt álló közgazdaságtanban, messzebb menő hatás nélkül, de valamennyire már érvényesül.40 Ezt az elméletet, mely a pénz lényegét abban látja, hogy utalvány javakra, saját magának tehát értéke tulajdonképpen nincs, szórványosan később többen is kifejtették. Legismertebb ezek közt az írók között S. Oppenheim.41 Előfutárjai ezek a chartalizmusnak, ha közvetlen szellemi kapocs köztük és az első, modern nominalisták, Simmel,42 Heyn,43 Knapp44 között nincs is.

A chartalizmus, tudvalevőleg, a pénz lényegét az állami deklarativ akaratban látja. Szerinte az állam teszi a pénzt pénzzé, mikor törvényes fizető erőt tulajdonít neki és ezt a fizető erőt a belföldön jogi parancsával kikényszeríti, a külfölddel szemben pedig megfelelő pénzpolitikájával igyekszik fenntartani. A chartalizmus ezzel a pénz mibenlétét egy igen fontos és addig, tényleg, kellően nem méltányolt oldaláról világítja meg. Föntebb saját álláspontomról igyekeztem a pénz mivoltát megmagyarázni. Ott a pénz ötödik, fontos funkciója gyanánt kellett a pénz törvényes fizető eszközei szerepét említenem, mely szerep az állami akaraton alapul. Hozzátettem azt is, hogy teljes értelemben pénzzé a pénz a társadalomban csak akkor lesz, mikor már ezt a funkcióját is teljesíti. A chartalizmus ennek a funkciónak hangsúlyozásával mélyebben nyúlt le a pénz fogalmának magyarázatánál egy bizonyos irányban, mint a metallizmus, mert így megmagyarázta a jó pénzt, de a rossz pénzt is.

A pénzelméletnek ez a kiszélesítése a chartalizmusnak mindenesetre nagy érdeme. De határozottan tévedett a chartalizmus akkor, mikor ezt a funkciót a pénz egyetlen jellemzőjének látta. Knapp-nál magánál ez a tévedés még kisebb mérvű. Azt mondhatni, hogy Knapp elméletébe még belefér a metallizmus, amint Knapp maga az ilyen megállapítás ellen e sorok írójával szemben, nem sokkal munkája megjelenése után, nem is tiltakozott. A baj csak ott kezdődik, ahol a nominalizmus abból a tételből, hogy nem a benső érték a pénz lényege, további következtetéseket von le és azt a tételt állítja fel, hogy a belső értékű pénz nem jó pénz és a jó pénz az, melynek nincsen belső értéke. A tanítás érvényesül ugyanis a nominalista valutapolitikájában. Knapp maga nem valutapolitikus, ha vannak is művében részek, amelyekből kitűnik, hogy miként képzeli el ő elmélete alapján célszerűnek a valuta berendezését. Nem így azonban követői. Ezek a jórészt német írók már a háború előtt, de még inkább a háború alatt nominalisztikus álláspontjukon az aranyvaluta vezető szerepe, Anglia ellen akarnak német, nemzeti alapon valutapolitikát csinálni, hogy az aranyak trónjáról ledöntésével45 Angliának gazdaságpolitikai nehézséget támasztanak a valutapolitika terén. Hitük szerint, ha a kontinens, illetve az Anglián kívüli világ megszűnnék az aranyat a valuta anyagául használni, ezzel Anglia, mely a világ aranytermelő forrásain tartja rajta a kezét, szenvedne a legtöbbet. Ezek a nemzeti érzéstől fűtött elméletalkotók feledik, hogy maga Knapp is nyomatékosan rámutat arra, hogy az egymással gazdasági érintkezésben lévő országok közül a gyengébb, ha nem akarja saját kárát látni, kénytelen valutapolitikájában a vele érintkezésben lévő, gazdaságilag erősebb ország valutapolitikájához simulni.46 —

Csak az ismertebb neveket sorolom fel, mikor a nominalizmus terén legmesszebb menő és sok bámulóval bíró Bendixen-re mutatok rá, aki annak ellenére, hogy a gyakorlati élet terén működő bankember, légies pénzelméletének nagyon is a levegőben lógó valutapolitikai következtetését is a legkomolyabb és legkövetelőbb határozottsággal levonja.47 Vagy amikor Liefmann-t említem, aki nagy önbizalommal hirdetett közgazdaságtani elméletének folyományaként szintén a tiszta nominalizmushoz jut el a pénzelmélet terén és ennek megfelelő papírpénzpolitikát kíván.48 Vagy amikor a tudós Elster-ről szólok, aki a „pénz lelkét” keresi és aközben bámulattal adózva Bendixennek, szintén az érték nélküli pénz fogalmát tanítja.49 Ily könyvek után szinte jól esik látni, hogy Németországban is íródnak újabban pénzelméleti munkák, melyeknek szerzői nem hódolnak be feltétlenül a nominalizmusnak, így például Wagemann könyve.50 Vagy hogy például Nussbaum, aki pedig tisztán a jogász szempontjából vizsgálja a pénz problémáját, nem kerül bele a jogászra nézve sok csábító erővel bíró chartalizmus hálójába, hanem megértést tanúsít a metallizmus álláspontjával szemben.51 Örömmel szegezem le azt is, hogy az újabb időben író, eredetibb gondolkozók egyike, a bár különködő Cassel, szilárdan kitart a pénzelméletben a metallizmus álláspontja mellett.52

A nominalizmus pénzelmélete a pénz értékét minden anyagi alaptól elszakítja. Szerinte a pénz a papírpénz, a bankjegyek, vagy más, belső érték nélküli fizető eszközök formájában csak számolási egység. Szerinte a pénz értékének problémája csak a pénz külföldi viszonylataiban lép elénk és itt a fizetési mérleg alakulásával magyarázódik. A nominalizmus a pénzzel tett háborús tapasztalatokat bizonyságnak mondja a maga igazsága mellett. Ez a szinte hihetetlenül hangzó állásfoglalás már elegendő bizonyíték a pénzelmélet terén a nominalizmus tarthatatlansága mellett. Azt a háború előtt is tudtuk, hogy papírpénzzel is lehet élni, sőt hogy ez a papírpénzgazdálkodás, megfelelő, kedvező körülmények között, jó is lehet. De nem kell elvakult metallistának lennem ahhoz, hogy átlássam, hogy a háború éppen a papírpénzgazdálkodás szükségszerű, hátrányos következményeit mutatta ki, melyek azonnal beállanak, mihelyt azok a bizonyos, az eredményes papírpénzgazdálkodáshoz szükséges, megfelelő körülmények hiányzanak. Ha a nominalizmus a háborús tapasztalatokkal azt akarja igazolni, hogy aranyalap nélkül való pénzgazdálkodás lehetséges, igen szegényes eredményt mutat fel, mert csak a rossz pénz lehetőségét igazolja. De ezt a nominalizmus nélkül is tudtuk. A metallizmus ezzel szemben éppen a jó pénz lehetőségének a feltételeit keresi.

Mikor a pénzelmélet terén a régi és az újabb tanításokat szembeállítom egymással és az előbbiek gyanánt a metallista felfogást, az utóbbiak gyanánt pedig a chartalizmust, illetve a nominalizmust említem, eljárásom csak nagy vonásokban felel meg a ténynek. Mint közelebbről láttuk, régebben is mutatkoztak kísérletek a pénznek olyan magyarázatára, mely a nominalizmus alapelveivel tulajdonképpen egyezett. Az azonban mindenesetre áll, hogy a nominális felfogás a pénzelmélet terén elemi erővel csak az újabb és a legújabb időkben jelentkezik. Ennek több oka van. Megpróbálom ezeket egyenként szemügyre venni.

Az első okot futólag már említettem. Ez az, hogy a pénzelmélet az okosan és szerencsésen vezetett papírpénzgazdálkodás jelenségeit az osztrák és később az aranyalappal ugyan bíró, de keresztül nem vitt, a gyakorlatban tehát megfelelőképpen papírvaluta gyanánt érvényesülő osztrák és magyar valuta jelenségein tanulmányozhatta. A másik ok a huszadik század eleje óta érezhetővé vált, lassú és fokozatos, de állandóságot mutató, nagy drágulás volt, melynek okát sokan az aranyban, ennek nem előnyösen változott termelési körülményeiben keresték. Az arany értékcsökkenésébe vetett hit ekként megingott és növekedett azoknak a száma, akik a gazdasági élet jelenségeinek alakulását az aranytól, ennek termelési költségeitől, áramlásaitól mentesíteni szerették volna.53 A harmadik okot a nominalizmus jellemzésénél már említettem. A németeknél, és nálunk találhatók az újabb nominalizmus főképviselői, nemzeti gazdaságpolitikai szempontok is támogattak egy olyan elmélet kialakulását, mely az angol valutapolitika elméleti alapjának, a metallizmusnak, helytelenségét igyekezett kimutatni. Ez a tagadhatatlan tény mindenesetre igen lesújtó bírálata volna a nominalizmusnak, ha nem hatott volna csak mellékesen a nominalizmus kialakulására. Szomorú elmélet az olyan, melyet egy bárminő szempontból elvakult gyakorlat, illetve gazdaságpolitikai cél igazolására találnak ki. A vád azonban, mely ekként a német nominalistákat, azoknak különösen a háború alatt író részét éri, veszít súlyából, ha figyelembe vesszük, hogy Angliában is hódított a nominalizmus, illetve érvényesülnek egyes tanításai.54 Ez pedig azért történhetett, mert egy negyedik, és nézetem szerint, igen fontos ok is hatott még arra, hogy a nominalizmus pénzelméleti tanításai népszerűekké váljanak. Ez a nem eléggé hangsúlyozható ok nem a közhitel, hanem a magánhitel útján kialakult és forgalomba hozott pénzhelyettesítő eszközök nagymérvű elszaporodása és ezen eszközök gazdasági jelentőségének növekedése. Közülök csak a bankjegyet említem. A gyakorlat, tudvalevőleg, pénzt látott bennük. Az újabb elmélet pedig azon hajlandóságánál fogva, melyet már a tőkénél is láttunk, hogy ti. a közgazdaságtan lehetőleg azt értse az elnevezések alatt, amit a gyakorlati élet, a pénznek oly fogalmát igyekezett megalkotni, hogy ez alá a pénzhelyettesítőket is besorozhassa. Megerősítette ezt az elméleti törekvést az is, hogy a bankjegyek az utóbbi időben mindenütt törvényes fizető eszközzé, tehát jogi értelemben is pénzzé váltak.

Ha mindezt figyelembe vesszük, azt hiszem, érthetővé fog válni a nominalizmus erős terjedése a pénzelmélet terén. A megértés azonban még nem jelent bocsánatot.

Mindazzal, amit a nominalizmust életre keltő okokról itt elmondottam, a nominalizmus helyessége a metallizmussal szemben, tehát az újabb elméletek igazsága a régebbiekkel szemben, még nincs igazolva. És nem is lehet. A nominalizmus kétségtelenül értékes adalékkal egészítette ki a régi metallizmus egyoldalú, szűk pénzelméletét. De az utóbbinak azt a tételét, hogy a jó pénznek értékkel kell bírnia, elméletével, legalább az én és a velem egyformán gondolkodók nézete szerint, nem tudta megdönteni. A gyakorlati élet pedig, miként régen, ugy most is, a háborúval kapcsolatos pénzjelenségek során is, a metallizmus igazsága mellett bizonyított, mert megmutatta, hogy a nominális pénz igen könnyen tud rossz pénzzé válni. A pénzzel kapcsolatos kérdéseknél pedig, csak ugy, mint a gazdasági élet más, fontos problémáinál, az elméleti kutatás a gyakorlati élet szemléletétől el nem választható. A metallista elmélet ezért, nézetem szerint, joggal hivatkozhatik álláspontja helyes voltának igazolása céljából a háborús pénzpolitika tapasztalataira.

A mérleg tehát a pénz elmélete terén is inkább a régi tanítások igazsága felé hajlik az új elméletekkel szemben, annak ellenére, hogy ez utóbbiakban is találunk olyant, amit a közgazdaságtan értékes kincsei között fog elraktározhatni.

IV.

A gazdasági élet azon jelenségei között, melyeket a tudomány nagyon sokféle, szerteágazó módon magyaráz, elsőrendű helyet foglal el a tőke és a pénz eddig tárgyalt jelenségei mellett az a harmadik gazdasági tünemény is, mellyel e jelenségnek a tőkével és a pénzzel való igen szoros kapcsolatánál fogva is, ennek az értekezésnek a keretében foglalkozni szándékozom, a hitel jelensége.

A hitel nyilvánvalóan csak a magántulajdoni jogi renddel élő társadalom gazdasági életében jelentkezhetik. Az is vitán felül áll, hogy a hitel ebben a gazdasági életben az ugynevezett forgalmi élet jelensége, mert szerepe a javak forgalmának lebonyolításában áll. Ennyiben tehát rokonság fűzi a pénzhez, de attól meglehetősen különböző valami. Mikor a javak pénz ellenében kerülnek forgalomba, — ez az egyszerű adás-vétel esete, — a szolgáltatás és az ellenszolgáltatás időpontjai, túlnyomólag, összeesnek. Hitelforgalom esetén pedig ezek a jelenségek széttagolódnak, a szolgáltatás és az ellenszolgáltatás időpontjai nem esnek össze. Ekként értelmezve a hitel, fogalma alá kerülnek az ún. szükségképeni hitelügyletek, mint a bérlet, a haszonbérlet, stb. is. Ezzel a magyarázattal azonban a hitel fogalmát csak egyik oldalról közelitjük meg. Mondhatni, hogy ekként a hitel fogalmának alaki meghatározását kaptuk. A jelenséget azonban magyarázólag egy másik oldalról is meg lehet közelíteni. Ha ugyanis tartalmilag vizsgáljuk a tüneményt, észre fogjuk venni, hogy hitel esetén a rendelkezésünkre álló jószágmennyiséget (vagyont), vagy annak egy részét időleges használatra másvalakinek átengedjük úgy, hogy az illető ezen idő alatt az átengedett jószágmennyiség fölött rendelkezik, ha nem is mindig tulajdonilag. Ekként a javak a szükséges használat biztosítása céljából forgalomba kerülhetnek akkor is, mikor ez egyébként, más módon, az ún. hitelvevő anyagi erejének hiánya miatt nem volna lehetséges. Ebben áll éppen a hitel nagy jelentősége. Hogy a szükséges használat célja termelés, vagy fogyasztás-e, mellékes. Az pedig, hogy a hitelnyújtás nem ingyenes, társadalmunk magántulajdoni rendjének egyszerű, további következménye.

Minthogy a hitel mibenlétének idők folyamán igen sok, a fentiekből lényegesen eltérő magyarázata keletkezett, hitelfogalmunknak nemleges irányban is célszerű lesz elhatárolni. Így nem áll, hogy a hitel a pénztől egészen független volna. Nem áll különösen, hogy, miként még az idősebb Hildebrand tanította,55 egy magasabb fejlődési fokán a társadalom gazdasági életének hitelgazdaság keletkezhetnék pénzgazdaság nélkül. Viszont az sem áll, hogy a naturálgazdaság állapota ne ismerhetné a hitel jelenségét. De bizonyos azért, hogy a hitelgazdaság kifejlődése pénzgazdaság nélkül nem lehetséges, mert a pénz az az általános jószág, mely a hitelvevő igénye szerint bármiféle alakot könnyen ölthet és amelyben éppen ezért a hitelnyújtó is legkönnyebben tudja, érdekeinek sérelme nélkül, a kölcsönt visszakapni. Nem áll az sem, hogy a hitel a bizalom dolga volna, amint ezt nagyon sokan széltében tanítják, és amit, még túlozva, úgy is szoktak értelmezni, mintha a hitel egyjelentőségű volna a bizalommal. A bizalomnak egy bizonyos foka a gazdasági élet minden cselekményéhez, különösen minden forgalmi cselekményhez szükséges. Ennél több a bizalomból a hitelnél sem jelentkezik. Sőt inkább kevesebb. Ezt a hitelnél szereplő biztosítékok, váltó, ingó- és jelzálogok, eléggé mutatják. Rossz szolgálatot tesz az a közgazdasági tisztánlátásnak, aki a hitelt a bizalomból magyarázza, mert lovat ad vele azok alá, akik úgyis hajlamosak a hitel fogalmát az elméletben aetherizálni, jelenségét pedig a gyakorlati életben reális alapjától megfosztani.

Éppen így nem áll meg az a hitelelmélet terén felmerült felfogás sem, mely szerint a hitel maga jószág volna. Itt helyénvaló, hogy a közgazdaságtan jószágelméletére is vessünk egy pillantást, mert a jószágtan a közgazdasági elméletnek fölöttébb alapvető kérdésével foglalkozik.

Aszerint ugyanis, hogy miként állapítjuk meg a jószág fogalmát, szűkül, vagy tágul a gazdasági élet, tehát a közgazdaságtan kutatásának tárgyát tevő jelenségvilág köre is. A klasszikus angol közgazdaságtan szűk, tisztán materiális jószágfogalmával szemben a közgazdaságtan később vizsgálatának körébe vonta a nem anyagi dolgokat is, vagyis felállította az immateriális javak ismert fogalmát és ezzel a közgazdaságtani vizsgálódás körét jelentősen kiszélesítette. Az angol iskolát felváltó irányzatok közül, alapfelfogásához híven, ezen a téren különösen az etikai iskola mehetett el igen messze. A közgazdaságtan azonban ennek az irányzatnak felfogásától egészen függetlenül is meglehetősen szélesen kiterjesztette a jószág fogalmát, mikor például jogviszonyokat, vagy egyszerű, tényleges viszonyokat, minő, teszem az üzlet vevőköre, mely cégátruházásoknál, üzleteladásoknál nyilvánvalóan adás-vétel tárgyát is teszi, jószágnak minősített. Itt azonban olyan ponthoz jutott el a közgazdaságtani elmélet, hol fokozott óvatosságra van szükség.56

A közgazdaságtan ugyanis, mert adás-vétel tárgyát tehetik, ezzel a felfogással jószágnak minősítette a követelési jogokat is, mint amelyeknek azoktól a javaktól, melyekre vonatkoznak, független, önálló életük van, illetve volna. A közgazdaságtan ezzel a felfogásával minősítette a hitelt is jószággá, amivel meglehetősen veszedelmes lejtőre jutott, ahová nem szeretném követni. Az elméletnek ez a beállítása nagyon tetszetősnek látszott. Azt mondja: Vitathatatlan, hogy a kölcsön fedezetéül átadott váltót, vagy — ha a jogrend ezt megengedi — az ingatlanra nyújtott kölcsön fedezetéül szerzett zálogjogot, szóval a követelést, a hitelező másnak átengedheti, eladhatja. Amit pedig el lehet adni, annak értéke van, következésképen tehát jószág. Ha a hitel nem jószág, jobban mondva, ha a hitel útján saját magából nem jön létre új jószág, akkor ebben a gondolatsorban valahol tévedésnek kell lennie. Van is. És ezt rendesen úgy szokták magyarázni, hogy a fenti okfejtésben a közgazdasági szempont összekeverődik a magángazdaságival. Ekként magyarázza a dolgot legújabban Diehl is.57 Nézetem szerint azonban ez nem eléggé világos magyarázat. Célszerűbb úgy magyarázni a kérdést, hogy a fenti tételekben rejlő tévedést az is megértse, aki nem tudja, hogy mi a különbség közgazdasági és magángazdasági szempont között. Ez a magyarázat így szólna:

Ha én mint hitelező továbbadom a váltót ellenérték ellenében, visszakapom a kölcsönadott összegemet, rám nézve a hitelviszony megszűnt létezni. Én kilépek belőle és más lép be oda helyettem, mint hitelező. Mindig csak ugyanez történik, akárhányszor cserél is gazdát a váltó.

Ezek a megújuló, váltóforgalmi aktusok mindig újabb és újabb hitelnyújtások, melyeknek során a jószág, mely a hitelnyújtás előtt, eredetileg az első hitelezőnél volt, a hitelviszony tartama alatt most már a hitelvevőnél tartózkodik. De ez mindig ugyanaz a jószág, melyet személyükben megváltozott hitelezők nyújtanak folytatólagos egymásutánban ugyanannak az egy hitelvevőnek. Ha ekként, a valóságnak megfelelően állítjuk magunk elé a tüneményt, a legnagyobb igyekezettel sem fogunk tudni benne valahol még egy, új jószágot találni. Éppen így van ez a jelzálogos követeléseknél, illetve azok átruházásánál is, feltéve természetesen, hogy ezeknek átruházását a jogrend megengedi. Persze az egész tünemény során a mindenkori hitelező vagyonállagában a követelési jog plusz-tétel gyanánt szerepel, mialatt a hitelezett jószág az adósnál van. Ebben a megállapításban most az a bizonyos magángazdasági szempont érvényesül. De azért a hitelező követelési jogában nem keletkezik új jószág, mert ennek mínuszjelű, tehát törlő, teljes értékű ellenértéke az adós vagyonának tartozási tételében ott áll. Itt pedig, minthogy most már nem csak egy, hanem két gazdasági alany helyzetét nézzük egyszerre, az a bizonyos közgazdasági szempont érvényesül. Ha igaz volna, hogy a hitelező követelési joga új jószág, akkor tulajdonképpen úgy állana a dolog, hogy az adós nyújt hitelt a hitelezőnek, amint ezt a tarthatatlan következtetést MacLeod, aki ennek a bírált jószágelméletnek nagy hírű képviselője, sajnos, tanította is.58 Majd látni fogjuk, hogy legújabban ezt még mások is tanítják.

Csak mellesleg említem meg, hogy abból a jószágtanból, mely a követelési jogokat azoktól a javaktól, melyekre vonatkoznak, független, önálló javaknak mondja, egészen következetesen folyik a most bírált hitelelmélet. Nem lehet egyfelől azt mondani, hogy a követelési jog jószág, de azért a hitel saját maga nem hoz új javakat létre. Ennél szembeszökőbb ellentmondást nehéz volna találni. A közgazdaságtannak nem szolgál nagy dicsőségére, hogy ezt az ellentmondást, különösen azok az írók, akik az angol iskola immateriális jószágmagyarázatát tökéletlennek találták és azzal szembeszálltak, anélkül, hogy észrevették, hosszú ideig vígan tanították.59

Már mikor hitelről, mint jószágról beszélünk, azoknak a hitelelméleteknek a világába jutottunk, melyeknek extravaganciája fokozott mértékben hívja ki ellenzésünket. A higgadt közgazdaságtannak, nézetem szerint, ugyanilyen elutasító álláspontot kell elfoglalnia azokkal a hitelmagyarázatokkal szemben, melyek a most tárgyalt elmélettel szoros rokonságban, a hitelben egyfelől pénzt, másfelől tőkét akarnak látni. Ezek az álláspontok igen messzemenő következményekkel bíró tanítások kiinduló pontjaivá lesznek nemcsak az elméletben, hanem a közgazdasági politikában is. Amelyik a pénzzel azonosítaná a hitelt, pénzt lát a hitel útján létrejött pénzhelyettesítőkben. Ebben a képzelt tényben aztán a nominalista pénzelmélet keresi egyik legerősebb támasztékát. Az a felfogás pedig, mely tőkének tekinti a hitelt, tulajdonképpen a hitel termelőtényezői mivoltát tanítja, ha ezt kifejezetten nem is mondja ki. Hogy tisztába jöjjünk ezeknek az újabban különösen nagy jelentőségűvé vált tanításoknak az értékével, meg kell vizsgálnunk, hogy minő a szerepe a hitelnek tulajdonképpen a gazdasági életben.

A hitel, mint a javak forgalombakerülésének egy sajátos lehetőségi módja, főleg két irányban játszik fontos szerepet a gazdasági életben. Egyik szerepe közvetlenül a termelés terén érezteti hatását, a másikkal közvetlenül a forgalmi életre hat ki, mikor pénzhelyettesítőket ad a forgalomnak. Ezzel azonban közvetve szintén a gazdasági élet jószágelőállító, termelő fázisára vált ki hatást. A két szerepkört egyenként fogom vizsgálni.

Hitel útján a javak, tehát a tőketulajdonsággal bírók is, mondjuk röviden, a tőkék, könnyebben kerülnek forgalomba, mint hitel nélkül. Tehát könnyebben jutnak oda, hol rájuk a termelés, illetve a fogyasztás, de ez utóbbi esetben is végeredményben legtöbbször megint csak a termelés céljából szükség van. A vállalkozó hitel útján kapja meg a legkönnyebben a termelésre szükséges tőkéket. Hitel útján halmozandók fel az egyébként jelentőség nélküli, elszórt, kisebb tőkék legkönnyebben hatalmas tőkekészletekké, melyekkel a termelés, köztudomásulag, immár sokkal eredményesebben folytatható. A hitel útján tehát meghatványozódhatik a tőkék termelőtényezői ereje. Ebből a tényből már most egyesek, köztük különösen az előbb említett MacLeod is, azt a következtetést vonták le, hogy a hitel az, ami ilyen esetekben termelőleg működik közre, a hitel maga termelőtényező, tőke. Nem szavakon nyargalászás, mikor azt mondjuk ezzel a felfogással szemben, hogy nem a hitel, hanem a hitel útján mozgásba hozott tőkék hozzák létre ilyen esetben az eredményt, illetve hogy az ember termel ilyenkor többet az ilyképpen, a hitel útján, rendelkezésére bocsátott tőkék segítségével. Mert azt akarom ezzel a megállapítással hangsúlyozni, hogy a hitel nem sokszorozza meg a rendelkezésre álló tőkék mennyiségét, csak megfelelőbb helyzetbe hozván őket, jelentőségüket fokozza. Az egyes magángazdaságok hitelük felhasználásával, a hitelbe kapott tőkékkel új javakat termelhetnek. Itt az előállítás, a termelés eredménye az új jószág. Igaz tehát, hogy a hitel közvetítésével új javak állanak elő, de ez nem a hitelezés, hanem már azon termelő folyamat eredménye, melyet a vállalkozó a hitelbe kapott tőke segítségével foganatosít.

Egy, a háborús életből vett hasonlat jól meg fogja világítani a hitel szerepét a termelés terén. Tudvalévő, hogy a hadvezérre nézve nagy előnyt jelent, ha széles fronton folytatott hadműveleteinek vonala mögött egy, azokkal párhuzamos, tranzverzális vasútvonal áll rendelkezésére, melyen csapatait könnyen dobhatja ide vagy oda arcélének veszélyeztetett pontjaira, illetve könnyen gyűjtheti azok egy nagyobb részét hirtelen össze egy, az ellenségtől nem várt támadás keresztülvitele céljából. Az ellenfél ilyenkor könnyen tévedésbe esik a vele szemben álló hadcsapatok száma tekintetében, könnyen sokkal nagyobb haderőt sejt a mi hadvezérünk oldalán. Az ügyesen végrehajtott csoportosító műveleteknek, kisebb szám esetén is, hadi siker lehet az eredménye. Így van ez a gazdasági életben is a tőkék koncentrálásánál. Ami példánkban a hadvezér volt: az a gazdasági életben a vállalkozó, a hadcsapatok: a tőke és a munka, a vasúti vonal: a hitel, a hadi siker pedig: a nagyobb termelő eredmény. Ha a példám új is, nem mondtam vele semmi újat. Régtől fogva így magyarázza a hitel szerepét a termelésnél a közgazdáknak még ma is számottevőbb része. És ha nem is szóról szóra így, de ebben az értelemben írtak a hitelnek a termelésnél játszott szerepéről a régi angolok is, a már említett MacLeod kivételével, és így tanítják ezt a hitellel foglalkozó, konzervatívabb munkák és kézikönyvek még ma is. De azért mégsem csépel üres szalmát, aki ezt újra és újra megint elmondja. Látni fogjuk mindjárt, hogy bizonyos, újabban ismét felülkerekedni akaró irányzatokkal szemben, nem lehet eléggé sokszor hangsúlyozni ezeket a régi igazságokat. De előbb a hitel szerepének előbb említett, másik oldalával is végezni szeretnék.

Itt a hitelnek a pénzhez való viszonyát kell vizsgálnunk, illetve azt kell kutatnunk, hogy egyértelmű lehet-e a hitel a pénzzel, más szóval, hogy hozhat-e a hitel pénzt létre.

Szerintünk, a metallizmus álláspontján, a pénz értékes jószág, mely éppen ezért alkalmas rá, hogy a szintén értékkel bíró tőkejavak gyakori megjelenési alakjává legyen. A nominalista pénzelmélet szerint a pénznek, tudvalevőleg, nem kell belső értékkel bírnia. Sőt ez az elmélet hajlik a felé a felfogás felé, hogy a belső értékkel bíró pénz nem jó pénz, fölösleges, sőt veszedelmes tulajdonsággal rendelkező pénz, melynél a nominalizmus jobb pénzt tud ajánlani. Ezzel a nominalizmus tárt ajtót nyit annak a felfogásnak, mely szerint hitel útján pénz jöhet létre, mert a hitel útján keletkeznek azok a pénzhelyettesítők, melyekben a nominalizmus a jobb pénzt látja. Még pedig pénzt a szó legszorosabb értelmében. Az újabb pénz- és hitelelméleti irodalom egy bizonyos iránya ma már szintén feltételezi olvasóinál a közgazdaságtani műveltségnek azt a fokát, melyen a pénz és a bankjegyek között nem szabad különbséget tenni. Fensőbbséges lenézéssel tekintenek ennek az irodalomnak a képviselői azokra a maradiakra, akik még mindig különbséget akarnak észrevenni e kétféle fizetőeszköz között.60

De lássuk közelebbről azoknak az okoskodását, akik pénz és hitel között nem akarnak különbséget tenni. Ezek így okoskodnak: A pénz vásárlóerőt jelent. Ugyanezt adja a hitel is. A kettő között tehát nincs különbség. Nézetem szerint ebben a felfogásban tévedés rejlik. Akik így okoskodnak, először is feledik, hogy míg a pénz azonnali és végleges vásárlóerőt ad, addig a hitel útján szerzett vásárlóerőben előlegezés rejlik, melyet később kell megfizetni. És feledik másodszor azt is, hogy amikor a hitel útján vásárlóerő keletkezik, ez mindig csak olyan pénzhelyettesítők formájában jöhet létre, amelyek kibocsátásának egyetlen jó alapja a pénz, vagy más már meglévő jószág. A hitel útján létrejött vásárlóerő éppen erre a már meglévőre támaszkodik, mely nélkül az újonnan keletkezett vásárlóerő nem léteznék. A hitel útján tehát csak annyiban keletkezik vásárlóerő, amennyiben meglévő, esetleg erre a célra összegyűjtött, felhalmozott, de pillanatnyilag nem szükségelt vásárlóerő a hitel útján oda kerül, ahol rá inkább szükség van. Így van ez legalább a szabályszerűen kibocsátott, a szó szoros értelmében vett bankjegynél, a pénzhelyettesítők e főtípusánál. De nincs így, és ez téveszti meg az ellenkező véleményen lévőket, például a tulajdonképpeni papírpénznél. Ennek a kibocsátásával tényleg létesül új vásárlóerő, mégpedig a semmiből egy kényszerhatalmi művelet folytán. Csakhogy az, hogy az ilyen vásárlóerőalkotás hova vezethet és a legtöbbször tényleg vezet is, eléggé ismeretes. Ezért a metallizmus álláspontjáról az el nem értéktelenedett papírpénzt sem lehet jó pénznek tartani. Érdekes, hogy még a bírált elmélet régebbi főképviselőjének, MacLeod-nak is ez volt az álláspontja a papírpénzzel szemben.61 Nem látok benne haladást a tudomány terén, ha manapság az említett író újabb és legújabb szellemi rokonai e tekintetben sokkal enyhébben ítélnek a papírpénzzel szemben. Igen jellemző erre a régi és még régibb irodalomra, hogy képviselői, mint Law, Cieszkowski, szükségét látják annak, hogy a hitel útján létrejött vásárlóerő valami kézzelfoghatóval alátámasztassék, csak a pénzt nem tartják erre alkalmasnak.62 Innen az említett, régi íróknak a tervei, melyekkel például a föld segítségével akarják a bankjegyeket fedezni. Sajnos, az újabb hitelelmélet képviselői, akiket pedig a szellemi rokonság erős szálai fűznek ezekhez, a téves utakon járó, régibb gondolkozókhoz, még annyira sem aggodalmaskodnak, mint ezek, az angol iskola felfogásával szemben álló régiek. Ez az újabb hitelelmélet, mely újabban kifinomodott formában, de annál radikálisabban kíván érvényesülni a pénz és hitel szoros összefüggésénél fogva, a pénzelméleti nominalizmustól erős tápot kap, arra erősen támaszkodhatik. Eszerint az újabb hitelelmélet szerint, ha a hitel nem is egyenlő éppen a pénzzel és a tőkével, de magából pénzt és tőkét hoz létre.

Ha ezt az új hitelelméleti irányzatot jellemezni akarom, nem tudok rá jobb módot, mintha a német Hahn Alfred gondolatmenetét ismertetem, aki ma ennek az irányzatnak a legjellegzetesebb képviselője és akinek a hitel fogalmával és szerepével foglalkozó dolgozatai újabban igen nagy olvasottságnak örvendenek.63 Az igazság kedvéért meg kell ugyan jegyeznem, hogy van egy angol társa is, R. G. Hawtrey,64 aki újabb időben szintén nagy hírre tett szert és aki abban a rokon Hahn-nal, hogy mindketten a társadalom feltételezett, elképzelt, készpénzforgalom nélküli állapotával számolnak. Ő sem áll messze attól az iránytól, melyet legjellegzetesebben, nézetem szerint, az előbb említett, német író képvisel. Ez utóbbi a köztük lévő, szellemi rokonságra könyvének második kiadásában büszkén hivatkozik is. De azért az angol írónak az az álláspontja, hogy a hitel, forgalomközvetítő eszköz gyanánt, előbb való jelensége a gazdasági életnek, mint a pénz, úgy látom, inkább csak módszerbeli kisegítő eszköz gyanánt jelentkezik, míg német társa ebből, a régi felfogás szerint hamis tételből messzemenő, gyakorlati következtetéseket von le. Hawtrey-t még hitelelméleti reformátori szerepében is megóvni látszik a nagyon messzemenő túlzásoktól az angolok józan konzervativizmusa, amiért is munkáját messze a Hahn-éi fölé helyezem. Az utóbbinak írásaiban, aki pedig egy személyben jogi és filozófiai doktor és bankigazgató, a realitások mezején is túlteng a fantázia. Hahn tanítása röviden a következő:

A hitelelmélet ma különösen arra a kérdésre keres feleletet, hogy a hitelnyújtás útján a társadalom tőkekészlete növekedik-e. Szerinte, ha ezt a kérdést meg akarjuk fejteni, figyelembe kell vennünk, hogy a hitel a társadalom gazdasági életében kétféle formában jelentkezhetik: inflációs és nem inflációs alakban. Az utóbbit a bankok a tényleg történt megtakarítások alapján nyújtják, itt a gyűjtők, betevők vásárló erejét egyszerűen átruházzák a hitelvevőre. Nyilvánvaló, hogy ebben az esetben új vásárlóerő nem keletkezik. Nehezebb a helyzet akkor megítélni, mikor a hitelnyújtás nem meglévő megtakarítások alapján történik. Ez az inflációs hitel, melynek tőketeremtő erejét a klasszikus iskola tagadta. Pedig szerzőnk szerint nyilvánvaló, hogy megfelelő felhasználás esetén, ennek a nyomán is állhatnak produktív, termelő berendezések, tőkék elő.

Előttünk áll tehát a dilemma, hogy egyfelől a hitelnyújtás nyilvánvalóan nem termelés, másfelől pedig, hogy a hitel mégis hoz létre tőkéket. Ebből a dilemmából kibontakozás csak akkor kínálkozik, még mindig szerzőnk szerint, ha átlátjuk, hogy a tőkeképződés nem a javak előállításának, hanem azok megosztásának következménye, és pedig megosztásuk időbeli és személybeli tekintetben. A közgazdaság tőkeállományát ugyanis a termelés ún. kerülő útjainak meghosszabbodása is szaporítja. Ha a munkások, ahelyett, hogy kézzel állítanák elő a termékeket, előbb az előállításhoz szükséges gépeket készítenek, akkor a második termelő folyamat kezdetén a még munkában lévő gyártmányokon kívül már a munkaeszköz, mint tőke is előttünk áll, és pedig anélkül, hogy az első időszakban a termelést fokoztuk volna. Éppen úgy, miként az egyenletes befolyás ellenére is, a tóban levő víz mennyisége növekszik, mihelyt a folyását szabályozó zsilipet magasabbra emeljük. A kerülő utakon végzett ún. tőketermelés tehát egyet jelent a társadalmi termelés eredménye fogyasztásának időbeli eltolásával. A múltból a jelenbe átnővő jószágot nem használjuk el fogyasztásra, hanem a múltból átvett, magasabb rendű jószágot, immár nem a jelenben, hanem a jövőben, melynek javára a jelen a maga fogyasztását korlátozta, fogjuk elfogyasztani. Ez a tény szerzőnk szerint azt bizonyítja, hogy a tőkekészlet szaporodásának oka a javak eloszlásában időközileg bekövetkezett változás is lehet. De éppen úgy lehet szerinte a személyek közti eloszlás megváltozása is oka a tőkeképződésnek. Erre példa, hogy a jószágot, mely a múltból a jelenbe nő át, már nemcsak közvetlen fogyasztásra használja az ember mint fogyasztó, miként például a szenet a lakása fűtésére, hanem, vállalkozói minőségében, előállításra, a gyári kazán fűtésére is. Ezáltal a felhasznált jószág abban a jószágban kel életre, mely mint végleges fogyasztó jószág, már a jövőbe nő bele. Az író szerint az immateriális tőkeelméleteknek éppen az a nagy érdemük, hogy kimutatják, hogy specifikus tőkejavak, melyeknek ezt a jellegét a termelés már egyszer s mindenkorra megállapította volna, nincsenek. Az nyilvánvaló az író szerint is, hogy a hitel, mint nem a termelés körébe tartozó jelenség, nem hozhat létre javakat. De az, legalább a szerző szerint, a fentiek értelmében, egyáltalán nincs kizárva, hogy a javak megoszlására változtatóan hasson. Azzal a ténnyel tehát, hogy a tőkeképződés kérdésénél egy jószág-megoszlási és nem egy termelési kérdéssel állunk szemben, szerzőnk szerint a fenti dilemma meg van oldva.

Lássuk már most, hogy az elvileg ekként érvényesülő hitel a szerző szerint miként jelentkezik tényleg a gazdasági életben. A bankok hitelmerítő ereje útján. Eddig úgy tudtuk, hogy a bankok csak a készből oszthatták a hiteleket, vagyis hogy a passzív üzletágak időbeli, de logikai priusként is megelőzték az aktív banküzletágakat. Szerzőnk szerint ez nincs így. Az ő felfogása szerint, csak úgy, mint annak idején MacLeod elméletében, a bankok hitelgyárak, melyek az irántuk fennálló bizalomból merítenek. A közönséggel szemben álló, kisebb, szerinte elsőleges bankok létesítik és osztják a hitelt. E tevékenységük közben afölöttük álló, nagyobb, szerinte úgynevezendő másodlagos bankok támogatására annál inkább számíthatnak, mert ezek a másodlagos bankok viszont jól tudják, hogy a központi jegybank, melynek hitelnyújtó ereje korlátlan, tőlük ebben az irányban a támogatást meg nem vonhatja.

Ez az elmélet majdnem elejétől végig téves. A hozzáfűzött, gyakorlati magyarázat pedig fejük tetejére állítja a dolgokat. A kiinduló pont, mely szerint a hitelelméletnek ma az a központi kérdése, hogy a hitelnyújtás útján közvetlenül növekszik-e és ha igen, miként a társadalom tőkekészlete, helyes. Az ellen sem lehet kifogást emelni, ha valaki, különösen a háborús tapasztalatok alapján, különbséget tesz inflációs és nem inflációs hitel között. A hiba ott kezdődik, ahol az író említett dilemmáját állítja fel és nyakatekert magyarázatot keres annak a mindenki előtt jól ismert ténynek megfejtésére, hogy inflációs hitelek útján is állhatnak elő maradandó javak. A háborús és a háború utáni idők inflációs pénzpolitikájának volt tudvalevőleg nagy kérdése az, hogy minő az inflációs hitel közgazdasági hatása. Az inflácionisták nálunk is nagy erővel mutattak rá a háború utáni, német pénz- és gazdasági politika reális értékeket alkotó tényeire. Tudjuk, hogy a németek, nem törődve pénzük romlásával, — hogy miért, az most nem tartozik ide — nyakra-főre szaporították a pénzt, de az így elértéktelenett pénz segítségével is építkezések, beruházások történtek. Erre mondták az inflácionisták, hogy itt nyilvánvalóvá vált a hitelnek az a képessége, hogy a semmiből is tud tőkét teremteni. Hahn is így látja a dolgot és ezért érzi magát dilemma elé állítva.

Pedig a kérdés végelemzésében egyszerű megfejtése egészen más. Miből létesültek a német befektetések a mondott időben? A rossz pénzből, az értéktelen papirosból, avagy talán a bizalomból, mely e jegyeket kísérte? Egyikből sem, mert semmiből semmi sem állhat elő. Az elértéktelenedő papírpénz, mint állami hiteleszköz, súlyos és rettentően igazságtalan adóztatás volt, melynek révén az elértéktelenedés ütemében pillanatról pillanatra adta át az egyes a maga reális, anyagi erejét a papírpénz útján adóztató államnak, illetve annak, aki szolgáltatásait ilyen pénzzel fizette. Ezekből az így elharácsolt vagyonrészecskékből, kényszer útján észrevétlenül is elvett, de már létezett javaiból létesültek egy nagyon arányatlan adóztatás útján azok a bizonyos befektetések. Való igaz, hogy rosszabb módját is el lehet képzelni ennél a papírpénz felhasználásának. Ez azonban nem változtat azon a tényen, hogy az említett befektetések nem a semmiből és nem a hitelből, hanem hitel útján a már meglévő javakból keletkeztek. Ezzel szertefoszlik a dilemma és inkább az a kérdés merül fel, hogy jogosult-e a közgazdaságtanban e szempontból a nem inflációs hitel mellett az inflációsról, mint egyenrangú társról, beszélni.

Minthogy szerzőnk beállítása szerint a bankok hitelmerítő működésük közben mindig számíthatnak a központi jegybankra, tulajdonképpen mindenféle magánhitelnek végső támasztéka a közhitel igénybevétele volna. Inflációs időben ez így is van. A központi jegybank hitelnyújtása ugyanis ilyenkor együtt jár azzal, hogy a bankjegyek kényszerfolyamú, rossz papírpénzzé válnak. Előfordulhat azonban az is, hogy a bankok „hitelmerítő” tevékenységük közben nem folyamodhatnak a központi jegybankhoz, mert például a központi jegybank működése által leplezett, állami papírpénzkibocsátás nem történik. A „hitelmerítésből” ilyenkor nyújtott kölcsönök „tőkeképző” ereje ez esetben is csak hasonlóképpen érvényesül ahhoz, amit éppen leírtam. A nyújtott kölcsönből lehet házat építeni. De ha a hitelnyújtás a semmiből történt és később sem volt valami, már meglévőből fedezhető, azért a felépült ház állani fog. Árát azonban azok fogják megfizetni, akiknek nem sikerült követeléseiket a hitelnyújtással szemben idején realizálni. Ezek egyaránt lehetnek a ház építése körül közvetlenül érdekeltek, valamint azok, akik a bank üzletei körül vannak közvetlenül érdekelve.

Az inflációs hitel tőketermelő voltának magyarázatára a bírálat tárgyát tevő elméletnek egy, a tőke keletkezését megfejtő, céljainak megfelelő magyarázatára van szüksége. A magyarázat, amit e tekintetben szerzőtől kaptunk, első pillanatra tetszetős, valójában azonban egészen téves. A termelésnek, ha nem közvetlenül állítja elő a jószágot, hanem kerülő utat választ és előbb termelőeszközt készít, a termelő folyamatnak ekként meghosszabbított időtartama alatt fenn kell magát tartania, és a termelőeszközt nem készíthet a semmiből. Mindenhez anyagi erő kell. Ez alakul át a termelés során tőkévé. A hitelnek éppen az a hivatása a termelés terén, hogy ezt az anyagi erőt, ha nincs meg, kölcsön útján biztosítsa a termelőnek. De a termelő a kölcsönbe kapott pénzzel a fenntartási eszközöket és az anyagot is csak a már meglévőből vásárolhatja meg és a kapott kölcsönt az általa létrehozott termékéből kell, hogy visszafizesse. A kapott kölcsön útján a kölcsönvevőnél nem jön létre új tőke, csak a már meglévő tőke eltolódása következik be. A sikeres termelés eredménye azután persze válhatik tőkévé, tőkésíthető. De ez a tőke már a hitel segítségével végrehajtott termelés eredménye és nem a hitelé. Egészen elemi hiba, mikor az író, csakhogy valami újat mondjon, megfeledkezik arról, hogy a termelőnek a termelés folyamata alatt valamiből élnie kell és hogy a munkája eszközét is valami meglévőből kell előállítania. Éppen ezért rossz a zsilippel elzárható tó vizéről vett példa is.

Nem áll meg, legalább mint új tőkeelmélet, az sem, amit a bírált magyarázat a tőke keletkezéséről tanít, mikor a tőkét nem a termelés eredményének, hanem a javak megoszlásában bekövetkező időbeli és személybeli eltolódások következményének mondja. Ebben a magyarázatban, azt hiszem, nem nehéz az ún. takarékossági vagy megtartóztatási, régi tőkeelmélet újabb formában való feltalálását látni. Ez az elmélet pedig, tudvalevőleg, csak egyik oldaláról, felszínesen világítja meg a tőke keletkezését, de azt nem mondja meg, hogy a takarékosság, az el nem fogyasztás útján felgyűlt javak miként keletkeztek. A régi elméletnek ez a hibája nincs kiküszöbölve ebből az új formájából sem. Azt csak mellékesen említem meg, hogy nincs azért immateriális tőkeelméletre szükség, hogy tudatára ébredjünk a ténynek, hogy a javak tőkei minősége nincsen már keletkezésükben megadva, hanem hogy a javak csak használatuk során, ennek minémiségétől függően, lesznek tőkévé. Sok jószág használható tőke gyanánt, de közvetlen fogyasztásra is. Ezt a materiális tőkeelmélet híve tudja és vallhatja is.

Védik az inflációs hitelelméleteket, a bírálat tárgyát tevőt is, azzal, hogy az ilyen hitel, ahol a hitel kínálkozásával szinte eléje szalad a termelésnek, különösen alkalmas, hogy a termelés, mely rendesen nincs termelőképességének végső fokáig kiterjesztve, jobban kiterjeszkedhessék.65 Ez igaz. Ezt a háború utáni, német gazdaságpolitikai tényekre való utalásunk is bizonyítja. De ezzel az újabb hitelelmélet védői semmi olyat nem mondanak, amit a régi, konzervatív hajlandóságú hitelmagyarázat is ne tanított volna. Ebben a tényben csak az a régi tétel nyer újabb igazolást, hogy a hitel alkalmas rá különösen, hogy a termelő lehetőségeket tevékenységre serkentse, mikor addig fel nem használt termelőeszközöket hoz a szolgálatára. De végső eredményben itt is mindig csak a termelés hozza létre a javakat. Hogy a bírált magyarázat szerint is a bankoknak szinte végtelennek képzelt hitelmerítő ereje honnan nyújt a közgazdaságnak termelőeszközöket, ha már nem nyúlhatunk kész javakra vissza, azt jól mutatja a Hahn-féle elméletnek az a kijelentése, hogy a bankok, mint egy kimeríthetetlen hiteltartalékra, a központi jegybankra, mindig számíthatnak. Ahol a jegybank ilyen hitelpolitikát folytat, ott eljutottunk az állam által eszközölt és a jegybank közvetítésével csak leplezett papírpénzkibocsátáshoz. Hogy pedig ennek segítségével miként termelődnek a javak, azt már láttuk.

A bírált és a hozzá hasonló elméletek közös sajátsága, hogy vizsgálódásaikban a közgazdaságnak egy elképzelt, készpénz nélküli állapotából indulnak ki. Nem hiszem, hogy teljes joggal. Igaz, hogy ma a forgalom minősége tekintetében már egészen más időket élünk, mint aminő a klasszikusok kora volt. De azért a forgalom alapja ma is a készpénz, és belátható időkig, hihetőleg, az is fog maradni. Ezért valótlanságot tanítanak a készpénz nélküli forgalomból kiinduló elméletek már alapfelfogásukban is. Könnyen érthető ekként, hogy, ha elméletükkel az élet magyarázatához érnek, az elmélet nem lesz kielégítő. Említettem, hogy a bírált magyarázat elsődleges és másodlagos bankokat különböztet meg a közönséggel szemben játszott szerepük szempontjából. Tegyük fel, hogy ez a megkülönböztetés és az a magyarázat, melyen a bankok szerepét illetőleg felépül, megáll. A szerepkör ilyetén megosztása azonban nyilvánvalóan csak készpénzzel rendelkező gazdasági állapot mellett lehetséges, az elmélet alapjára helyezkedve is. Készpénz nélküli gazdálkodás esetén tulajdonképpen minden bank vég nélkül meríthetne hitelt és így a kétféle bank szerinti megkülönböztetés feleslegessé, az elméleti magyarázat az elmélet szempontjából is tarthatatlanná válik.

Nem nehéz megállapítani, hogy mi viszi ezeket az újabb bank- és hitelelméleti írókat a fellegekben járó hitelelméletek felé. A hitelnek a gazdasági életben ma tényleg sokkal nagyobb szerepe van, mint régebben volt. A hitel ma sokkal többféle formában is szerepel. Ez az előtérbe tolulás, ez a sokféle szerepforma kápráztatja el a vizsgálódók szemét. Új lényeget keresnek az új formák alatt. Holott a hitel szerepe lényegileg ma is csak ugyanaz, ami régen volt és ami mindig leszen, ha megszaporodott formák alatt is.

És még van egy mozzanat, mely talán az említettnél is erősebben hatott az új elméletek kialakulására. Ezek az elméletek, legalább jórészt, a háborús idők gazdaságpolitikai mentalitásának eredményei. A bírálat tárgyává tett gondolatmenet szerzője is, a gyakorlat embere, a bankigazgató, elméletet faragott magának ahhoz a gyakorlathoz, melyet a háborús idők alatt tapasztalt és bankjában, valószínűleg, maga is végzett. Legjobban bizonyítja ezt, amit a bankok hitelmerítéséről és hitelnyújtásának természetéről mond. Az inflációs időben tényleg hasonló lehetett a hitelnyújtás ahhoz, amit az író állít. De még az akkori viszonyok közt is legalábbis merész újítás, amit elsődleges és másodlagos bankjainak szerepéről tanít. Nehéz komolyan venni egy olyan elméletet, mely azt mondja, hogy, teszem, az Abonyi Takarékpénztár hitelnyújtásához, váltóleszámítolásaihoz fog igazodni a Kereskedelmi Bank vagy a Hitelbank hitelpolitikája. Ez csak akkor volna így, ha a kis, vidéki takarékpénztár adna hitelt a nagy fővárosi banknak és nem megfordítva. Láttuk, hogy MacLeod hitelelmélete tényleg azt tanította, hogy tulajdonképpen az adós a hitelező a kölcsönügyletnél. Hahn elmélete méltóan csatlakozik skót elődjének kétes értékű tanításaihoz.

Mikor ilyen mereven foglalok állást a MacLeod-Hahn-féle hitelelmélettel szemben, nem akarok abba az egyoldalúságba esni, mintha lehetetlennek tartanám, hogy a közönséggel közvetlenül szemben álló bankok, szerzőnk ún. elsődleges bankjai, üzletfeleiknek fedezetlen hitelt ne nyújthatnának. A fedezetlenséget itt most különösen a bank szempontjából tekintve. Ha a bankok saját erejükön felül nyújtanak hitelt, ezt csak azért teszik, mert számítanak rá, hogy idejekorán fedezhetik magukat. Amint a bankok tényleg abban az irányban is érnek el üzleti sikereket, amelyben a banktechnika elvi alapszabálya alól, hogy ti. passzív és aktív üzleteiknek mindig egyensúlyban kell lenniük, átmenetileg emancipálni tudják magukat. Ha a bank idejekorán fedezheti magát, helyreáll az egyensúly. Ha azonban ez nem következik be, a bank fizetési zavarba jut, összeomlik. Lehet, hogy afölötte álló hitelforrásokhoz ilyenkor is segítenek rajta, de ez mégis mindig csak kivételes eset. Arra hitelpolitikát alapítani és arra hitelelméletet építeni, hogy az ész nélkül hitelt nyújtók mindig támasztékot fognak találni afölöttük álló hitelforrásokban, nem lehet. Ez az infláció igazolása volna. Ezt pedig MacLeod és Hahn sem akarják előidézni. Érthetetlen, hogy nem veszik észre, hogy hitelelméletük ide vezet.

Szinte fölöslegesnek látszik, hogy a komoly közgazdaságtan ilyen tarthatatlan hitelelmélettel behatóan foglalkozzék. Pedig nem így áll a dolog. Az immateriális, különösen a tőkében fizető erőt látó tőkeelméletekkel és a nominalista pénzelméletekkel karöltve, a bizalomból, a levegőből magyarázó hitelelmélet ma nagy népszerűségnek örvend. Képviselőik, akárcsak a képzőművészetekben, vagy az irodalomban az újabb, túlzó irányzatok képviselői a régibb felfogás híveire, szuverén megvetéssel tekintenek le azokra, akik a régi elvek mellett kitartanak, az ósdiakra, a maradiakra, akik tehetségtelenségüknél fogva az ő immateriális szárnyalásukat nem képesek megérteni. A Handwörterbuch der Staatswissenschaften című, nagy, német munka most megjelenő, negyedik kiadásában a „Hitel” című cikket éppen azzal a Hahn-nal íratták meg, akinek elméletét ismertettem.66 Holott a harmadik kiadásban ezt a témát még a kiváló Lexis tárgyalta a klasszikusok tanításaira támaszkodó felfogásával.67 Gyenge vigasz azok számára, akik a különben kitűnő kézikönyv nagy jelentőségét tudományunkban ismerik, hogy Hahn cikkében a klasszikusok nagy érdemeit is elismeri a hitelelmélet terén és hogy tanítása ott talán egy árnyalattal enyhébb formában jelenik meg, mint egyéb munkáiban.

Nézetem szerint a közgazdaságtannak, mint a tőke- és pénzelmélet terén is, úgy mindenesetre és határozottan a hitelelmélet terén legközelebbi és sürgős feladata nem új elméleteket felállítani, hanem a régi igazságokra támaszkodva a téves, új elméleteket kiirtani. Ennek a célnak akartam, néhány, még másutt nem említett szempont kiemelésével, ebben a dolgozatban is szolgálni.

A növekvő hozadékképesség törvénye mezőgazdasági üzemekben is érvényesülhet, annak ellenére, hogy a mezőgazdaság vezető, termelőtényezője a föld termő ereje, ezt pedig, tudvalevőleg, a csökkenő hozadékképesség törvénye jellemzi. Ennek az az oka, hogy mezőgazdasági üzemekben is szerepel a tőke termelőtényező gyanánt. A növekvő hozadékképesség törvénye itt éppen az alkalmazott tőke nyomatékának erejével érvényesül; tehát nem nagy mértékben, mert ennek a termelőtényezőnek a szerepe a földével szemben a mezőgazdasági üzemben igen korlátolt. Az elmélet nem úgy magyarázza a növekvő hozadékképesség törvényét, amint azt a szövegben röviden adtam. Legalább nem így Marshall, akinek a közgazdaságtan a törvény kifejtése körül, azt hiszem, még ma is legtöbbet köszön. (Principles of Economics. Vol. I. 4. kiadás, 1898. Különösen IV. könyv, 13. fejezet. 393—400. ll., de egyebütt is.) Nem magyarázza úgy tanítványa és utóda, Pigou, sem. (The Economics of Welfare. 2. kiadás, 1924. Különösen II. rész 10. fejezet: Diminishing and increasing Returns, de egyebütt is.) Mindketten a törvény érvényesülésének különböző lehetőségi alkalmait vizsgálják a termelésnél szereplő tényezőre, a termelés körülményeire, a különböző, előállított termékekre is tekintettel. Nézetem szerint az ilyen fejtegetések nem oldják meg alapjában a kérdést. Azt kellene elsősorban vizsgálni, hogy tisztán technikai tünemény, ennyiben tehát elemi gazdasági jelenség-e ez a törvény, avagy olyan tünemény-e, melynek alakulása a piaci értékesítés lehetőségeitől is függ. Más szóval, már a hozadéknál is, avagy csak a jövedelemnél érvényesül-e. Az eddigi kutatások, úgy látom, ezt a különböztetést nem tették meg, vagy legalábbis, nem voltak rá kellőképpen tekintettel. Pedig attól, hogy erre a kérdésre milyen feleletet kapunk, függ jórészt, hogy a tőkének a szövegben adott fogalma megáll-e. Egy külön tanulmányban ezzel közelebbről szándékozom foglalkozni. ↩

Theoretische Sozialökonomie, 1918. — Die Gesammtmasse der materiellen Güter des Produktionsprocesses mit Ausnahme des Grund und Bodens, bildet das Realkapital der Wirtschaft. 25. l. — Das Realkapital ist eine abszolúte Kategorie jeder Wirtschaftsordnung und ist demnach ebensowohl in älteren Wirtschaftsformen, wie in der modernen vorhanden gewesen. Vom Kapital in dem hier bestimmten Sinne kann man aber mit Recht behaupten, dass es eine spezielle Erscheinung der Geldwirtschaft ist. 45. l. (Az utóbbi helyen ti. a tőkéről, mint jövedelembiztosító tényezőről beszél.) ↩

1.

A következőkben a takarékosság, illetve a takarékoskodás szerepét vizsgáljuk a tőkeképződésnél.1

Tőkéről szólva, itt, természetesen, a tőke termeléstani fogalma és nem vagyonjogi értelme kerül előtérbe. Hiszen a kérdés is, amellyel foglalkozni kívánunk, a tőke termelőtényezői szerepével kapcsolatban bír jelentőséggel. Tárgyunk ugyanis a konjunktúraalakulás problémájával függ szorosan össze. Márpedig ebből a szempontból — bármennyire érdekes tünemény legyen is különben a vagyonképződés menete — nem ez a fontos, hanem egyebeken kívül főleg az, hogy miként növekszik vagy miként fogy a társadalomban a munka anyagának és eszközeinek, tehát a tőkejavaknak, vagyis a termelés tőkeelemeinek a mennyisége. A termelőtényező értelmében vett tőke képződésének az eredménye pedig éppen ebben tükröződik vissza. A mondandókkal azért, legalább a tőkemagyarázat szempontjából, a tőke vagyonjogi értelmezésének a híve is egyetérthet; hiszen, magántulajdont feltételezve, a termelőtényezőként szereplő tőke mindig vagyontárgy is, illetve sajátos formát öltött vásárlóerő gyanánt is érvényesül.

Ha fölöslegessé válik is ekként, hogy a tőke termeléstani fogalmát és vagyonjogi értelmét egymással közelebbről szembeállítsuk, a tőke viszonyát a pénzhez, éppen kérdésünk konjunktúraelméleti vonatkozásainál fogva, előzetesen mégis tisztázni kell. A pénz ugyanis mint általános forgalmi eszköz a tőkejavak forgalmát is közvetíti, mint általános fizetőeszköz pedig tőkejavak vásárlására is képesít, végül mint vagyongyűjtő arra is alkalmas, hogy tőkeenergiát raktározzunk fel benne. Az összegyűjtött vásárlóerő ekként termeléstani szempontból értelmezett tőkeerőt is képvisel. Ez az oka, hogy a közfelfogás pongyola szóhasználata ma is ragaszkodhatik régi szokásához, mellyel nem tesz különbséget termelőtőke és pénztőke között. A közfelfogás szerint a tőke mindig és kizárólag pénz. Ezt nekünk is annál inkább figyelembe kell venni, mert, formailag legalább, mindig pénzt takarítunk meg, mikor takarékoskodunk.

De éppen így figyelembe kell venni azt is, hogy amikor a szerzett pénz egy részét félretesszük, jövedelmünkből takarékoskodunk. A jövedelem pedig, akár a fundált, akár a nem fundált, akár az eredeti, akár a származékos, mindig egyaránt jószágelőállítás, tehát termelés eredménye. Sőt termelés eredményéből hasítja ki a maga részét, több-kevesebb ügyességgel, a közönségesen úgynevezett konjunkturális jövedelem is, mihelyt ez a jövedelem akárminő formában mint vásárlóerő tud fellépni, és így realizálódik.2 Termelés nélkül, végsőfokon, nincs jövedelemképződés, és éppen ezért nem létezhetik takarékoskodás sem. Ezt azonban nemcsak a tőkeképződés ama lehetőségei kapcsán kell hangsúlyozni, melyeket a konjunkturális jövedelem nyújt, hanem hangsúlyozni kell ezt különösen azzal a felfogással szemben is, mely a tőkét közvetlenül a takarékoskodásból akarja eredtetni. Erre megvan a hajlandóság.3 Pedig a takarékoskodás sem tud tőkét létrehozni termelés nélkül.

2.

A jószágmennyiségnek a termelés folytán előállott az a szaporulata, mely nem fogyasztódik el közvetlenül, a gazdasági életnek egy sajátos, több részre bontható folyamata során válik tőkévé. A folyamatnak ezek a részei: a takarékoskodás, a tőkésítés és a befektetés. A tőkésítés azt jelenti, hogy a megtakarított pénzt közelebb hozom egy fokkal a tőke termelőtényezői formájához, oda teszem, ahol a még pénz formájában levő tőke közgazdasági hivatását mint pénz tovább teljesítheti, mint termelőeszközt jelentő tőke pedig elkezdheti teljesíteni. Szóval, oda viszem, ahol a vállalkozók tőkéket keresnek vállalkozásaikhoz. Befektetés alatt pedig a megtakarított értékeknek termelőjavakká való átalakítását és e javaknak termelésre fordítását értjük. A folyamatnak ez a második és harmadik része itt tulajdonképpen kívül esik vizsgálódásunk körén. Csak annyiban szólunk róluk, amennyiben ez annak a szerepnek a megértéséhez szükséges, amelyet a takarékoskodás a tőkeképződésnél játszik.4 A folyamat első része, a takarékoskodás, a gyűjtés, melyről itt közelebbről akarunk szólni, és amely egymagában, tehát az őt szükségképpen megelőző termelés nélkül a tőkeképződés szempontjából semmit sem, az őt követő tőkésítés és befektetés nélkül pedig csak féldolgot jelent.

3.

Ha az, akinek jövedelme van, nem költi el egészen a jövedelmét, hanem annak egy részét félreteszi, úgy takarékoskodik. A takarékoskodásnak az a lényege, hogy hatása alatt a fogyasztás a jövőre tekintettel visszaszorul. A takarékoskodó a jelen szükségleteit bizonyos fokig alárendeli a jövő valószínű és előrelátható szükségleteinek. A takarékoskodással az ember tehát nem mond le végérvényesen a javak élvezéséről, hanem azoknak, helyesebben azok egy részének az élvezését a maga, illetve utódai javára egy későbbi időre csak elhalasztja. Hogy így járunk el, az magától értetődő következménye testi és lelki tulajdonságainknak, és ennyiben természetes kísérőjelensége a magántulajdon rendjén felépülő, tehát a jövedelem fogalmát ismerő társadalom gazdasági életének.

Csak akkor takarékoskodunk, ha meg vagyunk róla győződve, hogy a jogrend biztosítja nekünk, illetve utódainknak a megtakarított majdani élvezetét. Ha ez a biztonság hiányzik, vagy, ami ezzel gazdasági szempontból egyet jelent, mihelyt a takarékoskodás legtermészetesebb eszközének, a pénznek, értékállandóságában nem lehet bízni, a takarékosságra késztető hajlam is mindjárt kevésbé erősen érvényesül.

Az embert lelki és testi tulajdonságai késztetik rá, hogy takarékoskodjék. A dolgozó ember arra gondol, hogy holnap beteg lehet; a javakorabeli biztosan tudja, hogy aggkorában már nem fog dolgozhatni; aki családot alapított, gyermekei jövőjéről kíván gondoskodni. A takarékoskodó, ritkább esetektől eltekintve, mindig e főcélok egyike vagy másika vagy mindhárma érdekében takarékoskodik, mihelyt számíthat rá, hogy amit megtakarított, nem pusztul el, hanem megmarad neki, illetve utódainak.

4.

Érdemes a takarékoskodás e főcéljait közelebbről is szemügyre venni. A takarékoskodás ugyanis céltűzéseiben nagyon különböző aszerint, hogy miként ítéli meg a takarékoskodó a jelennel szemben a jövőt, mit tekint a jövő legfontosabb szükségletének, miként vélekedik mai gazdasági erejéről, illetve arról, hogy mennyiről mondhat le a rendelkezésére álló javakból a jövő élvezetei érdekében. A legszerényebb cél, melyet a takarékoskodó a jövő szükséglete gyanánt maga elé tűzhet, az öregkor gondjaitól való szabadulás. Ezzel szemben a vagyongyűjtés a takarékoskodásnak legmerészebb és legmagasabb célja. A takarékoskodó az előbbi célnak életjáradékbiztosítással, illetve családjára tekintettel, halálesetre szóló életbiztosítással, vagy esetleg családi ház építésével hódol. Az utóbbi célnak munkával és megint munkával tesz eleget, amely munkának a jutalmát pénzben kapja meg. Itt, természetesen, inkább magasabbrendű és éppen ezért nagyobb jövedelmet is biztosító munkára gondolunk. A munkáért kapott pénz, illetve helyesebben ennek a megtakarítható része aztán rövidebb lejáratú gyümölcsöző elhelyezésekbe (pl. takarékpénztári betét) kerül, hogy innen majd állandóbb jellegű befektetésekbe jusson el, illetve esetleg jövedelmező ingatlan alakját öltse magára. Az ilyen jövedelmező vagyon aztán, ha a tőkésítés tovább folyhat, magamagát szaporítja.

A takarékoskodásnak különösebb, részleges céljai legtöbbször, de nem mindig, az emberi természetből folyó e fő takarékoskodási célok egyikének vagy másikának a szolgálatában állanak. Így például takarékoskodhatunk egy ideig azért, hogy egy bizonyos idő múlva valamely kellemes szórakozás lehetőségét biztosítsuk. Vagy pénzt gyűjthetünk utazásra, amelyre megint tanulmány vagy esetleg egészségünk ápolása céljából van szükségünk. A takarékoskodásnak ezekben az eseteiben nem nehéz észrevenni az említett főcéloknak való hódolást. Ismerünk azonban másféle takarékoskodást is. A szenvedélyes műgyűjtő is takarékoskodik, mikor inkább sok más élvezetről lemond, csakhogy gyűjteményét tökéletesíthesse. Az ő esetében a jelen áldozatai és a jövő élvezetei között az egyensúly, legalább az ő érzése szerint, még mindig csak a mások felfogása szerint inkább szükséges élvezetekről való további lemondással lesz helyreállítható. A zsugori vagy a koldus, akinek szalmazsákjában halála után vagyont találnak elrejtve, a takarékossági hajlam beteges túltengésének az áldozata. Példájuk azt bizonyítja, hogy a takarékoskodás sem hagyhatja figyelmen kívül a gazdaságosság elvét. Viszont az alacsony terményárak idején takarékoskodó, takarékosan élő földbirtokos életmódja arra figyelmeztet, hogy van a takarékosságnak olyan esete is, amikor a takarékoskodó semmit sem tesz félre, és a jövő érdekében mégis nagyobb áldozatot hoz, mint sok vagyongyűjtő. Ő lecsökkenti fogyasztását, hogy adósságba ne keveredjék, hogy földjét megtarthassa. Lemond a jelen élvezeteiről, hogy a jövőben is rendelkezzék ő, illetve családja a megélhetésük régi forrásával. Ebben az esetben a takarékoskodás célja majdnem olyan, mint a vagyongyűjtés, a különben pusztuló vagyont segít megmenteni.5

A takarékoskodásnak azonban az egyén magángazdasági érdekein túlmenő, más rendeltetése is van. Ez a közgazdasági cél, mely azt kívánja, hogy a takarékoskodással a társadalom tőkemennyiségét szaporítsuk. A takarékoskodó, ha helyesen illeszkedik bele a tőkegyűjtés társadalmi folyamatába, ennek a célnak önkéntelenül szolgál.

5.

Az előző pontban említett példák azt is mutatják, hogy a takarékoskodás nem segíti elő minden esetben a tőkeképződést, tehát hogy nem szolgál mindig és feltétlenül közgazdasági rendeltetésének. Ha a munkájából élő vagyontalan ember öregkoráról például nem életjáradékbiztosítással gondoskodik, vagy nem viszi pénzét a takarékpénztárba, hanem azt, amit megtakarított, otthon összegyűjtve elzárja, mert jobban bízik az asztalfiókban vagy a szalmazsákban, mint a takarékpénztárban, takarékoskodás történik ugyan, de tőkeképződés nincs. Megtörténhetik az is, hogy az emberek, a pénz elértéktelenedésétől tartva, mikor mégis takarékoskodni kívánnak, aranyat gyűjtenek. Ebben az esetben is halmozódik fel ingó vagyon, még hozzá kétségtelenül biztosabb formában, mint az előző esetben, de azért tőkeképződés ilyenkor sem következik be. A kisember életbiztosítása vagy takarékpénztári betétje, a nagyobbnak tényleges bankbetétei vagy értékpapírvásárlásai tőkésítés, illetve már tőkebefektetés jellegével bírnak. De aki például földet vásárol megtakarított pénzén, legyen a vásárolt földbirtok akár kicsiny, akár nagy, nem szaporítja a társadalom tőkekészségét, ha a földvásárlással a maga számára jövedelmező, bár nagyon ingadozó jövedelmet nyújtó, de mindenesetre olyan módon fektette is be a pénzét, mely vagyonának megmaradását még leginkább biztosítja. Hogy kis családi ház vagy lakásokat magában foglaló bérház építésével növekszik-e a társadalom tőkeállománya, különbözőképpen ítélhető meg.6 A lakóházak, akár a családi házak, akár a bérházak, igen fontos létesítmények a társadalom szükségleteinek kielégítése szempontjából. De ha nem tekintjük is őket tőkének, további tőkeképződésnek különösen a bérházak éppen úgy forrásaivá válhatnak, mint a földvagyon. Ha ugyanis az ezekből a jövedelmet nyújtó vagyontárgyakból folyó jövedelmet az ingatlan tulajdonosa nem éli fel, hanem ezekből a vagyontárgyakból eredő jövedelmét vagy ennek legalább egy részét bankban tovább gyümölcsözteti, tehát ha megtakarít, és lehetővé teszi, hogy befektetés történjék, úgy már a mondott, tőkeképződést egyáltalán nem, vagy nem egészen bizonyosan jelentett vagyontárgyak birtoka is elő fogja mozdítani a vállalkozás céljaira rendelkezésre álló tőke képződését.

6.

A takarékoskodás lényeges vonása az önkéntes elhatározás. Csak akkor takarékoskodom, ha a magam jószántából mondok le a jövő kedvéért a jelen bizonyos élvezeteiről. A takarékoskodó maga határozza el magát a takarékoskodásra, és azt is ő választja meg, hogy ezt milyen formában tegye.

De nem feltétlenül bizonyos, hogy az embert a takarékoskodással kapcsolatos ítéleteiben helyes szempontok vezérlik-e, és az sem bizonyos, hogy a takarékoskodni kívánó majd azt a módját választja-e a takarékoskodásnak, mely a maga, de egyben a társadalom szempontjából is a legelőnyösebb, és még kevésbé van biztosítva az, hogy a takarékoskodásnak ama módja folytán, melyet az egyén esetleg választ, fog-e tőke keletkezni. Éppen ezért a beavatkozásra hajlamos állam a takarékoskodás irányítását is kezébe veheti, sőt ki is kényszeríthet alattvalóinál bizonyos formájú lemondást a jelen élvezeteiről a jövő biztosítása érdekében. Különösen a kisember takarékoskodásával kapcsolatban merülhet fel több-kevesebb joggal a kérdés, hogy nincs-e az állam csakugyan arra hivatva, hogy a takarékoskodást és így a tőkeképződést is irányítsa, szabályozza és esetleg ki is kényszerítse.

A liberális állam legfeljebb jóakaratú figyelmeztetéssel hívja be az összegyűjtött filléreket a harisnyákból a magánvállalkozás bankjaiba és takarékpénztáraiba. De már ez az állam is tovább megy egy lépéssel, mikor például az állami postaintézet hivatali hálózatát használja fel arra, hogy sok fiókkal rendelkező, a legkisebb emberhez is közel férkőző, filléreket gyűjtő, állami takarékpénztárt létesítsen a postatakarékpénztári intézmény formájában. A beavatkozó állam pedig már a kényszer elvét is alkalmazza ezen a téren, mikor azt a rendszert, melyet nyugdíjjárulékok formájában saját alkalmazottaival szemben már a liberális állam is kénytelen volt érvényesíteni, a társadalmi biztosítás képében, mégpedig közelebbről az aggkori biztosítás formájában, a testi munkából élőkre, de esetleg a szellemi munkásoknak kisebb anyagi erővel rendelkező rétegeire is kiterjeszti.

Mikor az állam nyugdíjjárulékot szed a fizetések után, mikor az alkalmazottaktól megköveteli, hogy nyugdíjpénztárakba befizetéseket eszközöljenek, mikor a munkásbiztosítás kötelezettségét széles körre kiterjeszti, ugyanaz a cél vezérli, melyet az egyes ember követ, mikor öregkorára pénzt tesz félre. De míg a magánember takarékoskodó cselekedeteinél hiányzik a kényszer mozzanata, addig az állam itt kényszert alkalmaz. A nagy összefoglaltságon és az ebből folyó további következményeken kívül főleg ez a kényszerítő elem a különbség az ilyen és a tulajdonképpeni takarékoskodás között. De ennek a kényszernek oka van. Az állam csak így tudja elérni azt, hogy széles rétegek öregkoráról gondoskodás történjék, és hogy azok, akik nem voltak eléggé előrelátók, akik nem takarékoskodtak, vagy nem szerencsés formában tették ezt, valamint hogy különösen azok, akik jövedelmeik alacsony voltánál fogva nem takarékoskodhattak, öregkorukra ne maradjanak kenyér nélkül, és ne szoruljanak a jótékonyság támogatására, illetőleg hogy ne ő, az állam legyen kénytelen ezeket öregkorukban közvetlenül eltartani.7

7.

Ha a takarékoskodással kapcsolatban az államról beszélünk, akaratlanul is elénk kerül az állami igazgatás észszerűbb és éppen ezért olcsóbb berendezésének a gondolata. Míg a társadalmi biztosítással és a nyugdíjjárulékok szedésével az állam a magánember sokszor hiányzó takarékoskodását igyekszik pótolni, és ezzel a maga szempontjából közvetve takarékoskodik, mert így majd nem kell neki az elaggott munkaképteleneket eltartani, addig az úgynevezett racionalizálással közvetlenül igyekszik takarékoskodni, amikor igazgatásának a költségeit iparkodik csökkenteni. A társadalomnak ebből a közszükségletek csökkenése, és ekként az adótehernek is bekövetkezhető apadása folytán volna haszna. Tőkeképződés szempontjából ennek az állami takarékoskodásnak éppen csak ebben az utóbbi összefüggésben van jelentősége. De ez a jelentőség igen nagy lehet. Ha ugyanis kisebb az adóteher, a vállalkozók és egyáltalán a magángazdaságok többet takaríthatnak meg jövedelmeikből, és így többet is tőkésíthetnek.

8.

Az állami kiadásoknak takarékosság útján való csökkentése következtében azonban még úgy is történhetik tőkeképződés, hogy az állam kiadásainak a csökkenése ellenére sem apasztja kényszerített közbevételeinek a mértékét, hanem ezeknek a fölöslegét félreteszi, és az így egybegyűlt, mondjuk, megtakarított összegeket aztán tőkésítve a köz javára befekteti. Különben nem is szükséges, hogy az ilyen adóbefektetést az állami kiadások csökkentése előzze meg. Lehet, hogy az állam nem csökkenti egyéb kiadásait, hanem az adókat emeli, éspedig éppen azért, hogy az ezekből eredő bevétel egy részét tőkésítse és befektesse.

A liberális állam, amely úgy pénzügyi, mint általános közgazdasági politikájában azt az elvet vallja, hogy a pénz sehol sincs olyan jó helyen, mint az adózó zsebében, ezt az eljárást nem helyeselné. Az a beavatkozó állam azonban, mely szilárd elhatározással fejleszti a gazdasági életet az államkapitalizmus irányába, gazdaságpolitikájának alapjává azt a meggyőződését teszi, hogy ő mindenhez ért, és hogy mindent ő tud legjobban. Különösen a szocializáló állam gondolkozik így. Ez a termelést nagy mértékben magához ragadja, és hogy ezt minél jobban tehesse, lehetőleg tőkésít az adózók terhére.8

Magántulajdoni rend esetén, vagy legalábbis akkor, midőn még az állam nem írta kifejezetten az államkapitalizmus jelszavát a zászlójára, egészen felforgatott gazdasági viszonyok jele, vagy az ország rendkívüli gazdasági gyengeségének a bizonyítéka, ha a magángazdaságok is elismerik az államnak azt a képességét, hogy mindent jobban tud, mint az egyesek, ha egyedül benne bízva, ölbe tett kézzel mindent az államtól várnak, sőt ha esetleg még azt is szívesen veszik, hogy az állam helyettük gazdaságilag vállalkozik. Pedig a régi állítás mindig igaz marad: az állam, nagyon is érthető okoknál fogva, rossz mezőgazda, rossz iparos és rossz kereskedő. Hasonló okok következtében arra sincs hivatva, hogy tőkésítés céljából takarékoskodjék. Mikor az állam „befektet”, rendesen nem a jelen szükségleteiről mond le a jövő szükségleteinek a kedvéért, hanem mindig a jelen kedvéért hoz létre olyan létesítményeket, amelyeknek, legalább az ő elgondolása szerint, majd a jövő is hasznát fogja látni. Az állam már csak azért sem takarékoskodhatik, mert nincsenek egyéni szükségletérzetei, a szükségleteket nem tudja úgy mérlegelni, mint az egyes ember. Személyiségét ugyan emberek képviselik, de mikor ezek befektetéseket létesítenek, sokkal inkább „alkotni” akarnak, semmint tőkésíteni. A háború utáni gazdasági élet bőven nyújt példákat helytelen irányú állami befektetésekre. Ezt mondván, nem olyan közintézményekre gondolunk, amelyek fölöslegesek voltak és költségekkel nem számító módon létesültek, hanem olyan alkotásokra célzunk, amelyekkel a háború utáni állam tulajdonképpen gazdasági vállalkozásokba bocsátkozott. Ha az ilyen vállalat, mely közpénzekből létesült, nem jövedelmez, a beléje fektetett pénz nem megtakarítás, még kevésbé tőkésítés, hanem mindennek éppen az ellenkezője, vagyonpusztítás és tőkeképződés megakadályozása.9

Az állami megtakarítások és befektetések kérdése különben, más formában, régóta ismeretes probléma. Bizonyos kiadások esetén a liberális államnak is fejtörést okozott, hogy ezeket adókból vagy inkább kölcsönökből fedezze-e. Ha az állam olyan kiadásokat, amelyeknek hasznát a jövő nemzedékek is érzik, kölcsön helyett adókból fedez, szóval, ha jövedelmező befektetésre adóbevételt fordít, úgy tőkésít, de természetesen csak az adó tőkésítés tágabb értelmében. Amikor igazán jövedelmező vagy legalább biztosan jövedelmezőnek ígérkező befektetésről van szó, akkor az állam, legalább rendes körülmények között, könnyen kap kölcsönt az ilyen kiadás megtételére, és nem szorul arra az áltakarékosságra, hogy adóbevételből tőkésítsen.

9.

Arról, hogy az állam a társadalom helyett a köz javára takarékoskodjék, a szó szoros értelmében tulajdonképpen csak az eszményien tiszta kommunizmus állapotában lehet beszélni. Ilyenkor az állam vezeti az egész termelést, és az állam osztja ki a fogyasztanivalót az egyeseknek, akiknek azt, amit kaptak, el is kell fogyasztaniuk. Az ilyen államban az államhatalom őrködnék afölött, hogy a termelés a fogyasztással összhangban maradjon. Eközben az állam a termelt javak egy részét tőkeképzésre fordítaná, mert arról is gondoskodni volna kénytelen, hogy az általa vezetett termelés pusztuló termelőeszközei időről időre mindig újakkal pótoltassanak, és hogy a termelés a maga anyagának és eszközeinek ahhoz a gyarapodásához is hozzájusson, mely, a társadalom növekedését feltételezve, szükségessé válnék. A mai állam ezzel szemben ki hagyja fejlődni a magángazdaságnál a tőkeképződés feltételeit; kifejlődésük után azonban ezeket kisebb vagy nagyobb mértékben magához vonja. Kisebb vagy nagyobb mértékben aszerint, amint ez a mai állam lassabban vagy gyorsabb ütemben halad a teljes államkapitalizmus felé. Ez az államkapitalizmus a szocializmus irányában tér el a tőkeképzésnek attól a szabad módjától, mely a bankok közvetítő tevékenységére van alapítva, és amelyet a gazdasági erők természetes összeműködésére számító, józanul liberális gazdaságpolitikai felfogás a tőkeképződés céljából a legjobbnak tart.

10.

El lehet azonban ettől a módozattól az ellenkező irányban is térni. Mikor nagy vállalatok saját magukat finanszírozzák, vagyis mikor megtakarításaikat saját vállalatukba fektetik be, a szélső individualizmus irányában térnek el a tőkeképződés terén attól az úttól, melyet éppen legtermészetesebbnek jeleztünk.10 Ezt az „autark” vállalati politikát körülbelül ugyanolyan okok hozzák létre, mint az országok mai autarkiás gazdaságpolitikai törekvéseit. A nagy vállalatok lehetőleg függetleníteni akarják magukat a bankok hitelpolitikájától, mely az ő megítélésük szerint helytelen, rájuk nézve hátrányos lehet, de esetenként könnyen fel is mondhatja a szolgálatot. Az az osztalékpolitika, melyet a részvénytársaságok újabban követnek, és amely kevésbé az osztalékok állandósítására, mint inkább arra törekszik, hogy állandóan lehetőleg alacsony osztalékok fizettessenek, az ilyen tőkegyűjtést megkönnyíti. De ugyanezt segíti az is elő, hogy az ipari élet terén a kombináció elvének alkalmazásával rendkívüli tőkeerőt képviselő nagy tőkeagglomerációk létesülnek, amelyeknél a növekvő hozadékképességnek a tőkét jellemző törvénye jelentős mértékben érvényesül, sőt szinte kitombolhatja magát. Vállalatok ilyen tőkésítő politikát különösen akkor űzhetnek nagy mértékben, ha termelőágukra jó konjunktúra jár. Az erősen egoista gondolat azonban a vállalatoknak depressziós időkben is tehet jó szolgálatokat.

A vállalatok takarékoskodásának ez a módja formailag mindenesetre inkább takarékoskodás, mint amelyet az állam kényszerít rá alattvalóira. Tényleg azonban a takarékoskodásnak ezt a formáját is a vállalat vezetősége kényszeríti rá a részvényesekre. De ha ezek tűrik a vállalat vezetőségének ezt az eljárását, az így végzett takarékoskodás végső eredményben mégis csak önkéntes marad. Mindennek ellenére a takarékoskodásnak és a befektetésnek ez a módja nem a legjobb fajtája a tőkeképzésnek. A magát finanszírozó vállalat könnyen túlbecsüli magát, és ilyenkor majd többet tőkésít a kelleténél. Az ilyen vállalat könnyen használ fel helytelen irányban tőkéket, amelyek aztán vele együtt pusztulnak el, ha a vállalat terjeszkedésének lehetősége tekintetében elszámította magát. Az olyan vállalat, amely nem érzi a kamatköltségek korlátozó hatását, a legérzékenyebb irányítót és a legpontosabb tanácsadót nélkülözi abban a tekintetben, hogy meddig terjesztheti ki termelését. Igaz, hogy a magamagát finanszírozó vállalatnak is számításba kell vennie a vállalatába befektetett saját tőke kamatozását; de e költségek számítása tekintetében távolról sincs oly szigorú ellenőrzés alatt, mint az a vállalat, mely hitelezőinek tartozik kamatot fizetni. Az a vállalat, amely nem érzi a rendes kamatfizetési kötelezettség súlyát, mintegy idegen test a gazdasági élet szervezetében.11

11.

A kapitalista termelőrend természetéből folyik, hogy a gazdasági élet egészségesebben alakulhat, ha önfinanszírozás helyett minden termelő-vállalat részese marad annak a nagy gazdasági és hitelszervezetnek, mely a gazdasági élet egészét átfogja. Ez a termelőrend alaptermészete szerint a gazdasági élet összeszövődöttségére számít, és annak automatikusan kiegyenlítő működésén épül fel. Ennek következtében megköveteli, hogy a tőkeképződés folyamatának különböző cselekményei személyileg is megoszoljanak különböző gazdasági alanyok között. Ez a természetes munkamegosztás azt kívánja, hogy a fogyasztó takarékoskodjék, hogy a bank tőkésítsen, és hogy a vállalkozó fektesse be, illetve fordítsa termelésre a fogyasztó által megtakarított és a bank által kezére bízott vagyoni erőt. Minél nagyobb a munkamegosztás a tőkeképződés folyamatában szereplő gazdasági alanyok között, annál nagyobb mérvű lehet a tőkeképződés, mert ilyenkor a legnagyobbak a tőkeképződés keretei, és mert, magától értetődőleg, ilyenkor töltődhetnek ki leginkább tartalommal is ezek a keretek. Ilyenkor a tőkeképződés folyamatában is mindenki csak azzal foglalkozik, amihez legjobban ért. A magángazdaság tud legjobban takarékoskodni; a bank tudja a takarékoskodás eredményét legjobban összegyűjteni, és ő tudja, emberi számítás szerint, legjobban megítélni azt, hogy kinek és mennyit hitelezzen; végül a vállalkozó tudja a maga különös tehetségével legjobban megtalálni az eredménnyel biztató termelés lehetőségeit. Eszményi állapot, mikor a köz nem gyűjt tőkéket a magángazdaság terhére, mikor az egyes gazdaság nem foglalkozik hitelnyújtással, és amikor a bank nem vállalkozik iparilag vagy kereskedelmileg, de, természetesen, nem vállalkozik mezőgazdaságilag sem.12

12.

A tőkeképződés során felmerülő szerepek között a takarékoskodóén kívül a tőkegyűjtőé, a bank szerepe a legérdekesebb. A bank, alapjában véve, a nála tényleg összegyűlt vásárlóerőből merít, mikor kölcsönt nyújt. Könnyen érthető azonban, hogy azok az összegek, amelyeket nála befizettek, és hogy azok, melyeket ő ad kölcsön, sohasem fedezhetik egymást pontosan. Magától értetődik, hogy a bank a hozzá befolyt összegeket nem hevertetheti tétlenül, várva a kedvező kihelyezési alkalomra, mert a tétlen hevertetéssel csak üzleti terheit növelné; hanem hogy minél előbb igyekszik, ha kell, megfelelő olcsó kamatkínálattal megbízható kölcsönvevőket találni. De éppen így magától értetődő az is, hogy a bank azokat a jó üzleteket sem fogja szívesen elszalasztani, amelyek éppen akkor kínálkoznak neki, amikor, mondjuk így, hitelezéseivel pillanatnyilag tulajdonképpen kimerítette kölcsönvételeit. Mikor a vállalkozás, melyre kölcsönt kérnek, különösen eredményesnek ígérkezik, illetve mikor a kölcsönt kérő vállalkozó különösen hitelképesnek látszik, a bank kölcsönnyújtásával szándékosan is meghaladhatja azt a mértéket, melyet be kellene tartania, ha csak a már készből adhatna kölcsönt. A bank ilyenkor még nem kész fizetőerőt ad át kölcsönként a hiteltkeresőnek. Mintegy előlegez neki, de ugyanekkor ő is előleggel él az egész társadalom gazdasági életének a terhére. Mindez pedig azért történhetik, mert fizetéseket nemcsak készpénzzel, hanem pénzhelyettesítő hiteleszközökkel, készpénzt kímélő fizetőmódozatokkal, vagy mint röviden mondani szokták, hitelpénzzel is le lehet bonyolítani. A bank ilyen kölcsönnyújtásaival a készpénz forgási sebességét fokozza, vagy, ami végeredményben ezzel egyet jelent, hitelpénzt alkot. Ez az utóbbi kifejezés jobban érvényre juttatja azt a tényt, hogy a bank ilyen eljárásával a társadalomnak rendelkezésére állott vásárlóerő megszaporodott. A bankot ebben a járulékos vásárlóerőt alkotó eljárásában csak egy köti: vigyáznia kell, hogy likviditását megőrizze.

A banknak ez a járulékos vásárlóerőt alkotó szerepe a tőkeképződés szempontjából is igen jelentős. Egy meglehetősen elterjedt nézet szerint a bank már a járulékos vásárlóerő alkotásával, a hitelpénz létesítésével is közvetlenül tőkét hoz létre. Ez az a nézet, mely a pénzt röviden egyjelentőségűnek veszi a tőkével, és ahol pénzt vagy egyáltalán vásárlóerőt bárminő formában lát, ott mindjárt tőkét is vél észrevenni. Már az 1. pontban szóltunk róla, hogy miért nem szerencsés a tőkét a pénzzel rövidesen azonosítani. Tényleg, a pénz, bár tőkelehetőséget képvisel, még nem tőke. Nem tőke a készpénz sem, és természetesen, még kevésbé tőke a hitelpénz. De ha a tőkésítés lehetőségére tekintettel röviden tőkének akarjuk nevezni a pénzt, — ez az a pénztőke, amelyről fentebb szóltunk — úgy a járulékos vásárlóerő formájában jelentkező pénzt mint tőkét is meg kell különböztetnünk a pénztőkétől. A járulékos vásárlóerő, mely a forgalomba kerül, ilyen értelemben véve is még csak fiktív tőke, és ilyen is marad mindaddig, amíg termelés eredményeként javakban nem realizálódik.

Hogy az ilyen fiktív tőkének mi köze van a takarékoskodáshoz, és hogy ezzel kapcsolatban minő szerepet játszhatik a konjunktúra-alakulás során, azt mindjárt látni fogjuk.13

13.

Mikor az állam pénzt szaporít, új járulékos vásárlóerőt szorít bele a forgalomba. Mihelyt ez a pénzszaporítás jelentősebb mérvet ölt, az árak is emelkednek. Ha a pénzáradat minden gazdaságot egyszerre és aránylagosan egyformán érne, úgy a pénzszaporításnak az árak egyenletes emelkedésén kívül más hatása nem volna. Az új pénzmennyiség azonban nem kerül egyszerre a gazdasági életbe és nem is oszlik meg arányosan a társadalom tagjai között. Akikhez korábban érkezik, vagy akiknek több jut belőle, azok immár hamarabb és többet fognak vásárolni tudni, mint azelőtt. Korábban és szívesebben is fognak vásárolni. Vásárló hajlandóságuk emelő hatással lesz az árakra, mégpedig fokozatosan növekedő módon, mert ők az emelkedett árakon is fognak vásárolni tudni.14 Viszont azok, akikhez a megnövekedett pénzmennyiség csak későbben, vagy egyáltalán nem is jut el, csak jóval később, vagy nem is fognak tudni annyit vásárolni, mint azelőtt. A fizetéséből élő hivatalnok például, akinek ki van mérve a háztartási költségvetése, az árak emelkedése idején mindjárt összébb kell hogy húzza magát, kevesebbet tud vásárolni, takarékoskodni lesz kénytelen. Az ilyen takarékoskodás is kényszerített, nem önkéntes, mert az, akinek a jövedelme nem nőtt arányosan az árak emelkedésével, éppen az immár magasabb árak következtében kénytelen így eljárni. De ha kényszerű is az ilyen takarékoskodás, mégis különbözik attól, melyet például kényszerítő jogi parancs vált ki. Minthogy ilyenkor a takarékoskodás a gazdasági élet egy jelenségének, az áralakulásnak, a további következménye, célszerű ezt a kényszerű takarékoskodást, megkülönböztetésül attól, amelyet az állam közvetlen jogi paranccsal kényszeríthet ránk, közvetett kényszerű takarékoskodásnak nevezni.

Ez a közvetett kényszerű takarékoskodás valójában éppen oly kevéssé takarékoskodás, mint ahogy nem ilyen az a kényszerű takarékoskodás sem, amelyet az állam kényszerít ki. A takarékoskodás egyik lényeges jellemzője, az önkéntesség, itt is hiányzik. De különben is, a kényszertakarékoskodó nem magának, hanem másoknak a javára „takarékoskodik”. Kénytelen eljárásából azoknak van hasznuk, akik a magasabb árakon is tudnak vásárolni, és annál inkább tudnak így is vásárolni, mert a kényszertakarékoskodóknak a piacról való elvonulása következtében számukra több vásárolható áru marad.

Ugyanaz, amit a nagy állami pénzszaporítás, a tulajdonképpeni infláció esetében szembeszökően tapasztalunk, a rendes menetű, állami inflációtól mentes gazdasági életben is előfordul, ha jóval kisebb méretekben és éppen ezért kevésbé észrevehetően is. Mikor a bankok olcsóbban kezdik mérni a hitelt, hogy üzleteiket növeljék, és amikor ebből a célból esetleg járulékos vásárlóerőt is hoznak forgalomba, ez a szaporított pénzmennyiség növelheti az árakat.15 Ilyenformán így is előállhat bizonyosfokú kényszerű takarékosság. Ennek következtében könnyen visszaszorul a fogyasztás, amivel karöltve pedig bekövetkezhetik a gazdasági élet átszerveződése a termelés kiterjesztése irányában. Fogyasztásiak helyett termelőjavak állítódhatnak elő ilyenkor nagyobb mennyiségben, amely eltolódás zavarokat keltő következményekkel járhat a gazdasági életben.

14.

A takarékoskodó, mikor nem fogyaszt, hanem félrerak, azzal veti meg a tőkeképződésnek az alapját, hogy amit ő megtakarított, azt a társadalom további termelésre használhatja fel. Hogy közelebbről minek a termelésére, az a vállalkozó és a hitelt nyújtó bank dolga. Közülök az első mintegy javaslatot terjeszt a bank, és ezen keresztül a gazdasági élet elé arra vonatkozólag, hogy mi látszik indokoltabbnak és ezért célszerűnek: termelőjavak előállítása, avagy a fogyasztási javak szaporítása-e. Amennyiben termelőjavak előállítását kívánná az új vállalkozás feladatkörébe vonni, ez a termelés alapjainak kiszélesítését jelentené, és mindenesetre arra mutatna, hogy a vállalkozó a gazdasági élet fellendülésére és ezzel majdani nagyobb fogyasztásra is számít. Mert végső eredményben az ilyen termelés is fogyasztási javak szaporítását célozza, de kerülő úton. A választott hosszabb és költségesebb termelő utat a vállalkozó javára az ilyen termelés nagyobb eredményessége jutalmazná. A kerülő utat pedig az tenné különösebben is lehetővé, hogy a fogyasztás takarékoskodik. Hiszen a vállalkozó éppen a takarékoskodás eredményét kéri a banktól kölcsön tervezett vállalkozása megkezdéséhez. A takarékoskodó fogyasztásnak pedig, így gondolkozhatik, a fogyasztási javak szaporítására most közvetlenül nincs vagy legalább kevésbé van szüksége. De okoskodhatik a vállalkozni kívánó másként is. Akkor sem lehet a gondolatsorában hibát találni, ha a konjunktúraalakulásnak ebben az időszakában is fokozott mértékben akar közvetlen fogyasztás céljára szolgáló javakat előállítani. Nem következés ugyanis, hogy a társadalomban tapasztalható takarékoskodás eredményeként az összes fogyasztási javak utáni keresletben apadás álljon be. A vállalkozó számíthat a takarékoskodás ellenére is bizonyos javak fogyasztásának az emelkedésére, és a vállalkozó éppen azt tekintheti ilyenkor legsajátosabb feladatának, hogy ezt a nemcsak hogy nem csökkenő, de esetleg még emelkedő szükségletet megállapítsa. Sőt az sincs kizárva, hogy a vállalkozó az előállítani szándékolt fogyasztási cikk tervezett előállításával még nem létező keresletet vél felkelthetni, új szükségleteket akar támasztani. Ebben az esetben is siker kísérheti vállalkozását, mert a takarékoskodás tényleg még nem jelenti az egész vonalon és minden fogyasztási cikkel szemben a fogyasztás visszahúzódását. Szóval, ezen az úton is beköszönthet a termelés eredményes kiterjesztése. Felvett esetünkben tehát, melyben a természetes takarékoskodás rendes ütemben halad, eléggé egyformán mutatkoznak úgy a termelő, mint a fogyasztási javak előállításához fűződő sikernek az eshetőségei. Afölött dönteni, hogy a vállalkozás már most melyik irányban haladjon, a hitelnyújtó szerv, a bank dolga. Ez ilyenkor, természetesen, elsősorban a maga üzleti érdeke szempontjából, a hitelt kereső jóságát vizsgálva határoz. De nem ártana, ha elhatározásánál az egész gazdasági élet jól mérlegelt érdekét is szem előtt tudná tartani.

Minket mindebből kettő érdekel. Először is, hogy felvett képünk mindkét esetében felfelé lendül a gazdasági élet. Másodszor, hogy ahhoz, amit mint bekövetkezendőt jelezhettünk, elegendő a vállalkozó munkája és a bank rendes keretek közt maradó segítsége. Szóval, járulékos vásárlóerőnek rendkívüli mértékben való alkotásanélkül is megindulhat a gazdasági élet nagyobb mozgalma, mely nemcsak a termelés elmélyítésével (fogyasztási javak szaporítása), de kiterjesztésével (termelőjavak előállítása) is járhat.

Ennek a lehetősége akkor is valószínűnek látszik, ha a tüneményt az árak alakulására kifejtett hatása szempontjából vizsgáljuk. A takarékoskodás folytán ugyanis ilyenkor valamennyire mindenesetre visszaszorul a fogyasztás, aminek következtében csökken a kereslet az áruk iránt is, és ennek folytán majd esnek az árak. De még ennél az árcsökkenésnél is, amelynek nem is kell általánosnak lennie, még határozottabban növekednek a takarékoskodás folytán a rendelkezésre álló pénztőkekészletek. Ennek következtében leszáll a kamat, a termelés olcsóbb lesz, a vállalkozás szélesebb körben indulhat meg. Hogy meg is fog indulni, az azért valószínű, mert a termelés a csökkent árszinten mutatkozó nagyobb vásárlóképességet majd erősebben igyekszik kihasználni, hogy a fokozottabb forgalom segítségével pótolja nyereségének azt a csökkenését, mely őt az árak valamelyes esése következtében érte. Természetesen, itt nem kell nagy árkülönbségekre gondolni, mint ahogy az egész folyamat is, amelyet leírtunk, nem egy nagy gazdasági válságból való kiemelkedésnek, hanem csak egy rendes, felfelé lendülő konjunktúrahullám megindulásának a képe. A természetes takarékoskodásnak nincs annyira defláló hatása, hogy emiatt a társadalom minden rétegében erősen meg kellene a vásárlóképességnek csökkennie. Aki takarékoskodik, az még vásárolhat; aki pedig nem takarékoskodik, az a takarékoskodó takarékoskodása következtében majd még többet fog vásárolni tudni.16

15.

Nem látszik tehát indokoltnak azoknak az álláspontja, akik szerint a gazdasági élet felfelé lendítő lökést csak a bankok inflációs hitelkiterjesztésétől nyerhetne, és hogy csak ez a nagyobb mérvű hitelkiterjesztés válthatna ki a gazdasági életben akkora kényszerű takarékosságot, mely az árakat eléggé le tudná nyomni ahhoz, hogy tőkeképződés álljon be. Az sem valószínű, amit ugyanez az álláspont hirdet, hogy jelentősebb adag járulékos hitel nélkül a gazdasági élet mindig csak a régi körben forogna, és hogy a termelés nem tudna kiemelkedni régi kereteiből. Eszerint a felfogás szerint mindaz a tőkekészség, amely a természetes takarékosság okozta tőkebőség következtében folytatható nagyobb mérvű termelés során előállhat, csak éppen arra elég, hogy a takarékoskodás folytán fogyasztás tekintetében hátrább szorult javak helyett más, de szintén csak fogyasztási javak állíttassanak elő. Ezt a nézetet az éppen előadottak értelmében semmivel sem látjuk indokolhatónak.17 Inkább úgy látszik, hogy a gazdasági élet rendes menetű hullámmozgásaközben a valódi takarékoskodás eredményeként egybegyűlő tőkehalmozódás is tud a természetes és a kölcsönkamat mértéke között olyan különbséget létrehozni, amely elégséges ahhoz, hogy konjunktúra-hullám kiváltódjék. Amikor ezt mondjuk, természetesen tisztában vagyunk vele, hogy nincs olyan felfelé lendülés és nincs olyan depressziós hullám a gazdasági élet mozgalmában, mely egyetlen okra volna csupán visszavezethető. A konjunktúra-alakulás mindig igen összetett jelenség, sok összeható ok következménye. De a felfelé lendülő hullám elején rendesen ott van az a természetes takarékosságon alapuló tőketényező, mely magjává lesz a később erősbödő mozgalomnak. A takarékoskodás defláló hatása úgy érvényesül, mint a rugós puska töltése: a lövedék messzebb ugrik, mint amennyire a visszanyomott rugó, felszabadulván, kiterjeszkedhetik. Az árdepresszióra következő természetes ellenhatás is messzebbre tudja vinni a gazdasági életet, mint ahol ez a depresszió előtti állapotban leledzett.

16.

Az éppen használt hasonlat azonban mégsem talál minden tekintetben. Mert a tőke nem az egyedüli tényező, mely a gazdasági életet nekilendíti. Már eddig is láttuk, hogy a vállalkozónak és a bankoknak ebben egyaránt jut szerep. Csak azért visszautasítani azt a felfogást, mely a vállalkozót a konjunktúra-hullám aktív tényezőjének látja, mert a vállalkozó szerepeltetésével lelki elem kerül bele a gazdasági élet magyarázatába, nagyon is egyoldalú és mindenesetre fölöttébb szűk látókörre valló álláspont. Szomorú volna a gazdasági élet, ha csak számszerűleg mérhető dolgok érvényesülnének benne.18

Amint maga a takarékoskodás még nem elég a tőkeképződéshez, hanem, hogy mást ne említsünk, a bank szerepe is kell hozzá, úgy a konjunktúra-alakulásnál sem hagyható figyelmen kívül a bankok szereplése. Ez a követelmény közelebbről a hitel szerepének a figyelembevételét jelenti a konjunktúra-hullám megindulásánál. A konjunktúra-mozgalom felfelé lendülése a gazdasági élet gyorsabb ütemét jelenti, és egyértelmű a termelés kiterjedésével. A hitelnek eközben természetesen jut tennivalója. Hiszen ő éppen a termelés előzékeny segítője, mely előlegez, és mindazt, ami a termeléshez kell, segít helyére juttatni. De hangsúlyoznunk kell, hogy mikor ezt mondjuk, nem gondolunk hitelinflációra. A természetes keretek közt maradó hitel is ellátja azokat a feladatokat, amelyeket éppen említettünk, és amelyeket joggal vár el tőle a gazdasági élet. És nyomatékosan kell ugyanekkor rámutatnunk arra is, hogy a konjunktúra-hullám megindításához pusztán és egyedül a hitel sem elegendő. A vállalkozókon kívül tőke is kell ehhez. Hogy pedig a nyújtott hitel, ha járulékos vásárlóerőt teremtett, hivatva volt-e egyben előre tőkét is képviselni, azt majd a nyújtott hitel segítségével végzett termelés eredménye mutatja meg. Pusztán hitelnyújtással éppen úgy nem lehet segíteni a megrekedt gazdasági életen, mint ahogy egyedül pénzpolitikai eszközökkel sem lehet megoldani a válságokat. Ha az ilyen vagy olyan formában érvényesülő nagyobb mérvű hitelnyújtás segít, ez csak azt mutatja, hogy volt vagy van már a gazdasági életben annyi eleven erő, amennyi a gazdasági élet újból való nekilendítéséhez szükséges. Ennek az erőnek a magvát pedig a depressziós időkben egybegyűlt vagy már előbbről kelt tőkék teszik. Ezeket kapja hitel útján először kezébe a vállalkozó. A járulékos, az inflációs természetű hitel a felfelé lendülő konjunktúra-hullámnak nem kezdő, de sokkal inkább befejező tüneménye. Mint ilyen gyakran jelentkezik.19

17.

Mikor a takarékoskodásnak a tőkeképződésnél játszott szerepét kutatjuk, az a jövedelem sem maradhat figyelmen kívül, mely, különösen a tőkének a termelésben való részvétét jutalmazandó, ennek, kölcsönnyújtás esetében külsőleg is látható formában, osztályrészül jut. Mihelyt a kamat a tőke jutalma, a takarékoskodás pedig a tőke keletkeztetője, magától merül fel a kérdés, hogy mi a hatása a kamatnak, mint a tőke jutalmának, a tőke keletkeztetőjére, a takarékosságra.20 E kérdésre nem lehet egyszerűen felelni. A válasz attól függ, hogy mi a közelebbi célja a tőkeképző takarékoskodásnak. Ha egy bizonyos nagyságú tőke egybegyűjtése a cél, amint például erre törekszünk, amikor öregkorunkra takarékoskodunk, úgy az alacsony kamat, mert ezzel lassabban nő a tőke, nagyobbfokú takarékoskodásra ösztönöz, mint a magas. Ez a hatás azonban csak szűk korlátok között érvényesül, mert különösen az alacsonyabb jövedelemnek mindig csak egy kis, tovább nem növelhető része vonható el a fogyasztás elől. Tartaléktőkék gyűjtése is lehet célja a takarékoskodásnak. Ebben az esetben a kamat magassága rendesen közömbös. Itt nem gyűjteni akarunk, hanem egy bizonyos nagyságú tartalékot állandóan készen tartani. Akárminő a tőke kamatozása, a készletet egyformán fenntartjuk, hogy szükség esetén rendelkezésre álljon. A tartalék fölöslegét úgyis más célra használjuk, esetleg befektetjük. Nagyobb vagyonok jövedelmeinek időközi kamatoztatásából is jelentős tőkekészletek állhatnak a társadalom rendelkezésére, de csak nyugodt, rendes, békés időkben. Ilyenkor a kamat magassága meglehetősen közömbös is az ilyen tőkeelhelyezések nagyságára. Nem így válságos, vagy akár csak mozgalmasabb időkben. Ilyenkor már a kamat magassága nagyon is hathat az ilyen átmeneti tőkésítések fokára is. Alacsony kamatért a biztosabbnak képzelt rejtekekből nehezebben jön elő a pénz.21

Más kérdés, de tárgyunkkal ez is szorosan összefügg, hogy minő a kamat magasságának hatása a takarékosságon keresztül a tőkeképződésre. Amennyiben a takarékosság hatása alatt a tőkegyűjtés megindul, és a takarékoskodáshoz tőkésítés is járul, nyilvánvaló, hogy a magas kamatláb gyorsabban fogja növelni a tőkét, mint az alacsony. Csakhogy a növekedő tőkemennyiség a növekvő hozadékképesség törvényének a hatása alatt saját magát oly mértékben gyarapítja, hogy így a társadalomnak rendelkezésére álló tőkemennyiség gyarapodása eléje kerül a tőkeszükséglet növekedésének, ami majd megint a kamat csökkenését vonja maga után. A tőkekamat csökkenő irányzatának, ami persze hosszú időre szóló (in the long run) megállapítás, ez a könnyen érthető magyarázata.

18.

A közgazdaságtani elmélet egyszerűsítő hajlamának, ennek az érthető módszerbeli törekvésének a következményeként szívesen nézi a jelenségeket egy szemszögből. Amíg az efféle szemlélet nem ferdíti el a tüneményeket és nem magyaráz az igazság rovására, örömmel üdvözölhető. Hiszen a könnyebb megértést segíti elő. De ezen a téren nagyon könnyű túlzásba esni.22 A mai közgazdaságtant különösen a konjunktúra-alakulás vizsgálata érdekli. Idevágó kutatásai során meggyőződött róla, hogy a statikus szemlélet, mely a régi közgazdaságtan egyedüli munkamódja volt, gyakran hamis eredményekre vezet. És mivel a régi elmélet ezt a statikus szemléletet különösen a termelés vizsgálatánál érvényesítette, a mai közgazdaságtan szívesen hagyja a maga kutató-munkájában figyelmen kívül ezt a jelenségkört, és a gazdasági élet magyarázataközben érdeklődésével inkább a dinamikusabb jellegűnek látszó jövedelemeloszlás tüneményei felé fordul. A modern közgazdaságtan megtetézi és hibává szélesíti a réginek a mulasztását. A régi közgazdaságtan statikusan magyarázta a termelés jelenségeit, mert nem is tudta, hogy ezeket másként is lehet vizsgálni. A modern közgazdaságtan nem akarja ezeket vizsgálni, mert nem lát bennük dinamikus jellegű tüneményeket. Valójában ezt azért teszi, mert félig kész hozadékelméletével még nem találta meg az összekötő utat, mely árelméletétől a termeléstanhoz vezesse. Ezért, hogy dinamikus maradhasson, csak a jövedelemeloszlás és az ezzel kapcsolatos árelmélet terén szeret szemlélődni. A gazdasági életet csak erről az oldalról vizsgálja.

Arra, hogy a mai közgazdaságtan előbb fejlesztette ki a jövedelem-, semmint a hozadékelméletet, alig van jobb példa a tőke- és a tőkekamat-elméletnél. A ma nagyon dúsan virágzó konjunktúra-elmélet fölöttébb sokat foglalkozik a tőkekamattal és az ezzel kapcsolatos jelenségekkel. Aki mármost a konjunktúra-elméleten keresztül tanulja meg a kamat magyarázatát, természetesnek fogja találni, hogy a tőke is a tőkekamatból levezetve értelmeztessék. Ismeretes, hogy a konjunktúra-elméletnek folyton szem előtt levő tárgya az idő. A hosszú és rövid időszakok természete, a hosszú és rövid idő alatti történések különböző hatása a gazdasági élet alakulására csakúgy tárgyát teszi vizsgálatának, mint ahogy egyáltalán nem hagyhatja figyelmen kívül az idő múlását a gazdasági élet fejlődésével kapcsolatos semmiféle vonatkozásban sem. Az idő ekként a konjunktúra-elmélet megvilágításában a gazdasági élet komoly tényezőjeként kezd szerepelni. Ilyen tényező gyanánt kezeli az a tőkekamatelmélet is, amely a konjunktúra-elmélettől tanul. Ez a tőkekamat-magyarázat az idővel értelmezi és az időből vezeti le a tőkekamatot. És ezt annál bátrabban teszi, mert hiszen ezen a téren találkozik az állásfoglalása a kamatelmélet régi mesterének, Böhm-Bawerknek a nézetével is. Csakhogy nem szabad elfelejteni, hogy az osztrák iskolának ez a kitűnősége tőkeelméletétől függetlenül alkotta meg kamatelméletét. A Böhm-féle materiális tőkeelméletre tulajdonképpen csakúgy ráépíthető például a tőkekamat termelékenységi magyarázata, mint a Böhm ismert időelmélete. Ezzel szemben az elmélet újabb iránya visszafelé magyaráz, és felbátorítva a konjunktúra-elmélet erős időszemléleti hajlandóságaitól, az idővel magyarázott tőkekamat fogalmából egyenesen le meri vezetni a tőke fogalmát is. D. H. Robertsonnak e tanulmány elején említett tőkemagyarázata iskolapéldája az ilyen tőkeértelmezésnek. Robertson nemcsak a tőkekamatot teszi a várakozás jutalmává, hanem a tőkét is a „várakozás” eredménye gyanánt magyarázza.

A várakozási elméletben pedig, mely eredetileg az amerikai S. M. MacVane találmánya, nem nehéz az úgynevezett megtartóztatási tőkekamatelméletnek modern formába öntött változatát felismerni. Erre a felújításra az a mag szolgált okul, mely bármi parányi legyen is, de mint igaz valami húzódik meg a régi megtartóztatási elméletnek is a mélyén. Ez a mag azonban nem menti az elmélet ismert nagy hibáit. Várakozási formába öltöztetett alakja sem lesz azzal jobbá, hogy a konjunktúra-alakulás magyarázatával kapcsolatban is megpróbálják alkalmazni. A várakozási elmélet semmiféle formája sem tudja a tőkekamat jelenségét a magántulajdoni rendtől függetleníteni. Az időbeli értékkülönbözet mégsemmiesetre sem kamat. Hogy azzá legyen, magántulajdoni rend kell hozzá. De termelésbeli eredményre is van szükség, hogy kamatról beszélhessünk. Ennek a keletkezését sem magyarázza meg az időelméletnek semmiféle változata.

Az idő mozzanatának kiemelésével érthetőbbé lehet tenni azokat a jelenségeket, amelyek a gazdasági élet múlásában, folyamatában mutatkoznak. De megokolni az idővel, azt hiszem, a gazdasági jelenségvilágot nem lehet. Az idő, ha már szerepeltetni akarom a gazdasági életben, legfeljebb csak mint passzív résztvevő tekinthető a fejleményekben. Körülbelül az a szerepe, mint a téré, a távolságé. Ez is rendkívül jelentős mozzanat a gazdasági életben. De azért éppen úgy nem cselekszik, mint ahogy nem cselekszik az idő. A tér és az idő csak vannak. A gazdasági élet a térben folyik le a távolságok leküzdéseközben, és ez a fáradozás, mint minden cselekvés, időbe kerül. De ami a cselekvés eredményeként létrejött, azt nem a távolság és nem az idő múlása hozták létre.23 A kamatnál is az a fontos, ami a kamatot az idő múlásában létrehozza és valakinek a jövedelmévé válni engedi. Az idő semmiesetre sem egyenlő a várakozással, és megfordítva, a várakozás sem egyenlő az idővel. Hanem az, aki várakozik, mégpedig hosszabb vagy rövidebb ideig vár, lehetővé teszi, hogy ugyanezen idő alatt az ő jószága, vagy az a jószág, mely ezt az ő, bizonyos időre átengedett jószágát célszerűbb alakban helyettesítheti, termelésre fordíttassék. Az idő sem a termelőnek, sem a takarékoskodónak a szerepét nem pótolja a tőkeképzésnél. Az időnek a tőke képződésénél mindössze az a szerepe, hogy a tőke termelés eredményeként takarékoskodás útján idő múlásában jön létre.

Navratil Ákos.

Lábjegyzetek


	
Takarékosság és takarékoskodás nem jelentenek egyet; de azért közel rokon fogalmak. A takarékosság emberi tulajdonság, a takarékos ember hajlandósága takarékoskodásra. A takarékos ember, ha módja van rá, takarékoskodik. ↩



	
A tőzsdejátékból eredő jövedelem, mely szintén tőkésíthető, ennek a megállapításnak nem mond ellent. A tőzsdei papírok, így például a részvények árfolyama akkor emelkedik, mikor a vállalat, melynek a részvényeiről van szó, jó üzleti időnek néz eléje. Ipari vállalatok részvényeinek árfolyama akkor, mikor a vállalatok termelőköre kiterjeszkedhet, bankokéi akkor, mikor a gazdasági élet élénkül, és amikor a fellendülés során mind több hitelüzlet bonyolítódhatik le, de a termelés is mind szélesebb keretekben finanszírozható, sőt a crédit-mobilier-bank esetleg maga közvetlenül is kiterjesztheti ipari, kereskedelmi és egyéb vállalkozásait. Ha a vállalkozások eredménnyel jártak, és tényleg mutatkozik a termelés reális sikere, a vele kapcsolatos papírvagyon is növekszik és szilárdabb alapot kap. Ha ellenkezőleg, a vállalat tönkremegy, úgy a vele kapcsolatos papírvagyon is semmivé válik. De rossz papírokon is lehet nyerni, csak megfelelő időben kell őket venni és eladni. Ilyenkor az ügyes ember másoknak, azoknak, akiktől vett, illetve azoknak, akiknek eladott, a kárára gazdagodik. A tisztán konjunkturális jövedelmek szinte mindig csak már kész javak átvitelét jelentik egyes gazdaságoktól más gazdaságokhoz, nem egyszer egy-két gazdasághoz sok más gazdaságtól. Ugyanez az eset mutatkozik, amikor például az állam inflált pénzen építkezik. Ilyenkor ő tesz szert mások kárára konjunkturális jövedelemre. De természetesen, az erősebb és ügyesebb magánosok is megtehetik ugyanezt. Ez az oka éppen annak, hogy nem fél mindenki egyformán az inflációtól. ↩



	
Jó példa erre D. H. Robertson, aki Banking Policy and the Price Level című munkájának a takarékoskodás válfajairól (The Kinds of Saving) szóló fejezetében azt mondja, hogy „the things in the provision of which Lacking eventuates I propose to call Capital”. Az álló, a forgó és a képzelt (imaginary) tőkék eseteit pedig a hosszú, a rövid és a terméketlen „hiányolásból” vezeti le. (Second Impression. London, 1926., 41. l.) Szóval, még a materiális tőkeszemlélet, minő a Robertsoné, sem véd a tőke helytelen értelmezése ellen, és nem biztosítja, hogy a takarékoskodás szerepét a tőke képződésénél feltétlenül helyesen ítéljük meg. Robertson hibájának az okára alább, a 18. pontban mutatunk rá. ↩



	
így szó lesz majd róla, hogy a tőkésítő szervek, a bankok, maguk közvetlenül hozhatnak-e létre tőkét. A befektetés kapcsán pedig megemlítjük, hogy a magángazdaság megtakarított pénzét közvetlenül maga is befektetheti a saját vállalatába. Ilyenkor a tőkeképzés rendes menetéből a középső tag, a tőkésítés, kiesik. ↩



	
A takarékoskodás nyilvánvalóan a gazdasági élet jelensége, és ezért elsősorban és főleg a gazdaságtan foglalkozik vele. De érdekli a tünemény, amint ezt a szövegben közölt példák is mutatják, a lélektant, sőt a mathematikát is. Az előbbit azért, mert a jövő szükségleteit a jelen élvezeteivel, természetesen lelki rugók hatása alatt, állítjuk szembe. Éppen ennyire magától értetődő azonban az is, hogy e lelki rugók a gazdasági tényezők nyomását is érzik. Tudjuk, hogy nem minden ember egyformán takarékos hajlandóságú, és éppen így bizonyos az is, hogy például a kamat magasságának változása (erről alább még lesz szó) vagy a pénz értékének változása is befolyásolhatja a takarékoskodást. De nem szükséges okvetlenül, hogy befolyásolja. Szóval, a takarékoskodás jelenségköre is csak azt bizonyítja, hogy lelki életünk nyilvánulásai átszövik egész gazdasági életünket, de hogy viszont gazdálkodásunk is befolyással van lelkiségünkre. A matematika pedig azért fordulhat figyelemmel a takarékoskodás felé, mert a jelen és jövő szükségleteinek viszonos mérlegelése egyensúlyi helyzet keresését jelentheti. Az egyensúlyi helyzet vizsgálata a gazdasági életben pedig a matematikai közgazdaságtan kedves tárgya. De azért jó, ha ezen a téren is mértéket tart a lélektan, de a matematika is. U. Ricci dolgozata például (Das Sparen in der Individualwirtschaft. Zeitschrift für Nationalökonomie. Band I. Wien, 1930., 222—236. ll.), aki a takarékoskodó „lelki diszkontjáról” beszél és a „takarékoskodó egyensúlyát” matematikailag fejtegeti, kevésbé elmélet, inkább csak szellemes játék. Hasznuk az ilyen fejtegetéseknek a közgazdaságtani elmélet szempontjából nincs. ↩



	
Hogy a lakóházakat tőkének tekintsük-e vagy sem, régi vitakérdés, melyet bármikor is nehéz lesz minden kétséget kizáró módon, teljes egyértelműséggel eldönteni. Tekintettel arra, hogy munkanélkül nincs termelés, lakás pedig kell a munkaképesség fenntartásához, a lakóház is, bárcsak közvetve, de mindenesetre termelőtényezőnek, tehát tőkének lesz tekintendő. Legalább az ún. munkáslakásokat magukban foglaló házakra nézve ez feltétlenül áll. Más házak tekintetében e kérdéssel az elé a probléma elé kerülünk, hogy termelőtényezője-e a gazdasági életnek a szellemi munka, és hogyha igen, úgy ezek a házak a szellemi munkának nyujtanak-e otthont. E két kérdés közül az elsőre nyugodtan lehet igenlőleg felelni. Ezért az a ház, mely a szellemi munkának ad lakást, éppen úgy tőke, mint a testi munkának otthont nyújtó munkásház. De mit értsünk szellemi munka alatt? Hol vannak ennek a határai? És hol vannak a határai az így vagy úgy értelmezett szellemi munka lakásigényének? Ezekre a kérdésekre már nehezebb felelni. Valamelyes választ azonban ezekre a kérdésekre is nyújt az a jól ismert tény, hogy a lakástermelés terén igen gyakori és nagyon könnyű a túlprodukció. Ha a lakóház tőke, úgy például az a mostani 30 éves teljes adómentesség, amelynek eredményeként Budapest perifériáin új városrészek keletkeztek, méretei tekintetében mindenesetre hibás irányú tőkésítést (Kapitalfehlleitung) is eredményezett, mert az adóköteles házakat magukban foglaló városrészek ennek folytán elnéptelenednek. Az új házak ilyenkor előbb keletkeztek, semmint szükség volna reájuk. ↩



	
A magánbiztosítás útján való takarékoskodás régóta jelentős tényezője a tőkeképződésnek. A társadalmi biztosítás elterjedésével és mind szélesebb körre való kiterjesztésével azonban ez az intézmény a tőkeképzés szempontjából is nyomatékosan melléje sorakozott a magánbiztosításnak. A társadalmi biztosítás legnehezebb kérdése, hogy a befizetéseket tőkésítse-e, és ha igen — ez mindenesetre a tökéletesebb eljárás —, miként és mibe fektesse be. (Lásd szerző: Tanulmányok a balesetbiztosítás köréből. Budapest, 1903., főleg: A kötelező balesetbiztosítás költségeinek fedezeti módjairól. 11—27. ll.) A kérdés mai állásáról igen jól tájékoztat Kovrig Béla tanulmánya: A díjtartalékok vagyonának gyümölcsöztetéséről. (Munkaügyi Szemle, 1934. januári szám, 1—23. ll.) Ez a dolgozat rámutat a kérdés nagy nehézségeire. A szerző javaslatai — háztulajdonszerzés, de építés és nem vásárlás útján, és úgy, hogy a tulajdon is burkolt maradjon és az állam házadóbevétele se csökkenjen az új építkezések, illetve a lakásszaporítások következtében, községi közművek finanszírozása, az államvasutaknak nyújtandó kölcsön, stb. — érdekes és sok tekintetben helyeselhető javaslatokat tartalmaznak, de szintén mutatják a kérdés nehéz voltát. Majd mindegyikhez fűzhető jogosultan aggodalmaskodó ellenvetés. ↩



	
A háború utáni Németország jó példáját adja az ilyen törekvéseknek. Közvetlenül ugyan ott is nehéz statisztikailag megragadni az állami, illetőleg az egyéb közületek tőkésítésének mértékét. De nem alaptalan az okoskodás, mely abból vél az ilyen tőkésítésekre következtethetni, hogy mennyivel növekedett a vizsgálati idő alatt egyes főtermelőágakban a közületi termelés eredménye a magánvállalatok termelésének eredményével szemben. A villamosáram szolgálatában például ez a szám 1913-ban még csak 23,60%-ot tett ki, de 1925-ben már 76,81%-ra emelkedett. Lásd ezt, de a többi idevágó adatot is közelebbről E. Schiff: Kapitalbildung und Kapitalaufzehrung im Konjunkturverlauf. Wien, 1933., 22. l. ↩



	
Lehetetlen itt meg nem említeni a mi idevonatkozó iskolapéldánkat, bármennyire elcsépelt is. A magánvállalkozás a Kékesen épített, és ez a vállalat a mostani válság idején is jól jövedelmez. Az állami vállalkozás Lillafüredet létesítette. ↩



	
A mi üzleti életünk még nem eléggé régen magyar ahhoz, hogy szókincsünkben máris jó magyar kifejezést találhatnánk ennek a folyamatnak a megjelölésére, amelyet a német Selbstfinanzierung-nak nevez. ↩



	
Arról, hogy valamely vállalat mennyire függetlenítheti magát tőkeképző és így egész üzleti politikájában is a bankoktól, a legszembeszökőbb és egyben legnagyobb méretű példát az amerikai Ford-autógyár szolgáltatta a múlt évtizedben az amerikai autógyártás nagy konjunktúrája idején. A német birodalmi statisztika is jelentős fejleményekről számolhat be ezen a téren. W. Prion 1925 körül kb. évi 2 milliárd márkára teszi azt az összeget, mellyel a német vállalatok akkoriban saját magukat finanszírozták. (Die Selbstfinanzierung der Unternehmungen. Berlin, 1931., 42. l.) E. Schiff (id. m.) csak kb. 1,5 milliárd márkát tart valószínűnek. De ez a szám is eléggé tekintélyes, mert kb. 14%-át tenné ki az összes tőkésítésnek. Schiff szerint különben akkoriban a tőkésítésben a többi tőkeképző főtényező a következő arányban vett volna részt: magántakarékosság 45,3%, kényszerű takarékosság (társadalmi biztosítás, adóbefektetés) kb. 10,8%. A fiktív-tőke alkotásának részarányát 29,9%-kal veszi számításba, de a szerző ezt a számot, a többihez viszonyítva, nagyon helyesen, maga is túl magasnak tartja. Ebben a számban minden valószínűség szerint jelentős mértékben szerepel a magántakarékosság eredménye is. — Hazánkra vonatkozólag sem a tőkeképződés nagyságára nézve, sem abban a tekintetben nem állanak adatok rendelkezésünkre, hogy a tőkeképzés egyes tényezői milyen arányban osztozkodtak a tőkeképzés munkájában. A háború után erősen nekilendült iparfejlesztő politikánk azonban valószínűvé teszi, hogy védett és biztosított piaccal rendelkező vállalataink üzleti nyereségük jelentős részét fordítják időnként álló- és forgótőkéjük növelésére. — Azt is érdemes itt, legalább példaként, megemlíteni, hogy Budapest székesfőváros az óbudai gázgyár telepén nemrégiben benzolgyártó berendezést létesített. Ez a berendezés kb. 1 millió P-be került, amely összeget a Gázművek saját nyugdíjalapjuktól vették kölcsön azzal a kötelezettséggel, hogy azt és kamatait a benzol értékesítéséből származó bevételekből tíz éven belül visszafizetik. Ebben az esetben közvállalat végez önfinanszírozást, mégpedig akként, hogy saját nyugdíjpénztárától vesz kölcsönt, tehát a kényszerített takarékosság eredményét használja fel. ↩



	
Bármennyire eszményi is azonban az ilyen állapot, nem kell hinni, hogy a magára hagyott gazdasági élet az egyensúlyt az ilyen eszményi tökéletességgel történt munkamegosztás esetén is biztosítaná. Így például semmi sem biztosítja azt, hogy a magángazdaság ne gyűjtsön több tőkét, mint amennyit a vállalkozó befektetni tud. Mihelyt pedig e két tünemény mennyiségileg egymástól eltolódik, helyesebben mihelyt a befektetés alatta marad a megtakarítások mértékének, már megbomlik a gazdasági élet egyensúlya, mely kellemetlen szövődmények bekövetkezte nélkül nem is igen tud megint helyreállani. De a befektetések mértéke a megtakarítások mértéke fölé is emelkedhetik. Erről majd alább szólunk. ↩



	
A bankok a hitelélet természetes szervei. De ez nem jelenti azt, hogy bankok nélkül hitelnyújtás és kölcsönvétel nem történhetnék. Amint a bankok is mindjárt hajlandók idegen, értékében állandóbb, vagy legalábbis ilyennek tartott pénzben hitelüzleteket kötni, mihelyt a belföldi pénz értékállandósága bizonytalanná válik, éppen így megindulhat az emberek között közvetlenül is a kölcsönkérés és a hitelnyújtás a bankok kikapcsolásával, mihelyt a bankokról nem lehet egészen bizonyosan tudni, hogy majd visszakapják-e az emberek a bankokhoz befizetett pénzüket. Közelmúlt idők eseményei mutatják, hogy ilyen bizonytalanság tényleg előállhat. Bármily széles körben terjedjen is azonban el a közvetlen hitelnyújtás és hiteligénybevétel az emberek között, az ilyen egészen kezdetleges formájú hitelélet, egyebeken kívül, egy nagyon lényeges vonásban mégis mindig különbözni fog a bankszerű hitelnyújtástól. A bankok a szövegünkben említett eszközzel, ti. a járulékos vásárlóerő alkotásával, hitelpolitikát űzhetnek, és ezzel gazdasági politikát, konjunktúrapolitikát csinálhatnak. A magánhitel erre képtelen. ↩



	
A mennyiségi elméletnek a pénz vásárlóerejét magyarázó tanítása mindig beigazolódik inflációk idején. Csakhogy az áruárak ilyenkor nem azért emelkednek, mert a mennyiségi elmélet osztási képletében ilyenkor a hányados nagyobb. Az áremelkedéseket tulajdonképpen a vásárlások váltják ki, amely vásárlásokat a pénz mennyiségének a növekedése tesz lehetővé, de nem szükségessé. Éppen ez a magyarázata annak, hogy mért nem emelkednek inflációk idején az árak mind egyenletesen. ↩



	
A pénzszaporítás inflációs hatása éppen az árak emelkedésében mutatkozik. Nem minden pénzszaporítás vált ki áremelkedést. Ha szaporodik ugyan a pénzmennyiség, mely a forgalomnak rendelkezésére áll, de az árak vagy változatlanok maradnak, vagy legalábbis nem változnak úgy, hogy ezt a változást az általános árszínvonal emelkedésének lehetne nevezni, akkor ennek az a jele, hogy a pénzmennyiség új többletére a gazdasági életnek szüksége volt. Természetesen, az ilyen pénzszaporítás csak kismérvű lehet. Példája ennek az a hullámzó pénzmennyiségmegállapítás, mely a bankok rendes ütemű hitelpolitikájának a következménye. Ez a vásárlóerőt nyújtó politika éppen a gazdasági élet szükségleteihez igazodik. De eléje is szaladhat. Fel is szíthatja a szükségleteket. Ilyenkor aztán már olyan mértékben alkot járulékos vásárlóerőt, hogy ennek áremelő hatása is fog mutatkozni. Egy bizonyos felfogás szerint ilyenkor a bankok hitelpolitikája tőkét hozott létre, tőkét „teremtett”. Az ezen a nézeten levők véleménye szerint a tőkeképződésnek éppen az a mutatója, hogy az árak emelkedtek-e. Az árszínvonal emelkedése ezek szerint tőkeképződést jelent. („Die kapitalbindende Wirkung setzt in der Regel dann ein, wenn die zusätzlichen Kredite eine Preissteigerung herbeiführen.” W. Röpke, Die Theorie der Kapitalbildung. Tübingen, 1929., 15. l.) Azt hiszem, abból például, hogy a részvények árfolyama emelkedik, még nem lehet okvetlenül új, keletkezett tőkére következtetni. Különben W. Röpke rendkívül világosan előadott konjunktúraelméletének nem szolgál előnyére, hogy a fellendülés szakának magyarázatánál a bankok járulékos vásárlóerőt teremtő politikáját már akkor is szerepelteti, amikor erre még — nézetünk szerint — szükség nincs. Így áll elő az ő ismert kétlaki elmélete. Az ilyen kettős magyarázat csakis azt mutatja, hogy szerzője még nem jött magával tisztába abban a tekintetben, hogy miben keresse a felfelé induló konjunktúra-hullám gyökerét. Még jobban bizonyítja ezt W. Röpke egy újabb tanulmánya, mely Die sekundäre Krise und ihre Überwindung címmel a Cassel-emlékkönyvben jelent meg (553—568. ll.). Itt a jelenlegi válságot egy természetes válság másodlagos eredményének mondja, amelyet csak „reexpanzióval” lehetne leküzdeni. Szokatlanul erős az az ellentmondás, mely a tanulmány végén sűrített formában kerül az olvasó elé. A szerző egyfelől nyomatékosan hangsúlyozza, hogy most is az infláció ellensége, de a jelen esetben elkerülhetetlennek tartja azt, ami mégis csak inflációt jelent. ↩



	
Mikor azt mondjuk, hogy a természetes takarékoskodás, vagyis a készpénzbetétek növekedése is válthat ki felfelé törő mozgalmat a gazdasági élet konjunktúra-alakulásában, természetesen nem úgy értjük ezt, mintha a bank ilyen esetben csak a hozzá beérkezett készpénzbetétek után és mindig szigorúan és pontosan csak ezeknek a mértékéig hitelezne ilyenkor. Fentebb már említettük, hogy ez képtelenség. A bank likviditásának magától értetődő korlátai között a mi esetünkben is teljesen szabadon mozog, tehát járulékos vásárlóerőt is alkot a szükség mérvéhez képest. Csak nem csinál inflációs hitelpolitikát. ↩



	
Nincs ez a felfogás indokolva E. Egner munkájában sem (Zur Lehre vom Zwangsparen. Zeitschrift für die gesamte Staatswissenschaft. 84. kötet, 1928., 529—560. ll.), aki ennek a nézetnek talán a leghangosabb képviselője. — A kényszerű takarékosság, különösen ennek is az a fajtája, amelyet mi közvetettnek neveztünk, a hitelből magyarázó (kreditär) és a tőkefelhalmozódásból magyarázó (kapitalizációs) konjunktúra-elméletnek egyaránt sokat tárgyalt kérdése. Itt nincs rá helyünk, hogy ezt az irodalmat részletesen ismertessük. Csak egy-két különösen jellemző munkát emelünk ki belőle. E. v. Böhm-Bawerk, Wesen und Bedeutung des Sparens. Eugen von Böhm-Bawerks kleinere Abhandlungen über Kapital und Zins. Der gesammelten Schriften zweiter Band. Wien—Leipzig, 1926., 307—318. ll. Eredetileg angol nyelven jelent meg The Function of Saving címmel. A szerző, aki a takarékoskodás egészen konzervatív elméletének a képviselője, egy amerikai oldalról jött éles támadásra felel e cikkben nagyon érdekesen. — A kényszerű takarékosság kérdésének, tudtom szerint is, első mozgatója Kn. Wicksell. Minden idevonatkozó munkája érdemes olvasmány; főleg Geldzins und Güterpreise. Jena, 1898., The Influence of the Rate of Interest on Prices. The Economic Journal, Vol. XVIII. 1907. — Wicksell-től egyenesen vezet át az út L. v. Misesen keresztül (Theorie des Geldes und der Umlaufsmittel. München—Leipzig, 1912. és 1924.) Fr. A. v. Hayekhez, akinek majdnem minden munkája kapcsolatban van ezzel a kérdéssel. Itt főleg a Preise und Produktion. Wien, 1931. című könyvét említem. Ezt is különösen a II. és III. fejezetek miatt. — D. H. Robertson könyvét már említettem. Aki fáradságot vesz magának, hogy ezt a nagyon nehezen olvasható könyvet elolvassa, érdeklődéssel fogja forgatni J. M. Keynes nagy munkájának, A Treatise on Money. I—II. London, 1930. idevonatkozó részét is. Ezek főleg a 12. és 13. fejezetek, az angol kiadásban I. kötet 171—220. ll. — A. Lampe, Zur Theorie des Sparprozesses und der Kreditschöpfung. Jena 1926. Ezt a munkát csak azért említem, hogy a takarékoskodás elmélete terén a szélső konzervatív álláspont mai formáját is bemutassam. — /. Akerman, Saving in the Depression. A Cassel-emlékkönyvben. London, 1933., 11—31. ll. Ez a tanulmány különösen figyelmet érdemel nemcsak a takarékoskodás tőkeképző szerepe, de a takarékoskodással kapcsolatos tőkeképződés konjunktúra-alakító hatása szempontjából is. — J. Martin, Das Sparen in der ökonomischen Theorie. Wien—Leipzig, 1933. Ez a munka inkább tantörténetet ad. — A mi irodalmunkban Varga István foglalkozott azzal a kérdéssel, hogy hitel útján jönnek-e létre, és ha igen, miként, tőkék. Lásd Tőke és infláció. Közgazdasági Szemle, 69. kötet, 1926., 562—588. ll. Tárgyunk szempontjából különösen a tanulmány második része, A tőkék sorsa című, érdemel figyelmet. Szerző csak a pénztőke és a tőkejavak megkülönböztetésével — ez utóbbiek alatt ő a termelőtényező értelmében vett tőkét érti — tudja az inflációs időben keletkezett „tőkék” sorsát megmagyarázni. E dolgozat elején rámutattunk a pénztőke és a termelőtőke természetes kapcsolatára, illetve viszonyára. Az ott adott magyarázat, azt hisszük, kellően fejti meg azt, amit Varga nem tart egységesen magyarázhatónak. ↩



	
A már említett Egner különösen kikel az ellen, mintha a vállalkozó munkájával magyarázni lehetne a konjunktúra-hullám megindulását. Ezt a tévedést mesterének, Schumpeternek, is erősen a szemére veti. Mi sem vagyunk feltétlen bámulói annak, ahogy Schumpeter a gazdasági fejlődést főleg a vállalkozó szerepéből magyarázza. De azért azt hisszük, hogy jóval több megértést lehet tanúsítani még a Schumpeter határozottan túlzó magyarázatával szemben is, semmint azt például éppen az említett Egner is teszi. A monisztikus konjunktúra-elméleteket különben nem kell valami nagyon komolyan venni. Helyes magjuk ezeknek rendesen van, de az egységességre és az elméleti tisztaságra való törekvés egészen egyoldalúvá teszi ezeknek a szerzőit. Arra is rá lehetne mutatni, hogy a konjunktúra-elméletek szerzőinél különben valami predestináltság is szokott érvényesülni. Aki egyéb tanulmányai révén nagyon is belemerült a vállalkozó szerepének a kutatásába, olyan konjunktúra-magyarázatot fog legkönnyebben adni, mely a vállalkozó szerepével hozza összefüggésbe a konjunktúra-alakulást; aki kora fiatalságától kezdve pénzelmélettel foglalkozott, valószínűleg csak a pénzszerű (monetär) magyarázatot fogja a konjunktúra-hullámok értelmezésére használhatónak látni; aki inkább termeléstannal foglalkozott, az a tőkeagglomerálódás terén fog a konjunktúra-alakulás okai után kutatni; a szociálpolitikus valószínűleg a fogyasztáshiányra fog mint a konjunktúraalakulás okára hivatkozni; és így tovább. A mondottak bizonyítására nagyon könnyű példákat találni. ↩



	
A fenti magyarázat távolról sem akar befejezett konjunktúraelmélet lenni. De a szerző reméli, hogy azt, amit itt vázlatszerűen előadott, egy lehetőleg minden oldalról teljesen kidolgozott konjunktúra-magyarázat alapjává fogja tudni tenni. Tovább időzni itt a konjunktúra-alakulás kérdésénél már csak azért sem lehetett, mert ez a kérdés csak érinti az olvasó előtt fekvő dolgozat tárgyát. De nagyon szorosan érinti. Éppen ezért kellett, ha röviden is, de erről is beszélni. ↩



	
Ez a kérdés csak egyike annak a soknak, amelyek mindjárt felvetődnek, mihelyt a kamat magasságának a gazdasági életre való hatása szóba kerül. E kérdések mindegyikével itt most nem foglalkozhatunk. A mi kérdésünkre vonatkozólag is csak egészen röviden jegyezzük meg a legszükségesebbeket. ↩



	
Alacsonyság és magasság különben viszonylagos dolgok. Ilyenek a gazdasági életben is, de különösen a tőkével és ennek a jutalmával, a kamattal kapcsolatban. Hogy minő kamat tekintessék magasnak és minő alacsonynak, az nagyon is a körülményektől, a gazdasági viszonyoktól függ. A gazdaságtant is jobban érdekli a kamat abszolút magasságánál az, hogy a tényleges kamat magassága miként közelíti meg a kamatláb természetes szintjét, vagy miként tér el ettől a mértéktől. Ez a körülmény ugyanis a konjunktúraalakulásnak egyik jelentős tényezőjévé válhatik. ↩



	
Jó példa erre E. v. Böhm-Bawerk. Ez a rendkívül reális gondolkozó, tudvalevőleg, a tőke és a kamat elméletét dolgozta ki. Ebbe a gondolatkörébe annyira beleélte magát, hogy aztán az egész gazdasági életet, annak a kamat jelenségével semmi összefüggésben sem levő tüneményeit is, például a földjáradékot is a tőke szemszögéből magyarázta. ↩



	
Egészen ferde szemszögből nézi a gazdasági életet az, aki az időt aktív tényezőnek, sőt jószágnak tekinti. Ezt teszi legújabban is nagy nyomatékkal N. Rosenstein-Rodan The Role of Time in Economic Theory című tanulmányában (Economica, 1934. februári szám, 77—97. ll.), amelyben egy régebbi dolgozatát, mely annak idején német nyelven Das Zeitmoment in der mathematischen Theorie des wirtschaftlichen Gleichgewichtes címmel a Zeitschrift für Nationalökonomie 1929. I. évi folyamában látott volt napvilágot, most újabb szempontokkal egészíti ki. Szerző rendkívül mesterkélt szemléletére jellemzésül csak a következő két helyét idézzük: „... the satisfaction of one want precludes the satisfaction of another. The individual has still a problem of choice. Time is an economic good”. (85. l.) „But whereas time as a cost of consumption is a joint element of economic goods, time as leisure is an economic good proper”. (85. l.) Szerző örömmel fedezi fel Georg Sulzer Die wirtschaftlichen Grundgesetze in der Gegenwartsphase ihrer Entwicklung. Zürich, 1895. című könyvét, mely hosszú, fárasztó fejezeteken keresztül szintén az idő mozzanatával mint jószággal számol. Ez a munka megjelenése idején nem részesült valami nagy figyelemben. El is felejtették. E sorok írója, címe után indulva, később egyszer megszerezte, de mihamar félre is tette. A „time is money” közmondást nem értelmezheti szó szerint a közgazdaságtan. Az „idő” itt, mint gazdasági vonatkozásban mindig, rövidített kifejezés. A közmondásban a gyorsabb végzéssel elért költségmegtakarítást, vagyis azt jelenti, hogy az ekként felszabaduló munka másutt érvényesíthető. Az adós például azért értékeli az időt, mikor haladékot kap, mert ezalatt talán sikerül neki annyit szerezni, hogy adósságát visszafizethesse. De ha nem tud a haladék ideje alatt pénzt szerezni, maga az idő, akármilyen hosszú legyen is, nem segít rajta. Sok példával lehetne még bizonyítani, hogy mennyire felszínes vizsgálat az, mely csak az időt akarja meglátni a gazdasági történésnél, mert a mélyebb beletekintés a folyamatba mindig megmutatja azt a lényeget, mely az idő folyása alatt végbemegy. De, persze, az idő mérhető, és azért a matematikai módszerrel dolgozó közgazdaságtan csakúgy jószágnak hajlandó tekinteni, mint ahogy jószágnak tekint mindent a jogász, ami eladható és megvehető. Pedig, tudjuk, hogy ez is tévedés. A követelési jog éppen úgy nem a jószágtól különvált új jószág, mint ahogy nem jószág az idő, mely alatt valami gazdasági szempontból jelentős dolog történik. ↩

        Schwarz Félix cikke a jövedelem- és vagyoneloszlás „méltányosabbá” tételének kérdéséről: amerikai statisztikák nyomán amellett érvel, hogy a nagy jövedelmek és vagyonok konfiskálása nem emelné a szegények sorsát, mert épp a megtakarított, el nem fogyasztott tőke a haladás és a tömegek jólétének forrása. Megjelent a Pesti Napló 1929. december 3-i számának Közgazdasági Naplójában.



      

     
     Abban a szinte áttekinthetetlenül nagy, főleg amerikai közgazdasági irodalomban, mely a világháború befejezte óta a szociális kérdés égető problémáival bizonyos mérsékeltséggel foglalkozik, leginkább azzal az óhajjal találkozunk, hogy a vagyon és jövedelem eloszlásában a gazdagok gazdagsága és a szegények nyomorúsága között fennálló óriási distancia kisebbedjék. Lehetetlen nem rokonszenvezni ezzel az irányzattal és csak azt kell sajnálni, hogy az sehol azt a járható utat meg nem jelölik, amely az óhaj megvalósíthatásához vezet. Mérsékeltségüknél fogva megérdemlik, hogy teljes igazságot koncedáljunk nekik, amidőn a szocializmust a „népjólét teóriá”-jának minősítik, mely „se nem kiméra, se nem bűn” és melynek célja és feladata a nemzettel szemben, hogy „a legnagyobb számnak a jóléte biztosíttassék”. De nehéz feladatra vállalkoznak, ha konkretizálva akarják a méltányos jövedelemeloszlás lehetőségét bizonyítani anélkül, hogy a mai gazdasági rend alapjainak teljes felforgatását a szocialista állam minden álombeli fantasztikumával állítanák fel program gyanánt.

Pedig az egyik amerikai szerző maga is tiltakozik ezen feltevés ellen, mondván, hogy az amerikai közönség soha nem fogja megengedni a jelenlegi gazdasági rendszer felforgatását és ezért a középosztályhoz fordul, mely szerinte hivatva van okos kompromisszummal közbelépni. „Soha oly elszántsággal nem álltak egymással szemben tőke és munkásság... A lefolyt három évszázad politikai küzdelmei után most gazdasági küzdelem van soron kapitalizmus és szocializmus között élethalálharc, melyben kegyelmet sem nem kérnek, sem nem adnak. Mi, a középosztály, kik nem vagyunk sem kapitalisták, sem szocialisták, kell hogy megtaláljuk a harmadik alternatívát, az igazságosság és béke középútját!”

Nem tudom, vajjon a további fejlődésbe vetett erős bizalom kifejezése rejlik-e a következő megállapításban: „Ha az amerikai középosztály egyetlenegy nemzedéke magáévá tudná tenni azt a hitet, hogy a munkások részére lehetséges is, kívánatos is a tisztességes életstandard, huszonöt évbe (!) nem kellene hogy teljék, hogy az meg is legyen. És akkor örvendhetnénk az ipari békének.” Ha meglepő és bizonyos fokig megnyugtató az a meggondoltság, amely ezt a határidőt hajlandó engedélyezni a szociális kérdés ily irányú rendezésére, szinte zavarba ejt az ezt követő további időmeghatározás, melyre csak azt mondhatják a legtürelmesebb szocialisták is, hogy kevesebb több lenne: „Ha oly tisztán tudnók meglátni a szőnyegen lévő kérdés lényegét ma, ahogy azt ötszáz év múlva utódaink retrospektive meg fogják látni, a közvélemény habozás nélkül leadná vótumát az ipari munka felszabadítása mellett és vége volna minden bajnak!” Ennél jóval türelmetlenebb volt Theodore Roosevelt elnök, midőn azt írta, hogy „mennél jobban ítéljük el a hamisítatlan marxista szocializmust, annál makacsabbul kellene ragaszkodnunk alapos szociális reformokhoz.”

Mit jelent — lehetőleg számokban — a vagyon- és jövedelemnek méltányos, a mainál arányosabb eloszlása?

Dr. W. J. King Az Egyesült Államok népének vagyona és jövedelme című munkájából valók a következő számok 1910-re:




	ezer család jövedelme
	vagy kevesebb dollár
	átlag dollár
	dollármillió





	10.878
	700
	534
	5.807



	8.524
	1.000
	840
	7.162



	3.428
	1.200
	1.090
	3.734



	2.413
	1.500
	1.310
	3.164



	1.773
	2.400
	1.856
	3.291



	480
	4.000
	3.130
	1.502



	148
	5.200
	4.500
	666



	174
	10 000
	6.828
	1.188



	124
	100.000
	24.250
	3.007



	3
	1.000.000
	336.000
	1.008



	27.945
	
	
	30.529





Eszerint esik nagy átlagban egy-egy családra 1925 dollár és a bolseviki metódus szerint nagyon egyszerű volna a méltányos jövedelemeloszlás foganatosítása: a 3000 család, melynek jövedelme itt 1.008.000.000 dollárral szerepel, beérné 5.775.000 dollárral és az 534—1310 dolláros jövedelmek „kikerekítésére” átengedne az ipari béke érdekében ajándékképpen 1.002.225.000 dollár évi jövedelmet; és így tovább a többieknél.

De egyrészt azok az amerikai közgazdasági írók, akiknek a békés reform érdekében kifejtett propagandájáról itt szó van, a legerélyesebben utasítanának vissza minden bolseviki ízű konfiskálási gondolatot és másrészt tisztában vannak azzal, hogy konfiskálni csak vagyonokat vagy megkeresett jövedelmeket lehet, nem pedig jövőbeli kereseteket. Mert az a jövőbeli kereset, amelyre konfiskálás vár, az nem jön létre és az a termelő tőke, az a vagyon, melynek hozama konfiskálásra van kárhoztatva, többé nem termel, hanem átalakul, ha tud, kívándorol. Itt tehát mindaddig az a kérdés, mi módon fokozhatók a fent kimutatott szűkös jövedelmek, helyesebben a dolgozók keresetei a tisztességes megélhetés magasságára konfiskálás nélkül.

Nyilván béremelés útján. De ennek megvan a maga előfeltétele — például hogy fedezetét találja a gyártmány elérhető eladási árában. Ford ugyan a magas munkabérek elméletét hirdeti és egy nagy igazság rejlik is teóriájában; a jobban fizetett munkásoknak ugyanis nagyobb a vásárlási ereje és a tömegek nagyobb vásárlási ereje fokozza a keresletet, a termelést, a forgalmat és a gazdasági fejlődést. Azonban mindez csak akkor áll fenn, ha a bérnívó az egész vonalon emelkedik, ha az összes munkások vásárló ereje emelkedik — és ha az összes árak felemelhetők. Komplikált kérdés ez, melybe belejátszik nemcsak a belföldi, hanem a külföldi versenyképesség is és könnyen megeshetik, hogy miközben a munkások vásárló ereje erőszakosan fokoztatnék, veszendőbe menne a vállalatok keresőképessége és kiszáradna azoknak a nagy jövedelmeknek a forrása, melyek éppen a fenti táblázat kirívó egyenlőtlenségeinek az alapját képezik és melyekre, miként mindjárt látni fogjuk, a szerény keresetek, a munka folytonossága érdekében szükség van.

A munkabér alakulásának megvannak a maga törvényei, melyekbe mesterségesen belenyúlni csak igen rövid ideig tartó eredménnyel lehet. John Bates Clark azt mondta, hogyha igaznak bizonyulna az a vád, hogy a kapitalisztikus, szabad versenyre alapított gazdasági rendszer mellett törvényes formák között lezsákmányolással fosztják meg a munkást termelő munkája eredményétől, akkor minden igazérzésű embernek szocialistának kellene lennie; de ugyancsak ő állapította meg azt is, hogy a munkás keresetét határolja a munkájában rejlő produktivitás, melyet viszont a termelésbe bevitt tőke gyarapodása fokoz. „Mennél gazdagabb a világ tőkében, annál gazdagabb a munkás termelőerőben... Ötven év múlva a bérek magasabbak lesznek, mint amilyenek ma, de abban a gyümölcsözőbb gazdasági korban is a munka végső magasabb produktivitása fog a béreknek határt szabni.” Nyolcvan évre visszamenve kimutatható, hogy 1840 és 1920 között a reálbérek New Yorkban és egyebütt az U. S. A.-ban megduplázódtak és még Oppenheimer — a nagybirtok és a tőkeprofit ma élő legtudósabb ellensége — is elismeri, hogy az alsó rétegek jóléte állandóan és fokozatosan emelkedik. Míg tehát a géptechnika fejlődésével a munka produktivitása és ezzel a munkabér nívója állandóan magasabbra száll, addig éppen a verseny szabad működésének hatása alatt a tőke odatódulván, ahol a jövedelmezőség biztatóbb kilátásokkal kecsegtet, a tőke részesedése a magasabb produktivitás eredményéből átlag hanyatlik vagy nem emelkedik. Távolibb perspektívában talán innét várható a tőkehozam és munkabérbeli jövedelmek közti aránytalanságok némi enyhítése; mesterséges beavatkozás, a nagyobb jövedelmeknek konfiskálás útján való szétosztása azonban csakis rombolást idézhet elő... Az előbb azt mondottam, hogy a munka folytonossága érdekében a szerény keresetek mellett szükség van a nagy jövedelmekre. Ennek a tételnek a megvilágítása reávezet arra, hogy a vagyonok arányosabb eloszlásának a kérdésével is foglalkozzam. És itt — az előbb említett 500 éves retrospektív hipotézis analógiájára — azt a kérdést vetném fel: miképp alakult volna a gazdasági élet jövedelmeivel és tőkeképzésével, ha — mondjuk a harmincéves háború óta lefolyt 300 éven át — már az az állapot uralkodott volna, melyet egyedül igazságosnak jeleznek „nem-bolseviki” irányzatú reformerjeink, hogy tudniillik a jövedelmek, ha nem is egyenlők, de méltányosan arányosak és egymáshoz közelebbállók lettek volna. Például — az előbbi jövedelmi táblázatra visszanyúlva — ha a legnagyobb jövedelem a mai értékben vett 10 000–15 600 dollárt meg nem haladja és a legkisebb 1000—1500 dolláron alul nem marad. Egy amerikai forrásból vett statisztikai táblázat következő képét adja az 1900-as vagyoneloszlásnak:

Összvagyon 60 milliárd dollár.




	12,560.000 család
	vagyona a 60 milliárd dollárnak
	családonkénti átlag





	közül gazdag 1%
	55%-a
	263 000 dollár



	Középosztály 11%
	32%-a
	14 000 dollár



	szegény 38%
	13%-a
	} 700 dollár



	nagyon szegény 50%
	6%-a
	}



	100%
	100%
	





A 60 milliárd dollár mai vagyon (annak a résznek kivételével, mely esetleg „okkupáció”, gazdátlan terület elfoglalása útján vált tulajdonná, de itt is csak az ősterület megmunkálás előtti értékét kivéve) megtakarított, el nem fogyasztott jövedelem eredménye. Ezt még azok a szocialisták sem vonják kétségbe, akik különben lemosolyogják a tőkeképzés fogalmának azt a definícióját, hogy a tőke és tőkés lemondásának, élvezetfeláldozásának a szüleménye. Nem kell itt egyáltalán mumusnak vennünk azt az unos-untig kicifrázott tőkést, aki jégbe hűtött pezsgőjemellett „lemond” jövedelme el nem fogyasztható részének élvezetéről és áldozatkészen megengedi, hogy az „megtakarítás” útján tőkéjévé váljék: nincs most arról szó, hogy itt van-e kivetni való vagy nincs — ez más lapra tartozik. De bizonyos, hogy ama 60 milliárd dollár megjelölt része ily módon, megtakarítás, el nem fogyasztás útján állt elő. Ki „mondott le” a pillanatnyi élvezetről, az azonnali „elfogyasztásról”? Valószínűleg nem az a 11 000 000 család, a szegények és nagyon szegények 88%-os kontingense, melynek átlagos családonkénti vagyona 700 dollárral szerepel fenti sémánkban és melynek jövedelme a „szegények és nagyon szegények” igen szerény életstandardját szabályozza. A gazdagok és középosztálybeliek, kik a 60 milliárd dollár 87%-ának tulajdonosai és kik családonként 263 000 dollár, illetve 14 000 dollár vagyonnal szerepelnek statisztikánkban, jövedelmüknek csak egy részét fogyasztották el és „lemondásukkal” alakították ki a szóban levő tőkét.

Most képzeljük el a feltételezett 300 év előtti és az azóta kifejlődött helyzetet: az „elődök” 88 százaléka olyan jövedelmet élvez, mely a megélhetést biztosítja, tehát nincs szegény és nagyon szegény, csak viszonylagosan a „tisztességes jómódban” élő 12 százalékkal párhuzamba állítva élnek amazok szerény viszonyok között, de nem szűkölködve. Csakhogy olyan bőségben sincsenek, hogy nagymérvű „lemondást” lehetne tőlük várni tőkeképzés céljaira; „lemondást” a táplálkozási élvezetek dolgában esetleg fognak gyakorolni az egészséges táplálkozás mértékén túl a csemegéknél és az itt elért megtakarítást a gyermekek jobb nevelésére fogják fordítani, tehát igen értékes „tőke” képzésére; de a 60 milliárd dollárnak 300 évre visszaszámított matematikai egyenértéke alapításához és felduzzasztásához csak igen jelentéktelen, ha egyáltalán valamilyen mértékben fognak hozzájárulni.

Hogy mennyire rúg majd az a megtakarítás, amivel a „tisztességes jómódban” de már nem többé gazdagságban élő 12 százalék fog hozzájárulni a szükséges tőkealap képzéséhez, azt nehéz megjósolni: de ha figyelembe vesszük, hogy a mai 60 milliárd dollár vagyonban mint „gazdagok” és „középosztálybeliek” a tényleges statisztika szerint 87 százalékkal = 52,2 milliárddal szerepelnek és ha továbbá figyelembe vesszük, hogy az 52,2 milliárdban több mint 60 százalékkal szerepel az a 125 000 család, melynek vagyona egyenként átlag 263 000 dollárra rúgott és melynek jövedelme a feltevés szerint családonként alig 10 000 dollárra száll le, igen valószínűnek mondható, hogy a leszállt jövedelemből a mára várt 60 milliárd dollár helyett, mely a jelenlegi gazdasági rendszerből folyólag előállott, alig valami fog a 300 éven át működött kevésbé antiszociális rendszerből tőkében fennmaradni.

Kevésbé antiszociális? Ez a nagy kérdés. Mert mit jelent az, hogy a 88 százalékot felemeljük a mainál jobb „megélhetési” állapotba, de azon az áron, hogy a tőkeképzést alákötjük? Ne feledjük, hogy mindabból, ami vasutakban, hajókban, csatornákban, vízi erőkben, villanyművekben, gyárakban, gépekben, újkori vívmányokban, emberhez illő lakásokban, egyszóval kultúrában és haladásban ma a földgömbön van, semmi sem létesülhetett volna tőke nélkül — a tőke pedig az a megtakarított, nem konzumált része az emberi termelés gyümölcsének, amelyet egyre gyarapítva egyik generáció átad a másiknak, amelyet sehol le nem fektettek, de annál szigorúbban ható természeti törvény folytán kénytelen az emberiség munkatársává avatni haladásának előharcosaképpen. „Amint áldásnak bizonyult az első szerszám „megtakarítása”, ma is minden tőkeszaporulatot, a termékenység minden fokozását a haladás nevében örömmel kell hogy üdvözöljük... Egyedül csak a takarékosság teszi lehetővé a gazdasági és ezzel a kulturális haladást. Minél többet takarékoskodunk, hogy termelőeszközeinket tökéletesbíthessük, minél több tőkét viszünk be termelésünkbe, annál nagyszerűbbekké válnak teljesítményei. A mutatkozó hátrányok inkább gazdasági rendszerünk fogyatékosságának tudandók be s kötelességünknek tekinthetjük, hogy azok enyhítésére törekedjünk, de nem torlaszoljuk el a forrást, melyből minden gazdagság fakad.”

Báró Manteuffel ezen szavaihoz még csak azt a megjegyzést fűzöm befejezésül, hogyha a forrás, melyből a nemzetgazdaság minden gazdagsága fakad, a jövedelmek egy részének a fogyasztástól megvont megtakarítása és ha a termelő s a kulturális haladást biztosító tőkének ily megtakarításokból való gyűjthetésének az az ára és előfeltétele, hogy a jövedelmek szétosztásából a nagy tömegeknek (88%) csak a szűkös megélhetés és részben azon is alul jusson a végből, hogy a 12%-nak jutott bő jövedelem szolgáltathassa a termelést fokozó és a haladást előmozdító tőke megtakarítására való lehetőséget: minél tisztábban látjuk, hogy mai gazdasági berendezésünk lényege nagy veszély nélkül fel nem forgatható, annál parancsolóbban nehezedik a kapitalisztikus társadalomra az a kötelezettség, hogy gyógyítását keresse azoknak a betegségeknek, melyeket — a kapitalisztikus gazdasági rendszer súlyos kompromittálásanélkül — nem szabad hogy gyógyíthatatlanoknak tekintsünk és melyeket különben másoknak mint a XX. század kultúrája szégyenfoltjainak nem mondhatnánk.

„Jól tudjuk, — mondja Parmelee — hogyha a világ összes gazdagsága több-kevesebb egyenlőséggel osztatnék fel, az egyes osztályrészek nem volnának elég nagyok arra, hogy... érezhetően vagy egyáltalán a szegénység színvonala fölé emelné az egyeseket.” „De — mondja Hobson szép szójátékban — ha minden vagyon szemmel láthatólag igazolva lesz, úgy eredetére mint felhasználására nézve, a magántulajdon jogai első ízben fognak igényt tarthatni respektáltatásra, mert első ízben lesznek respektábilisaknak elismerhetők.”1

Lábjegyzetek


	
Praxeum-jegyzet: Schwarz a tőkefelhalmozás és a magántulajdon védelmét szociálreformeri követeléssel kapcsolja össze, de konkrét állami újraelosztási programot nem fejt ki. ↩

        Sugár Ottó elemzése Roosevelt 1933. áprilisi dollárleértékeléséről: a leejtés kül- és belpolitikai indítékairól, az amerikai inflációs hajlamról, s arról, miért kétséges a tőle remélt áremelkedés tartóssága. Megjelent a Honi Ipar 1933. május 1-i számában.



      

     
     Roosevelt tanult Berchtold gróftól — mondotta egy ismerősünk a dollár leejtésének hírére. Amint az osztrák-magyar monarchia háborús külügyminisztere a Belgrádba küldött ultimátum átadásával megvárta, míg a cár hajóra száll Szentpétervárott, hogy az orosz kormány ne tudjon azonnal érintkezni a francia kormánnyal, úgy Roosevelt is azt az időpontot tartotta alkalmasnak arra, hogy a dollárt szabadjára engedje, amikor MacDonald hajója már a tengeren úszott New York felé.

Lehetséges, hogy az amerikai kormány elhatározása időpontjának jelentősége erősebben kihangsúlyozza a dollár leejtésének külpolitikai indító okait, amelyek a nagy elhatározásnál nem véletlenül jöttek számításba. Roosevelt bizonyosan gondolt arra, hogy az ő óriási horderejű intézkedése az angol miniszterelnököt megfosztja egyik hatalmas érvétől, amelyikre hivatkozhatott volna a háborús adósságok csökkentésére irányuló követelésénél. Azonban bármennyire tetszetős is a dollárkiviteli tilalomnak a diplomácia eszköze gyanánt való beállítása, azt hisszük, túlméretezett ennek a nagy fordulatnak tisztán politikai nevezőre való visszavezetése. 120 milliós nép gazdasági jólétének kockára tevését mégsem lehet kizárólag a külpolitika fegyverei közé felvenni; az amerikai kormánynak mindennél jobban ínyére volt az április 19-i lépést az államférfiúi előrelátás tényeként beállítani. Pedig Roosevelt azért engedte le a dollárt, mert a belpolitikai nyomás kényszerítette erre.



Figyelembe kell venni az amerikai ember gondolkodását. Az átlag-yankee mindig inflácionista gondolkodású. Lelki beállítottságának mindig az érték hullámzásában rejlő előnyök kihasználása felelt meg. Az amerikai polgár nem felejtette el, hogy a múlt század folyamán ingadozó dollárárfolyamok mellett lett az Egyesült Államok szegény angol gyarmatból a világ leggazdagabb államává. Az inflációs jelszavaknak a tömegeket magukhoz ragadó ereje semmivel sem kisebb, mint a Szabadság-é. Sőt, a szabadság jelszava mellett mindig ott állott az inflácionista ízű, de mindig tetszetős szólam. Isten, szabadság és papírpénz — így hangzott a hatvanas évek legvonzóbb politikai pártprogramja; szabad ezüst, ez volt a nyolcvanas, kilencvenes években a bimetallisták zászlajára írva. Könnyű pénz: ez az újabb idők varázsszere, amelyet az infláció mozgatói hirdetnek. A kalandos vállalkozó szellemű amerikai nem húzódik vissza a megtakarított tőkék elértéktelenedésétől, a megélhetés megdrágulását jelentő inflációtól, amire a konzervatív nyugat-európai kistőkés irtózva gondol. A farmok a kéményig eladósodva, a búza- és a pamutárak minden alátámasztási intézkedés ellenére a mélyponton, az értéktőzsdék élettelenül! Mindezek következtében a republikánus párt csúfos veresége az elnökválasztáson, érthető tehát, hogy Roosevelt ne folytassa azt a valutapolitikát, amibe Hoover belebukott. A farmer adósságcsökkentést és árjavulást követel, annál is inkább, mivel a be nem fejezett bankszanálás miatt hitelhez nem jut, sőt sokszor még a takarékbetéteit sem veheti ki.

Mi lehet alkalmasabb eszköz ennek a célnak elérésére, mint az értékmérőnek, a dollárnak elejtése? Nem is igen van más választása, mert az aranykiviteli tilalom további folytatása a tőkemenekülésnek további tápot adott volna. A kocka tehát el van vetve, most már csak az a kérdés, hogy bekövetkezik-e az az árjavulás, amelyet tőle várnak?

Túlságosan kevés idő telt el április 19-e óta, hogy tisztán lehessen látni a dollár értékcsökkentésének hatását az árakra. Bizonyos enyhe emelkedés kétségtelenül bekövetkezett már, amint az alábbi táblázat mutatja:




	
	április 18
	április 29





	réz
	5⅝
	6.5



	ólom
	3¼
	3½



	ón
	26¼
	31⅛



	kaucsuk (London)
	2²³⁄₃₂
	2⅞



	pamut
	6.85
	7.90



	búza
	60⅞
	70⅞



	kukorica
	32¾
	35.25



	zsír
	4.52
	5.55



	cukor
	1.19
	1.40



	kávé
	5.24
	5.43





Az árjavulás tehát kétségtelen, azonban éppen csak a dollár diszázsiójának felel meg, és nincs kizárva, hogy a dollár leejtése nélkül is bekövetkezett volna az árjavulás a rosszabb termésjelentések és a réztermelés korlátozása következtében. Kérdés, vajon az árjavulás meghaladja-e tartósan a dollár értékcsökkenésének arányát? Általában véve csak azok az árucikkek drágulhatnak, amelyek olyan országokból kerülhetnek az Egyesült Államokba, amelyek megmaradtak az aranyalapon. Ennek a bevitelnek hatása az USA áralakulására azonban nem túlságos. Lehetséges — bár nem valószínű —, hogy az amerikai export dollárárai valamit emelkedni fognak. Ennek aránya azonban az Egyesült Államok belső piacán forgalomba kerülő árukhoz képest igen csekély. Ezért a dollár értékveszteségében rejlő kiviteli prémium az egész áruvolumen csak egész kis töredékében juthat érvényesülésre. Egyébként is Anglia példája azt mutatja, hogy nemesvaluta leejtéséből származó kiviteli előny az általános deflációs nyomás közepette semmivé válik.

Az amerikai belföldi árak tehát csak akkor emelkedhetnek, ha nagyobb mennyiségű kereslet jelentkezik ugyanazon mennyiségű áruért, mint most, ez pedig csak akkor fog bekövetkezhetni, ha túlságos nagy lesz az áru felé való menekülés, ehhez azonban az inflációnak igen erős eszközei szükségesek.

Általában igen sok olyan jelenség is eleven erővel hat, amely ellensúlyozza az árjavulást.

Ha a dollár további értékcsökkenése még nagyobb tömegű árut zúdít az európai piacokra, akkor az importpiacokon csökkennek az áruk aranyban kifejezett árai, ez pedig visszaháramlik az amerikai tőzsdékre. Az árjavulás másik oldalon pedig könnyen újabb lendületet adhat a termelés kiterjesztésének, ami az agrártechnika mai állása mellett igen könnyen bekövetkezik.

A dollár esésének erős fékezője az Egyesült Államok aktív kereskedelmi mérlege, a javára szóló kamatfizetések és adósságtörlesztések. A lecsökkent árfolyamú dollár sok adóst fog arra bírni, hogy kötelezettségeit most teljesítse, amíg a dollárnak diszázsiója van.

Így tehát a dollár leejtésének az árakra gyakorolt kedvező hatását annyi oldalról kísérik ellensúlyozó hatások, hogy a fejlődés tartóssága — hacsak Amerika lépését nem követik további hasonló intézkedések a többi államokban — ez idő szerint még egészen kétséges.1



Még egy körülmény, ami a dollár további értékcsökkenése ellen szól. A megindult amerikai tőzsdehossz valószínűleg nagy európai tőkéket fog a tengerentúlra csalogatni, éppen úgy, mint 1929 előtt. Ennek pedig az lesz a módja, hogy a Londonban elhelyezett követelések vándorolnak ki tőzsdei játékra, tehát a tőkések fontot fognak eladni, hogy dollárt vásárolhassanak. Ez a körülmény újból csak visszavetheti a font árfolyamemelkedését és nyomni fogja a dollárt aranyparitás felé. Úgy van, amint az amerikai bankválságról írott március 15-i cikkünkben kifejeztük: fáradságosan nehéz dolog a dollárt leejteni.

Lábjegyzetek


	
Praxeum-jegyzet: A szerző a dollár leértékelését és a tőle várt áremelkedést elemzi, nem ajánlja azt; következtetése szerint a kedvező hatás tartóssága kétséges. ↩

        Teleszky János előadása a takarékosság közgazdasági, magángazdasági és államháztartási jelentőségéről, amely a Magyar Cobden Szövetségben 1928. december 4-én hangzott el, s a Cobden-Könyvtár köteteként jelent meg; Fischer Ödön bevezetője és báró Madarassy-Beck Gyula vacsorai beszéde keretezi.



      

     
     Fischer Ödön, elnök:

Mélyen tisztelt Hölgyeim és Uraim!

A Magyar Cobden Szövetség ülését megnyitom és őszinte tisztelettel köszöntöm mai előadónkat, akinek megjelenése körünkben eseményszámba megy, a régi Magyarország nagy aktívumát: Teleszky János őnagyméltóságát.

Utoljára a felsőházban hangzott fel bölcs és elfogulatlan kritikai szava olyan rezonanciával, amely az egész országnak felszabadulást jelentett. Ott mondotta sok más igazsággal egyetemben, hogy: a lüktető gazdasági élettel holt törvényszakaszok és bürokratikus szervezetek lépést tartani nem tudnak; hogy: közgazdasági politikánk nemhogy előmozdítaná az egyéni vállalkozási kedvet és annak eredményességét, de az úgynevezett altruisztikus intézményeknek állami, városi és egyéb közpénzekkel való támogatása és alapítása a magánvállalkozási tevékenységet bénítja, hogy: túl vagyunk adóztatva és túl vagyunk kormányozva; hogy: új középosztályt akarnak teremteni és közben a régit tönkreteszik; hogy: alig lát olyan beruházást, mely a drága külföldi kölcsön kamatait meghozná.

Teleszky János végre kimondta, amit eddig senki sem mert ilyen világosan megfogalmazni: hogy a kormány mindenfajta intézkedése, ha gazdaságpolitikai vagy szociálpolitikai is, sohasem hagyja figyelmen kívül a központi kormányzati elv érvényesülését: hogy a kormány és hatalmi-szervezete közvetlenül rendelkezhessék a polgársággal; az elemi jogokat sem adja meg egyetemesen, hanem a jogokat kedvezményekké degradálja, hogy a kedvezmények adományozásával politikailag lekötelezzen és a kormánnyal függő viszonyba hozzon lehetőleg mindenkit.

Bátor és nemesveretű kritikájának súlyt ad a pénzügytörténelmi cselekedeteknek az a hosszú sora, amely nevéhez fűződik.

Háborús pénzügyi gazdálkodásunkról klasszikus történelmet írt és a háború befejezése után pénzügypolitikai téren országvezérként tisztelték. A Magyar Közgazdasági Társaság nevezetes ankétján az államháztartás egyensúlyának helyreállítását jelölte meg amaz egyetlen járható útnak, amelyen pénzünk értékállandóságához visszajutunk.

Sok tévelygés után — Genfből kellett szakértőknek kiszállniuk, hogy egy szanálási programot kidolgozva, Teleszky prófétikus álláspontját megerősítsék és alkalmazzák. Ma a gazdasági élet kormánygépezetét mások irányítják, ő a közvéleményt képviseli. A közvéleményt képviseli abban a nemes értelemben, hogy nem szűnik meg agitálni a közélet puritánságáért, melynek alaptétele a vállalt kötelezettségek betartása, tehát a valorizáció és a magángazdaság talpra állítása.

Teleszky János nem vállalná az ódiumot a történelem előtt, hogy a magyar kisemberek százezrei tragikusan elspekulálták vagyonukat a haza oltárán és keményen megbélyegzi azt a pénzügypolitikai koncepciót, amely megakadályozza, hogy a magyar állam erkölcsi kötelezettségeibe vetett hit visszatérjen polgárai szívébe.

Teleszky János szerint nem lehetséges, hogy az ismeretlen adófizetőknek ténylegesen befizetett tőkéjét elszámolják a magyar tragédia elkerülhetetlen költségei között, — ugyanakkor azonban a szövetkezetek az állam számlálatlan milliárdjaiból élnek mesterséges életet, versenyezve azokkal, akiknek adófilléreiből telnek ki a horribilis szubvenciók és a szanálási segélyek.

Teleszky János az ismeretlen adófizetők nagy táborának védelmezője, a patinás múlt erős tényezője, a jobb holnap harcosa!

Kérem őexcellenciáját, tartsa meg előadását.



Amidőn engedve annak a megtisztelő meghívásnak, hogy a Cobden Szövetségben előadást tartsak, — előadásom tárgyául a takarékosság kérdését választottam, nem azért tettem ezt, mert a köztudatban, talán nem is egészen helyesen, úgy vagyok odaállítva, mintha a takarékosság szélsőséges szószólója volnék, de tettem — inkább ennek dacára azért, mert azt észlelem, hogy közéletünkben, — ahol pedig fogalomzavarokban hiány nincsen — kevés kérdésben uralkodik olyan mélységes fogalomzavar, mint éppen a takarékosság kérdésében. Ez a fogalomzavar nem jelentéktelen mértékben járul hozzá közgazdasági helyzetünk ki nem elégítő alakulásához. Midőn tehát a mai alkalmat felhasználva, szerény tehetségemhez képest hozzá akarok járulni a takarékosság kérdése tekintetében uralkodó fogalomzavar némi tisztázásához, ezzel közgazdasági életünk egészségesebb mederbe való terelésének nagy érdekeit is szolgálni vélem.

A takarékosság kérdésével annak közgazdasági, magángazdasági és államháztartási vonatkozásaiban óhajtok foglalkozni.

A takarékosság közgazdasági értelemben azt jelenti, hogy valamely adott gazdasági terület kevesebbet fogyasszon, mint amennyit termel, azaz, hogy termelése eredményének egy részét ne fogyassza el közvetlenül, hanem a további termelés céljaira fordítsa. Ez minden okszerű gazdasági tevékenység alapja. Legegyszerűbb formája, mely az állatvilágban is nagy mértékben el van terjedve: a készletgyűjtés, ami abból áll, hogy amikor a szükségletek kielégítésére alkalmas tárgyak bőven állanak rendelkezésre, azok egy részét elraktározzák kedvezőtlenebb időkre. Nagyobb jelentőségre a takarékosság akkor tesz szert, amikor a gazdálkodás már nemcsak a szükségletek kielégítésére alkalmas jószágok megszerzésében, gyűjtésében és megóvásában merül ki, hanem azok tervszerű előállítására irányul. Már a szükségletek kielégítésére alkalmas tárgyak megszerzését, gyűjtését és megóvását is előmozdítja erre alkalmas, továbbá az ellenségek elleni védekezést előmozdító eszközöknek a használata, s az emberi civilizáció kezdetét ilyen eszközök használatba vétele, majd előállítása jelzi. De fokozottabb jelentőséget nyernek az eszközök attól az időponttól fogva, amikor az ember áttér a szükségletek kielégítésére alkalmas jószágok tervszerű termelésére. Az ember gazdasági tevékenységének egy része ily módon már az emberiség ősállapotában, nem a közvetlen fogyasztásra szánt jószágok megszerzésére és előállítására, hanem olyan jószágok — eszközök — megszerzésére és előállítására irányul, amelyek közvetve vagy közvetlenül a további termelés céljait szolgálják. Minél több és jobb ilyen jószágot állít elő az ember, annál eredményesebb lesz a jövőbeli termelési tevékenysége, annál jobban lesz képes kielégíteni szükségleteit s annál több szükségletét lesz képes kielégíteni. Ezek a további termelés céljait szolgáló jószágok képezik a gazdasági értelemben vett tőkét, amely mint tudjuk, a természeti erők és az emberi munka mellett az emberi termelésnek nélkülözhetetlen tényezője. S bízvást mondhatjuk, hogy amint a legelemibb tőkeképződés megindulása volt az emberi civilizáció kezdete, úgy e civilizáció fejlődését a tőkeképződésnek mindinkább fokozódó mértéke tette lehetővé. Minthogy pedig a takarékosság vezet a tőkeképződésre, a tőkeképződésre vezető takarékosság tekinthető joggal az emberi civilizáció alapjának s e civilizáció fejlődése alapfeltételének. A civilizáció fejlődése mind több és több emberi szükségletnek minél szélesebb körben és minél jobban való kielégítését teszi lehetővé, — amit a termelés fokozásával ér el. Ennek viszont előfeltétele a rendelkezésre álló tőke gyarapodása, tehát a takarékosság. A takarékosság és az emberi szükségletek minél nagyobb mértékű kielégítése közt tehát nincs ellentét, amint azt a felületesen ítélők gondolják. Hiszen csak az a társadalom tudja fokozni fogyasztását, azaz jobban kielégíteni tagjainak szükségletét, amelyik fokozott takarékossággal nagyobbodó termelést tesz lehetővé. Viszont a fokozott termelés nemcsak lehetővé, de szükségessé is teszi a szükségleteknek nagyobb mértékben való kielégítését. Másrészt, hacsak nem akarunk megállani a szükségletek kielégítése terén egyszer már elért fokon, vagy éppen visszafejlődni, — a fokozott termelésből mindig nagyobb és nagyobb mennyiséget kell további tőkegyűjtésre fordítani, azaz megtakarítani.

A tőkegyűjtés által lehetővé vált nagyobb termelés, az ennek nyomában járó nagyobb fogyasztás és fokozottabb tőkegyűjtés, amely ismét fokozottabb termelést, fogyasztást és tőkegyűjtést tesz lehetővé és szükségessé, — ez az emberi civilizáció útja s ez vezetett el, az emberi intelligencia és tudás fejlődésével, az ősember fahusángjától a villanymotorig és fog elvezethetni még beláthatatlan messzeségekbe.

Takarékosságnak, termelésnek és fogyasztásnak ez a kölcsönhatása annál szembeötlőbb, minél kezdetlegesebb formák közt bonyolódik le az emberi gazdálkodás és annál elmosódottabb, minél szövevényesebbé válik az.

Különösen alkalmas volt ennek az összefüggésnek az elhomályosítására az a változás, amelyen a művelt világ gazdasági felépítése a XVIII. század közepe óta keresztül ment. Az emberi civilizációval karöltve fejlődő gazdasági élet mindinkább a differenciálódás felé halad, az ősember termelő, tőkés és fogyasztó volt egyszemélyben. Manap a tőkés, a termelő s ezek körében a vállalkozó, a szellemi és testi munkás, sőt az újabb gazdasági fejlődés következtében előállott nagy vállalati koncentrációk folytán a vállalat-vezetők nagyrészt különváltak s velük szemben áll még az a nagy csoport, amely a termelésben közvetlenül nem vévén részt, a termelésben közvetlenül érdekeltekkel szemben elsősorban fogyasztónak érzi magát; azok, akiket a közéletben általában fogyasztóknak neveznek, akiknek érdekében a fogyasztók politikáját szokták sürgetni, holott tudományos szempontból ez helytelen felfogás, azért, mert azoknak az aránylag csekély számúaknak kivételével, akik merőben a mások által való eltartásra szorulnak, közvetlenül vagy közvetve, mindenki részese a nemzeti termelésnek és másrészt mindenki fogyasztó. Természetes azonban, hogy ezeknek az így kialakult külön érdekeltségeknek, amelyek alapján különböző külön-osztályok keletkeztek, egymás közötti érdekellentétei sokkal szembeszökőbbek, mint az a közös kapocs, amely a takarékosságnak, termelésnek és fogyasztásnak imént említettem kölcsönhatása révén összeköti őket. A takarékosság hordozóit, a tőkéseket illetőleg ez az érdekellentét még fokozottabbá vált a legújabbkori gazdasági fejlődés következtében, amelynek eredményeként a hitelező és az adós közötti viszonyból, de sőt a vállalkozásban résztvevő tőke és a vállalat, valamint annak vezetője közti viszonyból mindinkább kikapcsolódtak a személyi vonatkozások. A nagy vállalkozások túlnyomó részének részvénytársasági vagy ehhez hasonló formába való öntése, a különböző fajta kötvénykölcsönök elterjedése, a részvényeknek és kötvényeknek a tőzsde és pénzintézetek révén a legszélesebb körökben való elterjedése és ennek révén egy külön tőkepénzes osztály keletkezése a tőkegyűjtés természetét látszólag teljesen megváltoztatta. Ezzel azok előtt, akik nem bírnak kellő gazdasági műveltséggel ahhoz, hogy a látszatok mögött felismerjék a dolgok lényegét, a takarékosságnak a gazdasági életre és az összesség életszínvonalára gyakorolt szerepe is megváltozott, holott a takarékosságnak, termelésnek és fogyasztásnak a kölcsönhatása ma éppen úgy megvan, mint bármikor. Ha e tekintetben nem is idézett elő változást az új gazdasági fejlődés, tagadhatatlan a különböző érdekeltségeknek külön osztályokká való kialakulása, ami a takarékosság és tőkegyűjtés problémáját kiszélesítette, mert belevitte a nemzeti vagyon és jövedelem mikénti megosztásának a kérdéseit. Minden tudományos alapokon nyugvó szocialisztikus rendszer gyökerei ebből a talajból táplálkoznak. A tőkének a termelés szempontjából való fontosságát a szocialisztikus-kommunisztikus gazdasági rend hívei éppen úgy elismerik, mint azok, akik kapitalisztikus-individualisztikus alapon állanak.

Az eltérés abban van, hogy amíg a szocialisztikus-kommunisztikus gazdasági rendszerek azt kívánják, hogy a termelési tényezők, a tőke és a föld, a közösség tulajdonát képezik, mert nézetük szerint ezeknek magánkezekben való tömörülése a munkások kizsákmányolására vezet, addig a kapitalisztikus-individualisztikus alapon állók azt vitatják, hogy a tőkeképződés csak akkor biztosítható, ha a termelési tényezők magántulajdon tárgyát képezhetik és tulajdonosaiknak megfelelő jövedelmet biztosíthatnak.

Ennek a nagy vitának az eldöntése, amely manapság jobban foglalkoztatja az emberiséget, mint valaha, nem tartozik előadásom körébe, ide csak annak a megállapítása tartozik, hogy a nemzeti vagyon és jövedelem megoszlásában való bárminő változás csak akkor biztosíthatja az emberi civilizáció haladását, azaz minél több szükségletnek minél nagyobb mértékben való kielégítését, ha ez a tőkeképződést és takarékosságot jobban előmozdítja, mint az eddigi. A modern állam politikájának, amely csak jól felfogott szociálpolitika lehet, kétségtelenül arra kell törekednie, hogy minél egészségesebb vagyon és jövedelemeloszlási viszonyokat idézzen elő, de emellett mindenkor szem előtt tartandó, hogy a nemzeti vagyon és jövedelem mikénti megoszlásának igen nagy hatása van a takarékosságra és tőkeképződésre.

Ez átvezet bennünket a takarékosságnak magángazdasági szempontokból való taglalására, önként értetődvén, hogy az ezentúl előadandók kapitalisztikus-individualisztikus társadalmi és gazdasági rendet tételeznek fel.

Magángazdasági értelemben a takarékosság azt jelenti, hogy kevesebbet költsünk, mint amennyi a jövedelmünk és hogy jövedelmünknek aránylag minél tekintélyesebb részét félretegyük, egyrészt a jövő eshetőségeivel szemben tartalékul, másrészt, hogy annak segélyével magunk, hozzátartozóink és utódaink jövőbeli jobb és könnyebb megélhetését biztosítsuk.

A kívánatos az volna, hogy mindenki kevesebbet költsön, mint amennyi a jövedelme. De ha valahol, itt áll annak a tételnek a helyessége, hogy ahol nincs, ott ne keress. Akinek jövedelme a maga és hozzátartozói jogosult igényeinek a kielégítésére sem elegendő, attól bajosan követelhetjük, hogy még ebből a nem elegendő jövedelemből is félre tegyen. Másrészt az, hogy mi a jogosult igény, nagyon bizonytalan fogalom, s ezért nem látszik teljesen elvetendőnek az a felfogás sem, hogy minden bármily szerény jövedelemből is félre kellene tenni valamit. De az tagadhatatlan, hogy szerény jövedelmekből a megtakarítási lehetőség igen csekély és hogy ez a lehetőség és ezzel karöltve a takarékosság kötelessége az egyéni jövedelem emelkedésével fokozatosan nő. Viszont a túlzott takarékosság sem helyeselhető, — bár ettől a hibától bennünket magyarokat igazán nem kell félteni. Nem volna előnyös gazdasági szempontból és nem is volna értelme, hogy jövedelméből mindenki csak a szorosan vett létminimumnak megfelelő összeget költse el és a többit félre tegye. Hiszen a gazdasági termelés célja nem az, hogy mindenki a legszűkösebb megélhetési színvonalon maradjon, hanem ellenkezőleg, hogy mindenkinek a megélhetési színvonala lehetőleg és folytonosan emeltessék. Ezért és csak ezért kell takarékoskodni, ennek a célnak a biztosításanélkül a takarékosságnak nincs létjogosultsága.

A termelt gazdasági jószágoknak az a része, amely a további termelés érdekében nem tőkésítendő, arra van hivatva, hogy elfogyasszuk, mert a fogyasztás épp oly kiegészítője a termelésnek, mint a termelés a fogyasztásnak. A világgazdaság mai, a háború s az azt követő események folytán még mindig dezorganizált helyzetében különösen látjuk, hogy a fogyasztóképesség hiánya milyen káros hatással van a termelés lehetőségeire. Épp úgy, mint az állati szervezetben bármely még olyan jelentéktelennek látszó mirigy funkcionális zavarai az egész szervezet összhangját megbonthatják azt beteggé képesek tenni, a gazdasági szervezetben is a termelés és fogyasztás közt meg kell lennie a természetes összhangnak, amelynek minden megbolygatása beteggé teszi a szervezetet. Ebben az összefüggésben bírálandó el a fényűzés kérdése is. A fényűzés relatív és emellett nehezen meghatározható fogalom; az ami ezelőtt fényűzés számba ment, ma nem az és ami ma annak számít, holnap talán megszűnik fényűzés lenni. Viszont a civilizáció haladásával mindig új fényűzési lehetőségek keletkeznek. Emellett a különböző társadalmi rétegekben és különböző társadalmi viszonyok közt más és más tekintendő fényűzésnek. A fényűzést leghelyesebben talán, mint egy adott időben, adott gazdasági viszonyok közt, egy adott társadalmi kör normális szükségleteinek kielégítését felülmúló fogyasztást definiálhatjuk. Sokan ugyan már az átlagos életszínvonalat meghaladó fogyasztást is fényűzésnek tekintik. Utópisztikus társadalombölcselők felállíthatják azt a kívánalmat, hogy a nemzeti vagyon és jövedelem úgy legyen elosztva s a gazdasági termelés és fogyasztás úgy legyen berendezve, hogy mindenki minél magasabb színvonalon kielégíthesse szükségleteit, de hogy ezt meghaladó fogyasztást senki sem űzhessen. De a gyakorlati gazdaságpolitikus tisztában kell hogy legyen azzal, hogy ez az állapot — legalábbis az emberiség mai erkölcsi és szellemi fejlődés fokán — meg nem valósítható s hogy az általam előbb említett értelemben vett fényűzésnek megszüntetése nagy gazdasági megrázkódtatásokat idézne elő és legalábbis egy hosszú átmeneti időn át, a nagy tömegek életszínvonalának süllyedését vonná maga után. Mert a mai gazdasági rendben egyesek fényűzése mások megélhetésének szolgál alapul, és a termelés és fogyasztás összhangjának fenntartása érdekében is szükséges.

Károssá válik azonban a fényűzés, ha az össznépesség életszínvonalának fenntartása és fokozatos emelése érdekében szükséges tőkeképződés rovására esik, ha kiáltó ellentétbe kerül a nagy tömegek életszínvonalával, ha a közgazdasági terület gazdagságának jelentékeny részét megfelelő ellenszolgáltatás nélkül külföldre tereli, vagy ha a gazdasági jószágok oktalan elpocsékolását jelentő pazarlássá fajul. Ezek ellen a kinövések ellen küzdeni kell, nem a háborús gazdálkodás kihatásaként még mindig sokak szemei előtt lebegő erőszakos eszközökkel, amelyek célra nem vezethetnek, hanem a felvilágosítás, a gazdasági tudás terjesztése, a meggyőzés, a hazafias érzéseknek nemes eszközökkel való felkeltése, szervezkedés, végül a gazdasági élet olyan berendezésével, hogy a nagyobb jövedelemmel bírók fényűzési szükségletei minél nagyobb mértékben legyenek belföldi forrásokból kielégíthetők.

Abból, hogy szerény jövedelemből a megtakarítás lehetősége igen csekély és hogy ez a lehetőség a jövedelem emelkedésével fokozatosan nagyobbodik, önként következik, hogy a takarékosság és tőkegyűjtés előfeltétele, hogy minél többen legyenek olyanok, akiknek jövedelme meghaladja azt, ami a saját és hozzátartozóik jogosult igényeinek kielégítésére szükséges. Következik ebből, hogy szegény társadalomban a jövő gazdasági fejlődés és az átlagos életszínvonal fokozatos emelkedésének biztosítása érdekében a jelen igényei lehetőleg mérsékelendők, illetve a jövedelmekkel olyan arányba hozandók, hogy a társadalom szegénysége dacára se akadjon meg a tőkeképződés. De következik az is, hogy minél több egy adott gazdasági területen a létminimumot meghaladó jövedelemmel bírók száma, annál több a takarékosság lehetősége és annál több a biztosíték arra, hogy a tőkeképződés emelkedése révén előállott többtermelés folytán emelkedhetik a néptömegek életszínvonala, sőt hogy ennek az érdekében kellő számú nagy jövedelem létezése is kívánatos. De következik ebből az is, hogy mindenkinek, akinek a létminimumnál nagyobb jövedelme van, kötelessége nemcsak a maga és hozzátartozói érdekében, de a közösséggel szemben is, hogy jövedelmének egy részét, mégpedig minél nagyobb a jövedelem, annak aránylag mind nagyobb részét, megtakarítsa. Az, aki tisztességes eszközökkel vagyont szerez, vagy öröklött vagyonát megóvja, nemcsak a maga és hozzátartozói érdekében cselekszik helyesen, de a közösség részéről is elismerést érdemel, amit manapság a háborús és inflációs eléggé el nem ítélhető vagyonszerzések által előidézett nagyon is érthető és indokolt ellenszenves hangulatokat kihasználó és részben azokból táplálkozó demagógia sajnos, figyelmen kívül hagy. Pedig éppen az infláció pusztításai után nagyon kívánatos volna a vagyongyűjtés és megtartás fokozott megbecsülése, mert különösen ott, ahol a pénzértékcsökkenés nagy arányokat öltött, nagyon bénítólag hat a takarékossági szellem fejlődésére az a körülmény, hogy a múltban éppen legbiztosabbnak tartott s ezért a spekulálni nem akaró középosztály által előszeretetben részesített tőkebefektetések, a fix kamatozású értékpapírok értéküket teljesen elveszítették. Ezért nemcsak az osztóigazság, de a jól felfogott közgazdasági érdekek szempontjából is nem hibázható eléggé, ha azokban az országokban, ahol a pénzértékcsökkenés a közvetlenül vagy takarékbetétek és életbiztosítások útján közvetve fix kamatozású értékpapírokban elhelyezett vagyonok tekintetében sokkal nagyobb értékcsökkenést idézett elő, mint más vagyonok tekintetében, nem igyekeztek legalább annyira, amennyire ez technikailag és gazdaságilag lehetséges volt, a közösség és a nagyobb mértékben megmentett vagyonok terhére utólagos felértékeléssel jóvátenni az elkövetett igazságtalanságot. A jóvátételnek ez az elmaradása a belső tőkeképződésre gyakorolt kedvezőtlen hatása folytán sokszorosan megbosszulhatja magát az illető országok egész közgazdaságán, sok esetben, elsősorban talán éppen azok rovására, akik meggyőződésből ellenezték a pénzérték csökkenésének az erre szükségessé vált drasztikus eszközökkel való megakadályozására, majd a pénzérték csökkenése által a vagyonmegoszlásban előállott eltolódásoknak a felértékelés révén való lehető jóvátételét. Ott, ahol ez a hiba el lett követve, kétszeresen fontos olyan közszellem kialakulása, amely a vagyonszerzést kellően megbecsüli és olyan pénzügyi és gazdasági politika, amely a belső tőkeképződésnek minél hatalmasabb ösztönzésül szolgál.

Mert a modern technikai fejlődéssel párhuzamosan a termelésnek mind több és több tőkére van szüksége és a rohamlépésben haladó műszaki tudományok vívmányai folytán a meglevő gazdasági tőkék mind gyorsabban használtatnak el, illetve válnak értéktelenekké. Ez is olyan szempont, amelyet a látszólagos nagy vállalkozói nyereségek megítélésekor nem méltatnak kellően figyelemre azok, akik nem hatolván bele a modern gazdasági élet szövevényeibe, szűk látókörrel, kellő tudás nélkül mondanak ítéletet, vonnak le következtetéseket és befolyásolják — lehet jóhiszeműleg, — de teljesen ferde irányban a közvéleményt. Nem ajánlható ezeknek eléggé, hogy kissé behatóbban tanulmányozzák a jelenkor két szélsőségének, egyrészt az Észak-amerikai Egyesült Államoknak, másrészt Szovjetoroszországnak gazdasági és társadalmi viszonyait. Bármennyire hajlandók is egyesek figyelembe venni a Szovjetek vezetői által felhozni szokott mentségeket, hogy Oroszországot tönkretette a háború, hogy különben is tőkeszegény volt s hogy mesterségesen van elzárva a külvilágtól, meg fogják látni, hogy a nagy tömegek életszínvonala sokkal magasabb ott, ahol a tőkeképződést nem akadályozzák mesterséges eszközökkel és hogy dacára az Egyesült Államokban egyes kevesek kezeibe összpontosuló exorbitáns vagyonoknak és dacára annak, hogy az Egyesült Államok korántsem az az Eldorádó, aminek a manap divatos Amerika-rajongók feltüntetni szeretik, s dacára az ott észlelhető számtalan kinövésnek, mégis megállapítható, hogy ott a legkisebb ember is jobban él, mint Szovjetoroszországban az átlag és hogy a tőkeképződésnek szinte fantasztikus fokozódása, bármilyen helytelen vagyonmegosztás mellett is, karöltve jár az átlagos életszínvonal emelkedésével. De a legérdekesebb az, hogy Szovjetoroszországban a mai rendszer vezetőférfiai is rájöttek arra, hogy a legnagyobb nehézség, amivel meg kell küzdeniük, a tőkehiány s hogy addig a nagy tömegek megélhetését javítani nem lesznek képesek, amíg ezen nem segítenek.

Az a kölcsönhatás, amely a nemzeti vagyon és jövedelem megoszlása és a takarékosság közt fennáll érthetővé teszi, hogy az állam és egyáltalában a közszolgáltatások szedésére jogosult önkormányzati testületek háztartása nagy befolyást gyakorol a takarékosságra. Hiszen az államháztartás — ez alatt a következőkben, mindig az összes közszolgáltatások szedésére jogosult alakulatok háztartását is értem — ismétlem, az államháztartás mikénti berendezése, a közszolgáltatások rendszere és mérve s az, hogy minő szükségletek kielégítése vonatik be az államháztartás körébe, végül hogy azok miképpen elégíttetnek ki minden egyébnél és különösen minden egyéb közhatósági tevékenységnél jobban befolyásolja a nemzeti vagyon és jövedelem megoszlását. Az államháztartáshoz való vonatkozásban tehát a takarékosság két szempontból tárgyalandó. Az első közvetlen szempont a takarékosságnak magának az államháztartásban való érvényesülése, a másik közvetett szempont az a befolyás, amelyet az államháztartás mikénti berendezése a magánosok takarékosságára, a tőkeképződésre gyakorol.

A takarékosságnak az államháztartásban más a jelentősége, mint a magánháztartásban. Az államháztartás hivatásszerűen nem termelő, de fogyasztó gazdálkodás, nem feladata a közvetlen termelés és a tőkeképzés. Sőt erre — hacsak az állam (község stb.) magángazdasági tevékenységet is nem fejt ki, ami a legszélsőségesebb esetben is csak másodlagos feladata lehet, — az államháztartás nem is képes. A tőkegyűjtés csak előzetes termelésnek lehet az eredménye, tehát magán gazdasági tevékenység még akkor is, ha kivételesen az állam gyakorolja. Ha pedig az állam a magánosok által fizetett közszolgáltatások egy részét teszi félre, akkor ez tőkegyűjtés ugyan, de a magángazdaságok, nem pedig az államgazdaság termelésének az eredménye s az államnak ekkor csak az a szerepe jut, hogy a magángazdaságok termelésének a feleslegét összegyűjti s további termelés céljaira rendelkezésre bocsátja, amit mellesleg megjegyezve, rendszerint rosszabbul old meg, mint ha ezt kizárólag a magángazdaságokra bízza.

Az államháztartásban, annak fogyasztó gazdálkodás jellegéből kifolyólag, a takarékosságnak elsősorban abban kell megnyilvánulnia, hogy az állam feladatait az aránylag lehető legkisebb költséggel oldja meg megfelelően, vagyis hogy az állam feladásaival a lehető legnagyobb eredményt érje el; másrészt abban, hogy az állami feladatok köre gondosan és az állampolgárok teherbíró képességét túl nem haladó mérvben állapíttassék meg.

A magángazdaságban is fontos valamely szükségletnek minél jobban s emellett minél olcsóbban való kielégítése, amit azonban a magángazdaság terén inkább a jó beosztás, mint a takarékosság fogalma alá kell sorolnunk; mert magángazdasági vonatkozásban a takarékosság fogalma a tőkegyűjtés számára van lefoglalva. Tagadhatatlan ugyan, hogy a magánszükségleteknek minél jobban és emellett minél olcsóbban való kielégítése a tőkeképződés szempontjából nem közömbös, mert ha jövedelmemből szükségleteimet célszerűbben és olcsóbban elégítem ki, többet tehetek félre, mintha ugyanazon szükségleteknek ugyanoly módon való kielégítésére többet költök, vagy ha ugyanannyit akarok félretenni a szükségletek drágábban való kielégítése esetén, akkor kevesebb szükségletet elégíthetek ki. De ezért magángazdasági vonatkozásban a lényeg azon van, hogy a jövedelem egy része félretétessék és bár egyéni szempontból egyáltalán nem közömbös, hogy ez jó beosztás vagy az igények leszállítása útján éretik-e el, mégis a szükségletek minél gazdaságosabb módon való kielégítésének a magángazdaságban nincs ez a közgazdasági jelentősége, mint az államháztartásban.

Az államháztartás szükségletét túlnyomóan közszolgáltatásokból kell hogy fedezze s így is fedezi. Vagyis az állam feladatainak teljesíthetése érdekében a magángazdálkodás eredményeinek egy részét a maga céljaira veszi igénybe, aminek ellenében természetesen az állami feladatok teljesítése a magánosok tevékenységének eredményeit lényegesen fokozza, sőt egyenesen feltétele e tevékenység eredményességének. Ezért nem képzelhető szűkebb látókörű felfogás, mint az, amely ellentétet akar megállapítani a magángazdaságok tevékenysége és a közszolgáltatásoknak az államháztartás céljaira való leadása iránti kötelesség közt, — különösen ha ezek a közszolgáltatások a fenti értelemben takarékosan használtatnak fel. Ezzel szemben áll azonban az, hogy a magántevékenység eredményeinek minél nagyobb részét veszi az állam közszolgáltatások útján igénybe, annál kisebb része marad az egyén rendelkezésére, s ha e kisebb részből szükségleteit változatlanul akarja kielégíteni, annál kevesebb marad tőkeképzésre. Államháztartási szükségletek és tőkeképződés ennyiben tehát fordított viszonyban állanak, amit csak részben ellensúlyoz az, hogy az állami szükségletek okszerű kielégítése a magántevékenység eredményességét fokozza, sőt részben a magánszükségleteket csökkenti s ily módon a tőkeképződés lehetőségét előmozdítja, nem is említve azt, hogy az államháztartás beruházásai, ha okszerűek és hasznosak, közvetlenül gyarapítják a nemzeti tőkét.

Ezekből a röviden jelzett körülményekből is kitűnik, hogy az államháztartás mikénti berendezésének minő óriási közvetett hatása van a takarékosságra, azaz a belső tőkeképződésre.1

Minél több feladatot ölel fel az állam működési körébe, s minél költségesebben oldja meg azokat, annál nagyobb lesz a magángazdaságoknak a közszolgáltatások útján való megterhelése és annál kisebb lesz a tőkeképződés lehetősége. Másrészt minél kevesebb közszolgáltatást szed be az állam, minél több gondot fordít feladatkörének megállapításánál arra, hogy lehetőleg fokozza a magánosok tevékenységének eredményességét, minél gazdaságosabban használja fel a közszolgáltatások eredményét s minél jobban megkönnyíti e felhasználás által a magángazdaságok helyzetét, annál inkább előmozdíthatja ezáltal a tőkeképződést. Végül nem közömbös az sem, hogy miként oszlik meg a közszolgáltatások terhe. Mindenesetre helyes a csekély jövedelemmel bíró osztályok kiemelése, bár e tekintetben nem hagyható figyelmen kívül az, hogy az állam feladatai teljesítése révén részben olyan elsőrendű magánszükségleteket elégít ki, amelyeknek kielégítése az állam bármely polgárára nézve éppen olyan nélkülözhetetlen fontosságú, mint a létminimum fogalma alá egybefoglalt egyéb szükségletek kielégítése. De az is bizonyos, hogy minél nagyobb az egyéni jövedelem, a közterheknek aránylag annál nagyobb részét bírja el, s így semmi sem indokoltabb e téren, mint a progresszív megadóztatás. De ennek is megvan a maga józan határa. Láttuk, hogy minél nagyobb a jövedelem, annál több megtakarítás lehetőségét nyújtja s így vigyázni kell, nehogy a progresszív adóztatás megbénítsa a tőkeképződést. Ugyanezen szempontoknak kell érvényesülniük a munkanélküli jövedelmek és az örökségek egyébként népszerű és tetszetős, kellő határokon belül indokolt, fokozottabb megadóztatása terén is.

A tőkeképződésnek a nagy jövedelmek szigorúbb megadóztatása által való lassítását némileg ellensúlyozni alkalmas a modern szociálpolitika egy másik követelménye, a munkásbiztosítás. A munkásbiztosítás intézményének a terjedése, különösen a rokkantság és öregség elleni biztosítás, a társadalmat számottevő megtakarításokra kényszeríti s amennyiben a munkásság a biztosítási díj egy részét tényleg fizeti, ez olyan megtakarítás, amely az államhatalom kényszerítő rendelkezései nélkül aligha állana elő. Viszont a közvetlenül vagy közvetve a vállalkozó által befizetett biztosítási díjak révén keletkező tőkeképződés tulajdonképpen rendszerint csak az önkéntes tőkeképződést helyettesíti, tehát nem jelenti a tőkeképződés fokozását. A munkásbiztosítás egyébként eléggé nem pótolható intézményének a tőkeképződésre gyakorolt kedvező hatása ily módon az ellenkezővé csaphat át, ha ez az intézmény nincs kellő összhangban a magángazdaságok teljesítőképességével, mert ez esetben a biztosítási díjak mint az egyéb közszolgáltatások általában, egyenesen a tőkeképződés rovására mennek, s a magángazdaságok túlterhelése folytán előálló ez a csökkenése a tőkeképződésnek csak részben ellensúlyozható a munkásbiztosítás révén összegyűlő tőkék által, minthogy a dolog természete szerint a munkásbiztosítás fejében fizetett díjaknak csak egy része fordíttatik tőkésítésre. Nagyon fontos az így összegyűlő tőkék mikénti felhasználása. A többtermelés és az átlagos életszínvonal emelése érdekében ezek a tőkék legalábbis addig, amíg a gazdasági életnek tőkével való ellátása terén a telítettségnek jelei nem mutatkoznak, a magángazdaság tőkeszükségletének kielégítésére lennének felhasználandó, amivel nagyobb szolgálatot tesznek az alsóbb néposztályok életszínvonalának tartós emelése érdekében, mint ha bármily üdvösnek látszó szociális célok szolgálatába állíttatnak is. A legtágabb értelemben vett államháztartásnak úgy a kiadási, mint a bevételi oldalon való mikénti berendezése, annál a bonyolult és sokszoros kölcsönhatásnál fogva, amelyet az a nemzeti vagyon és jövedelem mikénti megoszlására és ezen keresztül a tőkeképződésre gyakorol, ezt a kérdést a modern állam legsúlyosabb problémájává avatja, melynek mikénti megoldására bizonyos irányelvek felállíthatók ugyan, de amelynek adott esetben az egyes részletekig menő mikénti kezelésére a tudomány útmutatást nyújtani nem tud, a nemzetben rejlő eleven erők mérkőzéséből kifejlődő közakarat és az ezt irányító államférfiúi intuíció lévén csak képes megtalálni a helyes utat s a nemzet gazdasági előrehaladása, pangása, illetve visszafejlődése lévén az egyedüli megbízható, sajnos csak utólag alkalmazható kritériuma annak, hogy a követett út helyes volt-e, vagy sem.

Sokan azt hiszik, hogy a belső tőkeképződés hiánya külföldi tőkék igénybevételével pótolható. Annál a szoros kapcsolatnál fogva, amely minden elzárkózást törekvés dacára, az egyes közgazdasági területek gazdaságát manap egybeforrasztja, kétségtelen, hogy amit fentebb a takarékosságnak, termelésnek és fogyasztásnak kölcsönhatása tekintetében egyes közgazdasági területekre való vonatkozásban mondottunk, a világgazdaságra a maga egészében is áll. Nagyon csábító volna, de az idő előrehaladottsága nem engedi meg s különben is elterelne némileg előadásom tárgyától ennek a kölcsönhatásnak a nemzetközi viszonylatokban való bővebb taglalása, mert a világgazdaságban manap észlelhető jelenségek részben erre vezetendők vissza. De annyi bizonyos, hogy ez a kölcsönhatás világgazdasági téren is nyilvánul és így elvben tényleg nem lehetetlen, hogy valamely gazdasági terület bőséges tőkeképződése más a tőkeképződésben visszamaradó gazdasági terület gazdasági életének élénkítését szolgálja, mert e terület fogyasztóképességének emelése által a tőkegazdag gazdasági terület termelése is nagyobb előnyöket tud vagy vél a maga számára biztosítani, mint ha a külföldön elhelyezett tőkefeleslegeit saját területén fektetné be vállalkozásokba, vagy ha mint a hazai tőkeképződésre pillanatnyilag nem szükséges felesleget elfogyasztaná. Ez történik ma nagy mértékben az Észak-amerikai Egyesült Államok s részben Nagybritannia részéről, nem változtatván a lényegen az, hogy a külföldi kihelyezéseknek, különösen látszólag részben egyéb indító okai, mint a fizetési mérleg alakulását befolyásoló békeszerződési feltételek stb. vannak. Külföldi hitelek nyújtására vezethet, legalább átmenetileg az is, hogy valamely közgazdasági terület magángazdaságainak nagyobbak a megtakarításai, mint aminő az illető terület közgazdaságának a tőkeszükséglete. Ez az eset állott fenn a háború előtt Franciaországban. A külföldi tőke kölcsönvételének, a kölcsönvevő terület gazdasági életének élénkítésére tényleg lehet olyan hatása, mint a belső tőkeképződésnek, különösen ha ezek a külföldi tőkék okszerűen fektettetnek be. De ilyen kizárólag vagy túlnyomóan külföldi tőkék igénybevételén alapuló gazdasági fejlődés ha nem jár karöltve a belső tőkeképződés fokozásával, tartós és állandó természetű nem lehet; csak mint átmeneti állapot járhat üdvös hatással, de nem emelheti tartósan a lakosság életszínvonalát. Tévednek tehát azok, akik azt hiszik, hogy a belföldi tőkeképződés állandóan pótolható külföldi tőkék igénybevételével s hogy ez nem vezet végső eredményében a nemzet elszegényedésére, az életszínvonal süllyedésére. A külföldi tőkék igénybevételére alapított közgazdaság mindig függő viszonyba, többé-kevésbé gyarmati helyzetbe kerül a tőkét nyújtó közgazdasággal szemben s az a veszély fenyegeti, hogy a külföldi tőke visszavonul, ha ott, ahonnan ered, a tőkeképződés és a tőkeszükséglet viszonya megváltozik, vagy ha a kölcsönvevő terület gazdasági viszonyainak alakulása nem kielégítő, ami a külföldi tőkét igénybe vevő közgazdaságra végzetes csapást jelenthet.

A tőkevisszavonásban rejlő ez a veszedelem különösen nagy, ha a külföldi tőke rövid lejáratú kölcsönök alakjában lett rendelkezésre bocsátva. Kisebb a veszedelem hosszú lejáratú kölcsönök esetében s még kisebb, ha a külföldi tőke a belföldi vállalkozásokban való részvétel formájában helyezkedik el, aminek leggyakoribb alakja manapság részvények megszerzése. De ez viszont azzal a veszéllyel jár, hogy a külföldi vállalkozók túlságos befolyást nyernek az illető gazdasági terület gazdasági életének mikénti alakulására s emellett a vállalkozói nyereségnek az a része, amely a belföldi tőkeképződést és tőkepótlást van hivatva szolgálni, könnyen külföldre vándorolhat. A külföldi tőkének kölcsön alakjában való igénybevétele még azzal a hátránnyal is jár, hogy túlságos magas kamatot kell a külföldnek fizetni, nem ritkán magasabbat, mint a minőt a vállalkozás hozadéka megbír. Ez a veszély annál nagyobb, minél kedvezőtlenebb a belföldi tőkeképződés aránya a külföldi tőke igénybevételéhez képest. Külföldi tőkék igénybevétele ezek szerint csak mint átmeneti kisegítő eszköz járhat kedvező eredménnyel. A gazdasági élet erőteljes fejlődését, a lakosság életszínvonalának állandó fokozatos emelkedését csak a kellő arányú belföldi tőkeképződés, a nemzeti termelés és fogyasztóképesség ebből szervesen eredő növekedése biztosíthatja.

Előadásom végére érve, szinte restellem, hogy annyi közhellyel untattam Önöket. Ha végigtekintek előadásom menetén, be kell vallanom magam előtt, hogy nemigen mondtam olyant, — ha egyet-mást talán más szavakkal is, — amit minden, a közgazdasági tudomány elemeivel foglalkozó tankönyvben meg nem találnánk. És sajnos — közállapotainkra ez nem valami jó világot vet, — úgy érzem, mégsem volt teljesen hiábavaló ezeknek az elemi igazságoknak a felelevenítése. Az az új irányzat, amely olyan könnyedén kimondja azt, hogy az új fejlődés a régi közgazdasági tantételeket megdöntötte s ami nagyon kedves sokaknak, mert felmenti őket saját maguk előtt attól, hogy ezeket az általuk nem vagy nem jól ismert tantételeket megtanulják, az a gazdasági demagógia, amely a nagy tömegek és az infláció folytán tönkrement középosztály jogosult elégedetlenségét és jobb életszínvonal elérésére irányuló nagyon is érthető törekvését egészséges és jó közgazdasági politika követelése és az erre egyedül vezető helyes útnak kijelölése és felvilágosító munka útján a köztudatba való átültetésehelyett, az elégedetlenség szítására, a látszólagos érdekellentétek fokozására, a más hátrányára való jobb megélhetés lehetőségével való biztatásra használja fel, — az ilyen elemi igazságok hangoztatását kötelességévé teszi mindenkinek, aki hazája sorsáért aggódik.

Tisztán elvi alapokon álló fejtegetésekre szorítkoztam, igyekeztem tartózkodni minden a napi politikába vágó célzástól, nem akartam sem bírálni, sem programot adni, csak egyszerűen kifejteni azt, hogy egy a közgazdasági viszonyok fejlődésére életbevágó kérdésben hogyan kell alakulnia a közfelfogásnak s az így kialakult közfelfogás alapján minő állapotoknak kell kifejlődniük, ha azt akarjuk, hogy hazánk gazdasági helyzete jobbra forduljon.



Báró Madarassy-Beck Gyula beszéde

A Teleszky János tiszteletére rendezett vacsorán.

Igen tisztelt Uraim.

Azt hiszem az itt jelenlévő egész társaság teljes mértékben azon előadás mély hatása alatt áll, amelyet Teleszky Jánostól az imént hallottunk. A francia Kamarában szokásos, hogy az úgynevezett nagy beszédeket, amelyeknek jelentősége olyan, hogy efemer hatásukat állandósítani és a parlament lokális kötöttségéből kiemelve a legszélesebb körben általánosítani kívánja, kinyomatnak és plakátíroztatnak. Jó volna Teleszky János mai előadására a takarékosságról ezt a francia parlamenti szokást behozni, annak kinyomatását elrendelni, a legszélesebb körben terjeszteni, de különösen eljuttatni az ország nagyhatalmú vezetőinek íróasztalára, akiknek elsősorban szólott.

Teleszky János a maga súlyos megállapításait nagyszerű mélyjárású és logikus koponyájával tökéletes elméleti rendszerbe foglalta. Ennek az elméletnek gyakorlati alkalmazásával, a politikával, az ország nagy problémáival és a kormány eltévelyedéseivel ebben a kérdésben megnevezetten nem foglalkozott. De úgyszólván minden mondata, minden megállapítása mögött nevek csillogtak — ha szabad ezt a kifejezést használnom. — A mai túlfeszített adórendszerrel szemben, amely a belső tőkeképződésnek az országban egyenes kerékkötője, a kormány egy olyan gazdasági politikát folytat, amely a szükséges kiadásokat az elodázható és felesleges kiadásoktól nem tudja megkülönböztetni. Vagy ha különböztet, ez a különböztetés abban áll, hogy igen csak szükséges invesztíció elmarad, nagyon sok elodázható megvalósíttatik és egy megmagyarázhatatlan hajlandóság mutatkozik az egészen felesleges luxuskiadások iránt, amelyek a lerongyolt ország teherbírásával semmiféle arányban nem állanak.

A takarékosság elvét, amelyet a kormány az országgal szemben hirdet, önmaga semmiben sem tartja szem előtt.

Az elégedetlenség az országban napról napra nő. Bizalmatlanság, nyugtalanság lesz úrrá a lelkeken és a kormány politikájában nincs egyetlenegy jelenség amelyből az eddigi téves irány megváltoztatására egy megváltozott irányú gazdasági politikára reményt lehetne meríteni.

A túldimenzionált bürokratizmus, amely a budget kiadási tételeinek több mint felét veszi igénybe, amely a gazdasági életet mind fokozottabb és fokozottabb mértékben sajátítja ki, csak egyike azoknak a jelenségeknek, amelyek a legnagyobb aggodalomra adnak okot. Most, hogy a tizenkettedik óra után, ezelőtt két hónappal a kormány egyszerre felébredt arra a gondolatra, hogy egy napi egy millió pengő passzív kereskedelmi mérleg mellett a kivitel kérdésével mégis csak foglalkozni kell és két minisztert e célból utazni küldött, az eredmény megint csak két állami exportintézmény felállítása, amelyeknek működése eltér az államnak eddig mutatott gazdasági funkciói mellett — nagy várakozással igazán nem tekinthetünk. Jellemző az a tény, hogy nem egy, hanem két exportintézet állítanak fel, mert a Búd gazdasági miniszter által reprezentált egységes gazdasági politikát Mayer földművelésügyi miniszter úr nem fogadja el és továbbra is az ő eddigi gyönyörűséges eredményeket felmutatott külön útjain kíván járni.

A kormánynak ezt a bürokratikus gazdasági politikáját egy nagymérvű, egyenesen meglepő dilettantizmus mellett, egy talán rendszerében homályos, de céljaiban eléggé világos osztálypolitika vezeti. Bizonyos osztályok kiszorításáról van szó a gazdasági életből és más osztályok abban való elhelyezéséről. Sokkal olcsóbb és sokkal elviselhetőbb volna az országra nézve, ha az általa kedvezményezett osztályok, vagy csoportok megélhetését egyenes karitatív alapon in partibus infidelium biztosítaná. Arra a francia bankárra kell önkéntelenül is gondolnom, aki leányát egy fiatal arisztokratához adta férjhez 300 000 frank évi apanázzsal. Mikor azután veje jelentkezett nála azzal, hogy ő ezt az apanázst meg akarja szolgálni és bankjában dolgozni szeretne, az após ezt felelte:

„Gazdag ember vagyok, elbírom a 300 000 frank apanázst, sőt elbírnám talán a dupláját is, de azt, hogy cégem részére üzleteket kössél, azt nem bírnám el, abba bele kellene pusztulnom”.

Abban a folyton fokozódó bizalmatlanságban, amellyel a gazdasági élet a kormány gazdaságpolitikáját kíséri és amellyel hovatovább lidércnyomásként nehezedik a lelkekre és tönkresilányítja az élet, a fejlődés, a haladás legfontosabb éltető elemét a bizakodást, a munka eredményében való hitet, végtelenül jól esett ma Teleszky János komoly intő szavát hallanunk. Ebben az országban, amelyben az utóbbi időben majdnem fokozatos fejlődését lehet kimutatni a dilettantizmusnak, amelyben felületesség, könnyed, hogy ne mondjam léha felülhelyezkedés a gazdasági tudás és megismerés régi megállapításaival szemben napirenden van, egy országban, amelyben a frázisoknak annyira domináló szerep jutott és amelyben az utóbbi időben nem egyszer önkéntelenül kellett, hogy felmerüljön az a gondolat, hogy a köz egyetemes érdekein kívül az ország gazdasági vezetésében más érdekek nem-e érvényesülnek, megmérhetetlen érték Teleszky János. Teleszky János, akinek végtelen komoly, lelkiismeretes tudása úgy az elmélet, mint a gyakorlat terén, akinek alapossága és megfontoltsága minden elébekerülő kérdésnek a végsőkig, hogy ne mondjam vesékig menő minuciózus és logikus feldolgozása páratlan kvalitásait képezik, aki egy hosszú dicsőséges közpályán soha egy frázist nem használt és akiről még legádázabb ellensége sem állíthatta, hogy valaha egyebet ismert a közszempontnál.

Nem érzi-e Teleszky János, hogy SOS jelek mutatkoznak az ország gazdasági életében, nem érzi-e, hogy ezek a jelzések az ország egzisztenciájáért való aggodalomból fakadnak és hogy elérkezett az utolsó óra arra, hogy változás következzék be. Nem érzi-e Teleszky János, hogy ebben a változásért való küzdelemben neki vezéri szerep kellene hogy jusson és hogy az a nagy nyugtalanság, az az ijedt bizalmatlanság, amely folyton fokozódik, őt hívja vezetőnek?

Én kérem Teleszky Jánost, hogy hallja meg ezeket a SOS jeleket és arra emelem poharamat, hogy a gondviselés az ő hatalmas erejét, az ő rendkívüli szellemi és erkölcsi tulajdonságait, azt a páratlan értéket, amit személye ennek az országnak képvisel, sokáig tartsa meg. (Hosszan tartó, lelkes éljenzés.)

Lábjegyzetek


	
Praxeum-jegyzet: Teleszky a magántakarékosság és a tőkeképzés védelmemellett korlátozott progresszív jövedelem- és örökösödési adóztatást is indokoltnak tart, a munkásbiztosítást pedig a kényszerű megtakarítás egyik forrásaként tárgyalja. ↩

        Publicisztikai cikk Irving Fisher „100% pénz” tervéről, a magánbankok csekkhiteléről és a valuták 1929 utáni leértékelődéséről, az Ujság 1935. október 20-i számából.



      

     
     Irving Fisher tanácsára Roosevelt is hallgat, ha a Yale-i egyetem közgazdaságtan professzora nem is tartozott a Brain-Trust bizalmas körébe. Amikor Roosevelt stabilizálni akarta az árakat és veszni hagyta a dollárt, alighanem Irving Fisher tanítására emlékezett, aki index-valutájával már közel két évtizeddel megelőzte azt a kísérletet, amely az árak alakulását függetleníteni akarta az arany árfolyamától. Irving Fisher most új javaslattal áll elő: 100% pénzt ajánl Amerikának és nem tudhatjuk, hogy ebből az elméletből nem fog-e Amerika — 100% pénzt kicsavarni?

100% pénz mindenesetre vonzó, még elméletben is s különösen akkor, ha az elmélet egyszerű és könnyen megvalósítható. Amerikában, mint annyi más nyugati birodalomban, a fizetési forgalom nagy részét csekkekkel bonyolítják le. A csekk nem pénz, csak utalvány arra a „pénz”-re, amelyet a csekk aláírója bankjában őriz. Viszont ezt a pénzt a bank nem „őrzi” s ha egy napon minden csekkszámlát pénzre akarnának felváltani, a bankok a kibocsátott csekkeknek csak töredékét tudnák kifizetni. A csekk — nem 100% pénz.

1926-ban a nagy amerikai boom tetőfokán 22 milliárd dollárnyi csekk volt forgalomban s a pénzforgalom ugyanakkor alig haladta meg a 4 milliárdot. A kötvény, részvény fedezetre szívesen adtak csekkhitelt, árak, árfolyamok napról napra emelkedtek és a fizetési eszközök forgalma is nőttön-nőtt anélkül, hogy a bankjegyeket szaporították volna. A bankok csekkhitele szaporította a fizetési eszközök forgalmát, táplálta az árak emelkedését, a tőzsdehosszt úgy, ahogyan négy esztendővel később a csekkhitelek óvatos szűkítése stabilizálta a válságot. 1933-ban már csak 15 milliárdra rúgott az amerikai csekkforgalom, pedig a pénzforgalom időközben már 5 milliárdra emelkedett. A csekkdefláció kiürítette a zsebeket, de 15 milliárdnyi csekkhitel Damokles-kardként lebeg az amerikai bankok és — csekkszámla-tulajdonosok fölött. Hiszen a csekkszámlák fedezete még mindig veszíthet értékéből. Hiszen a csekk most sem „pénz”, — s ha pénz, akkor csak 30–40%-os pénz.

A bankok most nem népszerűek Amerikában és az amerikaiak megdöbbenéssel eszméltek arra, hogy jólét és nélkülözés, bőség és szegénység — a bankok spekulációján múlik. A Federal Reserve Bank hiába szűkíti a hitelkereteket és hiába szaporítja a bankjegyeket: az infláció, vagy a defláció szélsőségei felé nem a nemzeti bank politikája tereli a piacot, hanem a magánbankok spekulációja. Elvégre a Federal Reserve Bank egynéhány milliárddal szűkíthetné, vagy bővíthetné az 5 milliárdos bankjegyforgalmat, egynéhány milliárddal szűkíthetné, vagy bővíthetné a hitelkeretet, — de nem akadályozhatja meg, hogy a magánbankok több, vagy kevesebb csekk beváltására tett „ígéretekkel” irányítsák az amerikai életet. Hossz és bessz, infláció és defláció, konjunktúra és dekonjunktúra a bankok szimatától és politikájától függ. Száz millió amerikai polgár „Mene Tekel”-jét írják a csekklapokra.

Az amerikai polgár ebben nem tud megnyugodni és nem nyugodott meg Irving Fisher sem, aki most azt javasolja, hogy a Federal Reserve Bank ragadja magához a piac irányítását. Pénz kell és nem „ígéret”, amelyet azután a válság első szélrohama elsöpör, — ezt mondja Fisher. — 100% pénz. Honnan? Erre is válaszol. A Federal Reserve Bank minden olyan fedezetre, amelyet a bankok elfogadtak csekkhiteleik folyósítására, pénzt bocsásson ki, olyan bankjegyet, hogy minden csekknek 100% pénzfedezete legyen. A csekklap, a bank ígérete, 100% pénzzé változzon.

Ha Irving Fisher gondolatát megvalósítják, nem lesz olyan fedezetlen csekk, — amelyet a bank nem tud kifizetni. A csekkforgalom emelkedni fog, hiszen a bankok minden fedezetet bankjegyre válthatnak a Federal Reserve Banknál. A 15 milliárdos csekkforgalom meg fog növekedni, talán húsz, talán huszonöt milliárdra nő nemsokára, — pénz kerül forgalomba, 100% pénz, fedezett csekkek, nem inflációs bankjegyek (Irving Fisher szerint) és az óvatos bankok lomha hitelpolitikája nem tartóztathatja többé a fellendülést a jólétet, a boomot.

Csak éppen a 100% pénz más szavakkal azt jelenti, hogy az 5 milliárdos bankjegyforgalmat négy-ötszörösére kellene emelni. És mi lesz akkor a dollárral?1



Mi lesz a dollárral? — kérdi Georges Bonnet, a francia pénzügyminiszter is, aki most a valuta fegyverszünet tervét vetette fel. Mi lesz a dollárral és mi lesz az angol fonttal? Meddig kell még aranysrapnelek-kel védekezni a papírgalacsinok ellen?

Az aranyblokk néhány államnak pénzén kívül alig van már olyan valuta, amely ősi nyomokon haladva csak értékmérőül szolgálna. Mintha a pénzverdék és bankjegynyomdák muníciógyártásra rendezkedtek volna be, a pénz a nemzetközi kereskedelempolitikai harcok eszközévé lett. Az bizonyos, hogy az a szerep nem illik a valutáknak, amelyek az 1929 óta folyó kereskedelempolitikai világháborúban alaposan megfogyatkoztak, elvesztették régi díszüket és — aranyfényüket. A Népszövetség nemrégen állította össze a táblázatot, amelyen láthatjuk mennyit vesztettek a valuták aranyértékükből 1929 óta. Megdöbbentő! Uruguay és Brazília vezetnek: az előbbinek pénze csak 20,3%-át, az utóbbié csak 27,2%-át éri régi értékének. Az angol font 60,1%, a dollár 50,3%, a yen 34,5%, a dán korona 48,7%, a svéd és norvég koronák 56,3, illetve 54,8%, a dinár 77,1%, a drachma 43%, a cseh korona 83,3%, a belga 22,2%, az osztrák schilling 79,1% aranyértékét tudott megőrizni e válságos esztendőkön keresztül. Csakhogy amíg a háborút követő esztendőkben a valuták depreciációja feltartóztathatatlan volt azokban az országokban, amelyek elszegényedtek, eladósodtak, — addig az 1929 óta jelentkező valuta árfolyamveszteségekkel sokszor tudatosan mérsékelték a pénz aranytartalmát, hogy a belföldi árak emelkedésével és a kivitel versenyképességének helyreállításával enyhítsék a válság nyomasztó gondjait. A valuta politikai fegyver lett; befelé a kormányok a valuták ügyes, vagy ügyetlen manipulációjával mesterséges prosperitás látszatát keltették, — kifelé a letört valutaárfolyamokat használták fel arra, hogy rést üssenek a vámfalakon.

És most jön a francia pénzügyminiszter fegyverszünetet javasol: de hát lehet-e fegyverszünetet kötni, ha a békének halvány reménysugara sem mutatkozik? Hiszen mindaddig, amíg a nemzetközi kereskedelem ezernyi sorompóját meg nem nyitják, amíg az áthatolhatatlan vámhatárok, kontingens rendszerek és devizakorlátozások Hindenburg-vonalként zárják el egyik piacot a másiktól, lemondhatnak-e a kormányok arról, hogy a valutáris manipulációk dum-dum lövéseivel nyissanak rést feleslegeik kivitele számára? Valószínűleg nem. Ahogyan meddő volna a fegyverszünet s csak rövid ideig pihentetné a valutafrontot, ha ugyanakkor a kormányok nem lépnének fegyverszünetre — a liberális gazdaságpolitikával is.

A liberális gazdálkodás idején a pénz értékmérő, nem fegyver, — még csak belpolitikai fegyver sem. Ha felszökött a gabona ára, nem léphette túl a versenyképesség mértékét: ha mégis túllépte, szünetelt a kivitel mindaddig, amíg az árak visszasüllyedtek a versenyképesség színvonalára. Ma a gabonaárak alakulása politikusok gondja lett az agrárállamokban és ha a gabona a versenyképesség határán túl drágult — a valuta árfolyamát kell ejteni, nehogy a gabonaárak teljes színvonalának visszaesése megbotránkoztassa az agrártársadalmat. Ugyanez következett be az ipari államokban, ha ipari termelésük versenyképessége csökkent: tegnap Belgium, tegnapelőtt Amerika, Anglia s a skandináv államok, holnap talán Hollandia védekezik a belföldi árszínvonal letörése ellen a valuták árfolyamának leszállításával. Ámde ki hinné azt, hogy a mesterségesen fenntartott magas árszínvonal és a magas árak vonzó ígéretének csábításával feltornászott termelés szembeszállhat a válság újabb viharával, ha majd láthatóvá lesz, hogy az autarchiák simogatásával hizlalt termelést a mesterségesen táplált magas árakon többé nem lehet értékesíteni, hiszen változatlanul ridegen merednek felé az elzárkózás kínai falai? Nem fogja-e milliónyi mezőgazda itt, milliónyi iparos ott a valuták újabb leszállítását követelni s nem lesznek a kormányok, amelyek a politikai veszélytől tartva inkább folyamodnak a pénzérték csökkentés veszedelmes, de mégis csak legegyszerűbb eszközéhez, mint azzal nyugtassák meg a választókat, hogy hiába! az árakat a keresletnek és a kínálatnak kell szabályozni s nem a kormányoknak?

A francia pénzügyminiszter optimista, kétségkívül azért, mert hisz abban, hogy előbb-utóbb a világnak rá kell eszmélni a törvényszerűségek megváltozhatatlanságára. Valutafegyverszünetet javasol, százszázalékos valutát ugyanakkor, amikor Irving Fisher 100% pénzt sürget, mitsem törődve a dollár árfolyamával. Amikor a konzervatív Hollandia miniszterelnök, Colijn, arra figyelmeztet, hogy ha nem szűnik a holland tőke menekülése a határokon túlra, a holland forint devalvációja is feltartózhatatlan lesz.

A francia pénzügyminiszter optimista, hiszen a francia kormány már szinte forradalmi ellenállással szemben is hozzálátott az államháztartás egyensúlyának helyreállításához. Sound Finance, — egészséges pénzügyek, kiegyensúlyozott költségvetés nélkül pedig egészséges valuta sincs. Ámde melyik az a deficittel küzdő európai, s főképpen közép-európai állam, amelynek kormánya vállalná a szociális és politikai kiadásokkal megduzzasztott államháztartás egyensúlyának helyreállítását?

Még mindig közelebb vagyunk a 100% pénzhez, — akármilyen kevés is van a zsebünkben, — mint a 100%-os valutához... A lombok még lehullnak egynéhányszor, mielőtt a valutaháborút felváltaná a valutabéke.

Lábjegyzetek


	
Praxeum-jegyzet: Varannai ismertetése ezen a ponton pontatlan. Fisher terve a folyószámlabetétek teljes pénzfedezetét és a kereskedelmi bankok pénzteremtésének megszüntetését célozta; az átmeneti jegybankpénz-kibocsátás a már fennálló betétpénz fedezetté alakítását szolgálta, nem tartós, többszörös bankjegy-expanziót. ↩

        Varannai Aurél vezércikke a Hoover-kormány hitelinflációs politikájáról és a New York-i tőzsdei hosszról, megjelent az Újság 1932. augusztus 14-i számában.



      

     
     A Hoover-hosszért lehet felelőssé tenni az Egyesült Államok elnökét, de azok a vádak, mintha az elnökválasztások kortesszolgálatában Hoover az inflációtól sem riadt volna vissza, igaztalanul érik. Amikor július közepén az Amerikai Egyesült Államok szenátusa Hoovernek a gazdasági helyzet javítását szolgáló javaslatait jóváhagyta, ezek a javaslatok már eltávolodtak az elnök tervétől és magukon viselték a demokraták korteshadjáratának bélyegét.

2122 millió dollárt szavazott meg a kongresszus a belföldi hiteligények ellátására, hogy ezzel a hitelinjekcióval felvillanyozza a gazdasági élet lassú vérkeringését.1

A februárban létesített Reconstruction Finance Corporation, az újjáépítés pénzügyi szervezetének másfél milliárd dollárra korlátozott hitelkeretét hárommilliárdra emelte a javaslat, 200 millió dollárt szavazott meg az egyes államoknak a munkanélküliek támogatására, 100 millió dollárt pedig Hoover elnök rendelkezésére bocsátottak rendkívüli szükségintézkedések céljára. A további 322 millió dollárt közmunkák finanszírozására szolgáló kölcsönök szolgáltatására szavazott meg a kongresszus, amely Hoover elnök javaslatával szemben, aki az egész nagyszabású hitelakciót a Reconstruction Finance Corporation ellenőrzése alatt akarta lebonyolítani, a demokrata elnökjelöltnek, Garnernek javaslatát fogadta el. A Garner-javaslat terelte Hoovernek amúgy is veszélyes hitelbővítési politikáját az infláció útjára azzal, hogy a Reconstruction Corporation-tól egyéni hitelek nyújtására is felhatalmazta, jóllehet Hoover tiltakozott az ellen, hogy állami kötvények ilyen, magángazdasági életbe mélyen elható befolyást biztosítsanak. Csak az elnök vétója akadályozhatta meg azt is, hogy az egyes államok bankjai 1 milliárd dollárig további bankjegyeket bocsáthassanak ki állami kötvények fedezetével. Így azután, ha a New York-i hossz és az amerikai hitelpolitika miatt most Hoovert az a vád éri, hogy az elnökválasztás korteshadjáratának szolgálatában nem riadt vissza az infláció veszedelmes fegyverétől sem, úgy tárgyilagosan meg kell állapítani, hogy ha Hoover hitelkiterjesztési javaslatainak kortesizét nem is lehet letagadni, de a demokratapártot terheli a felelősség oroszlánrésze amiatt, hogy ez az akció a korteshadjáratból az infláció Scyllái és Karybdiszei közé tévedt.

A felelősség kérdésének a tisztázása elsősorban az Egyesült Államok polgárait érdekli, akiknek az elnökválasztáson erre módjuk lesz, — de nem lehet közömbös Európából nézve sem, hiszen a New York-i rakétahossz szikrái az európai tőzsdéket is elérték és még a budapesti értékpiacon is emelkedni kezdtek azok a diszkrét árfolyamok, amelyek tőzsdei forgalom hiányában csak az ügynökök suttogásába és bizalmas jegyzeteibe rejtik a magyar gazdasági élet optimizmusát. És annál nagyobb ez a felelősség, mert tartani kell attól, hogy a tőzsdéknek ez az élénkülése tiszavirág-életű lesz, hiszen már megindultak azok a jobb időkből ismert realizáló eladások, amelyek arra mutatnak, hogy a tőzsdéknek a gazdasági élet alakulásával szemben olyan érzékeny publikuma nem nagyon bízik a hosszmozgalom tartósságában és siet az elért nyereségeket biztosítani, mielőtt az árfolyam-lapokra ismét a július eleji alacsony jegyzések fognak visszatérni.

A New York-i hosszmozgalomnak megtorpanása természetesen még nem jelenti azt, hogy megbukott Hoovernek az a kísérlete, amellyel fel akarta kurblizni a gazdasági élet vérkeringését. Elvégre a New York-i tőzsdén egyik-másik részvény, mint pl. a General Electric, megduplázta magát és a hitelinfláció elhatott a nyersanyag-piacra is. A búzaárakat július közepétől augusztus 6-ig sikerült mázsánként 1,70 pengővel felemelni a kedvezőtlen termésbecslések után a gyapot ára is felugrott 5,70 dollárról 7,05 dollárra. Kisebb volt az ármozgalom a réznél, gumminál és más nyersanyagoknál. Kudarc még nem érte az amerikai kísérletet, csak éppen a sikerrel sem nagyon kecsegtet. Hiszen mielőtt ezektől az áremelkedésektől elragadtatva azt a következtetést vonnánk le, hogy újabb „boom” előtt állunk és visszatérhet a „Prosperity”-nek az a korszaka, amely 1926 és 1929 között Amerikából valósággal Schlaraffenlandot varázsolt, figyelemmel kell lenni arra is, hogyan alakultak az árak a Hoover-hossz előtt július közepéig, amikor a hitelinfláció olcsó pénzét még nem szívta fel a piac?

Könnyű megállapítani, hogy a Federal Reserve Bankok bankjegyforgalma már az elmúlt év alatt 1100 millió dollárral 2850 millió dollár fölé emelkedett és a leszámítolási tárca 941 millió dollárral ugyanazon idő alatt 2400 millió dollárra ugrott. Viszont azzal szemben, hogy az amerikai piac látszólagos pénzszükségletét ilyen bőséggel látták el a Federal Reserve Bankok, a New York-i tőzsde árfolyamai nagyon mérsékelten emelkedtek.

Ha az 1926. évi tőzsdei árfolyamokat százzal vesszük egyenlőnek, úgy a július eleji 33.2 indexszel szemben az ipari papírok indexe augusztus 5-ig még mindig csak 44.4-re emelkedett, a vasúti kötvényeké 13,7-ről 21.2-re, — ugyanakkor, amikor az év elején az ipari index még 52,2, — a vasúti kötvényeké pedig 32.2 volt és az 1929 novemberi nagy összeomlás után is 1930 elején az ipari papírok 174.1, — a vasúti kötvények 145.6 indexet értek el. A Hoover-hossz tehát távolról sem kárpótolhatta azokat a milliárdokat, amelyeket a New York-i piacon érdekelt tőke az elmúlt két esztendő alatt elveszített.

Már az amerikai pénzügyi körök is bizalmatlanul ítélték meg a New York-i tőzsdehosszt, amelyet az árupiac csak néhány pontos drágulással követett anélkül, hogy a gazdasági élet átvette volna a tőzsde optimizmusát és a hossz tempóját. Pedig Amerika ellenállóképessége az inflációval szemben nem hasonlítható az európai államok védtelenségével és Amerika nagy aranytartalékai a dollár stabilitását biztosíthatják akkor is, ha hooveri „Wirtschaftsankurbelung” kudarcot fog vallani. De Amerika is csak a kudarc veszélyével szemben van némileg biztosítva anélkül azonban, hogy rendelkezne azzal a hatalommal, amellyel levezethetné az inflációval felpiszkált termelés produktumainak elhelyezését és megoldhatná azt a kérdést, hogy az irreálisan felvert árak hatása nyomán megnövekedett termelés hol fog piacokat találni? Ám hogy ítéljen meg az amerikai inflációt — Európa? Elképzelhető-e, hogy azok az európai államok, amelyeknek jegybankjai a deflációs barrikádjuk mögül védekeznek az aranyvonzás és ezzel valutáik megingása ellen, követhetik Amerikát az árak emelésében? A svájci nemzeti bank váltótárcáját egy év alatt 56 millió frankról 14 millióra, a német 3 és félmilliárdról 3 milliárdra, a francia 4 és félmilliárdról 4 milliárdra, a holland 400 millió forintról 200 millióra szorította le, — a német bankjegyforgalom ugyanezen idő alatt 4 és félmilliárdról 4 milliárdra, a csehszlovák 6200 millióról 5400 millióra esett, míg azokban az államokban, amelyeknek valutája vásárlóképességéből veszített, mint pl. Magyarországon, a váltótárca és a bankjegyforgalom viszonylagos stabilitása, sőt a bankjegyforgalom némi csökkenése is jelzik azt a defenzívát, amellyel ezek a bankok védekeznek az irreális alakulással szemben. Mi következne itt a mesterséges hossz nyomában?

Ugyan mi történne, ha a mai adott helyzetben tegyük fel, Magyarországon nagy tőzsdei hossz és nyomában az árak irreális emelkedése állana be? A szűkre szabott bankjegyforgalom és a Magyar Nemzeti Bank által diktált hitelpolitika megakadályozná azt, hogy a fogyasztás a magasabb árakat megfizethesse és bekövetkezne az, amitől Amerikában félnek, hogy ti. a rakétaszerűen feltört hosszmozgalom, üres csóvái hamarosan szétpukkannának a spekuláció légüres régióiban és azután visszahullanának, magukkal rántva a mélybe azokat a tömegeket, amelyeket a hossz varázsa elvakított. De ez nem elég: az átmeneti hossz felszívná ennek a tőkeszegény országnak még mobilizálható pénzeit és a nagyon alacsony rentabilitású termelésbe fektetett tőkék a tőzsdén keresnének elhelyezést a nagyobb spekulációs nyereségek reményében. Megállna a termelés, megállna a munka néhány hetes tőzsdei farsang után és itt maradnánk még lerongyoltabban, még szegényebben, mint ahogyan ma állunk.

Csakhogy Amerikában sem lehetne simán levezetni az infláció következéseit és ennek a belátásnak adta tanújelét Hoover csütörtöki választási beszédében, amellyel új feltételeket szabott Európának a háborús adósságok elengedése fejében. Ezek a feltételek nem annyira objektívek, mint Borah szenátornak a lausannei konferencia után elhangzott az a követelése, hogy előbb következzék a leszerelés s majd utána lehet tárgyalni az adósságok törléséről. Az általános lefegyverzés mintegy 40 százalékkal csökkentené az európai államok költségvetését és alkalmasint elkerülhetetlen feltétele lesz a krízis megoldásának. A lefegyverzésnek azonban ma még áthidalhatatlannak látszó politikai akadályai vannak, míg Hoover csak gazdasági téren sürget ellenszolgáltatásokat Európától akkor, amikor azt a feltételét szabja a háborús adósságok elengedésének, hogy nyíssák meg az európai piacot az amerikai áru előtt…

Nem véletlen Hoovernek ez a nyilatkozata, hanem éppen belátása annak, hogy az infláció által felkurblizott termelés katasztrofális összeomlásával kell számolni, ha nem nyílnak meg azok a levezető csatornák, amelyeken Amerika exportfeleslegeit majd át lehet vezetni az európai piacokra. Csak éppen azért tökéletlen Hoovernek ez a programja, mert ugyanakkor az amerikai vámvédelem fenntartását hirdeti, megfeledkezve arról, hogy az az Európa, amelynek árui elől elzárják az amerikai piacot, nemcsak a háborús tartozásokat, — de az árutartozásait sem fogja tudni fizetni. Nem fogja fizethetni, mert a deflációs Európa az amerikai infláció áremelő hasznából csak akkor vehetné ki a maga részét, ha az európai export kihasználhatná az amerikai piacon felugrott árakat és ezzel terjeszthetné Európába a New York-i hossz konjunkturáját.

A Wall Streeten még jó a hangulat, még tart az árfolyamok emelkedése, de a tempót már mérsékli a józanság, az a józanság, amely érzi, hogy mesterséges hitelbővítéssel még nem lehet megoldani Amerika nyomasztó gazdasági gondjait. Hoover programja még mindig nagyon is szűkre szabott perspektívában mozog és Hoover még mindig azt hiszi, hogy lehet Amerikában újabb „prosperity” anélkül, hogy annak áldásait Európával is meg kellene osztani. Csakhogy ebből az elgondolásból Amerika józanabb elemei éppen olyan hamar ki fognak ábrándulni, mint az inflációhoz fűzött reménységekből. És előbb-utóbb mégis csak rá kell jönni arra, hogy amíg a világ aranykészletének háromnegyedrésze az Egyesült Államok és Franciaország bankjainak trezorjaiban hever és nem nyílik meg az a nemzetközi forgalom, amely utat nyit az arany egészséges szétoszlása előtt a világpiacon, — amíg a mesterségesen felkurblizott amerikai termelés exportfeleslegeinek elhelyezése az európai államok vámfalaiba ütközik: addig a New York-i tőzsdehosszt nem követheti a gazdasági életnek az a fellendülése, amit a Hoover-infláció előmozdítani óhajtott. És valószínű, hogy a New York-i rakétahossz tapasztalatai most újból és talán nyomatékosabban meg fogják győzni azokat, akik ebben még kételkednek, hogy a gazdasági krízist csak gazdasági eszközökkel lehet enyhíteni. Minden mesterséges beavatkozás, legyen az infláció, nemzetközi kölcsön, stb., hiábavaló próbálkozás annak a válságnak a legyűrésére, amelyet éppen a mesterséges beavatkozásokkal meghamisított irreális áralakulás okozott.

Lábjegyzetek


	
Praxeum-jegyzet: A cikk az 1932-es hitelbővítést bírálja, de az 1920-as évek korábbi Federal Reserve-expanziójának szerepét nem tárgyalja, és a ciklust részben aranyáramlási és exportpiaci tényezőkkel magyarázza. ↩

        Közgazdasági tanulmány a kamatláb természetéről, hullámzásáról és a kamatláb állami megszabásának kárairól, mely a kamatláb szabadsága mellett érvel; egykorú szövegutalásai alapján 1866 körül keletkezett (a 319. lapon szereplő „lapunk” alak periodikus megjelenésre utal).



      

     
     A kamat oly összeg, melyet a kölcsönvevő, a felvett pénz használatáért, a kölcsönadónak fizet.

A kamat tulajdonképpen: a tőke tiszta jövedelme. Ha a kölcsönvevő, a felvett tőke után többet vesz be, mint amennyi kamat fizetésére kötelezte magát, az fáradsága és a netaláni kockáztatásáért természetesen őt illeti.

Az a haszon tehát, melyet a felvett tőke a kölcsönvevőnek hajt, befolyással van a kikötendő kamatra is. Mert ahol a kölcsön használata által sok haszonra lehet szert tenni, ott rendesen több kamatot is fizetnek, ahol pedig kevés haszon ígérkezik, ott kevesebbet.

Befolyással van továbbá a kamatra: a pénz szükséglete, aszerint, amint a tőkének bővében vagy szűkében vannak; a kölcsönvevő fizetési képessége, aszerint, amint a kölcsönadó több vagy kevesebb biztossággal számíthat az adott kölcsön pontos visszafizetésére. Tehermentes ingatlanra például biztosabb kölcsönt adni, mint oly birtokra, melyen már bekebelezések vannak. Jellemes ember személyes hitele nagyobb, mint a kétes jelleműé; ki könnyebben fizethet, hamarább jut kölcsönhöz, mint az, akinél nehézségektől kell tartani. Ez utóbbinak mégis, ha kölcsönt akar, a nagyobb veszélyt nagyobb kamat által kell kárpótolnia.

Mindezekből az tűnik ki, hogy a kamat az idők járása szerint számtalan nagy és apró körülmények befolyása alatt áll, melyek miatt változik. A kamat ezen változását, emelkedését vagy alábbszállását, hullámzásnak, ingadozásnak nevezik, magát pedig a felszökött vagy leesett százalékot (miután a kamat rendesen „száz” után számíttatik) kamatlábnak hívják.

Bizonyos időszakok egyes kitűnő gondolkodók eszméinek hatása alatt állnak. Arisztotelésznek, ki a kamatról úgy gondolkodott, hogy „miután pénzből pénz nem származik, a kölcsönvevő sem fizethet azért semmit”, szintúgy, mint Calvinnak, ki e nézetet helytelennek mondotta, egyenlő volt a társadalomra befolyása (l. McCulloch, Political Economy, 2nd ed., p. 510). A törvény a kamatot gyakran egyáltalán megtiltotta, gyakran pedig bizonyos számot meghaladó százalékot törvénytelennek nyilvánított.

A kamatvétel tilalmát támogatta a kereszténységnél korábban uralkodott előítélet; de a tilalom folytán sok visszaélés kapott lábra, miáltal meggyőződvén annak helytelensége felől, a kamatszedés tilalmát megszüntették.

Angliában 1554-ben oly végzést hoztak, melynek erejénél fogva megengedtetett a kölcsönadott tőkétől 10%-ot venni; IV. Eduard alatt a vallásbuzgóság ismét minden kamatot megtiltott. E tilalomnak azonban semmi eredménye nem volt, és gyanítható, hogy a kamatlábot inkább emelte, mint lejjebb szállította, nemhogy megszüntette volna. 1624-ben a törvényes kamatláb 8% volt, és Anna királyné alatt 5%-ban állapíttatott meg.

Franciaország 1720-ban a törvényes kamatlábot 5%-ról 2%-ra szállította le, 1725-ben pedig ismét 5%-ra emelte, 1766-ban 4%-ra, később ismét 5%-ra tették. I. Napóleon a kamatlábbal úgy manőverezett, mint regimentjeivel. Berlinből 1806. november 14-én így írt pénzügyminiszterének, Mollien grófnak: „Mondja meg ön a bank kormányzójának, én azt gondolom, hogy a mostani körülmények közt botrányos dolog 6%-kal eszkontírozni (levonás váltók kifizetésénél). A bank ne feledje el, hogy leszámítolt már 6%-kal, midőn a kereskedőházak 9%-kal tették pénzműveleteiket. Illő tehát visszatérni a régi 5%-ra. Napóleon.” — Ugyancsak ő Lakenből 1810. május 15-én így írt Mollien grófnak: „Mondja meg ön a francia bank kormányzójának és igazgatóinak, hogy a bank helyiségeiben aranybetűkkel írassák ki e szavakat: mi a francia bank célja? Minden francia kereskedőház váltóit 4%-kal leszámítolni! Napóleon.”

A kamat ez erőszakos leszállításának gyaníthatólag az volt célja, hogy ily módon útja egyengettessék az államadósságok kamatai kevesbítésének, mely szándék Franciaországban gyakran el is értetett.

Mindamellett célszerűtlen és nem ritkán rossz hatású a kormányok beavatkozása a kamatláb meghatározásába. A kamatlábot éppoly kevéssé lehet állandóan megszabni, mint a biztosítási díjakat és élelmicikkek árát. Kívánatos volna ugyan, de kivinni nem lehet, s az erre törekvő törvényes intézkedések tulajdonképpen csak oda vezetnek, hogy a kamatláb emelkedik, nem pedig alább száll. A törvény nem akadályozza a magas kamatlábot azáltal, hogy a törvényes megszabja; mert a kölcsönadó nem csupán azt a hasznot számítja, melyet kiadott pénzén netalán nyerne, hanem azt is, hogy veszélynek teszi ki magát, midőn bizonytalan fizetés behajtásáért magasabb kamattal biztosítja magát — a törvényt sérti.

Franciaországban, noha a törvényes kamatláb gyakran alacsonyabb volt mint Angliában, mégis a rendes forgalomban, általában magasabb volt a kamat; mert ott is mint máshol, csak oly biztos és könnyű módjai vannak a törvény kijátszásának. A dolog bibéje az, hogy Franciaország nem oly gazdag, mint Anglia, s ez utóbbinál nincs törvény által megszabott kamatláb.

Hollandia, az ország kiterjedését és a lakosság számát véve, aránylag gazdagabb Angliánál; de a kamatláb is rendesen alacsonyabb ott, mint Angliában.

Hogy az uzsora kisajtolásainak gátot vessen, általában lehetőleg magas kamatlábat szokott a törvény megállapítani, mely büntetés nélkül vehető. De a törvény által megszabott legkisebb kamatlábnak is mindig nagyobbnak kell lennie, mint amennyi elegendő alkalmi veszteségek kárpótlására, melyeknek a szokott elővigyázat mellett adott kölcsön is ki van téve.

Ha a törvényes kamatláb a szokásos legalacsonyabb kamatláb alatt áll, akkor kölcsönadó és kölcsönvevő eltérő fogásokra vannak utalva, hogy a törvény elől kitérhessenek. Ez esetben a törvényes kamatláb megszabásának hatása körülbelül egyértelmű a kamat teljes megtiltásával, mely csak visszaélésekre vezet.

Ha a törvényes kamatláb a legalsó rendes (piaci) árhoz van szabva, akkor becsületes hitelezők előtt, kik az ország törvényeit tiszteletben tartják, azok hitelét teszik tönkre, kik a legjobb biztosságot nyújtani nem képesek, s ez utóbbiakat arra kényszeríti, hogy uzsorásokhoz meneküljenek.

Annálfogva oly országban, hol jó biztosság mellett 4, és 4¹/₂%-re lehet pénzt kapni, 5% a helyes, törvényes kamatláb. Ez Adam Smith véleménye, miben csak az a feltűnő — mint McCulloch meg is jegyzi — hogy ily tarthatatlan javaslat oly kitűnő nemzetgazdától ered, kit egyébiránt Bentham e pontra nézve igen ügyesen megcáfolt.

Semmiféle törvény nem képes a közönséges (törvényes) kamatlábot a legalcsonyabb folyó ár alatt tartani. Bár a francia háború miatt 1766-ban a kamatlábat 5%-ről 4%-re akarták szállítani, mindamellett is adtak ki 5%-ra pénzt kölcsön, különböző módokon térvén ki a törvény útjából.

A földbirtok közönséges értéke mindenütt a folyó kamatlábtól függ. Az ember a nagyobb biztosságnál s a fekvő birtokkal járó egyéb előnyöknél fogva kisebb jövedelemmel megelégszik, mint amennyit pénze kamatban hozhatna.

A földbirtokkal járó előny teljes kárpótlást nyújt a jövedelem bizonyos különbözeteiért. Ellenben ha a földbirtok jövedelme nagyobb differenciát mutatna, akkor az emberek nem vennének földbirtokot, melynek ára csakhamar leszállana. Mikor a kamatláb Angliában 5% volt, földbirtokot 4% — és a 4%-os kamatláb idejében 3⅓%-kal lehetett venni.

Leon Faucher igen helyesen mondja, hogy a pénz éppen úgy, mint bármely más árucikk, alá van vetve a forgalom elkerülhetetlen törvényeinek; értéke ugyan megállapítják, de nem önkényesen, mert nem szabad tekintet nélkül hagyni, hogy ámbár a pénz törvényes értékmérője minden alkudozásnak, azért mint áru, nem kevésbé alá van vetve a piacok ingadozásainak. Éppen azon könnyűség, amellyel egyik helyről a másikra, egyik országból a másikba átszállítható, oly tulajdon, mely az egyensúlyt és állandóságot értékére nézve fenntartja.

Jól mondja Mengotti, hogy a pénz, lényegénél fogva lázadó a törvény rendeleteivel szemközt, érzéketlen a fenyegetések iránt, és csupán a nyereség maszlagával csalható ki odújából.

Amerika felfedezése után nagy mennyiségű arany és ezüst terjedt szét a világon, e nemes ércek ára ezáltal tetemes értékcsökkenést szenvedett, de a kamatláb azért nem változott. Sok ember azt gyanította, hogy miután a nemes ércek értéke alább szállott, a használat és az ezért fizetendő összegnek is alább kellett volna szállnia. De e nézet teljesen helytelen: mert amely mérvben az ércek értéke alább száll, szintoly mértékben emelkedik az azokért vásárolható tárgyak becse; csak a név szerinti érték lesz nagyobb, de a reális érték ugyanaz marad. S így miután a tőke nem változik, nem változik azok versenye sem, kiknek a tőkére szükségük van. Az elhelyezés ugyanazon előnyöket és hátrányokat nyújtja; a tőke és az általa hajtott haszon közt a viszony a szokott marad, következésképpen a kamatláb is.

Sőt a kamatláb a kaliforniai bányák felfedezése óta, melyek körülbelül hárommilliárd forint aranyat adtak a világnak, nemcsak alább nem szállott, de ellenkezőleg tetemesen emelkedett. Azelőtt hosszú évek során a kamatláb Franciaországban és Angliában 3–4% volt, most bár az ércpénzforgalom körülbelül egyharmaddal növekedett Európában, a kamatláb gyakran 5%, sőt 1864-ben középszámmal 7½%, és 1865-ben is folyvást magas volt.

Hogy a nemes ércek szaporodása 1848 óta még emelte a kamatlábat, onnan is van, mert azóta óriási mérvekben fejlődött ki a kereskedelmi és ipari tevékenység; különösen Franciaország, Anglia és az Egyesült Államok külkereskedése több mint megkétszereződött, kivált a termelés roppantul növekedett, s a világ különböző részeiben több mint 12 milliárd forint értékű vasút épült. Nyugat-Európa művelt és gazdag népeinek iparos szelleme nem elégedett meg tevékenységének otthonos fejlesztésével, hanem különösen távoli, műveletlenebb országok felé fordította tett-erejét; innen eredtek a legkülönbözöbb vállalatok Indiában, Ausztráliában, Törökországban, Egyiptomban és Kanadában. E vállalatokat a nagy nyereség reménye nem kevéssé élesztette; 8, 10, 12 és még több százalékhoz is akartak a vállalkozók jutni.

A világkereskedelem általános helyzete és a minden vállalatra kiterjedő tevékenység elegendő magyarázatot adnak a készpénz időszaki hiányáról is.

A nagy államok nem saját forrásaikból fedezik szükségleteiket, hanem aszerint, amint a különböző népek érdekei elegyülnek és egymásra visszahatnak. S oly ország, mely a nemzetközi tranzakciókban részt vesz, sikeresen meg nem kísérthetné kamatlábát alacsonyabb fokon tartani, mint amelyet a fennálló szükség mutat. A pénz a legolcsóbb piacokról a legdrágábbak felé húzódik. Sok ország, melynek hitele kétséges, épp azért mértékfölötti kamatot kínál. Eszerint lehetetlen minden körülmények közt olcsó pénzt biztosítani. Törvényhozási úton nem szerezhető az, hanem gyakran lehet a törvényhozás hatása olyan, hogy a pénz csak drágábbá válik.

Azon rendszabályok, melyeknek a kamatlábot mesterségesen le kell nyomniuk, megzavarják a készlet és kereset szabad mozgását. Időnkénti tetemesebb jegykibocsátások Sir George Cornewall Lewis értelmében pillanatilag hasznosak lehetnek ugyan, de hogy az így okozott szaporítás a maradandó veszteségekért kárpótlást nyújt-e, — az igen kétséges.

A kamatláb hullámzása, a fentiek szerint el nem kerülhető. Leon Faucher fikciónak mondja a bank állandó kamatlábát. A bankok ellene működhetnek ugyan a dolgok természetes rendének, és ekkor roppant bajokat okoznak; ellenben bölcs irányt követve, az átmenetet megkönnyítik, rázkódtatásoknak ellene állhatnak, csakhogy tevékenységük az üzlet folyamának mindig alá legyen vetve.

Bámulatos, hogy Franciaországban még most is találkoznak ügyes pénzügyi szakemberek, kik a különböző pénzpiacok szolidaritását kétségbe vonják; például Pereire „L' organisation du credit” című munkájában. Ezt ahhoz lehetne hasonlítani, mintha például egy mázsa hús árát Pesten 15 forintban akarnák megszabni, míg az Bécsben 25—30 forinton állana; minek természetes következménye az lenne, hogy Pesten nemsokára húslevet sem kapnánk.

Angliában rég tisztában vannak aziránt, hogy lehetetlen olcsó pénzhez jutni, míg ugyanazon időben más országok magas kamatláb alatt nyögnek; Lord Overstone-nak (Mercator név alatt) a Times 1857-es folyamában közlött levelei oly világosan tüntetik ki ezt, mint az utolsó évi kimutatások, tudniillik hogy Európa fő pénzpiacain a kamatláb majdnem egyidejű emelkedése és alábbszállása volt tapasztalható.

Nincs is más eszköz a bankok érckészletére hatni a kamatlábnál. MacLeod azt mondja: „Az érc kivitelének megakadályozására a kamatláb emelése a legjobb mód.” Míg az ércpénz kivitelének ilyképpen gátot vethetünk, a hitel alkalmatlan kiterjedését is megelőzzük.

Angliában 1847-ben és 1857-ben parancsoló körülmények a Peel-törvény felfüggesztését idézték elő; a bajon a jegyek szaporításával akartak segíteni, s az angol kormány ezt mégis engedte, de oly föltétel alatt, hogy a kamatlábnak nem szabad 8, és illetőleg 10% alatt állani. 1846. május 4-én, midőn az angol bank érckészlete 12 454 244 fontra szállott alá, a kamatlábat 9%-ra emelték; 1864. június 8-án pedig, midőn a készlet már 14 043 129 fontra emelkedett, a kamatlábat ismét 6% szállították le. Szeptember 8-án az érckészlet újra 12 840 575 fontra ment vissza, a kamatlábat pedig megint 9%-re emelték. November 10-én 13 647 270 font készlet mellett 8%-n állott a kamatláb. Decemberben pedig 13 840 694 font mellett 6%-on.

A londoni pénzpiacon a kamatláb hullámzásának világos nyomait tünteti fel az alábbi 10 évi kimutatás 1855–1864.




	Év
	Kamatláb
	Ok





	1855.
	3½, 4, 4½, 5, 5½, 6½
	} a krimi hadjárat



	1856.
	4½, 5, 6, 6½, 7.
	folytán.



	1857.
	5½, 6, 6½, 7, 8, 9. 10
	pénz-válság miatt.



	1858.
	2½, 3, 3½, 4. 5, 6.
	



	1859.
	2½, 3, 3½, 4½.
	



	1860.
	3, 4, 4½, 5. 6.
	



	1861.
	3, 3½, 4, 4½. 5. 6. 7. 8.
	



	1862.
	2. 2½. 3.
	



	1863.
	3. 3½. 4. 5. 6. 7. 8.
	} a gyapot folytán.



	1864.
	6. 7. 8. 9.
	a gyapot és pénz-válság.





A kamatláb a folyó 1866. évben is valószínűleg inkább magasan, mint alacsonyan fog állani.

Mindebből azt hozom ki, hogy a kamatláb maradandósága: kivétel, miután a pénzpiacot mindig új tervek, új kölcsönök stb. foglalkoztatják. Várható annálfogva az is, hogy Ausztriában a készfizetések a sztereotip kamatlábtól őrizkedni fognak, mert ha ez alacsonyabb lenne, mint külföldön, akkor itt minden bankjegyet ércre váltanának, mely aztán kívándorolna az országból, és így egyáltalán nem lehetne a papírpénzt forgalomban tartani.

Hellyel-közzel a bankok azt az utat követték, hogy megmaradtak az alacsony kamatláb mellett, de csak egy részét fogadták el a leszámítolás végett hozzájuk vitt papíroknak. Ez eljárás helytelenségét világosan kimutatta Eichtal a francia képviselők házában 1848. február 22-én tartott beszédében. Így például, hogy hasonlattal éljek — oly emberen, kinek egy kabáthoz 3 rőf kelme kívántatik, 1½ vagy 2 rőffel nem volna segítve. Folyvást alacsony kamatláb mellett a bankok sem nyújtanak kellő segítséget. A kamatláb szabadsága tehát a helyes elv, mely sokképpen el van ismerve. Feltűnő mégis, hogy Franciaországban a (törvényesen) megszabott kamatláb a szabadalmazott bank és a Crédit Foncier kivételével mindenütt fennáll.

Hogy minden körülmények közt múlhatatlanul szükséges tekintélyes érckészletet tartani, afelett teljesen egyetért a pénzügyi-tudomány mindkét iskolája a „banking principle” és „currency principle” Tooke, Newmarch és Mill, éppúgy mint Overstone, Norman és Hubbard.1

A tőke állhatatlansága: a természet törvénye, a tőke, valósággal kozmopolitább, mint tulajdonosa, sokkal könnyebben változtat helyet és hazát, és oda húzódik, hol a legnagyobb biztosságot élvezheti, és a legnagyobb hasznot húzhatja. A bajon csakis a szabadság orvossága segít, tudniillik a mozgó, a hullámozható kamatláb. Ezáltal képes arra Anglia, hogy noha a nemzeti célokra disponibilis készpénz az angol bank érckészlete, mégis oly óriási vállalatokat old meg.

A kamatláb felemelése s az értékeknek ily módon lejjebb nyomott ára mindig óhajtott eredményt szül, megakadályozza a külföldieket, hogy a kezükhöz jutott pénzt kivigyék, nemcsak arra indítván őket, hogy pénzeiket idebenn helyezzék el, hanem hogy még hazulról is küldjenek, ha a felemelt kamatokból hasznot akarnának húzni. Anglia e tekintetben is jeles példát mutatott 1847-ben.

Ez Wilson Senior és Tooke nézete; ezt tanítja a londoni „Economist” és „Times” stb.

A tisztelt olvasó már eddig is kivehette ez értekezésnek célját. A kamatláb tanulmányozásának azon meggyőződést kell ébresztenie, hogy a kamatlábot törvényesen megszabni nem lehet, vagy ha megszabatott, számtalan út, sőt kényszerítő szükség vezet annak kijátszására.

Úgy hiszem, hogy az idő és viszonyok fejlődésével nálunk sem lesz törvény által meghatározott kamatlábat. De hogy alkalmas-e a kamat általános felszabadítására már a mostani idő, azt nem merem állítani. Ily nagy horderejű pénzügyi műtétre nagy óvatossággal kell a kedvező időt kiválasztani, hogy a mélyenható rendszabály ne ártson, midőn használni akar.

Ha a törvényes kamatláb hazánkban most egyszerre megszűnnék: ezáltal az ingatlanok birtokosai szenvednének, anélkül, hogy valami kárpótlásuk lenne; mert nem valószínű, hogy oly nagy összegek folynának be most legközelebb az országba, hogy azok a verseny által a kölcsönvevőre megkönnyíttetnék. Ellenkezőleg az az eset, hogy oly földbirtokos, ki tíz- vagy százezerekkel tartozik, 6% helyett fizetni fogna az alapítványoknak vagy egyéb hitelezőinek 7–8%-ot, ami — különben is súlyos birtokviszonyainkat — még inkább elviselhetetlenné tenné.

Oly gyökeresen ható rendszabálynak, mint a kamatláb szabadságának kimondása, olyan időt kíván, mikor a pénz olcsóbb. A mostani körülmények közt mondhatjuk, hogy a pénz nagyon is drága. Annálfogva az óvatossági tekintet azt hozza magával, hogy a törvényes kamat megszüntetésével igyekezzünk, amennyire ez tőlünk és nem a körülményektől függ, melyekért jót nem állhatunk, kedvezőbb időket bevárni.

Azt fogja talán a tisztelt olvasó kérdeni, ha az ügy halasztható, miért fektetek arra annyi súlyt, oly különös fontosságot?

A valutaviszonyok az osztrák monarchiában 1848 óta távol tartottak bennünket a mindinkább előtérbe nyomuló kamatlábkérdéstől. Hogy eddig nem érdeklődtünk általa, ennek oka, hogy a bécsi bank kényszerkeletével elszigetelve állott. Most azonban közeledik az az idő, az 1867. év, midőn készfizetéseit megkezdeni köteles lenne. Mihelyt ezt megkezdi, a kamatlábot is kénytelen lesz a külföldi bankok kamatlábai szerint szabályozni. Ha Párizsban a kamatláb 8%, Bécsben sem maradhat 6%.

Már ha a bécsi bank és ennek következtében az ottani többi intézetek is felemelik a kamatlábot, igen természetesen nálunk is fel kell azt emelni, ha csak azt nem akarjuk, hogy a pénz országunkból kiszivárogjon.

Igénytelen soraimmal erre akartam a tisztelt közönséget jó eleve figyelmeztetni, azt tartván, hogy akkor már késő lesz, ha minden pénz útlevél nélkül ugyan, de mégis vándorbottal, helyéből fölkerekedett.

Sürgette azonban hazafiúi felszólalásomat az időközben felmerült azon nevezetes körülmény, hogy az 1865. október 28-án kelt pátens a lajthántúli, hitelüzlettel foglalkozó intézeteknek azt a kiváltságot engedi, hogy „alapszabályaikkal egyező minden üzleteikben, a kamatláb magasságára nézve, minden törvényes megszorítástól mentek.” (Lásd a pátens V. cikkelyét.)

A kamatláb szabadságának kérdése tehát, noha elkülönített hatáskörben, de máris meg van indítva. Akarjuk, vagy nem, követnünk kell a példát, mely hitelviszonyainkra oly hatással lesz, hogy hazánkból a pénz a lajthántúli, magasabb kamatláb által oda fog húzódni, ha most törvényhozásunk bölcsesége nem fogna arra kiterjedni, hogy a kamatláb felszabadítása a magyarországi pénzintézetekre nézve is kimondassék.

Úgy látszik ez volna az előkészítő lépés a kamatláb szabadságának hazánkban megkezdésére, melyet azonban minden váltóügyletre kiterjesztendőnek vélnék.

Anglia sem egyszerre mondotta ki a kamatláb szabadságát. Mielőtt az 1854. augusztus 14-i törvény által a kamatláb föltétlen szabadsága szentesíttetett volna, már korábban csak a 100 forinton alul álló csekélyebb kölcsönökre és jelzálogi tartozásokra nézve állott fenn a törvényes kamatláb. Spanyolországban 1856-ban, Svájcban és Olaszországban 1857-ben, Svédországban és Norvégiában 1864-ben, Belgiumban a múlt évben szüntették meg a határozott kamatlábat. Poroszország most foglalkozik e kérdéssel, s úgy látszik, ott is átmeneti módokhoz akarnak nyúlni.2

Lábjegyzetek


	
Praxeum-jegyzet: A nyomtatott forrásban a név hibásan „Hubbacd”. A szövegben a közgazdász John Gellibrand Hubbard bizonyosan azonosítható nevét közöljük. ↩



	
Mihelyt a bécsi hivatalos lap hozta a legfelsőbb rendeletet, mely szerint a lajthántúli pénzintézetek a kamatláb alól fölmentettek: a Magyar Földhitelintézet a m. kir. udv. kancelláriához azonnal folyamodványt nyújtott be, amelyben az érintett kedvezménynek hazai pénzintézeteinkre is kiterjesztését kérte. Miért? Kimerítőleg indokolja a fentebb közlött igen tartalmas cikk. Valóban kevesebb a kamatláb alóli fölmentésre nézve kezdetképpen sem történhetik, mint amit e cikk ajánl, amiért a Magyar Földhitelintézet folyamodott. E dolog, a lajthántúli engedmény után, rendkívül sürgős! Tudjuk, hogy a tőkék oda folynak, ahol hasonló biztosság mellett magasabb a kamatláb. Szerk. ↩

